
Predgovor 


Sretno završivši niz »S duhovnim velikanima« 
kroz pojedine mjesece, ne želim se od njih dijeliti. 
Razlog tome valja tražiti u duhovnom uvjerenju da 
nam oni svojim životom, svojim bogatim duhovnim 
iskustvom mogu još mnogo toga reći. Kao što je sva- 
ki čovjek neponovljiv, izvorno svoj, jednako je to 
tako i svetac, koji nije drugo do savršenije ostvare- 
nje ljudskog ideala, i to ne samo onaj kojemu je 
Crkva kanonizacijom službeno priznala svetost nego 
i toliki neznani sveci bez službene aureole. Bilo ih 
je u svim razdobljima kršćanstva, ima ih i danas. 

Nestor Kolegija pisaca »La Civilta Cattolica« u 
Rimu, isusovac 0. Domenico Mondrone, napisao je 
osam svezaka pod naslovom »I santi ci sono ancora«, 
još ima svetaca, u kojima je opisao svece današnjice 
iz ovog, našeg stoljeća. Koliko se duhovno bogatstvo 
krije u tim životima. Bila bi prava šteta da ono osta- 
ne skriveno, nepoznato. Mislim da to vrijedi ne samo 
za novije svece nego jednako tako i one starije, jer 
nije toliko važno kada je tko živio, nego kako je ži- 
vio. Ako iz njegova života možemo što naučiti, onda 
je on uvijek suvremen, pa i bliz, makar nam vre- 
menski bio dalek. Ako u svijetu kulture i literature 
postoje »vječni suputnici«, o kojima je pisao Merež- 
kovski, onda pogotovu postoje svetački »vječni su- 
putnici«,. Tko bi se usudio reći da su sv. Pavao, Au- 
gustin, Bernard, Franjo Asiški, Ignacije Lojolski, 
Ivan Bosco, no ne samo oni, nego i toliki drugi, za- 
starjeli? 

Sve to su za mene motivi da se i dalje bavim ha- 
giografskom književnošću. No najvažniji motiv leži 
u tome što smo svi mi kršćani sa svecima, blaženici- 
ma, Božjim slugama, duhovnim velikanima kršćan- 

stva u Kristu jedno tijelo i jedan duh. Oni su u Kri- 
stu naši duhovni srodnici. Mi zajedno s njima čini- 
mo zajednicu općinstva svetih, činimo duhovni, ali 
stvarni organizam, koji sveti Pavao naziva otajstve- 
nim Kristovim tijelom. Zato je posve opravdano što 
se kao udovi jednog te istog tijela zanimamo jedni 
za druge, suobraćamo jedni s drugima. 

Ova knjiga, a ako za njom budu slijedile i druge, 
želi biti »mass-medium« — sredstvo priopćivanja — 
između svih onih koji su u Kristu jedno tijelo i je- 
dan duh, Zato sam je tako i naslovio. I ona želi biti 
zoran, životan prikaz onoga što u Prvoj poslanici 
Korinćanima piše sv. Pavao: »Uistinu, mi smo svi, 
kršteni jednim Duhom u jedno tijelo... Jer tijelo se 
ne sastoji od jednoga uda, već od mnogih... I naj- 
većim poštovanjem okružujemo one udove tijela koje 
smatramo za najuglednije. ..« (1 Kor 12, 13 i dalje). 
Mislim da su upravo sveci i oni koji su se odlikovali 
vrlinama najugledniji udovi Kristova tijela. Ova 
knjiga, ili, ako se Gospodinu bude svidjelo, i čitav 
novi niz, neka bude izraz poštovanja najuglednijim 
udovima Kristova otajstvenoga tijela. 

»Ako se jednome udu iskazuje čast, s njim se 
raduju svi udovi. Vi ste tijelo Kristovo, a pojedinci 
udovi« (1 Kor 12, 26-27). Iskazivanje počasti svecima 
i u ovoj knjizi neka bude na radost svim pojedinim 
udovima Kristova tijela, neka im bude i na duhovnu 
utjehu, pobudu i ohrabrenje. 

Adventsko, božićno i korizmeno doba crkvene go- 
dine povlašteno je razdoblje poniranja u tajne spa- 
senja. Ono pada u godišnje doba kada smo više kod 
kuće, kad je nekako lakše naći slobodna vremena za 
duhovno čitanje i razmišljanje. Svaki ostvareni sve- 
tački život na osobit način očituje stvarnost tajne 
spasenja, ukoliko je prikazuje prisutnu i djelotvornu 
u određenoj duši. Zato nam i čitanje životopisa može 
pomoći da dublje ulazimo i u samu tajnu spasenja, 
jer svako je posvećenje ljudske duše, svaki duhovni 
napredak, svaka krepost dar, milost, koju nam je 
Krist zaslužio. Ako bez njega ne možemo ništa činiti, 
onda se bez njega ne možemo ni posvetiti. Sveci su 

u prvome redu djelo milosti. Svaki svetac može po- 
navljati sa sv. Pavlom: »Po milosti sam što jesam!« 

O svemu tome želi govoriti i ova knjiga. Ona će 
u prvome redu govoriti o svecima i blaženicima što 
ih slavimo u mjesecu prosincu, dakle, u adventsko 
doba. No govorit će i o drugim velikanima duha na- 
dopunjujući tako niz »S duhovnim velikanima«, jer 
će se u njoj naći i mnogo toga što ondje nije rečeno. 
Izlaženje čitavoga novog niza ovisit će, dakako, o 
mnogim činiocima, u prvome redu o Božjoj milosti i 
pomoći, o zdravlju i slobodnu vremenu, o zanimanju 
čitatelja za takvu vrstu duhovne literature. Duboko 
sam svjestan da čovjek kršćanin, dokle god može i 
kako god može, mora biti aktivan, mora se zauzimati 
za rast Božjega kraljevstva. Neka i ova knjiga bude 
izražaj ili bar skromni pokušaj zauzimanja za Crkvu, 
koja je otajstveno tijelo Kristovo, u kojem smo mi 
kršćani, vjernici, zajedno sa svetima koji su nam 
prethodili u vjeri, u Kristu jedno tijelo i jedan duh. 


U Rimu, na Božić, Godine Gospodnje 1979. 


Pisac 


1. prosinca 


Sveti Edmund Campion, Robert Southwell, 
svećenici i ostali mučenici 


U današnjem spomendanu Družba Isusova slavi 
najprije deset svetih mučenika koji su u XVI. i XVII. 
st. zbog ispovijedanja katoličke vjere bili poubijani 
u Engleskoj, a papa Pavao VI. svečano ih je g. 1970. 
proglasio svetima. To su: 


Edmund Campion (f 1. XII. 1581.) 
Alexander Briant (f 1. XII. 1581.) 
Robert Southwell (f 21. II. 1595.) 
Henrik Walpole (f 7. IV. 1595.) 

Nikola Owen (f 2. III. 1606.); on je bio časni brat 
pomoćnik. 

Thomas Garnet (f 23. VI. 1608.) 
Edmund Arrowsmith (f 28. VIII. 1628.) 
Henrik Morse (f 1. II. 1645.) 

Filip Evans (f 22. VII. 1679.) 

David Lewis (f 27. VIII. 1679.) 


Osim toga, Družba slavi još i 16 svojih blaženika 
koji su u istome progonstvu poginuli između g. 1573. 
i 1679. O nekima od njih već sam pisao, a sada želim 
iznijeti na vidjelo još neke dragocjene pojedinosti. 
No prije toga želim spomenuti nešto što može biti 
i kao neko opravdanje za takav postupak. 

Švedski obraćenik na katolicizam Sven Stolpe 
napisao je životopis svojega velikog prijatelja Daga 
Hammarskjolda, generalnog tajnika Ujedinjenih na- 
rod&, koji je tragično poginuo 18. rujna 1961. u avi- 

onskoj nesreći nedaleko od Ndole u Zambiji. O nje- 
mu piše kako mu je bilo dovoljno navesti nekoga 
sveca kojega dotada nije poznavao pa da bi si odmah 
to ime pribilježio i dao se na njegovo proučavanje. 
Zna se koliki su utjecaj na njegov duhovni razvoj 
imali mistici: sv. Ivan od Križa, sv. Terezija Avilska, 
Toma Kempenac, koje marno proučavaše čitajući, 
razmatrajući njihova djela i spise. A za njega nitko 
ne može reći da je bio skučen duh. 

Upoznajmo, dakle, i mi bogatstvo duhovnoga pro- 
fila nekih engleskih mučenika, kojih se danas spo- 
minjemo, kako bi ta spoznaja pripomogla i našemu 
osobnome duhovnom razvoju, rastu u vjeri, za koju 
oni dadoše svoje živote. Svih deset svetih engleskih 
mučenika iz Družbe Isusove koje sam nabrojio, osim 
jednoga — brata Nikole Owena koji je umro dok su 
ga još mučili — bijahu povješani, a onda raščetvo- 
reni. Fenomen mučeništva prisutan je u Crkvi od 
njezina početka pa sve do danas. Već on sam vrlo 
rječito govori o stvarnosti vjere u ljudskome životu. 
J oš više pak govori o tolikim junacima koji su zbog 
vjere bili spremni na najteže kušnje, na najokrutnije 
muke. Kada sam nedavno od jednog svjedoka iz prve 
ruke slušao što su npr. u Kini posljednjih desetljeća 
za svoju vjeru pretrpjeli toliki biskupi, svećenici, re- 
dovnici, redovnice, obični vjernici, bilo mi je kao da 
mi netko pripovijeda o mučenicima iz prvih kršćan- 
skih vremena. 


Isto to vrijedi i za svete engleske mučenike. Svi | 


..v. 


više, višom vrstom izdajstva. Edmund Campion i 
Alexander Briant bijahu osuđeni na smrt pod optuž- 
bom prema »Acts of Persuasion«, zakonima iz godine 
1981., koji su velikim izdajstvom označavali ako ne- 
tko nekoga pomiri s katoličkom vjerom, a to se kaž- 
njavalo smrtnom kaznom. 

Isusovačka misija, dakako, uza stalnu opasnost po 
život i spremnost. na mučeništvo, počela je s dola- 
skom Edmunda Campiona i Roberta Personsa g. 


1580. u Englesku. Campion je brzo nakon svojega 


dolaska čak i objavio svoj smioni »Brag«, svojevrsni 
manifest Privatnom vijeću Kraljice, koji se širio po 
cijeloj Engleskoj. U njemu se sažeto i jezgrovito iz- 
riče koja je »svrha našega zvanja« — to će reći isu- 
sovačkoga — u okvirima engleske misije. 

Čujmo nešto iz tog manifesta koji sliči na apolo- 
gije prvih kršćana. »A što se tiče naše Družbe, znajte 
da smo načinili savez — svi isusovci na svijetu, kojih 
nasljedstvo i broj mora nadilaziti svaku mogućnost 
Engleske — da ćemo radosno nositi križ što nam ga 
nalažete te da nećemo nikada izgubiti nadu da vas 
možemo otkupiti, sve dok bude postojao i jedan je- 
dini čovjek koji će moći uživati blagodati vašega 
Tyburna ili podnositi mučenja ili skončanja u vašim 
zatvorima. Cijena je izračunata, pothvat je započeo: 
on je Božji i njemu se ne može pružiti otpor. Tako 
vjera bijaše zasađena; tako mora biti i ponovno 
uspostavljena.« 

Tako su govorili i pisali u stara vremena Tertu- 
lijan, Atanazije, Ivan Zlatousti, Grgur VII., tako je 
u Jeruzalemu nastupio naš Nikola Tavelić, tako i u 
novije doba nastupahu Faulhaber, von Galen, von 
Preysing, Pio XII., Stepinac, Mindszenti, Wyszinski. 
Sve je to isti jezik, sve je to trajno hrabro svjedoče- 
nje za vjeru, uvijek prisutno u Crkvi. Dobro je upo- 
znati te neke zajedničke silnice crkvene povijesti, 
jer ćemo tako bolje shvatiti njezin hod kroz povijest, 
njezinu jedinstvenu stvarnost, kojoj nema ravne. 

Od mučeništva sv. Edmunda Campiona g. 1581. 
pa do mučeništva sv. Davida Lewisa g. 1679., prvog 
i posljednjeg isusovca osuđena na smrt za vrijeme 
takozvane engleske reformacije, prošlo je gotovo sto- 
ljeće. Ostalih šest isusovaca koji su bili pozatvarani 
upravo zato što su svećenici, poginulo je zbog zlostav- 
ljanja između g. 1679. i 1692. Ono što ih, osim zajed- 
nička zvanja, sve ujedinjuje, bijaše stvar za koju su 
postojano svjedočili vlastitom krvlju. 

Tako je David Lewis, nalazeći se na stratištu, svi- 
ma prisutnima ovako progovorio: »Rimokatolik sam, 
rimokatolički sam svećenik, rimokatolički svećenik 
onoga reda koji se naziva Družba Isusova; blagosli- 
vam čas u koji sam pozvan bilo na vjeru bilo na svo- 
ju službu. Molim vas da sada ustanovite da sam bio 
osuđen zato što sam služio misu, slušao ispovijedi, 
dijelio sakramente.« Kakvo vjerničko, svećeničko i 
redovničko svjedočenje! Mučenik svjesno, jasno i 
nedvojbeno govori za koje vrednote ide u smrt. Ka- 
ko su pred takvim svjedočenjem bijedni naš konfor- 
mizam, = popustljivost, nedosljednost, kukavičluk. 


Kako su pred tim upravo smiješni pokušaji razvod-: 


njavanja vjere, morala, crkvene discipline, pobožno- 
sti, utrka za onim što je tobože moderno, suvremeno, 
napredno, avangardno! 

Engleske isusovačke mučenike ujedinjavaše i du- 
boka svijest o redovničkom životu koji je po svojoj 
biti apostolski. Iako je svaki od njih bio obdaren 
izvanrednim darovima za upravljanje i vođenje po- 
slova, ipak je njihov osobni visoki stupanj odgovor- 
nosti i poduzetnosti bio podvrgnut redovničkoj po- 
slušnosti i upravo u njoj nalazio svoj najdublji kori- 
jen. Njima je bila strana svaka kontestacija prema 
zakonitim redovničkim poglavarima. Oni su znali da 
poslušnost donosi blagoslov i zato su željeli uvijek 
ponizno slušati. 

Ovdje bih spomenuo sv. Nikolu Owena, koji je 
bio brat pomoćnik. I on je isto tako bio čovjek izvan- 
rednih sposobnosti. Njegov je utjecaj na vjernike bio 
toliko velik da se njegov ulazak u Družbu morao ta- 
jiti kako provincijal ne bi došao u vrlo tešku situa- 
ciju ako bi i mnogi drugi, puni oduševljenja, zatra- 
žili da budu primljeni u Družbu baš kao braća po- 
moćnici, To ćemo lako shvatiti ako imamo u vidu one 
zakone koji su tada u Engleskoj bili na snazi. Isu- 
sovci, kao i uopće katolički svećenici i redovnici, bi- 
jahu stavljeni izvan zakona. 

Edmund Campion, »dragulj Engleske«, čovjek ob- 
daren s deset talenata bijaše uvijek jednako tako 
ponizan i poslušan redovnik. Kada se zadnji put 

opraštao od svojega poglavara o. Roberta Personsa, 
davši mu prije toga račun o savjesti te obnovivši 


“ redovničke zavjete, zamolio ga je da mu na putu u 


Norfolk poglavar bude njegov pratilac brat pomoć- 
nik Rudolf Emerson. Bio je tragičan njegov prista- 
nak na zahtjeve obitelji u Layford Grangen, jer su 
on i Campion ondje produžili svoj boravak, a to je 
pridonijelo Campionovu uhićenju. By, 

Stvarnost istinski apostolske redovničke zajedni- 
ce tadašnjih engleskih isusovaca, među ostalim, .do- 
kazuju i ovi podaci. Nitko ih nije mogao spriječiti da 
se svake pola godine ne sastanu i neko vrijeme ne 
provedu u sabranosti, u molitvi, u kontemplaciji, za- 
tim obave generalnu ispovijed, dadnu poglavaru ra- 
čun o savjesti te zajednički stvore program i taktiku 
budućeg apostolata. Sve su to činili unatoč stalnim 
hajkama na svećenike, koje su se napose pojačale 
nakon neuspjele »španjolske armade« Filipa II. pro- 
tiv Engleske g. 1588. te nakon izv. barutne zavjere 
u studenome 1605. Tada su se spomenuti susreti za- 
jednice održali čak i u zatvoru, kao npr. i prigodom 
zadnjih zavjeta sv. Henrika Morsea u londonskom 
zatvoru Newgate. 

Slične su se stvari događale, možemo reći, manje- 
-više kroz cijelu povijest Družbe. Baš mi je nedavno 
jedan češki isusovac pripovijedao kako je prve za- 
vjete položio u nekoj bolnici, gdje su učitelji novaka 
i njegovi novaci bili na prisilnome radu.,U najvećoj 
tajnosti ustali su vrlo rano, prije uobičajenog uranka, 
i u jednoj prostoriji održali misu sa zavjetima. Eto, 
to je avantura redovničkoga života, koji može biti 
običan, monoton, ali i obilježen situacijama koje tra- 
že izvanrednu hrabrost i heroizam. 

Vrlo bi teško bilo zamisliti da bi netko mogao 
dugo ostati u engleskoj misiji ili njoj sličnima bez 
duha izrazite kontemplacije i naglašene osobne ini- 
cijative, pa ipak je istina ono što svjedoči J ohn Ger- 
ard, pisac napete knjige »Iz londonskih tamnica«, 
koju imamo i u hrvatskom prijevodu: . 

»Svi smo se mi redovito sastajali dvaput na godi- 
nu da bismo poglavaru dali svoj semestralni račun 


13 


o savjesti i da bismo Isusu, našemu Gospodinu, pri- 
nijeli obnovu svojih zavjeta. Kako mogu posvjedo- 
čiti, taj je dobri običaj Družbe bio velika pomoć za 
druge ... Nikada nisam pronašao neki drugi koji bi 
mi učinio više dobra od ovoga. Moja se duša pono- 
vno okrijepila da bi se onda mogla suočiti sa svim 
dužnostima mojega života kao isusovca te da bih 
mogao ispuniti sve ono što se traži od jednog sveće- 
nika u misiji.« 

Gerard je bio sudionik misije sv. Roberta South- 
wella, sv. Tome Garneta, sv. Henrika Walpolea i sv. 
Nikole Owena. Budući da mu je kasnije pošlo za 
rukom uteći krvnicima i spasiti se, mogao je napisati 
potresno svjedočanstvo koje se i danas čita kao naj- 
napetiji roman, s tom razlikom što se ne radi o izmi- 
šljenim događajima, nego o onome što je pisao jedan 
izvanredni život. 

I sv. Robert Southwell, profinjena, osjećajna i 
pjesnička duša, piše u istome duhu: »Svi zajedno 
obnovili smo zavjete Družbe prema običaju, provevši 
nekoliko dana u ekshortama i duhovnim razgovori- 
ma te crpeći iz toga veliku okrepu. Aperuimus ora 
et attraximus spiritum — Otvorili smo usta i privukli 
duha.« Isti je svetac u tim susretima zajednice vidio 
»početak redovničkoga života koji se ustalio u En- 
gleskoj «, 

Drugi sveci, kao Henrik Morse, David Lewis i 
Filip Evans iskusili su taj život tek u svojoj zrelosti. 
Iako je Filip Evans u času mučeništva imao tek 35 
godina, ipak je bio isusovac već 15 godina. David 
Lewis radio je u misiji 31 godinu, a posljednjih je 
deset godina bio poglavar zajednice od dvanaest sve- 
ćenika isusovaca. Henrik Morse živio je kao isusovac 
21 godinu. Njegov je novicijat, čini se, bila idealna 
kombinacija razdoblja sabranosti i »odgojne aktiv- 
'nosti«. Kao svećenik već s priličnim iskustvom života 
u misiji nekoliko je mjeseci proveo u jednoj »kući 
za duhovne vježbe« u Newcastlu. Tu su kuću isusov- 
cima dali na raspolaganje tamošnji katolici. U njoj 
se naizmjence studiralo, obavljale su se duhovne vje- 
žbe i obnove, a iz nje se vodio i pastoralni rad u 

korist okolnih katoličkih vjernika. Zatim je njegov 
poglavar odlučio da posljednji dio novicijata obavi u 
inozemstvu u potpunoj sabranosti. Poglavarova je 
zapovijed izvršena, ali ne na planirani način. Na po- 
četku svojega putovanja Henrik Morse bio je uhva- 
ćen, pa je svoj novicijat dovršio u izolaciji zatvora u 
Newcastlu, i to s nekim drugim isusovcem, sudrugom 
u zatvoru, koji je bio imenovan njegovim učiteljem 
novaka. 

Čovjek se divi tim isusovcima kako su se znali 
snalaziti i kako ni u najtežim okolnostima nisu zane- 
marivali solidnu formaciju. Ona im je za tako težak 
i opasan način života bila i te kako potrebna, ona je 
bila njihova snaga. Koliko bismo od njih i mi danas 
mogli naučiti, no, na žalost, i danas se ponavlja ono 
što je iskusio već sv. Pavao koji piše Timoteju: »Doći 
će vrijeme kad ljudi neće podnositi zdrave nauke, 
nego će prema svojim strastima sebi nagomilati uči- 
telje da im škaklju uši, te će odvratiti uši od istine, 
a okrenut će se bajkama« (2 Tim 4, 3—4). 

Teški engleski zatvori u XVI. i XVII. st. poka- 
zaše se kao idealni novicijati bilo za stupanje u Dru- 
žbu Isusovu bilo za ulazak u nebesko kraljevstvo. U 
tome se povijest u nekim zemljama u kojima nema 
vjerske slobode ponavlja i danas. U njima su i dese- 
torica svetih isusovačkih mučenika jedan za drugim 
postali iskusni učenici onoga što Družba naziva 
»Schola affectus«, u kojoj zadobiše velike milosti i 
osjetiše velike duhovne utjehe te ostvariše osobno, 
intimno prijateljstvo s Isusom, našim Gospodinom, 
kojemu mučeništvo bijaše najrječitiji znak. Tako je 
sv. Aleksandar Briant, koji je podnio mučeništvo i 
poginuo kao isusovački novak, upravo u zatvoru na- 
učio ono slavno geslo Družbe Isusove, koje glasi: 
»Vojevati za Boga pod zastavom križa!« Nakon mu- 
čenja što ih je podnio i dugih teških dana u samici, 
načinio je sebi mali drveni križ, nacrtavši na njemu 
ugljenom lik raspetoga Krista. Kad je bio na sudu i 
kad su ga htjeli prisiliti na otpad, on je izjavio: 
»Neću to nikada učiniti jer sam vojnik križa, niti ću 
ikada u budućnosti sve do smrti napustiti tu zasta- 

vu.« Oni se nisu šalili sa svojim zvanjem, nego su ga 
shvaćali najozbiljnije. Pa tako je jedino i bilo ispra- 
vno, jer za njih zvanje nije bilo ništa drugo nego 
posvemašnja ljubav i vjernost prema Isusu Kristu. 

Kao što često u svojoj Autobiografiji svjedoči 
otac John Gerard, zatvor bijaše zajedničko mjesto ili 
za obavljanje ili za vođenje duhovnih vježbi. Briant 
je, nalazeći se na mučilu, razmatrao muku našega 
Spasitelja; pritom je znao osjetiti toliku snagu i slat- 
koću duha da neko vrijeme njegovo tijelo više nije 
osjećalo nikakvih muka. 


1 Edmund je Arrowsmith u Družbu ušao u za- 
tvoru, a njegov prvi žitotopisac, opisujući mu život 
dvije godine nakon smrti, svjedoči o njemu: »On je 
odlučio posve se žrtvovati ne zadržavši ništa za sebe, 
pa ni vlastitu volju. Zato se redovničkim zavjetima 
prikazao Bogu, posve se odrekavši sama sebe, kako 
to i zahtijeva savršenstvo redovničkoga staleža, pri- 
premajući se tako za svoje buduće mučeništvo.« On 
je iz svoje pobožne ljubavi prema Edmundu Cam- 
pionu na krizmi uzeo ime Edmund. 

Kada je bio na stratištu Arrowsmith je svojim 
riječima ovako izrekao svoje prikazanje u duhu Ig- 


nacijeve molitve na kraju duhovnih vježbi «Primi: 


Gospodine, svu moju slobodu!«: »O, Isuse, živote moj 
i slavo moja, radosno ti vraćam život što sam ga od 
tebe primio, i kada to ne bi bio tvoj dar, ne bih ti 
ga mogao vratiti. O, Gospodine moje duše, uvijek 
sam želio svoj život posvetiti tebi i za tebe. Izgubiti 
Život iz ljubavi prema tebi, to smatram milošću za 
se... Umirem iz ljubavi prema tebi.« 

Već više puta spominjani John Gerard, dok je još 
bio zatvorenik u zloglasnome Londonskom tornju g. 
1597., govori o istoj želji ljubavi što je gorjela u srcu 
Henrika Walpolea, koji je u tamničkoj ćeliji boravio 
dvije godine prije i koji je s teškom mukom u zid 
tamnice urezao imena Isusa i Marije te devet anđe- 
oskih korova. Walpole, nekadašnji dvorjanik, lovac 
i pjesnik napisao je ovo: 

»Sokolar želi vidjeti let. 

Lovac želi vidjeti divljač. 

Čezni, o moja dušo, da uživaš u onom pogledu. 
I da bi u njemu mogla uživati na isti način!« 


Ta posvemašnja ljubav prema Bogu, značajna je 
za sve ove mučenike, ljubav koju je vrijedno upo- 
znati, diviti joj se, nasljedovati je prema mjeri mi- 
losti svojstvena je svim ovim mučenicima. Ona je 
najvjerodostojnije i najljepše ostvarenje onog viso- 
kog ideala da se bude kontemplativan u akciji. Dok 
pišem ove retke spušta se badnja noć godine Gospod- 
nje 1979. Prije 400 godina jedan od ovih svetih mu- 
čenika, Robert Southwell, pjesnik, pisao je ove sti- 
hove o Isusovu rođenju: 


Bog je moj dar, on mi se slobodno daje 
Nijedan čovjek ne može vidjeti boljeg dara 
od svojega Boga, 
sama; 
I neka svatko tko ga primi bude dar za taj 
dar. 
Bog je moj dar, on mi se slobodno daje. 
Ja sam Božji dar i nitko me neće imati, 
ako ne Bog.« 
Davalac postavši darom daje nam dar sebe 


Krasni stihovi koji izriču stanje duše što je shva- 
tila pravu ljubav. Mogu biti posve osamljen, od svih 
zaboravljen, no moj me Bog ne ostavlja, ne zaborav- 
lja. On je Emanuel, Bog s nama, sa svakim pojedi- 
nim od nas. 

U jednom pismu iz zatvora sv. Toma Garnet piše 
svojem poglavaru i moli ga da odvrati od (skupinu 
prijatelja koja ga je planirala oteti) tog nauma. 
On se neko vrijeme slagao s tom namjerom, no kada 
je sve zajedno još bolje promislio pred Gospodinom, 
zaključio je ovako: »Ne opiri se, ustraj, ne pristatni 
na tako malo korisnu zamjenu. U jednom satu sa 
smrću može se postići mnogo više za opće dobro nego 
kroz mnoge godine napora.« 

Iz te čežnje za pravom ljubavlju, koja je jača i 
od smrti, u svetim se mučenicima rađala i ona iskre- 
na radost u Gospodinu. Upravo su engleski mučeni- 
ci, piše otac Walsh, postali slavni po svojoj radosti i 
po svojemu humoru. Možda se između njih u tome 
najviše istaknuo sv. Filip Evans, koji je, čuvši svoju 
presudu na smrt, sjeo za harfu koju mu je dao tam- 
ničar te svirkom i pjesmom izrazio svoju neopisivu 
radost. Tko to može shvatiti neka shvati! Sveci su 
upravo takvi! Kad su ga vješali, okupila se na gubi- 
lištu masa naroda. On je pak u vješalima vidio naj- 
prikladniju propovjedaonicu pa se pun radosti što 
mu je odsijevala na licu uspeo prema mučilu. 

Papa je Pavao VI. u naše dane, 25. listopada 1970., 
svetima proglasio 40 engleskih mučenika. Od njih su 
desetorica isusovci i njih sam nabrojio na početku 
ovoga prikaza. Papa je tada u prigodnom govoru 
rekao: »Crkva i svijet danas su najvećma potrebni 
takvih ljudi i žena, svakoga položaja i staleža u živo- 
tu, svećenika, redovnika i laika, jer samo osobe ta- 
kve veličine i takve svetosti bit će sposobne mije- 
njati naš izmučeni svijet i ponovno mu zajedno s 
mirom davati ono duhovno i pravo kršćansko usmje- 
renje za kojim svaki čovjek, kadšto čak i nesvjesno, 
teži u nutrini i koje nam je svima potrebno.« 

Zato je, sigurno, korisno da smo neke od tih i 
takvih ljudi opet malo pobliže upoznali. Njima je na 
čelu sv. Edmund Campion, pa ćemo ovaj prikaz za- 
ključiti jednim njegovim pismom što ga je negdje 
oko 19. srpnja 1580. pisao savjetnicima engleske 
kraljice. Mislim da je to vrlo dragocjen dokument 
koji će nam još nešto reći o duhu junaka što ga je 
pisao, a to je bio duh i ostalih engleskih mučenika. 

»Nimalo ne sumnjam da ćete vi, preodlični sa- 
vjetnici Njezina Veličanstva, kao što i u najvažnijim 
poslovima odlično i mudro običavate raditi, jednako 
učiniti i u ovim vjerskim raspravama, što ih naši 
protivnici najčešće smušeno vode, ako im budete 
pristupili u dobroj vjeri i bez predrasuda, i da ćete 
bjelodanije od podnevna svjetla upoznati kako se 
katolička vjera oslanja na čvrste temelje, te praved- 

nije i milostivije saslušati nas koji smo za vaše spa- 
senje spremni položiti svoj život. Mnoge se nevine 
ruke danomice i bez prestanka za vas uzdižu prema 
nebu. Prema vama su upravljena nastojanja onih 
Engleza koji se u krajevima preko mora kao oci ne- 
umrla potomstva trude oko kreposti i izobrazbe. Oni 
su u sebi posve odlučili da neće odustati od promica- 
nja vašeg spasenja prije nego pridobiju vaše duše 
za Krista ili dok velikodušno ne budu poginuli pro- 
bodeni vašim kopljima. Što se pak tiče naše Družbe, 
želio bih da znate kako smo svi mi iz Družbe Isuso- 
ve, nadaleko i naširoko rašireni po cijelome svijetu 
sklopili sveti savez da ćemo hrabro nositi križeve što 
nam ih budete naprtili, i da nećemo izgubiti nadu u 
vaše spasenje sve dotle dok bude postojao itko od nas 
koji će moći uživati u vašem Tyburnu, izmučen va- 
šim mukama i dokrajčen vašim zatvorima. Već je 
prije po Božjemu nadahnuću započeo taj boj. Njega 
neće nadvladati nikakva sila, nikakav napad protiv- 
nika, I tako se nekoć zasađena i predana vjera opet 
mora obnoviti u istome negdašnjem dostojanstvu. 

Ako ovaj moj spis što vam ga šaljem bude odba- 
čen i moji dobronamjerni pokušaji ne budu mogli 
ništa postići, i ako za put od mnogo milja od vas pri- 
mim nezahvalnost, ostaje mi samo jedno: da vas i 
svoju stvar preporučim Bogu koji ispituje srca. Nje- 
ga zdušno molim da nam udijeli svoju milost kako 
bismo se prije dana posljednjega suda složili u jed- 
nome mišljenju. I da bismo, napokon, u nebu, gdje 
neće biti nikakva sjećanja na nepravde, uživali u 
vječnome prijateljstvu.« 


Molitva 


Svemogući vječni Bože, koji si u Engleskoj podi- 
gao svete mučenike Edmunda, Roberta i njihove 
drugove i htio da budu suobličeni Kristu koji je 
umro za spasenje svijeta, dopusti po njihovu zago- 
voru da se tvoj narod, ojačan istom vjerom i istom 
ljubavlju, uvijek raduje u jedinstvu. Po Kristu Go- 
spodinu našem. Amen. 

Charles de Foucauld 


Ne želim nadugo i naširoko opisivati njegov ži- 
vot, jer sam to već učinio. Želim samo posve kratko 
podsjetiti na neke značajke njegova života, a zatim 
donijeti jedan njegov tekst koji govori o vrlo suvre- 
menoj temi: o općem pozivu na svetost, što je isto 
kao i spremnost da se bude ondje gdje nas Bog želi. 

Darivanje sama sebe Kristu u potpunome život- 
nom suobličenju s njime koliko je to samo moguće 
glavna je ideja vodilja duhovnoga puta negdašnjeg 
podgrofa Charlesa de Foucaulda koji je nakon obra- 
ćenja postao brat Karlo od Isusa. Rodio se g. 1858. 
u Strasbourgu, a bio ubijen u Tamanrassetu, u cen- 
tralnoj Sahari 1. prosinca 1916. Charles de Foucauld 
vrlo je važan lik novije religiozne povijesti. Razvio 
se u pravoga proroka čija je duhovnost bila prethod- 
nica nekih ideja II. vatikanskog sabora, osobito bri- 
ge koncilske i pokoncilske Crkve da bude prisutna 
u svijetu siromaha, onih na rubu društva. Tu brigu 
i taj poziv nastavljaju i danas na osobit način ostva- 
ruju Mala braća i Male sestre Charlesa de Foucaulda, 
koji daju svjedočanstvo kontemplativnoga života u 
srcu masa. Svi se oni trajno nadahnjuju na duhov- 
nosti saharskoga pustinjaka, brata Karla od Isusa, 
čovjeka velika duhovna formata. 

A sada navodimo jedan njegov tekst koji i nama 
može mnogo govoriti. 

»Kada želimo slijediti Isusa, ne čudimo se ako 
nam on to odmah ne dopusti ili čak ako nam nikad 
ne dopusti. I to je posve opravdano, posve u skladu s 
njegovim naumima. Zapravo njegovi vidici idu dalje 
od naših. On želi ne samo naše dobro nego dobro 
svih. 

Sigurno je da je dijeljenje njegova života s apo- 
stolima i kao apostoli jedno dobro i jedna milost pa 
se moramo neprestano truditi oko toga da se približi- 
mo nasljedovanju njegova života. No to je samo iz- 
vanjska milost. Bog nas, ispunjavajući nas iznutra 

milošću, može učiniti svetijima i bez toga savršenog 
nasljedovanja kao i s njime... 

Istinsko, jedino savršenstvo, nije u tome da se 
živi takvim ili onakvim načinom, nego u tome da se 
izvršava volja Božja; jednako tako da se živi nači- 
nom kakvim Bog hoće i gdje Bog hoće i da se pro- 
vodi onako kako bi to on činio... Kada nam on pre- 
pušta izbor, onda ga nastojmo slijediti ukorak, što je 
moguće točnije, dijeleći onakav život kakav je bio 
njegov, kako su to činili apostoli za vrijeme njegova 
života i poslije njegove smrti: ljubav nas sili na to 
nasljedovanje. Ako nam Bog prepušta taj izbor, tu 
slobodu, to je upravo zato što hoće da svoja jedra 
razapnemo na vjetar čiste ljubavi te, gonjeni njime, 
njegovim tragom hrlimo u miomirisu njegovih kre- 
posti, točno ga nasljedujući kao sveti Petar i sveti 
Pavao... 

Kad nas njegova volja želi drugdje, idimo onamo 
kuda on hoće, provodimo način života što će nam ga 
njegova volja označiti, no svagdje mu se svim svo- 
jim silama nastojmo približiti te budimo u svim nje- 
govim stanjima, u svim njegovim prilikama, kako je 
on sam to bio, već kako ga je vodila volja njegova 
Oca, kao što će i nas voditi. 

Samo je u tome savršenost... Božja volja, samo 
ta volja da budemo ondje gdje Bog hoće, činimo 
ono što on od nas traži i u svim stanjima gdje nas 
Bog hoće, misleći, govoreći, radeći kao što je Isus 
mislio, govorio, radio, kad ga je njegov Otac posta- 
vio utoito stanje...« 

U duhovnoj nauci Charlesa de Foucaulda snažno 
je istaknut poziv na svetost, koji se tiče svakoga kr- 
šćanina, a ostavit će se u što točnijem suobličenju 
s Kristom čija je hrana bila vršiti Očevu volju, biti 
u onome što je njegova Oca, biti do posljednjeg tre- 
nutka, da bismo onda s njime mogli reći: »Svršeno 
je!« 

Charles de Foucauld bio je također živo svjestan 
uloge svetaca u našemu životu. On o tome piše ova- 
ko: »Gledajmo svece, ali ne odugovlačimo promatra- 
jući ih, promatrajmo s njima Onoga kojega proma- 

tranje bijaše ispunjavalo njihov život.« Ta je nauka 
posve u skladu s crkvenom tradicijom koje svjedok 
bijaše već papa Ivan XV. koji je g. 993. opomenuo 
francuske i njemačke biskupe i opate da čast što se 
iskazuje relikvijama i uspomeni mučenika i prizna- 
valaca ima smisla ako se prelije u hvalu Onoga čiji 
su bili svjedoci i glasnici: 'Štujmo sluge, da iz toga 
proizađe čast Gospodinu koji je rekao: Tko v4s pri- 
ma mene prima!'« 


Sveti Eligije, biskup 


U želji da se upoznamo sa što više svetaca želim 
iznijeti neke podatke o životu svetog biskupa Eligija 
kojega kao svoga zaštitnika časte zlatari, oni što iz- 
rađuju noževe, potkivači, kovači, sedlari, trgovci 
konjima, kočijaši, fijakeristi, mehaničari, metalci, 
jer on se bavio nekim od tih zanata. Zaštitništvo nad 
tolikim profesijama govori također o tome da je u 
srednjemu vijeku — kada su cvjetali zanati i cehovi 
— bio vrlo štovan svetac. Bilo je to u doba vjere, 
prije vala racionalizma i sekularizacije, koji je u 
javnome životu uništio mnoge vrijednosti, mnoge 
dobre običaje i tako čovjeka ogolio, osiromašio, de- 
humanizirao. To biva uvijek kada se u čovjeku poti- 
sne ili čak ubije jedna važna strana njegova bića. 
Srednjovjekovni čovjek koji je štovao svece, slavio 
njihove blagdane, imao je u svojemu životu više du- 
ha i poezije, više radosti, više one ljudske topline, 
više društvenosti, čovjeku tako potrebne, nego mi 
danas. Svojevrsno druženje sa svecima kao zaštitni- 
cima pomagalo mu je i u ljudskom druželjublju. Ce- 
hovi jasno govore o tome. 

Sv. Eligije nebeski je zaštitnik tolikih zanata i 
zato što se on sam, kako već spomenusmo, njima ba- 
vio i kao takav ostao vrlo živ i u legendi i u mašti 
puka. Rodio se oko 588. u Chaptelatu u galsko-rim- 

skoj obitelji. Jedna legenda pripovijeda kako je kao 
zlatar i kovač bio izvanredno pošten. Kralj Klotar 
II. naručio je zlatno prijestolje, jer ljudska taština 
katkada više pazi na ono što se uočava, što bliješti, 
nego na ono što je potrebno, korisno i funkcionalno. 
Eligije se tada kao naučnik nalazio u Lionu kod gla- 
vnog upravitelja kovnice kraljevskoga novca. Nje- 
mu je tada za naručeno prijestolje bila doznačena 
velika količina dragocjene kovine. Mogao se lako 
obogatiti, no on je bio toliko pošten da je kralju 
načinio dva prijestolja. 

Taj čin poštenja pribavio mu je promaknuće. Po- 
stao je upravitelj kovnice novca u Marseillesu. O to- 
me svjedoče neki primjerci koji nose njegov potpis. 
Nije bio upravitelj ili direktor poduzeća u moderno- 
me smislu, koji iz ureda, sjedeći za stolom, daje na- 
loge drugima da rade. Ne, on je sam radio! Takva su 
ga naslikali i ovjekovječili mnogi slikari. Takva ga je 
opjevala jedna legenda koja pripovijeda kako se on 
kao potkivač oslobodio jedne napasti. Svojim je kli- 
ještima zgrabio za nos neku lijepu djevojku koja je 
bila napadno zavodljiva te pod njezinom prividno- 
šću otkrio prisutnost zloduha. Legenda svojim jezi- 
kom želi reći da je i on kao čovjek imao napasti, i 
to teških, no da ih je energično svladao. ' 

U razdoblju dok je bio upravitelj kovnice novca, 
Eligije se bijaše revno dao i na umjetničke poslove 
oko groba sv. Martina u Toursu, te mauzoleja sv. 
Dionizija u Parizu, oko izrade kaleža u Chellesu, 
iako se povjesničari baš ne slažu da je on majstor 
svih tih djela. No zato mu se sa sigurnošću pripisuju 
mnoga djela kršćanske ljubavi, što je još kudikamo 
vrednije. Posebno se spominje da je otkupio mnoge 
robove kojima je vratio slobodu, zatim da je g. 632. 
sagradio samostan u Solignacu i povjerio ga upravi 
sv. Remakla. Godinu dana kasnije podigao je jedan 
ženski samostan u Parizu. 

Kada je g. 639. umro kralj, Eligije napusti svoje 
poslove te stupi u klerički stalež. Dvije godine kasni- 
je bio je posvećen za biskupa pa mu je bila predana 
na brigu biskupija Noyon-Tournai, kojom je uprav- 

ljao dvadesetak godina. Bio je vrlo aktivan biskup. 
Osnivao je samostane, poduzimao misijska putova- 
nja po Flandriji i među Frižanima. Za vrijeme jed- 
noga takvog putovanja umro je u Nizozemskoj 1. 
prosinca 660. 

Lik sv. Eligija nadahnuo je tolike propovjedače 
koji o njemu kao o malo kojem svecu stvoriše brojne 
legende. No nije sve legenda. Očuvan je i njegov 
autogram napisan vrlo lijepim slovima. Sa sigurno- 
šću se može utvrditi da je bio zlatar, da je bio vrlo 
pošten zanatlija, da je bio kraljev prijatelj i savjet- 
nik, da je postao biskup. Ima još očuvanih moneta 
s njegovim potpisom Elicius. Njegov je prvi životo- 
pis napisao prijatelj mu sv. Audoen, biskup Rouena, 
no izvornik se, na žalost, bio izgubio, što je bila pra- 
va šteta za poznavanje toga sveca. 

Svečeve relikvije bile su vrlo svečano iz Nizo- 
zemske 22. lipnja 1952. prenesene u Noyon. Njegov 
se kult na početku brzo raširio po Limousinu, nje- 
govu užem zavičaju, po sjeveru Francuske, zatim po 
Njemačkoj i Italiji, gdje su ga napose štovali u Rimu, 
Napulju i u Bologni. Samostan što ga je podigao u 
Iles-de-la Citć stavljen je kasnije pod njegovu zašti- 
tu. Grad Dunkerque u Francuskoj posvetio mu je 
svoju glavnu crkvu, jer je svetac sagradio crkvu u 
Duneu, kolijevci toga francuskoga grada. Zanimljivo 
je da svetog Eligija kao zaštitnika štuju i bolničari, 
a zazivaju ga u pomoć i protiv požara. 

Na njegov blagdan u mnogim se francuskim po- 
krajinama te u Flastrolfu u Saaru obavljao blagoslov 
konja. Imajući u viđu korist od domaćih životinja, 
to lako možemo razumjeti. Taj blagoslov bijaše mo- 
litva po zagovoru svetog Eligija za zaštitu onih živo- 
tinja koje su čovjeku služile u obavljanju tolikih po- 
slova. Svečeva je popularnost napose velika u Fran- 
cuskoj. Na prozorima slavnih katedrala u Amiensu, 
Angersu, Auxerru, Le Mansu, St. Ouenu, Rouenu 
naslikani su mnogi prizori iz njegova života. 

Bazilika nad grobom sv. Pavla 


Od triju velikih bazilika grada Rima — bazilika 
koje su imale pet lađa — u potpunosti se očuvala 
samo bazilika sv. Pavla izvan zidina. Bazilika sv. Pe- 
tra sagrađena je u doba renesanse namjesto stare 
peterobrodne bazilike kao trobrodna, a istu je takvu 
promjenu u doba baroka doživjela i Lateranska ba- 
zilika. Zato je bila to tragičnija noć između 15. i 16. 
srpnja 1823. kada je planula jedna iskra pod krovom 
bazilike sv. Pavla te u strašnom požaru razrušila 
arhitektonski najzanimljiviju baziliku na kršćan- 
skome Zapadu. U roku od nekoliko sati sve je bilo 
strahovito opustošeno. Ujutro 16. srpnja 1823. od 
divne bazilike sv. Pavla nije ostalo gotovo ništa. 


Čitavo je kršćanstvo vrlo brzo reagiralo na tu 
tragediju, pa je velikodušno pomoglo ponovnu grad- 
nju bazilike sv. Pavla izvan zidina, koja je vraćena 
u svoj prvotni sjaj. Na početku prosinca 1854. papa 
Pio IX. blagoslovio je baziliku koja čuva grob apo- 
stola naroda, svetoga Pavla. 

Iako je od stare bazilike ostalo vrlo malo, sada- 
šnja je u glavnim crtama ponovno sagrađena prema 
planu prethodne i zato u svojoj zamisli ostaje isto- 
vjetna s njom. Samo se na zidovima nalaze biljezi 
neoklasicističkoga stila onoga razdoblja, dakako, na 
štetu onoga starog ambijenta, tako tipična za rano- 
kršćansku duhovnost. 

Razlog postojanja mučeništva svakog mučenika 
u Crkvi nalazi se u mučeništvu prvog mučenika, sa- 
moga Krista. Krv mučenika ima smisla samo u Kri- 
stovoj krvi i zato se već u ranokršćanskome gradi- 
teljstvu, kojemu su stare bazilike najčasniji prim- 
jerci, razvila vrlo lijepa teologija. Ona je u tome da 
su upravo grobovi mučenika najprikladnija i najbo- 
lja mjesta za slavljenje Kristove krvne žrtve. I tako 
je i kult mučenika zapravo jedinstvo između Kristo- 
va mučeništva i mučeništva svetih mučenika, počev- 
ši od svetoga Petra i Pavla pa dalje. 

2. prosinca 


Sveta Bibijana, mučenica 


Svetu Bibijanu, od koje se izvodi i ime Viviana, 
valja ubrojiti među žrtve posljednjeg trzaja progon- 
stva protiv kršćana za vrijeme cara Julijana Aposta- 
te (861.—363.). Iz spisa »Passio sanctae Bibianae« 
(»Muka svete Bibijane«), koji potječe iz VII. st., do- 
znajemo da je upravitelj Apronijan, nakon što je po- 
slao u smrt Fausta i Dafrosu, već bio siguran da će 
se domoći njihova posjeda. No prije toga htio je pri- 
siliti na otpad od vjere njihove dvije kćerke. Zatvo- 
rio ih je u tamnicu, gdje je Demetrija, prva od njih, 
umrla prije mučenja, dok je Bibijana bila predana 
na muke. Ona se hrabro držala i ništa je nije moglo 
slomiti. Napokon su je svezali za stup te bičevali dok 
nije izdahnula. 

Iz osvete njezino su mrtvo tijelo dali psima za 
hranu. Ono što je preostalo od pasa kršćani su pobo- 
žno skupili i pohranili kraj groba svetičinih roditelja 
i sestre joj Demetrije. Taj je grob bio u blizini nji- 
hove kuće. Nad njim je kasnije podignuta kapela, 
a zatim sadašnja bazilika na Eskvilinu. Podatke o 
njoj daje nam životopisac pape Simplicija (468.—483.), 
koji podignuće te bazilike u čast blažene mučenice 
Bibijane »iuxta Licinianum ubi corpus eius requies- 
cit« — pokraj Licinianuma gdje počiva njezino tije- 
lo — pripisuje papi Simpliciju. I ta je bazilika jedan 
od mnogih spomenika svetim rimskim mučenicima. 
Još i danas svetoj mučenici Bibijani posvećena je, 
osim toga, i jedna ulica u Rimu. 

Piero Bargellini smatra da i likovi onih svetaca 
koji su ovijeni legendama i za koje nemamo sigur- 
nih povijesnih podataka ne mogu a da dobro ne 
utječu na vjernike, koji su željeli dobrih uzora. U 
takve možemo ubrojiti i današnju sveticu. Ona nam 
može poslužiti kao primjer i simbol hrabrosti i vjer- 
nosti u kršćanskoj vjeri. Legende koje su se ovile 
oko tolikih, pogotovu starijih svetaca i mučenika, 
odražavaju težnje i ideale koji nisu u suprotnosti sa 
svetošću, nego je čak i potvrđuju bojama mašte i 
poetskim naglascima. 


Blaženi Ivan Ruusbroec 


Ivan Ruusbroeck (1293.—1381.), zvani »doctor 
admirabilis« — divni naučitelj, sin je južnog Bra- 
banta u Belgiji. Po naravi sklon duhovnu životu, 
povukao se g. 1343. s nekolicinom prijatelja u osamu 
Groenendaal kod Bruxellesa. Ondje je s njima živio 
prema pravilu sv. Augustina i postao im prior. Snaž- 
no proživljavani molitveni život doveo ga je do vr- 
hunca mistike i učinio najvećim flamanskim misti- 
kom XIV. st. Inače je njegova mistika vrlo srodna 
s takozvanom rajnskom mističnom školom. Iako je 
po mislima vrlo spekulativan, nije se u svojim spisi- 
ma zadržao samo u spekulaciji, nego iznosi i tajnu 
svojih istinskih iskustava sjedinjenja s Bogom, a ona 
su bila vrlo bogata. Čitatelje svojih spisa poziva da 
ga slijede na tome putu. Takvi su njegovi spisi i nau- 
ka i svjedočanstvo i poziv. 

Da bismo mogli shvatiti Ruusbroecovu mistiku, 
navest ćemo neke svetopisamske tekstove koji su 
svim misticima služili kao nadahnuće i poziv na in- 
timnost s Gospodinom. 

»Stoga ću je, evo, primamiti, odvesti je u pustinju 
i njezinu progovoriti srcu« (Hoš 2, 16). Taj tekst 
proroka Hošeje duhovni su pisci u duhovnome zna- 


28 


čenju i smislu shvaćali kao zov Boga duši da pođe 
u osamu i ondje u tišini osluškuje njegov govor. Za 
susret s Gospodinom, za razgovor s njime, potrebna 
je sabranost, neka odijeljenost od buke i životne vre- 
ve, poslova i briga. Odabrane duše, mistici u strogo- 
me smislu, čitav su život provodili u takvome ozračju. 
Tako ga još i danas provode toliki kontemplativni 
redovnici sa strogom klauzurom, tako ga je provodio 
i blaženi Ivan Ruusbroec. 

Na spremnost za Gospodnji dolazak, pohod, su- 
sret, potiče i Krist Gospodin. »Neka vam bokovi 
budu opasani, a svjetiljke zapaljene! I budite slični 
onima što čekaju svojega gospodara kad se vraća sa 
svadbe da mu odmah otvore, čim dođe i pokuca. 
Blago slugama koje gospodar, kada dođe, nađe gdje 
bdiju! Zaista, kažem vam, sam će se pripasati, a njih 
posaditi za stol te ih dvoriti. Zaista, kažem vam, do- 
đe li u drugu ili treću noćnu stražu, blago njima 
ako ih tako nađe« (Lk 12). 

lako se te riječi mogu prvotno ticati onoga 
konačnog susreta s Gospodinom u času smrti, one 
se u duhovnome značenju mogu shvatiti i kao sprem- 
nost na susret s Gospodinom već ovdje na zemlji, u 
intimnoj molitvi, susretu, u kojemu duša iskustveno 
doživljava Gospodinovu blizinu, prisutnost, prisnost. 
U tome je bit mistike. Život i spisi Ivana Ruusbroeca 
klasičan su primjer za to. 

»Muževi, ljubite svoje žene kao što je Krist ljubio 
Crkvu i sam sebe predao za nju, da je posveti čisteći 
je u kupelji vode uz pratnju riječi, da sam sebi pri- 
vede Crkvu krasnu, bez ljage, bez bore, bez ičega 
tome slična, da bude sveta i bez mane« (Ef 5, 25—27). 
I taj tekst u duhovnome značenju možemo primije- 
niti na Kristovu ljubav prema svakoj pojedinoj duši, 
ljubav koja se čisti, posvećuje, ukrašuje, da bude 
njegova zaručnica. Mistici svoj odnos s Gospodinom 
uspoređuju sa zarukama. I upravo je Ivan Ruusbroec 
napisao krasno djelo mistične teologije u tome smi- 
slu, naslovivši ga »Ukras duhovnih zaruka«. Iz tog 
njegova djela navest ćemo odsječak koji će nam bar 
malo dočarati ljepotu prave mistike. 

»Zaručnik dolazi! Iziđite mu u susret! Te riječi 
što nam ih navodi evanđelist sveti Matej (25, 6) 
rekao je Krist svojim učenicima kao i svim ljudima 
u prispodobi o djevicama. Krist je Zaručnik, a ljud- 
ska narav zaručnica koju je Bog stvorio na svoju 
sliku i priliku te postavio uza sebe od početka, na 
najdostojnije, najljepše, najbogatije i najplodnije 
mjesto na zemlji, koje se zvalo Raj. Bog je toj ljud- 
skoj naravi podložio sva stvorenja, uresio je milo- 
stima davši joj zapovijed koja će joj, ako je bude 
činila, zauvijek osigurati stalno i vjerno jedinstvo 
sa Zaručnikom, kao i oslobođenje od svake boli, od 
svake patnje i od svakoga grijeha. ; 

Tada je došao varalica, pakleni neprijatelj, koji 
se pun zavisti preoblikovao u lukavu zmiju te pre- 
vario ženu; njih oboje prevariše čovjeka i tako čita- 
vu ljudsku narav. I tako je neprijatelj svojim laž- 
nim savjetima ugrabio tu narav, Božju zaručnicu; i 
ona bi prognana u stranu zemlju te postade siroma- 
šna i jadna, zarobljena i potlačena pod jarmom svo- 
jih neprijatelja, kao ona koja više nikada neće vidjeti 
domovinu niti primiti oproštenje. 

No kada je Bog vidio da je došlo vrijeme i kad 
su ga patnje njegove ljubljene ispunile samilošću, 
on je poslao na Zemlju svojega jedinog Sina, u bo- 
gatu palaču i u slavni hram, u krilo Djevice Marije. 
Ondje je Sin zaručio svoju zaručnicu, našu narav od 
prečiste krvi plemenite Djevice i sjedinio je sa svo- 
jom osobom. Svećenik koji je predsjedao tim zaru- 
kama bio je Duh Sveti; anđeo Gabrijel to je navijes- 
tio, a slavna je Djevica dala pristanak. Tako se Krist, 
naš vjerni Zaručnik, sjedinio s našom naravi; on nas 
je pohodio u zemlji izgnanstva, on nas je poučavao 
na nebeski način i savršenom vjernošću. 

On je radio i borio se kao vrijedan prvoborac 
protiv našeg neprijatelja; on je uništio tamnicu i 
pobijedio, uništivši svojom smrću i samu našu smrt. 
Njegova nas je krv otkupila i krsna voda oslobodila. 
Svojim sakramentima i darovima dao nam je bo- 
gatstvo, da mu urešeni svim krepostima možemo, 
kako on kaže, izići u susret u palaču njegove slave 

te ondje u njemu zauvijek uživati kroza svu vječ- 
nost...« 

Na zaručničkom odnosu između Boga i ljudske 
naravi u cijelosti Ruusbroec postavlja i tumači svu 
povijest spasenja. No taj je mistični zaručnički od- 
nos prisutan i stvaran jednako tako u svakoj poje- 
dinoj duši, koja iskreno traži Boga, za njim teži, is- 
punjava one uvjete budnosti i spremnosti, o kojima 
je i naš Gospodin tako rado i tako često govorio. 
Prispodoba o deset djevica klasičan je primjer za to. 
Za mistika »zaručničkog tipa« — kakav je upravo bio 
Ruusbroec — ta je prispodoba bila izvrsna polazna 
točka za izvođenje nauke koja mu je bila toliko na 
srcu, koju je živo i snažno doživljavao u svojim mis- 
tičnim zanosima, i majstorski opisao u svojemu ne- 
nadmašivom djelu »Ukras duhovnih zaruka« te tako 
postao vrijedan naziva »doctor admirabilis« — jer 
je, doista, bio divni naučitelj. 


Louis Martin, otac svete Male Terezije 


Kad je papa Benedikt XV. proglasio herojski stu- 
panj kreposti Terezije od Djeteta Isusa, a u vidu 
buduće beatifikacije i kanonizacije male svetice iz 
Lisieuxa, pohvalio je i njezina oca koji »kao pravi 
uzor kršćanskih roditelja nije skrivao svoj plemeniti 
ponos što je sve svoje potomstvo posvetio Bogu u 
redovničkom životu«. 

Nije onda čudno što je biskup Bayeuxa i Lisieuxa, 
monsignor Francois-Marie Picaud, u pismu od 29. 
srpnja 1953. upravljenom majci priorici karmela u 
Lisieuxu napisao i ovo: »Vi dobro znate duboko po- 
štovanje koje sam gajio prema časnim roditeljima 
svete Terezije od Djeteta Isusa a da biste mogli 
posumnjati u moj pristanak s obzirom na vašu na- 
mjeru da se objavi knjižica o moralnom portretu 
Gospodina Martina. 

Ja sam uvijek još od živih sestara drage svetice 
uporno tražio da brižno prikupe sve uspomene koje 
se tiču ne samo njihove slavne male Sestre nego i 
njihovih neusporedivih oca i majke. 

Ne mogu stoga ništa drugo nego samo živo 
ohrabriti sestru Genovevu od Svetog Lica — posljed- 
njeg svjedoka te povlaštene obitelji — da nam pruži 
istinski portret gospodina Martina, kojemu je u kuš- 
nji bila anđeo tješitelj. Takvi su primjeri više nego 
ikada prikladni za obnovu kršćanske obitelji, a po 
njoj i našega modernog društva, koje propada... .« 

Sestra Genoveva, po krštenju Celina, spretno je 
skupila mnogo podataka koji kao cjelina pružaju 
vrlo vjernu i lijepu sliku njezina oca. Iako joj je 
tada bilo već 80 godina, svoj je posao dobro obavila. 
Stavila je na papir svoje osobne uspomene o drago- 
me ocu, a pri tome ju je, kako sama priznaje, vodila 
i podržavala, »samo briga oko istine«. To pak njezinu 
knjižicu čini još vrednijom i dragocjenijom. Ona je 
lijepa nadopuna knjige »l Histoire d'une Famille« 
(»Povijest jedne obitelji«), koju su zajedno napisale 
Majka Agneza od Isusa, po krštenju Paulina, te ista 
Celina ili sestra Genoveva od Svetoga Lica. Ona tvrdi 
da je to djelo pisano s vrlo savjesnom točnošću pa 
stoga zaslužuje i povjerenje. 

Knjižica sestre Genoveve nosi naslov »Le Pere 
de Sainte Thćres de PEnfant-Jćsus, 1823—1894.« 
(»Otac svete Terezije od Djeteta Isusa«). Djelo je 
izdao karmel u Lisieuxu g. 1954. Ono se dijeli na dva 
dijela i jedan dodatak. U prvom dijelu opisan je 
moralni portret oca male svetice i još četiriju re- 
dovnica: majke Agneze od Isusa, u svijetu Pauline, 
sestre Francoise-Thćrčse, u svijetu Leonije, sestre 
Marije od Presv. Srca, u svijetu Marije i Sestre 
Genoveve od Svetoga Lica, u svijetu Celine. Sve su 
one, osim Leonije ili sestre Franciske Terezije koja 
bijaše u redu od Pohođenja, bile karmelićanke u 
Lisieuxu. 

Moralni portret gospodina Martina vrlo je zorno 
oslikan konkretnim zgodama iz njegova života, što 
ih je brižno skupila njegova Celina, a govore o 

njegovoj pobožnosti, ljubavi prema Bogu, vjeri, po- 
uzdanju u Boga, apostolskom duhu, hrabrosti i lju- 
bavi prema bližnjemu te svladavanju i poniznosti, 
radu i nesebičnosti, vrlinama oca obitelji i odgaja- 
telja, njegovu velikodušnom darivanju sve svoje 
djece Bogu, što, sve opet skupljeno u jednu cjelinu, 
vrlo rječito govori o njemu kao o »neusporedivu 
ocu«. 

U drugom dijelu sestra je Genoveva opisala bo- 
lest i smrt svojega oca. Bila je za to najpozvanija, 
jer ga je brižno dvorila sve do smrti, a tek nakon 
njegove smrti kao posljednja stupila u Karmel. 

U dodatku se nalaze očuvana pisma gosp. Marti- 
na, koja također iz prve ruke otkrivaju njegovu 
divnu dušu i daju pečat vjerodostojnosti svemu ono- 
me što su o njemu rekle i napisale njegove kćerke. 
Na kraju se još nalazi pjesma što ju je sveta Mala 
Terezija ispjevala u kolovozu 1894., nekoliko dana 
nakon smrti svojega oca. Pjesma nosi lijep naslov 
»Molitva djeteta jednog sveca«. Ta divna pjesma 
završava ovako: »Sada ti tvoja djeca upravljaju 
svoju molitvu; na tvojemu slavnom čelu sjaje u ne- 
besima devet ljiljana u cvatu.« Ti su ljiljani: dva 
dječaka i sedam djevojčica. Četiri su poletjela u 
nebo u najnježnijoj dobi, a pet ostalih posvetilo se 
Gospodinu u Karmelu i u samostanu od Pohođenja. 
Pa nije li onda taj »neusporedivi otac«, koji je nakon 
smrti svoje dobre žene preuzeo svu brigu za svoje 
kćeri, zaslužio da ga upoznamo, to više što se vodi 
postupak i za njegovo proglašenje blaženim. 

Crkva nakon II. vatikanskog sabora mnogo na- 
stoji oko obnove kršćanske obitelji, te »kućne crkve«. 
Biskupska sinoda iz g. 1980. također se bavi proble- 
mom obitelji. Sadašnji papa Ivan Pavao II, koji je 
svojim izvanrednim dinamizmom pokrenuo Crkvu 
i svijet, još kao biskup mnogo se bavio obiteljskom 
problematikom, o čemu svjedoči i njegova knjiga 
»Ljubav i odgovornost«, prevedena na mnoge jezike, 
On i kao papa u svojim nagovorima i generalnim 
audijencijama srijedom često govori o obitelji. Mo- 
žemo mirne duše reći da danas nema tako snažna i 

neustrašiva glasa kao što je glas Ivana Pavla II. 
koji neumorno brani osnovnu stanicu ljudskoga 
društva: obitelj, njezino dostojanstvo, vjernost i 
nerazrješivost braka, pravo još nerođene djece na 
život. I s pravom, jer bez obnove obitelji nema ni 
obnove ljudske zajednice ni obnove Crkve. 

Mislim da obnovi obiteljskoga života mnogo mo- 
gu pripomoći živi primjeri uzornoga obiteljskoga 
života. Jedan je takav primjer i Louis Martin, sin 
francuskog časnika, rođen 22. kolovoza 1823. u 
Bordeauxu, gdje mu je otac, rodom iz Normandije, 
bio u službi u tamošnjem garnizonu. Kada su mali- 
šana donijeli u katedralu na krštenje, nadbiskup 
Bordeauxa, kreposni monsinjor d'Aviau du Bois de 
Sanzay, blagoslovio je novorođenče te rekao sretnim 
roditeljima (krštenje je bilo nešto kasnije pa su bili 
prisutni i otac i majka): »Veselite se! To je dijete 
predodređeno!« 

Iz »Povijesti jedne obitelji« kao i iz predgovora 
»Povijesti jedne duše« — autobiografije Male Te- 
rezije — saznajemo da je Luis Martin od svoje mla- 
dosti težio prema redovništvu, da je u 20. godini 
pokušao ući u samostan Grand-Saint-Bernard, da je 
u nadi da će biti primljen pokušao učiti latinski. 
Celina piše da je od stranih jezika zapravo naučio sa- 
mo njemački. 

Ulazak se u samostan izjalovio pa se Louis Martin 
kasnije, 13. srpnja 1858., oženio gospođicom Zelie 
Gućrin koja je u mjestu Point d'Alencon vodila jedno 
poduzeće. Ona mu je rodila devetero djece, a umrla 
je 28. kolovoza 1877. Nakon njezine smrti Louis se 
sa svojih pet kćeri — četvero je djece umrlo brzo 
nakon rođenja — preselio iz Alencona u Lisieux 
gdje je brat njegove pokojne žene, Izidor Gućrin, 
otvorio ljekarnu. Nastanio se u kući, koje ime »Les 
Buissonets« u duhovnoj literaturi postade slavno 
po »Povijesti jedne duše«. Kuća je bila između 


dvaju vrtova, a povrh nje bijaše krasan vidikovac ' 


»Belvćdare«. To je čarobno mjesto Mala Terezija u 
svojoj autobiografiji opisala najljepšim bojama. Bio 
je to dragi dom, pun topline i ljepote. 

Jedna redovnica, pročitavši kasnije »Povijest 
jedne duše«, ovako je pisala: To je štivo za mene 
bilo još čarobnije jer mi je dozvalo u pamet poštova- 
nja dostojnu obitelj koja je u Alenconu dugo bila 
poštovana i voljena. Gospođa Martin stanovala je 
blizu nas; njezin sin Luis Martin bijaše prijatelj 
moje braće. Kada se vratio iz Mont-Saint-Bernarda, 
čini mi se kao da još gledam i slušam njegovu pres- 
retnu majku: "Ah, moj Louis, moj dragi Louis, go- 
voriše nam, to je biser!" Imala je pravo! I naša su 
braća govorila: 'Louis Martin je svetac.'« 

' Celina piše: »Moj je otac svaki dan išao na ranu 
misu i na pričest, kada god su to dopuštali običaji 
onog vremena, U pratnji moje majke rano bi odlazio 
iz kuće, tako rano da bi susjedi, čuvši kako zatvara 
vrata, govorili: "To je sveti bračni par Martin koji 
ide na misu, spavajmo!' Uvijek vjerni Božjoj službi, 
naši roditelji bijahu solidni primjeri župnoga života.« 

' U Lisieuxu je gospodin Martin najčešće išao na 
misu u katedralu sv. Petra. Kad bi se pričestio, ostao 
bi šutljiv i na putu do kuće. Djeci bi tada govorio: 
»Nastavljam razgovor s našim Gospodinom.« Kolika 
je bila njegova pobožnost prema Presvetom Sakra- 
mentu pokazuje i njegov običaj da svako poslije 
podne pohodi Presveto, a na Tijelovo bi redovito naj- 
radije išao u procesiji odmah iza nebnice, da bi bio 
što bliže Isusu u Presvetom Sakramentu. To nikada 
nije propuštao, pa ni onda kad mu je sunce nemilo 
pržilo glavu, na što je bio vrlo osjetljiv. Revno je 
adorirao i noću, makar je to bilo vrlo zamor- 
no. Nije bila rijetkost da je sa svijećom u ruci 
pratio svećenika koji je bolesniku nosio poputbinu. 
Kada bi prolazio kraj crkve, uvijek bi pozdravio 
ondje prisutnog Gospodina. Kad su se g. 1888. skup- 
ljali prilozi za glavni oltar u katedrali, on je dao 
svotu od 10 000 franaka. 

Čitav njegov život bio je skroz-naskroz prožet 
vjerom. On se doista trudio da živi po vjeri koja je 
obilovala dobrim djelima svake vrste. I dobro je da 


Bilo bi lijepo kad bi naši karmelićani ili karmelićan- 

ke izdali tu zlatnu knjižicu u hrvatskome prijevodu, 
“ jer bismo onda još bolje shvatili i Malu Sveticu, 
svetu Tereziju. U takvoj obitelji, u takvome ozračju, 
doista se mogla roditi i odrasti najveća svetica novi- 
jih vremena. 

Celina ovako piše o onome najljepšem u životu 
svojih roditelja: »Naši pobožni roditelji htjeli su 
stupiti u redovnički život, a Bog je odredio drukčije. 
Onda su željeli Bogu darovati bar jednog svećenika 
misionara. Ali, jao!, kakvo je moralo biti njihovo 
razočaranje kada sam nakon smrti moje dvoje male 
braće ja došla na svijet, što je broj njihovih kćeri 
povisilo na pet. U tajnosti svojega srca oni su se ipak 
i dalje nadali Božjemu blagoslovu.« 

I tada je redovnica od Pohođenja, sestra gospođe 
Martin, priopćila svojoj sestri: »Gospodin je htio uzeti 
vaše prvence da iskuša vašu vjeru, no on će, sigurno, 
ispuniti vaše želje davši vam velikog sveca, toliko 
željena.« 

Nakon Celine došla je na svijet opet djevojčica, 
koja je brzo odlepršala u vječnost. A onda je došla 
na svijet sedma kćerka i deveto dijete, zadnje i naj- 
mlađe: Terezija, »mala kraljica«, koja će postati veli- 
ka svetica. Tu Malu Tereziju, koju je Pio XI. pro- 
glasio svetom i zaštitnicom misija, isti papa nazivaše 
»jednom Božjom riječju, djetetom što je drago cije- 
lome svijetu«, dok ju je Pio XII. odabrao za zaštit- 
nicu Francuske sa svetom Ivanom Arškom. 

I tako se ispunilo proročanstvo redovnice, sestre 
majke Martin i tetke Male Svetice i njezinih sestara. 
Ispunilo se onako kako je Bog u svojoj Providnosti 
htio, ali svakako divno i čudesno, upravo božanski 
neobično i izvanredno. 

Louis Martin bio je čovjek srca. Volio je svoje 
kćerke, ali kada ih je Gospodin zvao k sebi u samo- 
stan da mu postanu zaručnice, on mu ih je sve 
velikodušno darovao. Kao što je bio milostiva srca 
prema siromasima, potrebnima, tako je bio darežljiv 
i prema dragome Bogu. Rano je izgubio svoju dobru 
i ljubljenu ženu, a onda su kćerke jedna za drugom 
odlazile u samostan. Gospodin ga je, napokon, po- 

hodio i teškom bolešću. Mnogo je trpio, a zbog jednog 
napada bila mu je posve uzeta cijela lijeva strana. 
Budući da je cijeli život bio zdrav i otporan, bolest 
mu je bila vrlo teška. Vidi se to po tome što je 
svojim kćerkama Leoniji i Celini tada govorio: »O 
moja djeco, molite za mene!« 

Smrt ga je 29. srpnja 1894. oslobodila teških 
muka. Celina, koja ga je dvorila sve do smrti, ušla 
je u Karmel 14. rujna iste godine. Prigodom kanoni- 
zacije sv. Male Terezije jedna ju je velika slika pri- 
kazivala kako svojega dobrog oca moli za dopuštenje 
da smije stupiti u Karmel. Ta je slika bila izložena 
iznad velikih brončanih vrata bazilike sv. Petra. I 
tako je ona na neki način u svoju svetačku aureolu 
uključila i svojega »neusporedivog oca« koji će mož- 
da jednom i službeno biti okrunjen aureolom sveto- 
sti. Iz svega onoga što znamo o bračnome paru Mar- 
tini, o njihovoj djeci možemo zaključiti da je to bila 
izvanredna kršćanska obitelj. U njoj su cvjetale sve 
one kreposti koje daju sjaj kršćanskim obiteljima, 
koje od njih čine prave »kućne crkve«. Takve su 
obitelji potrebne i ovom, našem vremenu. Zato je 
dobro da ih poput gorućih svijeća stalno stavljamo 
na svijećnjak kako bi nam bile stalan izazov na 
borbu za ostvarenje visokih kršćanskih ideala i na 
razini obitelji. Ako budemo imali takvih obitelji, 
bit će i ubuduće velikih svetaca i svetica, misionara 
i misionarki. 

3. prosinca 
Sveti Franjo Ksaver, prezbiter 
O svim velikim svecima, pa tako i o sv. Franji 


Ksaveru, moguće je pisati pod različitim vidicima. 
Zato su toliki i pisali o njemu. Spomenut ću oca 


gosp. Schurhammera koji je napisao povijesno, znan- | 


stveno i dokumentirano možda najbolji ili bar naj- 
iscrpniji svečev životopis. Vrlo vrijedan Ksaverov 
životopis napisao je i nadaleko poznati  biblicist 
Xavier Lćon-Dufour pod naslovom »Saint Francois 
Xavier, Itinćraire mystique de Vapotre« (»Sv. Franjo 
Ksaver, Mistični put apostola«). Oci Schurhammer i 
Wicki izdali su u 67. svesku »Monumenta historica 
Societatis Jesu« pisma i ostale spise sv. Franje Ksa- 
vera, što je također vrlo važno za njegovo poznava- 
nje. U Hrvatskoj su o apostolu Indije i Japana pisali 
već isusovci iz stare Družbe šireći pobožnost prema 
njemu u našem puku, a u našem stoljeću o njemu 
su pisali oci Predragović i Badalić. Dakako, isti je 
svetac našao dostojno mjesto i u nizu »S duhovnim 
velikanima«. Želim da bude prisutan i u ovoj knjizi, 
i to s obzirom na svoj duhovni profil kako ga je 
ocrtao otac Lćon-Dufour, dakako, u skraćenu obliku. 
Tko se želi opširnije upoznati s dušom toga velikana, 
neka posegne za navedenom Dufourovom knjigom 
koja ima 248 stranica. 

Životni vijek sv. Franje Ksavera, po narodnosti 
Baska, odvio se u prvoj polovici XVI. st., od 1506. 
do 1552. U njegovu je životu bio sudbonosan susret 
£. 1530. s Ignacijem Lojolskim, s kojim je zajedno 
studirao na pariškom sveučilištu. Pod njegovim utje- 

cajem u dobi od 27 godina potpuno se obratio Gos- 
podinu, a četiri godine kasnije zaređen je za sveće- 
nika. Godine 1541. ukrcao se na brod koji ga je 13 
mjeseci poslije dovezao u Indiju. Današnje velike i 
brojne zajednice na području Goe i Tamil Barhathe 
gaje posebnu ljubav i pobožnost prema sv. Franji 
Ksaveru, kao prema svojemu duhovnom ocu, ute- 
meljitelju i apostolu. 

Deset godina Ksaverova misionarskoga života 
mogu se podijeliti na razdoblja organizacijske dje- 
latnosti i misijske pohode, od kojih je svaki trajao 
po dvije godine: onaj u Indiji od 1542. do 1544., na 
Molucima od 1545. do 1547. i u Japanu od 1548. do 
1551. Iscrpljen radom i putovanjima umro je posve 
sam na otoku Sancianu, pred vratima Kine, kamo 
je namjeravao poći, o čemu svjedoči i pismo što 
ćemo ga navesti na kraju ovoga prikaza. 

Ta čudesna epopeja učinila je od Ksavera tip 
misionara, jednoga od najvećih u povijesti Crkve, u 
kojega su se ugledali toliki vjerovjesnici, i to ne samo 
katolici nego i protestanti. Ksaverova misionarska 
epopeja dira nas i zahvaća još i danas, samo ako 
priznamo da je on zasađivao križ u onim dalekim 
zemljama zato što ga je imao već prije zasađena u 


svojemu srcu, u čitavome svome bitku. Snagom Kri- : 


stova uskrsnuća Ksaver nadilazi svu prolaznost 
svojega djela, a njegov život postaje i ostaje tip ži- 
vota svakoga čovjeka koji se daje posve zahvatiti i 
voditi od Duha. Njegov život u nutarnjoj borbi kroz 
koju je morao proći očituje držanje, pravi smisao i 
narav svakoga, pa tako i misijskoga apostolata. Gra- 
nica što dijeli civilizacije otvara se samo pred du- 
hovnim ljudima u kojima milost slavi pobjedu nad 
grijehom. 

Ksaver nije preko noći postao mistik, ni vatreni 
misionar, već je tome prethodio jedan vremenski 
razvoj. Najprije ga je Bog u Parizu istrgnuo iz nje- 
gova odviše svjetskoga načina života i shvaćanja. Nije 
ga odmah poslao kao vjerovjesnika na druge konti- 
nente, već mu je malo-pomalo u skrovitosti molitve 
objavljivao i priopćivao svoju veliku ljubav prema 

dušama, svoj sveopći spasiteljski plan. Kroz sedam 
godina poučavao ga je i postupno vodio preko razli- 
čitih kušnji i iskustava, otkrivajući mu tako u sva- 
koj prigodi svoje očinsko lice, potičući ga na to da 
se bezuvjetno, bez pridržaja, posve dadne onima koji 
mu se budu približili. U povlaštenoj zajednici Druž- 
be Isusove, kojoj postaje jedan od prvih članova 
otkriva mu se isto tako pravo lice Crkve, svete, 
katoličke, apostolske, hijerarhijske, rimske, naše 
majke. Pravom suosjećanju s njome naučio ga je nje- 
gov duhovni otac sveti Ignacije Lojolski. I to je bila 
prva etapa njegova duhovnoga i mističnoga uspona. 

Kada ga je g. 1541. Krist preko svojeg namjesnika 
na zemlji poslao kao apostolskog nuncija u službeno 
poslanje u Indiju i na Daleki istok, onda je na Ksa- 
verovu duhovnom putu nastupila druga etapa. Od 
tog časa on na osobit način živi po primjeru svojega 
Spasitelja koji, premda bogat, prihvati krajnje si- 
romaštvo, koji, premda najuzvišeniji, ponizi sam sebe 
postavši slugu svih, koji je trpio za spasenje svih" 
ljudi, objavljujući mu tako neizmjerno Božje milo- 
srđe prema grešnicima. Sve su to bile kao žive knjige 
koje Ksaver, obogaćen duhovnim iskustvom, sada 
zna vrlo dobro čitati. 

Treća etapa Ksaverova duhovnog puta nastupila 
je &. 1545., kada je, potaknut Duhom, odlučio na- 
pustiti Indiju te poći još dalje na krajnji Istok. Bio 
je to čin pun smionosti u svakome pogledu, jer je 
rad u Indiji bio tek u počecima, daleko od toga da bi 
bio završen, jer se uputio prema vrlo malo poznatim 
zemljama koje su za tadašnja prijevozna sredstva 
bile beskodačno daleke. Iako je ista pobuda zahvaćala 
Ksavera sve tamo od Lisabona do Moluka, sada se 
ipak događa nešto posve novo. Pouzdanje probuđeno 
u bratskom okolišu, zatim stavljeno na kušnju, mora 
se još više produpsti. U potpunoj samoći ili, bolje 
rečeno, osamljenosti, duhovan se čovjek mora poput 
Krista u pustinji susresti s napasnikom, protivnikom 
svakoga dobra, mora se suočiti s njim, uhvatiti ukoš- 
tac, prije nego bude podvrgnut najvišoj kušnji po- 
uzdanja, a to je sama smrt. 

Veliki zaljubljenik sv. Franje Ksavera, otac Xa- 
vier Lćon-Dufour kaže: »Između sveca i mene samo- 
ga uspostavlja se dijalog u času u kojem sam sposo- 
ban shvatiti da se tajna njegova života nije iserpla 
u vanjskoj avanturi njegovih apostolskih poslova i 
njegovih putovanja; no još više kako se budem trudio 
ne samo oko upoznavanja duhovnih elemenata nje- 
gova života nego i ako mu u svakome času budem 
prihvaćao tajanstvenu prisutnost u odvijanju vanj- 
skih događaja. Samo mistični put daje vanjskome 
putu, koji se vidi, njegov pravi smisao.« Tom, možda 
malo složenom izrekom, autor nas poziva na dubinsko 
poniranje u sveca. Ono je potrebno ako ga želimo 
pravo shvatiti i s njime drugovati. Nas često kod 
sveca zanimaju posve vanjski, rekao bih ljudski ele- 
menti njegova života, ono što se u njegovu životu 
događalo izvana, ono što je radio i trpio. Dobro je 
i to upoznati, no ne bi bilo dobro ostati samo na 
tome. Valja ići dalje, dublje, u svečevu dušu i srce, 
valja otkriti i njegovu duhovnu fizionomiju, onaj 


Sve etape duhovnoga puta sv. Franje Ksavera, 
kako god bile snažno osebujne u sebi, ipak su jedna- 
ko tako duboko povezane među sobom. Iza svih njih 
stoji Gospodin koji na početku svake pojedine od 
njih snažnije zahvaća dušu svojega izabranika, upra- 
vo u njega nadire svojom milošću. Svi su ti izvan- 
redni Božji zahvati trajno prisutni i djelotvorni 
u svečevoj duši, iako možda ne istom jakošću kao 
na početku pojedine etape. Franjo Ksaver, čovjek 
velikih želja i ambicija, kakav je bio prije obraćenja, 
otvara se kasnije nebeskim željama koje su kudikamo 
veće i preobražava se u duhovnog: čovjeka. Ksaver 
je po naravi bio čovjek nježna i osjećajna srca, koji 
je u dubini svoje duše trajno nosio prisutnost brat- 
ske zajednice, svoje drage Družbe Isusove, o čemu 
svjedoče mnoga njegova pisma, pravi biseri dopisne 
literature. Ksaver je bio i čovjek izvanredne molit- 
ve, o čemu usred najveće aktivnosti i zaposlenosti 
svjedoče njegove noći provedene u molitvi, u pojasu 

u kojem više nema osjetnosti, tamo gdje kuca samo 
Kristovo Srce, ili je prisutan »onaj intimniji od naj- 
intimnijega u meni«. Ksaver u molitvi sve dublje 
silazi i u ponor svoje ljudske bijede i ograničenosti, 
no zato se jednako tako tim više oslanja na onu 
stijenu, koja je sam Bog. Oslanjajući se na tu stijenu, 
on hrabro putuje u neizvjesnost, u nove nutarnje i 
vanjske avanture samotničke smrti na Sancijanu. 

Kao kršćani znamo da je službena i javna Božja 
objava završila smrću posljednjega apostola. No 
jednako tako znamo da postoje privatne Božje obja- 
ve, u kojima je Bog nešto objavio pojedinim osoba- 
ma, katkad i za dobro cijele Crkve. Na privatne Bož- 
je objave često nailazimo upravo u životu svetaca. 
Usudio bih se, osim toga, reći da su i sami svetački 
životi svojevrsne Božje objave ili Božja očitovanja 
djelotvornosti njegove milosti, neizmjernim mo- 
gućnostima kako se može proživljavati i ostvarivati 
Evanđelje i sve ono što nam je Bog službeno objavio, 
a sadržano je u Svetome pismu i u usmenoj predaji. 
Zato mislim da bi na temelju svetačkih životopisa 
bilo moguće stvoriti ili stvarati teologiju preko koje 
bismo pod posebnim vidikom mogli još više ulaziti 
u neiscrpivo bogatstvo Božje objave. Lćon Xavier- 
-Dufour, teolog po struci, pokušao je tako, opisujući 
duhovni put sv. Franje Ksavera, otkriti neke teološke 
datosti, kao, na primjer, što je kod njega prolazno, 
uvjetovano vremenom u kojemu je živio, a što je 
trajno, etape pouzdanja u njegovu životu, one vrline 
koja je tako živo prisutna u Svetome pismu, kako 
Bog djeluje i preko slabog, ograničenog i grešnog 
čovjeka, napetosti apostolskoga života, aktivnosti i 
pasivnosti u njegovu životu. 

Božje djelovanje u Ksaveru Lćon-Dufour napose 
otkriva polazeći od značajki njegova temperamenta, 
za koji tvrdi da je bio najsuroviji materijal s kojim 
je Ignacije ikada baratao, što, dakako, ne niječe i 
pozitivne strane njegova temperamenta. Njegove su 
duboke reakcije osobito očitovale razdoblje što je 
prethodilo oštrini teoloških rasprava između dvaju 
Španjolaca: dominikanca Bafieza i isusovca Moline, 

koji su vatreno raspravljali o odnosu između milosti 
i slobodne volje u čovjeku. Ksaver je neumorno isti- 
cao kako od nas ne proizlazi drugo do zla i kako sva- 
ko dobro dolazi od Boga te kako je sve milost. Zbog 
toga će bitna apostolova vrlina biti poniznost, po ko- 
joj on stoji na svojemu pravom mjestu. U tom je 
smislu Ksaver baštinio ono najbolje iz augustinijan- 
ske tradicije, teologije kojoj je pročelnik »doctor 
gratiae« — naučitelj milosti, sv. Augustin. Istinski 
zauzet i upravo ljubomoran za Božju slavu, ipak ne 
vrijeđa čovjekovu slobodu. Da bi shvatio kako je 
Bog jedini začetnik svakoga dobra, apostol mora do- 
pustiti Gospodinu da se spusti u dubinu njegova ni- 
štavila. A iz tog će se ponora onda dizati krik apso- 
lutnog pouzdanja te nastojanje oko trajne budnosti. 
Zato i apostol poput Krista samoga mora malo-po- 
malo tovariti na sebe breme ljudskih grijeha. U 
avanturi koja ga dovodi do njegova bližnjega, apostol 
se susreće s jednim grešnim područjem. Ksaver je to 
sam kao malo tko duboko osjećao i proživljavao, a o 
tome svjedoče njegove žarke molitve, vapaji i uzdi- 
saji te oštre pokore za spasenje u grijeh ogrezlih 
duša. 

U životu su sv. Franje Ksavera živo bile prisutne 
različite napetosti i suprotnosti. Tako ga je napetost 
između onoga o čemu je sanjao i između stvarnosti 
poput vihora neprestano tjerala naprijed, no i čuvala 
ga da vjerno vodi računa o onome što je već osvojio 
i postigao. Napetost između želje za redovničkim 
zajedništvom i velike osamljenosti, koju je osjećao 
to više što je po 32 mjeseca morao strpljivo čekati 
na dolazak pošte iz Evrope, zatim 24 mjeseca, pa 21 
i napokon 50 mjeseci, kada je bio u Japanu. To je 
značilo samo pet pošiljki korespondencije u roku od 
10 godina, koliko je proveo u misijama. Napetost je 
to između lagodne poslušnosti, kada su u stalnom 
dodiru s poglavarom i onda kad je on daleko, kako 
je to bilo u Ksaverovu slučaju te kad se u duhu vje- 
re mogao savjetovati samo s Duhom Svetim, nape- 
tost između aktivnosti i pasivnosti, tj. suprotnosti 
što su dolazile od raznih elemenata: mor4& kojima je 


44 


morao putovati, ljudi, političara, kolonizatora, iz- 
rabljivača, jezika, bolesti, tolikih neuspjeha, što ih je 
i on stalno morao doživljavati, napetost koja dolazi 
do izražaja u onome što sjedinjuje i dijeli svagdašnju 
aktivnost i molitvu u skrovitosti noći, bez koje pak 
nijedan čovjek, pa tako ni Ksaver, ne može ostati ' 
vjeran misiji primljenoj od Boga, te, napokon, nape- 
tosti između čvrstoće i blagosti, bez koje se ne može 
održavati ona čvrstoća u načelima, blagost u primjeni 
i još više u postupku s ljudima. Xavier Lćon-Dufour 
s pravom se pita, da li bi bez odvažnosti u tim razli- 
čitim napetostima Ksaver mogao otvoriti Daleki is- 
tok prema Evanđelju? Pitanje je posve na mjestu, 
jer je uvijek iza vanjskih događaja i aktivnosti čitava 
drama u čovjekovu srcu, pogotovu onoga koji je bio 
toliko aktivan, dinamičan, poduzetan, upravo bo- 
žanski nestrpljiv kao Ksaver. 

Netko je o njemu u tome smislu napisao i dramu, 
naslovivši je »Božanski nestrpljivac«. On je to i bio, 
jer njegov život i djelo obistinjuju ono što je napisao 
suvremeni teolog Walter Kasper: »Kršćanstvo nije 
religija sitnih i zadovoljnih, već onih koji gladuju i 
žeđaju za pravednošću. Vjera u Božje kraljevstvo 
ne čini nas samo mirotvorcima nego i nestrpljivcima. 
Ona nije opijum koji uspavljuje, nego kvasac što 
pokreće.« 

Ksavera uzbuđuje i potresa ljudska bijeda, ali 
jednako tako kao sv. Pavla i Kristova ljubav. Kolika 
je opasnost za onoga koji ne zna pametno us- 
kladiti te dvije ljubavi da se toliko preda ak- 
tivnosti pa se na kraju više uopće ne može raza- 
znati njezino božansko podrijetlo! Ksaver se groz- 
ničavo borio protiv groznice osvajača, koja se izlaže 
opasnosti od gubljenja smisla za milost i sve ono što 
od nje proizlazi pa tako i smisla za otkupljenje po 
križu. Zato su noći što ih je provodio u šutnji i 
mističnoj borbi još važnije od dana njegovih najve- 
ćih aktivnosti. Ksaveru je bilo posve jasno da apostol 
i misionar mora biti čovjek koji radi u Bogu i s Bo- 
gom. I samo u potpunoj otvorenosti prema Božjemu 
Duhu on će u svim okolnostima biti sposoban pronaći 

ono što se od njega očekuje. Na taj je način Ksaverov 
životni, duhovni, apostolski put ne samo usvajanje 
svijeta nego preko toga i osvajanje sama sebe za 
Boga, a u tome je Bog vrlo aktivan. Iza čovjeka 
velike misionarske aktivnosti stoji onaj, prema koje- 
mu je sam Bog bio još aktivniji. A Ksaver je kao 
i toliki drugi mistici znao podnositi tu božansku, 
svemoguću aktivnost. On juri svijetom, dok se sva- 
kim danom sve više produbljuje njegova osamljenost 
koja će na Sancijanu doživjeti svoj vrhunac, ali iz 
nje neprestano suklja ono apsolutno pouzdanje u 
Boga kojemu vapije: »Daj mi duše, a ostalo uzmil!« 

Još neobraćeni Ksaver za vrijeme svojih student- 
skih dana u Parizu često je slušao Ignacijeve ozbiljne 
riječi: »Franjo, Franjo, što koristi čovjeku ako za- 
dobije čitav svijet a pogubi dušu?« Obrativši se i 
slijedeći Krista sve do kraja, on je ipak u neprestanoj 
radosti otkrivao »presveto i preblaženo Trojstvo« — 
koje često baš tako zazivaše — na djelu u svojemu 
životu, a i u čitavu svijetu što ga Božja ljubav uzdiže 
i preobražava. 

Ignacije Lojola uspio je u Ksaveru unatoč njego- 
voj pretjeranoj čistoj ljudskoj ambiciji otkriti izvan- 
redne mogućnosti. Zato mu je u Parizu također po- 
navljao: »Tako veliko srce i tako plemenit duh ne 
mogu se zadovoljiti prolaznim zemaljskim častima. 
Tvoja ambicija mora biti slava koja traje vječno.« 
Trebalo je i vremena i strpljivosti i velikih trideset 
dnevnih duhovnih vježbi, a nadasve Božje milosti, 
dok je to Ksaver napokon shvatio i svoj život pravio 
prema vječnim vrednotama. No tada je nastojao biti 
što radikalniji. Nalazeći se već u Indiji, a želeći poći 
i na otoke, govorio bi: »Ako ne nađem barku, poći 
ću onamo plivajući«, a zatim bi još dodao: »Kad bi 
na onim otocima bili rudnici zlata, kršćani bi već 
pohrlili tamo. No ondje su samo duše koje valja 
spasiti.« On je pošao k njima, on je samo njih tražio. 

Franji Ksaveru bilo je samo deset godina kad je 
kardinal Cisneros iz političkih razloga naredio ruše- 
nje zamka Xavier u Navarri, gdje je bila njegova 
kolijevka. Poniženje plemenite feudalne obitelji iz 

koje bijaše potekao nije ga dotuklo, jer on je na svaki 
način želio osvjetlati ime obitelji Xavier. Prvotna 
je zamisao bila da će ga osvjetlati kao slavni profe- 
Sor, a drugotna je pokopala prvotnu pa ju je osvjet- 
lao kudikamo većim sjajem, sjajem sveca i jednoga 
od najvećih misionara, iako mu nakon obraćenja to 
više nije bilo na pameti. Njegov su život i djelo pra- 
.va epopeja, i to ne samo u onome što se moglo vid- 
jeti izvana nego kudikamo više u onome što se sve 
do posljednjeg trenutka njegova zemaljskoga života 
do one noći od 2. na 3. prosinca 1552., događalo u 
njegovoj duši, kada je ponavljao: »Isuse, sine Davi- 
dov, smiluj mi se!« i kad je preminuo upirući svoj 
pogled prema kineskom kopnu, o čemu smo bar nešto 
natuknuli. Ljepotu te epopeje neka barem malo ot- 
krije i njegovo 131. pismo, pisano 22. listopada 1552. 
dakle, samo mjesec i pol prije njegove smrti. 

»Po milosrdnoj dobroti Boga našeg Spasitelja 
brod »Dioga Pereire« i svi mi s njime prispjesmo živi 
i zdravi u ovu luku San Chao (Sancian), 30 milja 
udaljenu od Cantona. Svidjelo se Bogu našem Go- 
spodinu da se jedan časni stanovnik Cantona ponudio 


oda će me onamo prevesti za 200 kruzadosa na maloj 


brodici, jer ovdje nema drugih mornara, osim njego- 
vih sinova i slugu. Guverner Cantona tako ne bi 
mogao preko posade saznati koji je to bio trgovac 
što me uzeo na brod. Štoviše, on se ponudio da će 
me kroz tri ili četiri dana držati skrivena u svojoj 
kući te me jednog jutra prije dana iskrcati u grad- 
skoj luci s mojim knjigama i malom prtljagom. 
Odande bih pošao ravno u rezidenciju guvernera i 
rekao mu da smo došli u namjeri da pođemo onamo 
gdje je kineski kralj i pokažemo mu pismo što mu 
ga nosimo od gospodina biskupa, protumačivši mu 
kako nas Njegova Visost šalje propovijedati Božji 
zakon. 

. Mi se izlažemo dvjema opasnostima, kako govore 
ljudi ovoga kraja. Prva je da nas čovjek koji nas 
vodi, nakon što bude primio 200 kruzadosa, ne ostavi 
na kojem pustom otoku ili ne baci u more, da bi tako 
umakao guverneru Cantona. Druga je da, ako nas 

i dovede u Canton te prispijemo do guvernera, taj s 
nama zlo postupi ili nas baci u zatvor, jer naš je 
pothvat nešto nečuveno. Mnoge odredbe svima bra- 
ne pristup u Kinu pa je bez kraljeva ovlaštenja stran- 
cima strogo zabranjeno prodrijeti onamo. Osim tih 
dviju opasnosti, ima ih još mnogo drugih i većih, za 
koje ljudi ove zemlje i ne znaju. Bilo bi vrlo dugo 
opisivati ih. No ipak neću propustiti da ne navedem 
bar neke od njih. 

Prva je izgubiti nadu i pouzdanje u Božje milo- 
srđe. Samo iz ljubavi prema njemu i zbog njegove 
službe želimo da se upozna njegov zakon i Isus Krist 
njegov Sin, naš Otkupitelj i Gospodin. On to zna 
dobro, jer on je taj koji nam je u svojemu svetom 
milosrđu priopćio te želje. Stoga je neusporedivo 
veća pogibelj ne pouzdati se u njegovo milosrđe i u 
njegovu moć usred opasnosti u koje možemo upasti 
zbog njegove službe od zla što ih mogu podići svi 
Božji neprijatelji. Doista, ako to traži njegova veća 
služba, on će nas čuvati od opasnosti ovoga života 
i bez Božjega pripuštenja i ovlaštenja zli nam duhovi 
i njihove sluge neće moći ništa naškoditi. 

Štoviše, za naše ohrabrenje imamo Gospodinovu 
riječ: "Tko ljubi svoj život, izgubit će ga; tko mrzi 
svoj život na ovome svijetu, sačuvat će ga za život 
vječni' (Iv 12, 25). I ovu drugu: 'Nitko tko stavi ruku 
svoju na plug te se obazire natrag nije prikladan za 
kraljevstvo Božje' (Lk 9, 62). 

Promatrajući te opasnosti za dušu, koje su da- 
leko veće od onih za tijelo, čini nam se da je za nas 
sigurnije i pouzdanije proći kroz tjelesne opasnosti 
negoli biti iznenađeni od Boga u duhovnim pogibli- 
ma. I tako na bilo koji način odlučili smo poći u 
Kinu. 

Što se pak tiče rezultata našega puta, ufam se u 
Boga našega Gospodina da će on udijeliti porast na- 
še svete vjere koliko god bila brojna progonstva ne- 
prijatelja i njihovih slugu prema nama, jer, ako je 
Bog za nas, tko će biti protiv nas?' (Rim 8, 31).« 

Iz ovog se pisma sv. Franje Ksaverskoga vidi nje- 
gov evanđeoski radikalizam, koji neće ustuknuti ni 

pred kim i ni pred čim, vidi se njegovo duboko uvje- 


renje u istinitost Božje riječi i Svetoga pisma što ih 
navodi. Sveci su u Svetome pismu uvijek nalazili 
dosta svjetla za razrješavanje svih svojih problema, 
dosta snage za ostvarivanje najtežih pothvata što 
ih je Gospodin tražio od njih. Zato su se oni Božjim 
riječju tako obilno i hranili, o njoj razmišljali, na 
njoj se izgrađivali. Ali zato je i njihov život svoje- 
vrsno očitovanje sadržaja i poruk&4 Svetoga pisma. 


Molitva 


Bože, koji si propovijedanjem i čudesima svetog 
Franje Ksavera svojoj Crkvi htio pridružiti narod 
Indije i Japana, daj milostivo da zdušno nasljeduje- 
mo kreposne primjere onoga čije slavne zasluge 
poštujemo. Po Kristu Gospodinu našem. Amen. 

4. prosinca 


Sveti Ivan Damaščanski, svećenik 
i crkveni naučitelj 


Kao neobvezan spomendan Crkva danas slavi 
svetog Ivana Damaščanina. Njegovo arapsko ime 
glasi Yahia ibn Sargun ibn Mansur. Rodio se negdje 
u drugoj polovici VII. st. u krilu arapske kršćanske 
obitelji. Smatraju ga posljednjim predstavnikom 
grčke patrologije, onoga velikoga niza istočnih otaca 
i duhovnih pisaca. Po svojim djelima on je na Istoku 
ono što je sv. Izidor Seviljski na Zapadu. Ta su djela 
prava enciklopedija tadašnjega znanja, kod sv. Ivana 
Damaščanskog više je teološka enciklopedija. No i 
on se u svojoj literarnoj djelatnosti suvremeno šeće 
od pjesništva do liturgije, od govorništva do filozo- 
fije i apologetike, a sve to govori da je bio duh obo- 
gaćen velikim znanjem i kulturom, koja je također 
čovjekova potreba. 

Ivan je bio sin visokog funkcionara na dvoru da- 
maščanskog kalifa, a sudrug u igri kneza Yuazida, 
koji ga je kasnije postavio u istu službu što ju je na 
kalifovu dvoru obavljao i njegov otac. Ta služba od- 
govara današnjem ministru financija, a za nju se 
obično biraju ljudi od poštenja i povjerenja, jer velik 
je novac uvijek i velika napast. U kvaliteti takozva- 
nog logoteta Ivan je bio i građanski predstavnik krš- 
ćanske zajednice kod arapskih vlasti, zastupao je 
njihove interese. 

Ipak je jedanput posve nenadano dao ostavku na 
svojoj visokoj službi, vjerojatno zbog kalifovih pro- 
tukršćanskih stavova. U pratnji svojega brata Kuz- 

me, koji će kasnije postati biskup u Maioumi, povu- 
kao se u glasoviti samostan sv. Sabe kod Jeruzalema, 
gdje je bio zaređen i za svećenika. Nastojao je što 
više produbiti svoje teološko znanje spremajući se 
tako za pisanje svojih životnih djela, a i za službu 
naslovnog propovjednika bazilike svetog Groba. Bu- 
dući da je u tu baziliku dolazilo mnogo ho- 
hodačnika, bilo je i potrebno da ima vrsne i učene 
propovjednike, jer u ono se doba Božja riječ pre- 
nosila najviše usmeno, živom riječju. 

Bilo je to doba kada je bizantski car Leon III. 
Izaurijski započeo sa svojom ikonoklastskom politi- 
kom, žučljivom borbom protiv štovanja svetih slika. 
Iz crkava su se počele bacati ikone, na Istoku vrlo 
proširene i štovane, jer da je njihovo štovanje tobože 
čisto idolopoklonstvo. U Carigradu je na obranu što- 
vanja slika ustao osamdesetgodišnjak patrijarh sv. 
German, tumačeći opravdanost i ispravnost toga kul- 
ta. Taj svoj čin hrabrosti i revnosti platio je time da 
je bio svrgnut s prve patrijaršijske stolice Istoka. 

U borbu oko štovanja svetih slika tada se u Je- 
ruzalemu, koji je već bio u arapskim rukama, uklju- 
čio i jedan drugi glas. Bio je to dotada nepoznati 
glas Ivana Damaščanina koji je postao jednim od 
najvećih branitelja ispravnog štovanja svetih slika. 
Njegova »Tri govora u prilog svetih slika« odmah su 
pobudila pozornost čitavoga kršćanskog svijeta. 

Budući bizantski car nije mogao izravno udarati 
po Ivanu Damaščaninu, jer je taj bio izvan njegova 
teritorija, htio ga je udariti drugim putem. Pritom se 
poslužio podvalom. Falsificirao je jedno pismo što 
ga je navodno napisao Ivan Damaščanin. U njemu 
on kuje zavjeru da bi Jeruzalem vratio natrag pod 
vlast bizantskoga cara. Bio je to opet tipičan primjer 
bizantske carske prljave politike koja se za postignu- 
će svojih ciljeva nije ustezala ni pred kakvim, pa 
makar i najnepoštenijim sredstvima. 

U teološkoj raspravi o štovanju slika, koja je za 
zapadni mentalitet bila puna zakučastih i neshvatlji- 
vil distinkcija, Ivan je Damaščanin mogao pokazati 
svu svoju teološku spremu i oštroumnost. On ju je 

stavio u službu ne samo jeruzalemskog patrijarha 
nego i cijele Crkve, jer je o tom predmetu razradio 
zdravu i razumljivu teološku nauku. Drugi nicejski 
opći sabor potvrdio je i prihvatio nauk Ivana Da- 
maščanina, priznavši mu i znanje i svetost. 

Evo kako u jednom govoru Ivan Damaščanin vrlo 
rječito govori o štovanju svetih slika: »Odlazi, So- 
tono, sa svojom zavišću, ti koji ne možeš podnijeti, 
da promatramo sliku našega Gospodina te da se gle- 
dajući je posvećujemo; ti koji ne želiš da promatra- 
mo njegove svete patnje, i da se divimo njegovoj 
poniznosti, da uživamo u prizoru njegovih čudesa te 
iz njih izvučemo bolju spoznaju i hvalu njegova bo- 
žanstva. 

Zavidniče svetaca i časti što su ih postigli od 
Boga, ti ne možeš podnijeti da budemo pod očima 
njihove slave zbog straha da nas taj pogled ne bi 
pokrenuo na nasljedovanje njihove hrabrosti i vjere; 
ne možeš podnijeti pomoć kojoj se nadamo za tijelo 
i dušu zbog pouzdanja što ga u njih stavljamo.« 

Prema tradiciji istočne Crkve, Ivan je Damašča- 
nin umro na današnji dan g. 749., pa ga u obnovlje- 
nom kalendaru u jedinstvu s istočnom Crkvom danas 
i slavimo. 

U svojemu najvažnijem djelu »Razlaganje o vje- 
ri« Ivan Damaščanin ovako govori o samome sebi: 
»Gospodine, ti me izvede iz očevih bokova, ti me 
oblikova u majčinoj utrobi, ti me iznije na svjetlo 
kao golo djetešce, jer se prirodni zakoni trajno po- 
koravaju tvojim zapovijedima. 

Ti, blagoslovom Duha Svetoga, pripravi moje 
stvaranje i moj opstanak, ne iz volje muževe, ne 
tjelesnom željom, nego svojom neizrecivom milošću. 
Tako si uredio moje rođenje da to premašuje prirod- 
ne zakone: izveo si me na svjetlo time što si me po- 
sinio i upisao među djecu svoje svete i neporočne 
Crkve. 

Duhovnim si me mlijekom hranio, mlijekom svo- 
jih božanskih riječi. Krijepio me snagom krepke 
hrane, tijelom Isusa Krista Boga našega, svojega 
presvetog Jedinca, i napajao me božanskom čašom, 


53 


to jest njegovom životvornom krvlju koju proli za 
spas svega svijeta. : 

Ti si nas, Gospodine, ljubio i Sina si, svojega 
ljubljenog Jedinca, podmetnuo za naše otkupljenje. 
On je to prihvatio s voljom i bez otpora. Štoviše, bio 
je neokaljano žrtveno janje bez ljage, jer se sam za 
to prinio. Jer, iako bijaše Bog, posta čovjekom i od 
svoje se volje podložio, postavši tebi, Bogu Ocu, po- 
slušan do smrti, smrti na križu. ' 

Ti si, Kriste, Bože moj, ponizio sama sebe da bi 
mene, ovcu svoju, ponio na ramenima da me paseš 
po zelenim pašnjacima i da me pojiš vodama pravoga 
nauka po svojim pastirima koje ti sam paseš da bi 
onda oni pasli tvoje odabrano i odlično stado... .« 

Ovo je tipičan primjer kako se sveti Oci i u teo- 
loškim razlaganjima nisu ustručavali iznositi i posve 
osobne i intimne osjećaje. A upravo su takvi izljevi 
oni, koji daju toplinu njihovim djelima. Koliko tak- 
vih autobiografskih izljeva ima, na primjer, u sv. 
Augustina, Bazilija, Grgura Nazijanskog, Ivana Zla- 
toustog i drugih! 

Sveti Ivan Damaščanin, veliki štovatelj i brani- 
telj svetih slika, bio je i veliki štovatelj Majke Božje, 
štoviše, bio je uvjeren da Bog onima koje hoće spa- 
siti daje i milost pobožnosti prema Gospi. 


Molitva 


Gospodine, na molitve sv. Ivana Damaščanskog, 
svećenika, priteci nam u pomoć da prava vjera koju 
je on izvrsno naučavao, našemu životu uvijek bude 
svjetlost i snaga. Po Kristu Gospodinu našem. Amen. 


Sveta Barbara, djevica i mučenica 


Ako o mladoj mučenici Barbari budemo tražili 
podatke od povijesti, naići ćemo na teškoće ili dobiti 
samo vrlo škrte i šture odgovore. 

Ako o njoj pitamo legendu, ona će nam se ras- 
pričati nadugo i naširoko. Oko povijesne jegre da je 
bila mučena u III. st. u Nikomediji, u pokrajini Bi- 
tiniji, na maloazijskom poluotoku stvorile su se le- 
gende koje su se nebrojeno puta prepričavale, a 
uvijek im se nešto dodavalo ili su malo mijenjane. 
Legenda je uvijek cvjetala tamo gdje nije bilo zapi- 
sano ono što bi se pred poviješću i kao povijesno 
moglo sa sigurnošću braniti. 

Prema legendi, Barbara je bila kćerka nekoga 
bogataša koji je bio vrlo ljubomoran na nju. U svo- 
joj odsutnosti on ju je dao zatvoriti u kulu jer se 
bojao da njezina izvanredna ljepota ne bi privukla 
neželjene prosce. No ona je protiv očeve volje po- 
stala kršćanka, a od njegova se gnjeva spasila bije- 
gom. Kao kršćanka u doba progonstva, dovedena 
pred suca, među najžešćim tužiteljima bio je njezin 
otac. Njegov je gnjev na kćerku kršćanku bio toliko 
velik da je sam htio nad njom izvršiti smrtnu kaznu. 
No tek što joj je mačem odrubio glavu, pukao je 
grom i pretvorio u pepeo neljudskoga oca. 

U svakoj legendi, pa tako i u ovoj ima elemenata 
koji nas upućuju na pouku i poruku. Ako je to još 
kršćanska legenda kao što je ova, onda će ta poruka 
biti duboko moralna, slavit će dobrotu, osuđivati 
zloću. Legenda je uvijek u povijesti bila ljudskog 
izražavanja, sredstvo prenošenja onoga što je vrijed- 
no da se pamti. ; 

I sad kad je bila riječ o mladoj kršćanki Barbari, 
kojoj je jedina krivnja bila što je kršćanka i što je 
kao takva bila stavljena na okrutne muke, jasno je 
da se pučka, a rekao bih i religiozna mašta raspalila 
te počela o njoj pripovijedati, i to ne ravnodušno. 
već sa srcem, sa svim ljudskim osjećajima. Ona je 
postala simbol ljepote koju je trebalo što bajoslov- 
nije oslikati, simbol hrabrosti i junaštva, koje ni pred 
kim ne uzmiče, simbol svetosti i dobrote koje zaslu- 
žuju najveće poštovanje. 

O svetoj Barbari pitali smo povijest i legendu, 
te dobili više ili manje zadovoljavajući odgovor. Mo- 
žemo li o njoj pitati još koga? — Mislim da možemo! 

Pitajmo o njoj onaj posebni kršćanski osjećaj koji 
je za nas vjernike kao neko šesto osjetilo. Taj je osje- 
ćaj u srednjemu vijeku od sv. Barbare učinio jedan 
od najpopularnijih ženskih likova. U to doba ona je 
doživjela povlasticu da bude ubrojena među četvr- 
naest svetih pomoćnika kojima su se ljudi rado utje- 
cali u osobitim potrebama i nevoljama. Vjernici su 
je zazivali u pomoć protiv nenadane smrti i protiv 
groma. 

U doba vjere, kada se vjerovalo da je smrt pre- 
sudan trenutak za svu vječnost, ljudi su se željeli 
dobro pripremiti za taj čas. Istina je da je čitav ži- 
vot priprava na smrt, no tome ništa ne smeta i ona 
neposredna mirna priprava koja neposredno pretho- 
di smrti. Crkva ju je u svojemu pastoralu uvijek ci- 
jenila i svoje vjernike odgajala tako da se dobro 
pripreme za smrtni čas. Pastoral umirućih ni danas 
nije ništa izgubio na svojoj snazi, važnosti i vrijed- 
nosti, Sakramenti euharistije, bolesničkog pomaza- 
nja, pokore, što ih je ustanovio sam Krist imaju svo- 
ju osobitu primjenu upravo kao poputbina, oprema 
za put u vječnost. 

Lik sv. Barbare kršćanskom je osjećaju, dakle, 
govorio mnogo i ozbiljno. Zato je taj osjećaj poticao 
vjernike na štovanje i pobožnost, zato su je kao svo- 
ju zaštitnicu mnogo štovali oni kojih je život često 
bio ugrožen, kao rudari u podzemnim rovovima, gdje 
se i usprkos današnjoj tehnici i sigurnosnim mjera- 
ma znaju ipak dogoditi tragedije. Jednako su je tako 
štovali i oni koji su morali baratati s barutom ili ču- 
vati zalihe baruta, jer i oni su bili u stalnoj opasno- 
sti. Znamo da je barutu dovoljna samo jedna iskra 
i eto katastrofe. 

Netko bi nam mogao reći da je sve to stvar pro- 
šlosti, koja nema veze s današnjom stvarnošću i ži- 
votom. Danas je sve osigurano, danas se od svake 
eventualnosti i nesreće čovjek može zaštiti sam i nije 
potrebno da se utječe nekim višim silama. Kako ta 


sigurnost danas izgleda, vidimo na svakom koraku, | 


neprestano slušamo preko radija i gledamo na tele- 
viziji. Čovjek nije uspio i nikada neće uspjeti stvo- 

riti na zemlji apsolutnu sigurnost. Njega i danas kao 
i prije na svakome koraku vreba smrt. To je stvar- 
nost. Sjetimo se samo velikog broja nesreća, u pro- 
metu i na radu. Naša je ljudska sigurnost vrlo ogra- 
ničena i zato svoj oslonac treba tražiti u Bogu, a na 
što nas upućuju ne samo Božja objava u Svetome 
pemu nego i štovanje svetaca, pa tako i svete Bar- 
are. 

O svetoj Barbari upitajmo još jednoga svjedoka! 
Bit će to ona duhovnost koja je važna za naš hrvat- 
ski vjerni puk. Nju resi nepokolebljivo i bezuvjetno 
pristajanje uz istine katoličke vjere. Iz njega pak 
proizlazi posebna pobožnost prema svetim apostoli- 
ma i mučenicima, napose ako su oni još i zaštitnici 
naših gradova, biskupija i župa. U te, bar u sjever- 
nim krajevima Hrvatske, vrlo štovane svece valja 
ubrojiti i sv. Barbaru kojoj su posvećene i neke župe 
i kojoj su u tolikim crkvama podignuti pobočni ol- 
tari ili se u njima nalaze njezine slike i kipovi. Kako 
je sv. Barbara kao vrlo štovana svetica bogato zastu- 
pljena u ikonografiji posvuda u Evropi, tako je to 
i u Hrvatskoj. 

U duhovnosti našega kršćanskog puka postoje ta- 
kođer i neka osobita ljubav i sklonost prema pobož- 
nostima i očitovanjima vjere, u kojima više dolazi 
do izražaja osjećaj i koje više djeluju na maštu. Zato 
je posve razumljiva i tolika pobožnost prema niko- 
medijskoj mučenici sv. Barbari, koja je u advent- 
skom očekivanju Božića važan spomendan. Njezina 
jakost u vjeri, njezina borbenost i svjedočenje za 
Vjeru uvijek su odgovarali onoj, u našoj kršćanskoj 
Povijesti uvijek prisutnoj želji da budemo i ostane- 


mo »uvijek vjerna Hrvatska« — vjerna Kristu, Crkvi, 


Papi te vlastitoj narodnoj i kršćanskoj samobitnosti. 
Zato slavljenje spomendana ili blagdana sv. Bar- 
bare, pogotovu u njoj posvećenim crkvama i župa- 
ma, i danas ima svoj smisao i svoje opravdanje. 

.. Neka to bude dan našeg ozbiljnog ispita kako sto- 
jimo u vjeri, kako se ona slaže s našim životom, ka- 
kvo je naše svjedočenje za kršćansku vjeru? Neka 
to nadasve bude dan u koji ćemo se obnoviti u našoj 

jeri u apsolutne vrijednosti, u koji ćemo svoj život 
hy čvršće povezati s Apsolutnim, s naa _. 
gom kojega je ispovijedala sv. Barbara i ra i eia 
kršćanski mučenici, pa i najbolji sinovi * 
ga naroda, oni bogoljubni vjernici naše drage adi 
vine. Izraz te vjere neka bude Psalam, ei aa 
dahnuta pjesma, koji djelomično donosimo na e : 
ovoga prikaza i razmišljanja o svetoj djevici i mu 
nici Barbari. ' . 
»Ljubim te, Gospodine, kreposti moja! Gospodine, 
hridino moja, utvrdo moja, spase moj; pe 
Bože moj, pećino moja kojoj se utječem, štite moj, 
snago spasenja moga, tvrđavo moja! ka : 
Zazvat ću Gospodina, hvale predostojna i od duš- 
mana bit ću izbavljen. . 2 
Valovi smrti okružiše mene, prestraviše me buji- 


ce pogubne. . ms ' 
doše BS me: u nevolji zazvah Gospodina i Bogu svo 


me zavapih. ' 
Iz svog Hrama zov mi začu, i vapaj Kik 
ušiju doprije. ... Gospodine, ti moju svjetiljku 
žeš, Bože, tminu moju obasjavaš: 
s tobom udaram na čete dušmanske, s ik ia 
svojim preskačem zidine« (Psalam 18/17 — 
hvalnica za spasenje i pobjedu). 

5. prosinca 


Sveti Saba, opat 


Na Aventinu, jednome od 12 rimskih brežuljaka, 
nalazi se mala ali krasna crkva sv. Sabe, koja potje- 
če iz VII. st. Crkva je građena na tri lađe; glavna 
od njih počiva na sedam starih stupova, a nadsvo- 
đena je svodom od greda. Nad oltarom se uzdiže ka- 
meni baldahin. Četiri tamna mramorna stupa nose 
šiljasti krov na kojemu se kao kruna nalazi minija- 
turna nadogradnja u obliku hrama. Iza velikog olta- 
ra stoji prekrasna biskupska stolica. Freske gore na 
apsidi prikazuju Spasitelja među apostolima, nešto 
niže Majku Božju, a još niže raspeće. Crkva je po- 
svećena današnjemu svecu, osnivaču takozvane Ve- 
like Laure blizu Cedronske doline, na vratima Jeru- 
zalema. 


Saba se rodio g. 439. u Mutalascu, nedaleko od 
Cezareje u Kapadociji, kolijevke istočnoga mona- 
štva. Nakon što je nekoliko godina proveo u samo- 
stanu rodnoga kraja, prešao je g. 457. u Jeruzalem, 
u samostan što ga je ondje osnovao Passarion. No tu 
se razočarao, jer život u tom samostanu nije odgo- 
varao njegovim čežnjama, Protivno od mnogih mo- 
naha lutalica koji su napuštali svoj samostan i lu- 
njali po velikim gradovima, provodeći ondje ne baš 
pobudan život, Saba je, željan samoće, za jednoga 
svojeg boravka u Aleksandriji zatražio i dobio dopu- 
štenje da se smije povući u spilju, uz uvjet da se 
svake subote i nedjelje mora vratiti u samostan i 
ondje sudjelovati u zajedničkom životu. 

Pet godina kasnije, tj. g. 478., Saba se vratio u 
Jeruzalem i nastanio se u dolini Cedron u nekoj ne- 
pristupačnoj spilji, do koje bi dolazio po ljestvama 
načinjenima od užeta. Čini se da su te ljestve otkrile 
njegovo skrovište i drugim monasima koji su kao i 
on bili željni samoće i u kratko vrijeme kao u ka- 
kvoj velikoj košnici ispunili sve te kamene prosto- 
rije u stijeni provodeći ondje samotnički, ali ne i do- 
koni život. 

I tako je malo-pomalo nastala glasovita Velika 
Laura, jedan od najoriginalnijih samostana kršćan- 
ske starine na Istoku. Sve te brojne monahe sv. je 
Saba vodio strpljivo, ali i s velikim autoritetom, or- 
ganizirajući monaški život prema pravilu sv. Paho- 
mija. Jeruzalemski patrijarh zaredio je Sabu g. 491. 
za svećenika, a on je unatoč svojoj velikoj ljubavi 
prema samotničkom životu, ipak revno obavljao 
svoje svećeničke dužnosti. Osnovao je i još neke dru- 
ge samostane, pa tako i onaj u Emausu, gdje se uskr- 
snuli Gospodin sastao s dvojicom učenika. 

Zanimljivo je da je sv. Saba aktivno sudjelovao 
i u borbi protiv krive nauke monofizita, koju je 5. 
451. osudio Kalcedonski sabor te proglasio vjerskom 
istinom da se u Kristu nalaze dvije naravi: božanska 
i ljudska u jednoj osobi. To je temeljna kristološka 
istina koja se teološkim jezikom stručno naziva hi- 
postatska unija, to jest osobno jedinstvo dviju nara- 
vi u Kristu. Sveci su uvijek bili osjetljivi za pravo- 

vjerje, jer su znali da se Bogom objavljena nauka 
ne smije iskrivljivati. Borba sv. Sabe protiv krivo- 
vjerja išla je čak toliko daleko da je svoje monahe 
morao pokrenuti u pravi vojni pohod kako bi se su- 
protstavili opsjedanju što ga je poduzeo neki biskup 
krivovjerac, kojega je u Jeruzalem poslao sam bi- 
zantski car Anastazije. 

Sv. je Saba pred bizantskim carem dao prirediti 
pravu predstavu mimičara da bi što zornije prika- 
zao žalosne prilike u kojima živi narod u Palestini, 
koji je bio udaran velikim porezima i nametima, 


osobito mali trgovci. 

ka E “< še u Jeruzalemu bijaše kao 
jačko selo. U njemu su pustinjaci živjeli 
pored a. ćeliji ili spilji. Okupljali : edge. 
ne na pojedinačne funkcije. Od siječni 
sve do Cvjetnice monasi bi želi Lauru da M 
sve de nic napuštali L i 
živjeli u pustinji u potpunoj samoši. didaa dii 
Tradicija pripovijeda čitav niz č ih i 
E: 3 o niz čudesnih i neobi- 
E boj ni hi je sie Saba doživio u pustinji bilo 
' s Beduinima bilo s divljim zvijerima O j 
2 EE patrijarh tisuća monaha koji su ga . da 
“m ola de dea koe duhovnoj i moralnoj snazi 
o nikim ugledom što ga je stekao i uži : 
s ču za opće dobro. U doba ženjkih sem. 
OrLI 1 rasprava na Istoku on je z M 
rati pravu vojsku monaha koji esa a osno 
rati p OJI SU na raznim pokra- 
jinskim, vrlo burnim i bučni i ia o 
: m saborima bdjeli 
poretkom, da bi biskupi, učitelji vi m 
,» da Pl, učitelji vjere, mogli 
ah a pravu nauku ne dajući se ni od pre 
vati. Sv. Sabi malo prije nj i 
rod je pripisivao spasenje o: rd upo iiiedera 
Bšjakepat gniiko jo) je od strašne suše koja je 
Kad je svetac umro na današnji 
I ašnji dan godine 532. 
Fr. je 93 godine. Oplakala ga je golema masa ljudi 
a ja jeu njemu gledala svojega velikog zaštitnika. 
ia su ga počeli štovati kao sveca. Radom grčkih 
a već u VII. st. sagrađena j i 
et je na Aventinu u 
Rimu bazilika sv. Sabe, a uz nju i samostan. Čitava 
pa gradska četvrt nosila je svečevo ime. Danas rim- 
sku konta i župu sv. Sabe vode isusovci, a uz nju 
jei . ružbina rezidencija. U njoj djeluje deset isuso- 
Vaca: osam otaca i dvojica braće pomoćnika. I tako 
s mjesto nekadašnjeg grčkog samostana sa staro- 
ogan i lijepom bazilikom sv. Sabe u Vječnome 
gradu živ pastoralni centar koji, poput svetoga Sabe 
mah izići u susret ljudima današnjeg vremena po- 
rei Im u rješavanju njihovih problema koji vje- 
Jatno nisu ništa manji i jednostavniji od onih u 


“aii velikoga patrijarha Velike Laure u Jeruzale- 

Molitva 


Gospodine, u svetom si nam Sabi opatu dao uzor 
? 


: a ce 
evanđeoskog savršenstva. Daj, cos ks ha lost 
i svijeta svim srcem pri 
znosti ovoga svijet 1 
aa dobra. Po Kristu Gospodinu našem Amen 

6. prosinca 


Sveti Nikola, biskup 


Ako je svaki svetac svojevrstan simbol dobrote, 
onda to napose vrijedi za sv. Nikolu kojega i staro 
i mlado štuje kao dobričinu, koji voli i nagrađuje 
djecu, koji štiti mornare i putnike, koji svojim spo- 
mendanom u adventsko doba još više pridonosi ra- 
dosti zbog skorog Božića. Nikolinske priredbe u naše 
sivilo života unose radost koja nam je isto tako po- 
trebna kao i svagdašnja korica kruha. Čovjek koji 
nikada ne doživi bar tračak radosti jedva da će moći 
ostati zdrav i normalan. Potrebu za radošću osjeća 


i kršćanin; zato je kršćanska mašta oko sv. Nikole, 


biskupa Mire u Pokrajini Liciji u Maloj Aziji — koji 
je živio u IV. st. — na temelju povijesne jezgre sple- 
la mnoge legende u kojima se veliča njegova dobrota 
i zaštita. Bog nam je dao i toga sveca, da preko nje- 
ga doživimo nešto od božanske dobrote, jer i on je 
njezin dar. 

Sv. je Nikola postao osobito popularan svetac kad 
su se za vrijeme provale Seldžuka 62 vojnika grada 
Barija domogli njegovih relikvija pa ih kao »pobožni 
Susari« prenijeli u svoj grad. Te su relikvije 9. svib- 
nja 1087. bile u Bariju dočekane i primljene s naj- 
većom radošću i počastima. Pohranjene su u drevnoj 
katedrali, koja je umjetnički i duhovni ponos toga 
grada te mjesto ostalih hodočašća. 

Iz Barija i Beneventa štovanje se sv. Nikole pro- 
širilo na sve strane. U našim je krajevima bio oso- 
bito poštovan na području negdašnje Dubrovačke re- 
Publike. O tome još i danas svjedoče stara crkva sv. 

Nikole u Prijeku u Dubrovniku, crkva u Cavtatu, Ći- 
lipima, Dubravci i Stonu, a da o mnogim kapelama 
sv. Nikole i ne govorim. Štovanje sv. Nikole doprlo je 
i do daleke Rusije, kojoj je postao zaštitnik. Zato je 
i vrlo prisutan u duhovnosti velikih ruskih mistika, 
kao i u svijesti ruskoga kršćanskog puka. ' 

Sv. je Nikola zbog čudesa i uslišanja, što su mu 
ih pripisivali vjernici i njegovi štovatelji, u srednje- 
mu vijeku uživao nešto od popularnosti asiškog Po- 
verella, dakako, u onome razdoblju prije nego se 
pojavio taj svetac, no i kasnije. I zanimljiva je poja- 
va da se upravo u mnogim franjevačkim crkvama na 
slikama sv. Nikola često prikazuju u društvu sv. 
Franje. Pa kao što su se oko njega spleli »fioretti«, 
tako je bilo i sa sv. Nikolom. Pučka se mašta nije 
nikada umorila pripovijedajući »povijesti«, legende 
i »fiorette« o sv. Nikoli. Ima ih vrlo mnogo, a sve su 
šarolike, žive, te nadasve pune ljudskosti. U njima se 
sv. Nikola slavi kao veliki prijatelj, zaštitnik i dobro- 
činitelj ljudi. 

Toliki su mornari koji su ga štovali kao svojega 
zaštitnika pripovijedali kako ih je spasio u oluji. To- 
liki su učenici i studenti u srednjemu vijeku pobo- 
žno štovali sv. Nikolu i s pouzdanjem mu preporuči- 
vali svoje učeničke brige i školske ispite. 

Odakle tolika svečeva popularnost? Ona velikim 
dijelom potječe iz »Zlatne legende« (»Leggenda au- 
rea«), knjige vrlo raširene u srednjemu vijeku, koja 
pripovijeda o njemu već kao o djetetu čudesne stva- 
ri. Kad je poodrastao, »izbjegavao je razuzdanost i 
taštine, a volio je ići u crkvu.« Postavši biskup u 
Miri, što je povijesna istina — sudjelovao je g. 325. 
i na 1. općem saboru u Niceji — odlikovao se bri- 
gom za svoje stado i velikom ljubavlju prema potreb- 
nima, siromašnima, nevoljnima. 

»Leggenda aurea« pripovijeda kako je »neki sve- 
čev susjed upao u krajnje siromaštvo. Zbog toga je 
odlučio tri svoje kćerke dati na prostituciju i tako se 
po toj sramotnoj trgovini domoći novca za uzdržava- 
nje...« Da bi se izbjeglo to zlodjelo, sv. je Nikola 

triput za redom noću pred kuću toga siromaha bacio 
vrećicu zlatnika, a to je svakoj doteklo za pristojan 
miraz i udaju. 

Isto se tako pripovijeda da je neki okrutni me- 
sar poklao svoja tri djeteta, sasjekao ih i pomiješao 
s ostalim mesom. Svetac im je vratio život i obratio 
mesara. Ta je legenda uzrok da je sv. Nikola postao 
veliki zaštitnik djece. Danas, kada je u mnogim zem- 
ljama ozakonjen pobačaj, a žrtva su nevina djeca, 
legenda o sv. Nikoli i poklanoj djeci dobiva na aktu- 
alnosti. On je, sigurno, kao dobar biskup bio prija- 
telj i zaštitnik djece. Njegov je stav prema djeci 
očinski, duboko ljudski, pokroviteljski. Legende su 
samo izraz one svečeve dobrote koja postade legen- 
darna. Takav bi stav prema djeci, koji je duboko 
kršćanski, i danas valjalo podupirati, širiti i braniti. 
Možda bi nikolinske priredbe upravo u tom pogledu 
mogle mnogo učiniti. Valjalo bi ih, dakle, svake go- 
dine dobro i smišljeno pripremiti, osmisliti za obra- 
nu djece, i one nerođene, i one rođene. Danas je to 
zahtjev vremena više nego ikada prije. 

U srednjovjekovnim skazanjima sv. je Nikola bio 


živo prisutan kao onaj koji pomaže mornarima u olu- 


ji, kao onaj koji pribavlja pšenicu gladnima. Vjernici 
koji su gledali te pobožne predstave i sami su se 
odgajali u kršćanskoj dobrotvornosti i tako je sv. Ni- 
kola bio i veliki odgajatelj svojih štovatelja, odgaja- 
telj za dobrotu i plemenitost. On nam svima doziva 
u pamet veliku zapovijed ljubavi. On je opipljiva 
slika darežljivosti i srca, simbol one ljubavi prema 
čovjeku koja u božićnoj tajni, za koju se priprema- 
mo u Adventu, ima svoj najplemenitiji izražaj. 

. »Kad se očitova dobrota Boga, našega Spasitelja, 
i njegova ljubav prema ljudima, tada nas spasi ku- 
pelju ponovnog rađanja, obnove koju čini duh Sveti, 
kojega obilno izli na nas po našemu Spasitelju Isusu 
Kristu, da, opravdani njegovom milosti, budemo ba- 
štinici vječnoga života kojemu se nadamo. Ovo je si- 
gurna riječ, da bi se oni koji vjeruju u Boga nasto- 
jali posvetiti vršenju djela ljubavi. To je dobro i 
korisno ljudima« (Tit 3, 4-8). 

»Potrebno je spasiti se zajedno, doći dragome 
Bogu zajedno. Ne možemo naći dragoga Boga jedni 
bez drugih. Valja stoga misliti i na druge. Raditi 
malo i za druge. Što će nam reći ako mu se vratimo 
jedni bez drugih?« (Charles P€guy). 


Molitva 


Gospodine, tvojemu se milosrđu žarko utječemo: 
zagovorom svetoga Nikole biskupa u svim nas život- 
nim opasnostima čuvaj da bez zapreke kročimo pu- 
tem spasenja. Po Kristu Gospodinu našem. Amen. 

7. prosinca 


Sveti Ambrozije, 
biskup i crkveni naučitelj 


Serafski naučitelj sv. Bonaventura u svojem as- 
ketsko-mističnom remek-djelu »Itinerarium mentis 
ad Deum« (»Putovanje duše k Bogu«) upravo maj- 
storski opisuje etape duhovnoga uspona duše k Bo- 
gu. Na tome putu najvažnije su tri etape. U prvoj 
duša upoznaje tragove Presvetog Trojstva u osjet- 
nom svijetu, u drugoj upoznaje Božju sliku u samoj 
ljudskoj duši, dakle, u samoj sebi, najprije u narav- 
nim moćima duše, a onda i u nadnaravnim, koje su 
joj dane po milosti. Napokon, u trećoj etapi dolazi 


se do izravne spoznaje Boga, i to Boga najprije kao 


bitka, a zatim kao dobrote što se razlijeva i jasno 
izriče u samome Trojstvu. Na toj točki duša mora 
napustiti svako umsko djelovanje te prenositi sve 
svoje osjećaje, svu svoju ljubav na Boga. 

Usudio bih se utvrditi da važna etapa na našemu 
duhovnom usponu može također biti naše drugovanje 
sa svecima, naše upoznavanje i promatranje svetaca. 
To bi se lako moglo složiti s drugom etapom sv. Bo- 
naventure, osobito s njezinim drugim dijelom, kad 
se u duši upoznaje Božja slika po nadnaravnim mo- 
ćima, po onome što joj je dano, od milosti. A to je 
upravo kod svetaca tako bogato, tako divno, tako 
raznoliko. U njima je Božja slika napose lijepa. Kad 
nas to pak dovede do one treće etape, onda nas sv. 
Bonaventura u spomenutom djelu uči: »Budući da 
nam tu ništa ne može narav, a vrlo malo ljudska 
djelatnost, zato malo važnosti treba pridati istraži- 

vanju, rječitosti, riječima, proučavanju, stvorenjima, 
a mnogo pobožnosti, unutrašnjoj radosti, božanskome 
daru, Duhu Svetom, to jest stvaralačkoj biti, Ocu, 
Sinu i Duhu Svetom.« 

U svjetlu tih spoznaja dajmo se sada na posao 
da bismo upoznali sv. Ambrozija, kojega danas s ra- 
došću slavimo. Bog je njegovu dušu obdario mnogim 
nadnaravnim darovima i učinio od njega velikoga 
sveca, teologa, mistika, propovjednika, pjesnika hi- 
mana, duhovnoga pastira. ' 4 

Kao pastir duša sv. Ambrozije već je u ono doba 
imao vrlo profinjen osjećaj za socijalnu pravdu. On 
je kako-tako nastojao riješiti taj teški problem soci- 
jalne razlike između bogatih i siromašnih, onih koji 
imaju previše i onih koji imaju premalo. U tome su 
njegova aktualnost i suvremenost i danas, kada smo 
tako osjetljivi za socijalne probleme. Ono što se da- 
nas naziva teologijom oslobođenja ima u njemu svo- 
jeg davnog odličnog predstavnika, dakako, teologija 
oslobođenja koja je pozitivna i koja se trudi da uz- 
nemiruje savjest i bešćutnost bogatih, a podržava 
dobre razloge i pravedne zahtjeve siromašnih; teo- 
logija koja uči bogataše društvenu funkciju bogat- 
stva, a siromahe opravdanost obrane njihovih prava, 
no bez upotrebe nasilja. Sve je to činio sv. Ambrozi- 
je iz vjere, iz nadnaravnih motiva, i samo ga tako 
možemo pravo shvatiti. Sveca ne možemo razumjeti 
služeći se posve ljudskim mjerilima i naravnim ka- 
tegorijama. Svetac je čovjek milosti i nadnaravi. | 

Ambrozije se rodio g. 334. u Trieru, gdje mu je 
otac obavljao vjerojatno vrlo visoku upravnu službu. 
Nekoliko godina nakon očeve smrti Ambrozije se s 
majkom te sestrom Marcelinom i bratom Satirom 
nastanio u Rimu. Budući da je bio sposoban, vrlo je 
mlad načinio karijeru pa je kao odvjetnik poslan u 
Sirmium, i tako je prvi put došao u naše krajeve. 
Sirmium je tada u ovom dijelu Evrope bio važno 
rimsko središte s visokom pokrajinskom i sudskom 
upravom. Iz Sirmiuma je g. 370. pošao u Milano, 
gdje je obavljao službu guvernera rimskih pokrajina 
Ligurije i Emilije. Sposobnost u obavljanju poslova, 

a osobito njegova topla ljudskost koju je pokazivao 
prema svima bez razlike, pribavile su mu takve sim- 
patije da ga je narod u Milanu nakon smrti biskupa 
Auksencija jednodušno odabrao za biskupa. Bilo mu 
je tada 40 godina. 

Prijelaz iz javnog u crkveni život nije mu bio 
baš tako lak, što je posve razumljivo. Kad se čo- 
vjek uživi u neki posao, kad mu on polazi za rukom, 
to prekid i ostavljanje takva posla uvijek za sobom 
povlači stanovite nutarnje drame. Ambrozijeva živa 
inteligencija te prirodna uravnoteženost, obogaćene 
godinama uprave, pomogle su mu da se snađe i u 
posve novoj situaciji. Ljudi koji imaju širi domet 
sposobnosti, sposobniji su raditi i više poslova. Kao 
milanski nadbiskup Ambrozije se morao uhvatiti 
ukoštac s vrlo teškom situacijom što su je stvorili 
arijanci koji su uživali oslonac javnih vlasti. Potpo- 
magala ih je država. 

Ambrozije se svojski latio posla i borbe, i to ne 
samo u Milanu nego i na razini opće Crkve. Između 
oštrih teoloških polemika o Kristovu božanstvu, o 
božanstvu Duha Svetoga s jedne, te političkih inte- 


resa s druge strane, Ambrozije postade glas koji se 


respektirao, sudac na kojega su se mnogi pozivali. 
To je u ono doba bilo upravo providencijalno, jer 
njegova je snažna ličnost, a i smisao za odmjere- 
nost, uspjela otkloniti i potisnuti mnoge napetosti 
koje su teško tištale i vjerski i građanski život. 

Dobri poznavaoci sv. Ambrozija pitaju se danas 
kako je unatoč tolikoj aktivnosti ipak uspio napisati 
tolika vrijedna djela. Odgovor je na to pitanje nje- 
gova prirođena genijalnost, s jedne, ali i marljiv stu- 
dij, razmišljanje i molitva, s druge strane. Milosni 
darovi nalazili su u naravnim darovima plodno tlo 
i tako otvarali mnoge mogućnosti. Ambrozije bijaše 
i spekulativni i praktični genij, čovjek misli i djela. 
Radio je sve do smrti g. 397. učinivši odlične usluge 
i milanskoj i općoj Crkvi. No njegova pisana djela 
čine te usluge još i danas. 

Ono što je Ambrozije napisao velikim su dijelom 
propovijedi, jer on bijaše živahan, blistav i majstor- 

ski propovjednik. U svojim je propovijedima teme- 
ljito obrađivao svetopisamske, dogmatske, a nadasve 
moralne probleme. I genijalni je Augustin s užitkom 
i oduševljenjem slušao Ambrozijeve propovijedi te 
se divio i njihovu obliku i sadržaju te žaru i uvjere- 
nju samoga propovjednika. 

Glasovita je Ambrozijeva propovijed »Povijest o 
Nabotu Jizreelcu« u kojoj šiba lakomost i pohlepu 
bogatih te izlaže velika ćudoredna načela kojima bi 
se valjalo rukovoditi u posjedovanju bogatstva i ma- 
terijalnih dobara. Tema uvijek živo aktualna. Kao 
polazna točka za tu propovijed Ambroziju je poslu- 
žila zgoda o Nabotu iz Prve knjige kraljeva, glava 
21. Izraelski kralj Ahab, da bi povećao svoj već iona- 
ko bogati posjed, traži od Nabota vinograd što je bio 
uz kraljevu palaču. Nabot nije htio ustupiti baštinu 
svojih otaca. Tada Izebela, Ahabova žena, uz pomoć 
svojih ulizica i velikih smutljivaca, uspije oklevetati 
nevinoga Nabota, pokrenuti protiv njega postupak 
koji je završio kamenovanjem. 

Sveti su se Oci, pa tako i sv. Ambrozije, jedan 
od velikih među njima, u svojim propovijedima na- 
dahnjivali Biblijom i u tome su nam veliki učitelji. 
Oni nisu mogli a da se ne dotaknu i problema koji 
je tako živo opisan u slučaju Nabota. Taj, kao i to- 
liki drugi slučajevi opisani u Bibliji, dokazuje da je 
Biblija univerzalna knjiga, u kojoj se čovjek susre- 
će sa svim životnim situacijama, u kojoj uvijek može 
otkriti i nešto od svojega bića. Suočujući se s Bibli- 
jom, čovjek otkriva i pronalazi i sama sebe. Ambro- 
zijev je genij to učinio. Gledajući, dakle, svojim oči- 
ma tolike društvene nepravde, koju su jednima do- 
puštale da žive u izobilju, a druge osudile da nemaju 
ni ono najnužnije za život, on kao biskup nije mogao 
šutjeti. I zato u slavnoj propovijedi o Nabotovoj po- 
vijesti grmi i postavlja pred svoje slušatelje ozbiljne 
upitnike. Čujmo ga! 

»Nabotova je povijest stara, no jednako tako ak- 
tualna, jer se ponavlja svaki dan. Doista, koji boga- 
taš u naše dane ne teži za tuđim stvarima? Koji moć- 
nik ne čini sve da bi siromahu oduzeo njegovu nji- 

vicu, da bi ga uklonio s njegova malog posjeda? Tko 
se zadovoljava onime što posjeduje? Nije, dakle, 
Ahab bio jedini — i što je najgore — svakog se dana 
rađa netko isto takav i takav soj na svijetu nikad ne 
izumire. I za jednoga koji nestane odmah se rađaju 
mnogi pa je veći broj bogatih razbojnika nego pošte- 
nih građana.« 

be: Kakva izražajna snaga i smionost! No Ambroziju 
još nije dovoljno. On je poput Ilije usplamtio svetim 
gnjevom i nastavlja dalje ne štedeći nikoga: »O, bo- 
gataši, do koje točke želite proširiti svoje lude želje? 
Mislite. li možda sami obitavati na zemlji? Zašto 
odbačujete onoga koji vam je brat po naravi? Zašto 
samo za sebe svojatate gospodstvo nad svom zem- 
ljom?« 

Ti strašni upitnici postigli su pun pogodak. Am- 
brozije kao dobar psiholog i poznavalac ljudi u oči- 
ma svojih slušatelja odmah čita zbunjenost, potre- 
senost, pa prelazi na pozitivno razmišljanje i kon- 
struktivnu moralnu pouku, koja će biti temelj čitave 
njegove propovijedi. 

On sada poučava: »Svijet je stvoren za sve: za 
bogate i siromašne. Narav ne pravi razlike, jer nas 
sve rađa siromašnima. Doista, ne dolazimo na svijet 
s odjećom ni sa zlatom i srebrom. Rađamo se goli i 
potrebni hrane i odijela. Gole će nas primiti zemlja, 
niti ćemo moći sa sobom u grob nositi svoje bogat- 
stvo. Mali komadić zemlje više je nego dovoljan i za 
bogataše, i za siromahe. Zemlja koja nije primala 
ljubav bogataša dok je živio, prihvaća ga sa svim 
njegovim bogatstvom. Gospodin nas je stvorio sve 
jednako, sve jednako prima nas i grob.« 

Takva bi razmišljanja bogataše morala držati da- 
leko od misli da pošto-poto traže još nova bogatstva. 
No ljudska je pohlepa nezasitna. Znao je to i hrvat- 
ski romanopisac Vjenceslav Novak pišući svoju po- 
tresnu novelu »Nezasitnost i bijeda«. Bogataši se 
osile i sve više postaju robovi svoje pohlepe za bla- 
gom. Tema vječno prisutna u literaturi. Sjetimo se 
samo Moličrova »Škrca«, Držićeva »Skupa« ili Popo- 
vićeva »Tvrdice ili Kir Janje«! 

Ambrozije ju kao pastir duša obrađuje na svoj 
način. On bogatašima grmi s propovjedaonice: »O, 
bogataši, vi ste robovi, i to goreg ropstva, jer služite 
zabludi, pohlepi, lakomosti, koja nikada nije sita. 
Škrtost je ponor bez dna i, kad vas jednom zahva- 
ti, povlači vas sve dublje; ona je kao zdenac kojim 
se prelijeva blato! I ovim posljednjim primjerom 
opravdano je da vas opomene. Kad jedan zdenac 
postane neupotrebljiv i kad se u njemu ne obnavlja 
voda, u kratko se vrijeme pokvari; ako se iz njega 
često grabi voda, postaje tako lijep da se u njemu 
može ogledati, a njegova voda postaje slatka. Tako 
i gomila bogatstva postaje korisna ako se upotreb- 
ljava, a ostaje nekorisna ako se skriva. 

O, bogatašu, nauči ovo: kao što voda gasi požar, 
tako tvoja milostinja ništi grijehe. Voda stajačica 
brzo rađa crvima: tako i tvoje bogatstvo ako ne upo- 
trebljavaš. Najbolji je način upotrijebiti ga i uložiti 
ga u djela ljubavi. Inače ćeš završiti u vječnome 
ognju.« 

Ambrozijeva je propovijed prava majstorija, koja 
pokazuje što može čovjek bogat prirodnim darovima, 
a oplemenjen milosnim darovima. On je svjestan da 
je bogatašima dao vrlo tešku i tvrdu lekciju. Pogo- 
dio ih je na najosjetljivijem mjestu. No on ih ne želi 
natjerati u očaj i zato se sada trudi da ih potakne 
na spasonosne i dobrotvorne misli. Bodri ih da se ne 
zatvore u svoje račune, nego da svoja dobra upo- 
trijebe za promicanje pravde i ljubavi. 

»Vratiti će ti se s korišću sve ono što budeš po- 
dijelio siromasima. Što više budeš dao, to ćeš više 
povećati ono što posjeduješ. Ono što budeš drugima 
dao, postat će tvoje spasenje. Milosrđe se sije na ze- 
mlji, a rod donosi na nebu. Sadi se u siromahe, a 
plodovi se beru u raju. Nemoj reći: "Dat ću sutra! 
Onaj koji ne želi da kažeš: 'Dat ću sutra! — kako će 
tek podnijeti ako budeš rekao: 'Neću dati!'?« 

Sve bi to bogataša moralo opametiti i dati mu 
smisao za mjeru. No Ambrozije zna dobro da upravo 
škrtost uvijek pronalazi stotinu razloga i tisuću is- 
prika, kako bi opravdala svoje držanje. Zato on u 

svojoj propovijedi ide do dna. Tu stvar želi obraditi 
sa svih strana i što temeljitije. 

»Ponosite se svojim velikim palačama? No morali 
biste se crvenjeti od stida, jer dok bi mogli dati stan 
čitavu mnoštvu, vi iz njih isključujete siromahe. One 
vas čak i priječe da čujete glas onih koji mole. Isti- 
na je također da, kada biste ga i čuli, ne biste ga i 
poslušali. Gradeći svoje palače htjeli ste nadići same 
sebe, a nikada niste smireni, jer vas nikad ne zado- 
voljavaju. Stidite se! Pokrivate zidove, a pljačkate 
ljude! 

Pred vratima tvoje kuće vapije onaj koji nema 
odijela da se pokrije, a ti ga prezireš; gol moli, a ti 
se mjesto toga pitaš kakvim bi dragocjenim mramo- 
rom mogao pokriti svoje podove. Siromah moli malo 
novca i ne dobiva ga. Traži od tebe komad kruha, a 
ti bolje postupaš sa svojim konjem nego s njim. Uži- 
po u dragocjenim stvarima, dok drugi nemaju što 
jesti. 

O, bogatašu, kakav sud izazivaš na svoju glavu. 
Narod gladuje, a ti zatvaraš svoje žitnice; narod pro- 
sjači, a ti obiluješ dragocjenim kamenjem. Nesretni- 
če! U tvojim rukama stoji udes mnogih ljudi: mogao 
bi ih spasiti od smrti, ali nećeš. Samo s biserom na 
prstenu što ga nosiš na prstu mogao bi spasiti mno- 
štvo ljudskih života.« 

Ambrozije svojom rječitošću nastoji ganuti i po- 
tresti srca bogataša. Zato navodi još i ove razloge: 
»O, čovječe, ti ne znaš što je pravo bogatstvo. Ako 
budeš bogat vjerom, bit ćeš bogat za Boga. Ako bu- 
deš bogat milosrđem, jednostavnošću, mudrošću, zna- 
njem, bit ćeš bogat kroza svu vječnost. Jer ima ih 
koji su u siromaštvu bogati, kao što ima i onih koji 
su i usred najvećega bogatstva siromašni. Ima boga- 
tih i siromašnih koji u svojim tjeskobama obiluju 
jednostavnošću i milošću. Nije uzalud napisano u 
knjizi Mudrih izreka: 'Siromašni će zapovijedati bo- 
gatima, a gospodari će biti dužnici vlastitih slugu. 
Bogataši i ljudi gospodari doista siju beskorisne i ru- 
žne stvari, od kojih ne beru plodove, nego trnje. 
Zato će na kraju bogataši postati podložnici siroma- 

ha i njihovi dužnici, napose u duhovnim stvarima; 
jednako kao što je bogatun molio prosjaka Lazara da 
umoči svoju ruku u vodu i da ga rashladi kapljom 
vode. O, bogatašu, sjeti se ove istine: koji daruje si- 
romahu, pozajmljuje Bogu.« 

Eto ispravne teologije oslobođenja, stare već 16 
stoljeća, kojom se i danas mogu nadahnjivati svi oni 
koji rade oko promicanja pravde u svijetu. Evo du- 
hovne nauke što je proizašla iz srca jednog velikog 
učitelja i sveca, koja nas može poučavati i poticati 
na pravu ljubav prema bližnjemu. Evo duhovnoga 
blaga kojim možemo obogatiti i oplemeniti svoje 
srce. Vrijedno je truda da se još bolje, dublje i teme- 
ljitije upoznamo sa sv. Ambrozijem, jer će nas ta 
spoznaja usavršiti u našemu čovještvu, kao što to 
više ili manje čini poznanstvo sa svakim svecem, pa 
i sa svakim dobrim i plemenitim čovjekom. Na te- 
melju jedne Ambrozijeve briljantne propovijedi upo- 
znali smo njegovu socijalnu nauku, njegovu teolo- 
giju oslobođenja. Sad ćemo nastojati otkriti još neke 
vidike njegove nauke. 

Jednom je neki mudrac upitao sv. Antuna pusti- 
njaka: »Kako možeš bez knjiga podnositi toliku sa- 
moću?« A svetac iz Tebaidske pustinje mu je odgo- 
vorio: »Moja je knjiga priroda: stvorovi što ih je Bog 
stvorio. Ona mi sama, kada hoću, otvara božanske 
knjige.« 

Ovo je primjer iz davnine. Evo jednog iz našega 
stoljeća. Isusovac o. Mijo Škvorc, kasnije pomoćni 
zagrebački biskup, čamio je u zatvoru u Petrinjskoj 
ulici u Zagrebu. Jedan od njegovih istražitelja i tu- 
žitelja upitao ga je jednog dana: »Vama ovdje mora 
biti vrlo dosadno, jer vi ste u svojoj sobi uvijek ima- 
li mnogo knjiga i mnogo ste čitali, zar ne?« — Pater 
je mirno odgovorio: »O ne, nije mi ni najmanje do- 
sadno; ja imam dvije knjige iz kojih uvijek čitam 
i nitko mi ih ne može oduzeti. Te su dvije knjige: 
moj Bog i moja savjest.« 4. 

Mi koji smo danas prisiljeni živjeti u urbanizira- 
noj betonskoj sredini koja se posvuda sve više širi, 
a uz to smo izloženi stalnom udaru sredstava druš- 

tvenog priopćavanja (mass-medium): tiska, radija, 
televizije, filma, pomalo gubimo smisao za prirodu, 
ali i smisao da u tišini razmišljamo u srcu, pred Bo- 
gom i savješću. Nismo više sposobni čitati iz velike 
knjige jutarnje zore, izlaska Sunca, čarobnih i rujnih 
večernjih zalaza, iz ledenjaka i azurnoga mora, 
iz šuma i livada. Pa ipak je priroda tako div- 
na, čista i plodna — ukoliko je nismo još po- 
sve zagadili — da je sposobna nadahnuti nas 
lijepim i uzvišenim mislima, čak nas učiniti i bar 
skromnim pjesnicima, kao što je to učinila s Vergi- 
lijem, koji je bio velik pjesnik, učinila sv. Franju 
Asiškoga, autora »Pjesme sunca«. I naš Bog i naša 
savjest, ako imamo smisla za tihu meditaciju u sa- 
moći, ispunit će nas tako zanimljivim spoznajama 
da nam nikada neće biti dosadno, da nikada nećemo 
biti žrtve »spleena« — mrzovolje, ubitačne dosade, 
iz koje se često rađaju razdražljivost i agresivnost. 
Da otkrijemo veliku knjigu prirode sa svim njezinim 
mnogostrukim bogatstvom zvukova, boja, života, po- 
moći će nam i sv. Ambrozije, a preko te knjige otkrit 
ćemo i Boga, njezina začetnika i tvorca, Boga, koji 
nam preko naše savjesti također govori u dubinama 
i intimnostima našega srca. 

Među svetopisamskim ili egzegetskim spisima sv. 
Ambrozija dominira njegov »Exaemeron«, djelo sa- 
stavljeno od devet njegovih propovijedi što hi je 
održao oko g. 387., a u njima tumači prvo poglavlje 
knjige Postanka, onih šest dana — odatle i naslov 
djelu — u kojima je Bog stvorio svijet. Tom su se 
tematikom sveti Oci vrlo rado zaokupljali. O istoj 
temi poznate su i jednako tako slavne homilije sve- 
tog Bazilija. 

Važnost je Ambrozijeva »Exaemerona« u tome 
što je on prvi od zapadnih Otaca stvorio najopširniju 
raspravu o stvaranju svijeta. Ona u mnogim točkama 
sliči Origenovim, Hipolitovim i Bazilijevim djelima. 
Ipak je njegova izvornost izvan svake sumnje, on je 
o tome predmetu dao nešto originalno svoje, i to na 
upravo pjesnički način. 

Prvotna je istina od koje polazi Ambrozije da je 
Bog sve stvorio. On piše: »Sav u čudu pred djelom 
što stoji pred tobom, pitaš se tko mu je začetnik; 
želiš saznati tko je i kada dao početak tako golemoj 
masi... I Mojsije ti to odmah kaže: Bog je stvorio 
nebo i zemlju. Eto, čuo si tko je autor i ne ostaješ 
u neizvjesnosti. On je onaj u čije ime Melkisedek 
blagoslovi Abrahama, oca mnogih naroda, govoreći: 
'Blagosloven da si od Boga svevišnjega, koji stvori 
nebo i zemlju. 

Nikakvo čudo što je Bog, koji je bez početka, dao 
počelo svim stvarima, učinivši da počnu bivovati 
stvari kojih prije nije bilo. 

Nikakvo čudo što je Bog koji sve upravlja svo- 
jom moći i grli svemir svojim neshvatljivim veličan- 
stvom, učinio te stvari koje gledamo, jer on je stvo- 
rio i one koje ne vidimo.« 

U III. dijelu »Exaemerona« sv. Ambrozije živim 
lirizmom — ta bio je rođeni pjesnik — opisuje more, 
a njegov opis dostiže malokad viđeno literarno sa- 
vršenstvo. Čujmo ga! 

»Reče Bog: Vode pod nebom neka se skupe na 
jedno mjesto. I vidje Boga da je more — skupljene 
vode — dobro. No kako god bio lijep izgled mora kad 
se bjelasa od velikih valova s njihovim krestama i sa 
snježnom pjenom što zapljuskuje stijene, ili kad se 
pod tihim povjetarcem tek blago mreška te kad se 
pred onim što ga promatra izdaleka u vedrini bona- 
ce često oblači u grimiznu boju; kad o obalu što ga 
okružuje više ne udara bijesnim valovima, već je kao 
mirnim zagrljajima pozdravlja i grli — o slatkoće li 
zvuka, o ugodnosti šuma, o slatka li i ritmičnog uda- 
ranja valova — sa svim tim ipak vjerujem da onim 
riječima Bog nije već prosudio ljepotu mora, bilo u 
odnosu prema čovjekovim očima bilo s obzirom na 
plan što ga je imao pri njegovu stvaranju. 

Za Stvoritelja je more nadasve dobro, jer potreb- 
nom vlagom podržava zemlju, pružajući joj kao po 
nekim tajanstvenim venama onaj više nego koristan 
sok; dobro je i kao gostoljubivo prihvatilište rijeka, 
kao izvor kiša, kao stovarište nanosa, kao sredstvo 

trgovačkih prijenosa, što među sobom sjedinjuje uda- 
ljene narode. 

Što zatim reći o zemlji koja proizvodeći očituje 
Božju dobrotu, a brine se da u obilju hrani svoje 
sinove? 

Reče Bog: Neka proklija zemlja zelenilom — tra- 
vom sjemenitom, stablima plodnosnim. I bi tako. 


I brzo se trudna zemlja razli na nove dijelove, 
obuče u odjeću zelenila, preuze dar plodnosti te, 
odlikovana različitim vrstama klicA, zaodjenu se u 
svoje odore. 


Divimo se brzini takva rađanja. No koliko bi bile 
veće divote kada bismo gledali u pojedinosti: kao 
npr. kada se sjemenje bačeno u zemlju raspada; i 
ako ne ugine, ne donosi roda; ako se, naprotiv, ras- 
padne kao po smrti, ustaje s obilnijim plodovima. 

Evo, kako vlažna gruda zemlje prima zrna žita, 
i tako raspršena, drljača ih prekrije; tada ih tlo pri- 
mi u sebe kao u materino krilo, privija ih i grije. 
Zatim to sjemenje, raspadnuvši se, rađa biljku i gle 
opet ugodna izgleda biljke koja se zeleni pa opet po 
sličnosti očituje vrstu svojega sjemena, tako da je 
odmah od rođenja poznaješ po njezinoj vrsti, i već 
ti se na biljci pokazuje plod. I malo-pomalo ona ra- 
ste u obliku trave pa se rastući i uspravlja svojom 
stabljikom. I tek što se pomoli nabubreni klas, već 
se unaokolo raspoređuju za buduće plodove kao ku- 
tije u kojima će se oblikovati zrnje, kako ne bi, tek 
rođeno i tek nježno, bilo oštećeno od hladnoće ili 
spaljeno od sunčane žege ili istreseno žestinom vje- 
trova ili zlim nasiljem pljuskova. 

Zemlja je dobrotvorna jer rađa plodovima za na- 
šu hranu, no i zbog cvijeća koje razveseljuje naša 
osjetila. 

Je li potrebno opisivati grimizne ljubice, snježne 
ljiljane i ruže što se rumene i polja obojena svakak- 
vim cvijećem: koliko šarenila, koliko zlatnožutih 
boja, pri čemu ne znaš da li te više naslađuje pogled 
na cvijeće ili pak njihov miris? Oči pasu po tome 
divnom prizoru, a miris se širi nadaleko i naširoko, 

ispunjavajući nas slašću. Zato dobro kaže Gospodin, 
kako se čita u Psalmima: — "Sa mnom je ljepota 
polja! 

Da, s njime je ljepota polja, jer on ju je stvorio. 
Doista, koji bi drugi umjetnik mogao dati bitak tak- 
voj neusporedivoj ljepoti? 

Gledajte ljiljane u polju! Kakvo blještavilo u nji- 
hovim laticama, i kako one na dnu ujedinjene među 
sobom, otvarajući se prema gore, kao da preuzimaju 
oblik čaše! A kakav se tek sjaj pokazuje iznutra, koji 
branom cvijeta kao nekakvim rovom sprečava svaku 
ozljedu. I kad bi netko ubrao taj cvijet i pokidao ga, 
koji bi mu umjetnik svijeta, ma kako bio vrijedan, 
mogao opet vratiti njegov oblik?« 

Sv. Ambrozije svoj zadivljeni pogled s biljnoga 
carstva obraća prema životnjskome. I životinje su 
Božji stvorovi. Njegova su zapažanja izuzetna. Tako 
je majstorski opisao ljubav roda prema svojim sta- 
rima. 

»Sve potomstvo, stojeći oko iznurenog oca čiji su 
udovi zbog poodmakle dobi već izgubili perje i spo- 
sobnost veslanja krilima, grije ga svojim perjem, i 
još više: hrani ga hranom što su je zajedno skupili. 
I tako popravljaju i podižu ono što je narav istrošila, 
a također i staroga podržavaju krilima; vježbaju ga 
kako će letjeti, pokušavajući najprije ponovno po- 
krenuti već gotovo zamrle udove dragoga oca.« 

Zaustavili smo se samo na nekim vidovima Am- 
brozijeve nauke, na nekim stranicama njegovih dje- 
la, možda onima manje poznatima, no koje nam jed- 
nako tako otkrivaju njegov genij, njegovu naravnu 
i nadnaravnu sposobnost da se iz Božjih tragova u 
prirodi, čitajući i razmatrajući Božju riječ u Svetome 
pismu, poput orla diže u visine k onome Apsolutno- 
me, koji je svrha svih naših težnji. 

No Ambrozije bijaše i teolog, koji se bavio kristo- 
logijom i mariologijom. On obrazlaže i brani Mari- 
jino netaknuto djevičanstvo i njezinu svetost. Oso- 
bito je dubok u tumačenju Marijina djevičanstva. 
Shvatio je da Kristovo rođenje nije bilo nešto fan- 
tastično, neka utvara, već da je bilo stvarno, ne, do- 

duše, redovito — kako on misli — nego čudesno. Ču- 
desno ukoliko je Marija pri porođaju ostala ipak dje- 
vica, što je protiv prirodnih zakona. Ambrozije bri- 
žno povlači crtu i razgraničava ono što je u Isusovu 
rođenju od Marije naravno, a što opet nadnaravno. 
On piše: »Mnogo ćeš u Kristu naći i onoga što je po 
naravi i onoga što je iznad naravi. Po uvjetu tijela 
bio je u utrobi, rođen, hranjen mlijekom, položen u 
jasle, no. Djevica je začela iznad naravnih uvjeta, 
Djevica je rodila da bi vjerovao kako je Bog bio 
onaj koji je obnavljao narav, a čovjek koji se po 
naravi rodio od čovjeka.« 

3 Kao mariolog sv. je Ambrozije važan i po tome 
što za Gospu prvi upotrebljava izraz Mater Dei — 
Majka Božja. Znajmo da je on živio i djelovao prije 
Efeškog sabora koji je 34 godine nakon Ambrozijeve 
smrti tu istinu svečano proglasio člankom vjere ili 
dogmom.:“ ' 

Koliko god je Ambrozije bio oštrouman teolog, 
on se kao pastir duša u propovijedima, u poukama i 
u razgovorima svojemu stadu obraćao upravo ljuba- 
znom jednostavnošću. U njegovim se nastupima osje- 
ćalo srce velikoga biskupa kojemu polazi za rukom 
da temama što su mu navirale iz srca, koje su bile 
životne, pa i zato i zanimljive zakupi pozornost svo- 
jih slušatelja. Mislim da bi propovjednici od njega 
mogli mnogo naučiti. On je bio rođeni pastoralac 
koji je poznavao bilo svojega puka. Znao je da ljudi 
na službi Božjoj vole i pjevati, pa je zato sastavio 
čitav niz himana kojima se ambrozijanska liturgija 
još i danas služi. On je na Zapadu uveo izmjenično 
pjevanje psalama. 

Spomenimo još jedno Ambrozijevo djelo: »De 
officiis ministrorum« (»O dužnostima službenika«). 
Pišući to djelo, nadahnuo se na jednom Ciceronovu 
spisu koji se bavi istim predmetom. Prihvativši iz 
njega sve pozitivne elemente, pokazao je kako krš- 
ćanstvo, bez opasnosti za Evanđelje, može asimili- 
rati one naravne ćudoredne vrednoste što hi je znao 
izreći već poganski, posebno grčki i rimski svijet. Ta 
je metoda vrlo inspirativna i za suvremeni dijalog 

Crkve s nekršćanskim religijama i različitim kultu- 
“ua je Ambrozije 4. travnja 397. umro u Mila- 
nu, ugasilo se veliko svjetlo na nebu Crkve. No, ako 
se ugasilo zemaljskom životnom prisutnošću, nije se 
ugasilo ono što nam je on ostavio u svojim spisima, 
koji također živo pokazuju uspon njegova duha k 
Bogu. Taj je uspon toliko zanimljiv, da i danas pri- 
vlači pažnju teologa, prijatelja lijepih i dubokih mi- 
sli, zaljubljenika u duhovne vrijednosti, u bogatu 
crkvenu tradiciju, kojoj je sv. Ambrozije jedan od 
rječitih tumača i govornika. 


Molitva 
Bože, tvojim je darom sveti Ambrozije biskup 
učitelj katoličke vjere i uzor apostolske hrabrosti. 
Uvijek u svojoj Crkvi podiži ljude po svojemu srcu 
da je vode mudro i odvažno. Po Kristu Gospodinu 
našem. Amen. 

8. prosinca 


Bezgrešno Začeće 
Blažene Djevice Marije 


Ne želeći ni najmanje umanjiti nezasluženost mi- 
losti i apsolutnu Božju transcendentnost, tvrdimo da 
čovjek posjeduje aktivnu sposobnost, kojom može 
upoznati Boga, i pasivnu sposobnost, kojom može 
primiti božanski život. Taj je život, za razliku od 
Svih drugih smrtnika, po zaslugama Isusa Krista 
Marija primila odmah na početku svojega života, 
dakle, već u onom času kada je bila začeta. Na nju 
nije prešao grijeh naših praroditelja, ona je Kralji- 
ca začeta bez istočnoga grijeha. Danas slavimo tu 
tajnu Marijina bitka, tu povlasticu njezine osobe. 
Svečano ju je 8. prosinca 1854. dogmom proglasio 
papa Pio IX. U buli proglašenja, koja počinje rije- 
čima »Ineffabilis Deus« čitamo: »Definiramo Bogom 
objavljenu nauku koja smatra da je preblažena Dje- 
vica Marija u prvome času svojega začeća po osobi- 
toj milosti i povlastici svemogućega Boga, a u vidu 
zasluga Isusa Krista, Spasitelja ljudskoga roda, bila 
očuvana netaknuta od svake ljage istočnoga gri- 
jeha.« 

Ta dogmatska formula — kako misli poznati ma- 
riolog Rene Laurentin — pomiruje, usklađuje i po- 
svećuje dva velika zahtjeva kršćanske tradicije, koja 
su prividno suprotna i koja su zbog toga bila povod 
tolikih teoloških sukoba i oštrih rasprava. Prvi je 
zahtjev da je Marija već od začeća, dakle, od početka 
bivovanja, apsolutno izuzeta već od začeća, dakle, 
od početka bivovanja, apsolutno izuzeta od svake 

ljage istočnoga ili izvornoga grijeha. Drugi je za- 
htjev da je ipak i Marija, kao Adamova kćerka, bila 
spašena po Kristu i od Krista, spašena na savršeniji 
način od svih ostalih smrtnika. 

'Teškoće u spajanju tih dvaju zahtjeva bile su u 
redu i kategoriji vremena. Postavljalo se pitanje ka- 
ko to da Marija, koja je kao i ostali ljudi bila začeta 
po redovitim prirodnim zakonima, ni za čas nije 
upala u grijeh ljudskoga roda kojemu je i ona pri- 
padala. I kako je ona mogla biti otkupljena i spa- 
šena prije nego je Krist otkupio svijet? Te su dvije 
teškoće riješene dvama pojmovima: »očuvana« i 
»predviđanjem«. To pak opet znači da je Djevica 
Marija očuvana od istočnoga grijeha po predviđenim 
zaslugama Isusa Krista. Na taj je način bila savrše- 
nije otkupljena od 'bilo koga drugoga: »sublimiori 
modo redempta« — otkupljena na uzvišeniji način — 
kako to kaže dogmatska bula »Ineffabilis Deus« — 
Neizrecivi Bog. 

Laurentin, koji je u svojoj Mariologiji tako jasan, 
na čemu mu zaista treba čestitati, kaže da je tekst 
dogmatske bule »Ineffabilis Deus« divan po svojoj 
preciznosti i sažetosti, a time se rješava i jedan dru- 
gi problem o kojemu se strastveno raspravljalo među 
teolozima. Da je doista bila takva, vidi se i po tome 
što je o spornome pitanju »debitum«, je li Marija 
upala u »dug prema grijehu« — debitum peccati — 
i da li je to bio »proximum ili remotum debitum« — 
bliži ili dalji dug — samo u godinama 1954. i 1955., 
kada se slavila stota obljetnica proglašenja dogme o 
Marijinu bezgrešnom začeću, napisano stotinjak čla- 
naka. 

Evo Laurentinova rješenja toga problema: »Čini 
mi se da to pitanje uvelike odgovara jednome nesre- 
tnom rječniku i jednome lažnom problemu, jer je u 
biti odgovor jednostavan: s jedne je strane vrlo ja- 
sno da Marija, ukoliko je Adamova kćerka, ima od- 
ređeni dug... zahvalnosti prema Bogu, koji ju je po 
svojoj milosrnoj predsusretljivosti istrgnuo iz općega 
grijeha ljudskoga roda, u kojemu je, naime, rodu i 
ona rođena. S druge strane, taj dug ni na koji način 

ne čini neku ljagu ili sjenu nad njezinom blistavom 
čistoćom. Ako ja nekome djetetu zapriječim da ne 
upadne u kaljužu, zar će se možda kazati da je ono 
okaljano već samom činjenicom što je bez mojega 
zahvata moralo upasti onamo? U tome početku Ma- 
rijina udesa od Božje strane sve je nezasluženo. Ona 
je bila predodabrana već od prvoga časa: prije nego 
je mogla učiniti bilo koji zaslužni čin. No nezaslu- 
ženost toga dara što (po predujmu) proizlazi samo iz 
zasluga Bogo-čovjeka ne smije nas zavesti na to da 
ne priznamo povezanost te tajne s čitavom prethod- 
nom pripravom. Prije svega, Bog tu ne preinačuje 
biološku neprekidnost ili susljednost, koja je bitna 
za ljudski rod, a ni redoviti tok ljudskoga roda. Toj 
savršenoj neprekinutosti u redu tijela odgovara ne- 
savršena neprekinutost u redu milosti. Posvećujući 
roditeljima Djevice Marije, jedinima između osoba, 
starozavjetnih, dva svečana i univerzalna blagdana, 
Crkva naznačuje da je u njima dugo moralno čiš- 
ćenje Staroga zavjeta postiglo svoj vrhunac: još je 
samo nedostajalo oslobađanje od spone istočnoga gri- 
jeha. A tu je posljednju etapu Bog ostavio u Mariji.« 

Bravo, Laurentin! To je teologija: jasna, precizna, 
duboka. Takva nam je teologija i potrebna. Ona nas 
može prosvijetliti, pa onda i oduševiti te zagrijati. 
Tekst je naveden iz njegove Mariologije pisane prije 
liturgijske reforme i obnove kalendara. Spominjem 
to zato da koga ne zbuni činjenica dvaju posebnih 
blagdana: sv. Joakima i sv. Ane. Imajući u vidu na- 
čela kojima se obnavljao kalendar, neće nas nimalo 
smetati da je roditeljima B. D. Marije posvećen sa- 
mo jedan blagdan, koji se kao obvezan spomendan 
slavi 26. srpnja. Broj je svetačkih blagdana u općemu 
kalendaru Crkve smanjen da bi što jače došlo do 
izražaja pashalno otajstvo, Božje otkupiteljsko djelo 
što ga je izveo Isus Krist, koje čini jezgru i srž naše 
vjere, a i našega bogoslužja i slavljenja. Ako to ima- 
mo u vidu, onda je razumljiv i zahvat koji se tiče 
sv. Joakima i sv. Ane. No, budući da su ipak kao ' 
obavezan spomendan ostali i u obnovljenom kalen- 
daru, onda navedeni Laurentinov razlog u potpunosti 

stoji, ima svoju vrijednost i opravdanje. Opet može- 
mo samo izreći svoju radost i zahvalnost što, slaveći 
pojedine spomendane, blagdane i svetkovine litur- 
gijske godine, ujedno rastemo i u poznavanju teo- 
logije ili, još bolje rečeno, povijesti spasenja, koja 
se neprestano nastavlja kroz vrijeme i prostor, sve 
dok ne prijeđe u eshaton, dok poput rijeke ne utone 
u ocean vječnosti, u blaženo gledanje, posjedovanje 
i uživanje Boga. Ako i to imamo u vidu, onda će 
naši blagdani i svetkovine postati za nas još više da- 
ni iskrene i nepatvorene radosti, dani duboke sreće 
i zadovoljstva što proizlaze iz vjere u Boga. 


Naša će radost danas na svetkovinu Bezgrešnog 
Začeća biti to veća što više budemo znali iz dogmat- 
ske definicije, koju smo prije naveli, otkriti srce te 
vjerske tajne. Tu je riječ o tajni ljubavi, o ljubavi 
koju je Bog izdaleka svojemu odabranome narodu 
objavljivao već u Starome zavjetu. Taj je narod za 
njega bio odabrana zaručnica, a o tome neka po- 
svjedoče ovi svetopisamski tekstovi: 

»Zar mi je Efrajim sin toliko drag, dijete naj- 
milije? Jer koliko god mu prijetim, bez prestanka 
živo na njega mislim, i srce mi dršće za njega, od 
nježne samilosti — riječ je Jahvina« (Jer 31, 20). 

»Za kratak trenutak ostavih tebe, al' u sućuti 
velikoj opet ću te prigrliti. U provali srdžbe sakrih 
na čas od tebe lice svoje, al' u ljubavi vječnoj smilo- 
vah se tebi, govori Jahve, tvoj Otkupitelj« (Iz 54, 
7—8). 

»Prisegoh ti i sklopih Savez s tobom — riječ je 
Jahve Gospoda — i ti moja postade« (Ez 16, 8). 

»Sva si lijepa, prijateljice moja, i nema mane na 
tebi« (Pj 4, 7). 

No ti izljevi Božje ljubavi prema odabranome 
narodu vuku za sobom i jedan strašan paradoks koji 
nas zbunjuje. Izraelski narod postao je preljubnička 
zaručnica koja je bludničila s lažnim bogovima. Pro- 
rok Ezekijel i Hošea (prvi u 16., drugi u 2. glavi) tu 
su činjenicu opisali s odlučnim realizmom, kako ona 
to i zaslužuje. Biblija se ne stidi, ona je iskrena i ot- 

vorena, u njoj nema farizejskog sablažnjavanja, ona 
činjenicama gleda ravno u oči — baš onakvima kakve 
jesu. 

. »A sada ta Božja okaljana zaručnica stajaše da 
je Gospodin ponovno uzme ne kao grešnicu kojoj je 
oprostio, već kao posve novu i bez ljage zaručnicu. 
Da li je to ikad bilo moguće? Po ljudskim putovima 
svakako ne. No paradoksalno — neobično — obeća- 
nje se ostvaruje u Mariji: Bog je ne samo ispunjava 
milošću nego je i od početka čuva od svake ljage. I 
tako se u njezinoj osobi u punini obistinjuje ova Bo- 
Zja riječ njegovu narodu, koja je mogla izgledati sa- 
mo kao neka Pjesnička figura: 'Sva si lijepa i nema 
mane na tebi!' (Pj 4, 7).« Renć Laurentin, koji je iz 
starozavjetnih biblijskih tekstova izveo ovaj lijepi 
maločas citirani teološki zaključak, smatra da je sta- 
ri svetopisamski dokaz iz Pjesme nad pjesmama (4, 7) 
u prilog Bezgrešnog začeća ponovno zadobio vrijed- 
nost ukoliko se dopusti da je Pjesma nad pjesmama 
završetak starozavjetne teologije o odnosima između 
Jahve i Izraela. 

Evo lijepog obrazloženja uglednog mariologa o 
tom predmetu: »Na polaznoj točki (Hoš 2) Božji je 
narod Prikazan kao preljubnička zaručnica. Jahve 
ipak naviješta da će je ponovno uzeti kao zaručnicu. 
Ključ je toga paradoksa u velikoj temi nabacio već 
Izaija: Bog je kadar ponovno uzeti stvar u ruke is- 
početka, On će u posljednjim vremenima podići novo 
stvorenje. Oslanjajući se na niz tekstova o zarukama 
između Jahve i Izraela, Pjesma nad pjesmama pjeva 
o posvemašnjoj obnovi Jahvina odnosa s Izraelom. 
Tu više nema nikakva ciljanja na preljub. Nevjerna 
zaručnica postaje čisto i jednostavno "bez ljage'. A 
gdje se to proroštvo ostvaruje ako ne u Crkvi, a prije 
svega, u korijenu, u Marijinoj osobi koja je prijelaz- 
na točka u kojoj okaljani Izrael postaje novi Izrael, 
bez mane i bore?... "I nema mane na tebi" ostvarilo 
se doslovno samo u ovome novom stvaranju koje 
Počinje Marijinim bezgrešnim začećem... Jednom 
riječju, ta proroštva imaju marijanski sadržaj, na- 
kon što s Lukom u Mariji eshatološkoj kćeri Siona, 

vidimo povlašteni trenutak u kojemu Izrael postaje 
novo stvorenje a da ipak ne prestaje biti Izraelom. 

Tu se bez smetnji tumači Božja ljubav koja, za 
razliku od naše, ne ovisi o svojemu predmetu, već 
ga stvara. On u samome krilu ostarjeloga svijeta po- 
novno uzima u svoje ruke stvaranje na izvoru, na- 
činivši od Marije najljubazniju, najprivlačniju od 
stvorova, onu u kojoj će se Bog moći nastaniti bek 
kompromisa s grijehom« (Laurentin). 

Crkva u bogoslužju, sveti Oci i duhovni pisci na 
Mariju, osobito na njezinu svetost i bezgrešnost u 
prenesenom, dubljem i duhovnom značenju, primje- 
njuju još neke svetopisamske tekstove, i to s pravom, 
jer joj izvanredno dobro pristaju. Navodim neke od 
njih: 

: »Ti si slava Jeruzalema! Ti si najviši ponos Izra- 
ela! Ti si uzvišena dika roda našega!« (Jdt 15, 9). 
Tekst se prvenstveno odnosi na Juditu, jednu od sta- 
rozavjetnih slika — tipova — Marijinih, koju su tim 
riječima blagoslovili »veliki svećenik Joakim i star- 
ješine sinova Izraelovih« (15, 8). No kudikamo više 
od Judite Marija je kao Mesijina i Otkupiteljeva 
majka slava Jeruzalema, ponos Izraela, i onog staro- 
zavjetnog, a još više novozavjetnoga Božjeg naroda, 
svete Crkve. Ona je jednako tako više od Judite uzvi- 
šena dika ne samo roda našega nego i cijeloga čovje- 
čanstva. U duhu teologije, a još više vjere, to je po- 
sve jasno i opravdano tvrditi i smatrati. 

»Raduj .se, milosti puna! Gospodin je s tobom!« 
(Lk 1, 28). Riječi su to anđela Gabriela pri navješte- 
nju Isusova rođenja, izravno upravljene Mariji. Ona 
je puna milosti od početka, s njom je Gospodin od 
njezina začetka. Opravdano je da se zbog toga raduje. 
Opravdano je da se i mi radujemo s njom, jer njezi- 
no je majčinstvo univerzalno — za sve ljude. Lau- 
rentin spretno piše: »Pri utjelovljenju Sina Božjega 
njezina svetost — pa onda i nevinost i bezgrešnost 
— bijaše most između svetoga Boga i grešnoga čovje- 
čanstva; po njoj je Božja riječ mogla bez ljage ući u 
okaljani ljudski rod. I u tom je času Marija posred- 
nica (svih ljudi) u najdubljem smislu riječi, sveta 

posrednica između ljudske pokvarenosti i božanske 
transcendentnosti po utjelovljenju Božjega Sina.« 

Marijino univerzalno posredništvo, u smislu koji 
danas prevladava — kako misli Laurentin — nije 
dalo drugi naziv za njezino univerzalno majčinstvo 
prema ljudima. To je tim važnije ukoliko ono djelo- 
tvorno izriče temelj Marijine posredničke uloge, koji 
je upravo u njezinu bogomajčinstvu. Na taj nam na- 
čin njezino posredništvo postaje više konkretno, vi- 
še biblijsko, a zbog toga i više govori našemu srcu. 
Naveo sam sve to da bi nam bude što jasnija i uvjer- 
ljivija Anđelova poruka Mariji: »Raduj se!« — a nju 
sam proširio i na nas. Dakle, kada molimo Zdravo- 
mariju, krunicu, neka nas prožima iskrena radost. 
Marija Majka Božja, bezgrešna, Majka Crkve, u 
duhovnome redu majka svakoga od nas, za nas je 
trajni uzrok radosti. 

»Jedan od sedam anđela... prenese me u duhu 
na neku veliku i visoku goru te mi pokaza sveti grad 
Jeruzalem, gdje silazi od Boga s neba sa slavom 
Božjom u sebi. Njegov sjaj bijaše sličan dragom ka- 
menu, prozirnom jaspisu« (Otk 21, 9—11). Marijina 
bezgrešnost, njezina punina milosti, sve njezine po- 
vlastice, što čine svu njezinu hepotu, uspoređujući 
se s ljepotom nebeskog Jeruzalema što ga je vidjelac 
na Patmosu, evanđelist, prorok i teolog, apostol Ivan 
opisao tako čarobnim bojama. 

Ova razmišljanja danas na svetkovinu Bezgrešnog 
Začeća želim zaključiti jednim lijepim tekstom koji 
je izišao iz pera poznatoga duhovnog pisca našeg 
stoljeća Thomasa Mertona, iz njegova djela »Le temps 
de Fčtes« (»Vrijeme blagdan4«). Da bismo taj tekst 
što bolje razumjeli, evo nešto posve kratko i o nje- 
govu autoru. Thomas Merton rodio se g. 1915. u 
Francuskoj od majke Amerikanke i oca Novozelan- 
đanina. Najveći je dio svojih nauka završio u Evro- 
Pi. Ipak je svoju literarnu izobrazbu dovršio na Sve- 
učilištu Columbia u New Yorku. Godine 1938. obra- 
tio se na katolicizam. Nakon što je poučavao na fra- 
njevačkom kolegiju svetog Bonaventure, 1941. stupio 
je u trapističku opatiju Gethsemani. 

Tada je njegova nutarnja borba započela u svje- 
tlu monastičke tradicije u kojoj je iskustvo o Bogu 
po Kristu sve u duhovnome životu. Ubuduće će o toj 
izvanrednoj istini kao pravi cistercitski monah pru- 
žati svjedočanstvo preko spisa koji se dotiču najrazli- 
čitijih područja, ili da su oni u strogome smislu du- 
hovni, literarni ili pak socijalni. Thomas Merton 
umro je kao tražitelj Boga kad je u prosincu 1968. 
u Bangkoku sudjelovao na jednome »Sastanku mo- 
naha Azije«. 

Evo njegova lijepog teksta o Bezgrešnom Začeću, 
u kojem promatra Mariju kao prvi plod otkupljenja. 

»Crkva u Mariji slavi savršen povratak svjetla 
koje bijaše ugašeno Adamovim grijehom. Ono u Ma- 
riji ponovno postaje savršeno čisto, goreći čistim pla- 
menom, uspravno na svojemu svijećnjaku, osvjetlju- 
jući čitavu Božju kuću, dajući smisao postojanju svih 
Božjih stvorova i pokazujući drugima put povratka 
k svjetlu, ne zato što bijaše ispunjena svjetlom koje 
bijaše njezino vlasništvo, nego zato što bijaše prvi 
plod otkupljenja, savršeno posvećena po njemu čak 
i prije nego je ono bilo izvršeno, da bi onda dala 
veću slavu snazi te žrtve i da bi pripremila put Bož- 
jemu Jaganjcu, Svjetlu svijeta, koje će doći za- 
hvaljujući njezinu pristanku i poslušnost. 

Liturgija primjenjuje na Mariju uzvišene teksto- 
ve mudronosnih knjiga o samoj Božjoj mudrosti. U 
Mariji nema ništa nečisto' (Mud "7, 25), ona je odsjev 
vječnoga svjetla i zrcalo bez ljage. Ljepša od Sunca 
i čistija od samoga svjetla. 

Kako se o Mariji mogu govoriti takve stvari? Ona 
nije drugo do stvorenje, a ti se pojmovi primjenjuju 
na nestvorenu Mudrost. Dozovimo si u svijest svjetlo 
što bliješti na Mariji, svjetlo što je sjalo i na Adamu 
prije pada u grijeh i što ga je Bog htio za sve ljude, 
upravo je svjetlo božanske Mudrosti, odsjev njegove 
istine, sama njegova istina. 

Naime, po djelu najuzvišenije Božje darežljivosti 
i čista dara njegove milosti čovjek sudjeluje u ži- 
votu, u svjetlosti, u istini, u ljepoti samoga Boga i 
tako postaje Božji sin u Kristu. 

No nitko nikada potpunije od Marije nije posje- 
dovao Božje svjetlo, od one koja se po savršenstvu 
svoje čistoće i svoje poniznosti, tako reći, savršeno 
poistovjetila s istinom, kao svijetlo staklo što u svjet- 
lu koje njima prolazi potpuno iščezava. 

Liturgija jednako opisuje Mariju kao ženu Otkri- 
venja, "obučena u sunce, s mjesecom pod nogama, a 


na glavi joj vijenac od dvanaest zvijezda? (12, 1). 


Ona je ispunjena svjetlom preobraženoga Krista; 
prema riječima Evanđelja, 'njezine su haljine bijele 
kao snijeg, a njezino lice kao sunce". Ona je 'sva li- 
jepa, slava Jeruzalema i radost Izraela" (Jud 15, 10). 
Svjetlost što bliješti na Mariji doista je ona koja će 
sjati na cijeloj Crkvi i u cijelome svemiru, obnovlje- 
nom u Kristu. Marija se uspoređuje s nebeskim Je- 
ruzalemom, ocrtanim u 21. glavi Otkrivenja. 

U Mariji se savršeno ostvaruje stvoriteljski i ot- 
kupiteljski Božji plan. Zato je ona za nas svjetlo isti- 
ne i uzor života. Zato njezina duhovna ljepotva obu- 
hvaća svu ljepotu koju vidimo, ovdje i ondje, u ne- 
savršenom obliku, u svemiru. U njoj je sva ljepota 
svijeta, preobražena i uzdignuta na stupanj koji na- 
dilazi naše poimanje; pa ipak, budući da je ona po- 
stigla tu savršenost razvijajući težnje prema posluš- 
nosti svoje naravi, koja je također i naša, među na- 
ma postoji neka srodnost koja nas čini osjetljivima 
za njezin transcendentni sjaj, premda nam možda 
još ostaje nekako nejasna. Mi vidimo da je ona kao 
i mi jedno ljudsko stvorenje kojega je poniznost 
uzdignuta po Kristu i koje bi spašeno od sila tmina 
i od zla po njegovu križu.« 

Zato je svetkovina Bezgrešnog Začeća dan kada 
na osobit način možemo slaviti Kristovo otkupljenje, 
taj središnji kršćanski misterij, koje upravo u toj 
Marijinoj povlastici najvećma pokaza svoju moć i 
djelotvornost. No nama je na radost i utjehu vjera 
da je ta otkupiteljska milost i snaga po krštenju, po 
sakramentima prisutna i djelotvorna i u nama, da 
nas oslobađa od grijeha, da nas spasava, uzdiže, u- 

savršuje, posvećuje, pobožanstvenjuje i jamči nam 
konačnu pobjedu nad grijehom, nad smrću, a to nas 
mora ispuniti najvećom nadom. 

Kada sam u svojoj nekadašnjoj župnoj crkvi u 
Valpovu, gdje sam bio kršten, kao dijete svake go- 
dine radosno slavio Bezgrešno Začeće, kad ga je 
slavila cijela naša župna zajednica, tada nisam bio 
svega toga toliko svjestan kao danas. To je posve 
i razumljivo, jer i apostol Pavao kaže: »Kad sam bio 
dijete, govorio sam kao dijete, mislio sam kao dijete, 
sudio kao dijete. Kad sam postao zreo čovjek, od- 
bacio sam što je djetinje« (1 Kor 13, 11). Gospodin 
nam daje i vremena i mogućnosti i milosti da po- 
rastemo u vjeri i u spoznaji vjerskih istina. Crkva 
kao brižna majka, slaveći svake godine svoje blag- 
dane, želi nas odgajati za kršćansku zrelost, želi nam 
pomoći da do nje lakše dođemo. Prihvatimo te daro- 
ve i milosti koje nam se nude, koje nam Gospodin 
daje preko svoje Crkve. 


Molitva 


Bože, ti si po Djevičinu bezgrešnom začeću pri- 
pravio dostojan stan svojemu Sinu. Zbog predviđene 
smrti svojega Sina očuvao si je od svake ljage gri- 
jeha. Učini, molimo, da i mi, po njezinu zagovoru, 
čisti prispijemo k tebi. Po Kristu Gospodinu našem. 
Amen. 


Zele Martin, 
majka svete Male Terezije 


Gospođa Ze€lie Martin molila je na svetkovinu 
Bezgrešnog Začeća godine 1860. da joj Bezgrešna 
izmoli i drugo dijete. I nakon devet mjeseci rodila 
je 7. rujna 1861. Mariju Paulinu, kasnije slavnu kar- 
melićanku majku Agnezu od Isusa, duhovnu majku 

i sestru svete Male Terezije. Njoj je u jednome pis- 
mu povjerila koliku su ljubav ona i njezin muž Luis 
gajili prema svojoj djeci. Ona piše: »Nismo više 
živjeli nego samo za vas; u tome je bila sva naša 
sreća i nismo je nikada više nalazili nego samo u 
vama. Napokon, ništa nam više nije vrijedilo, svijet 
nas više nije zanimao. Za mene je to bila velika 
naknada, jer sam uvijek željela imati mnogo djece, 
da bih ih odgojila za nebo.« 


Sestra Genoveva od Svetoga Lica, koja je vrlo 
iscrpno opisala lik svojega oca, jednako je učinila 
i za svoju majku. Iako joj je bilo tek osam godina i 
četiri mjeseca kada joj je umrla majka, pa su zbog 
toga njezine uspomene na nju nužno morale biti 
vrlo ograničene, ona je često o majci pitala svoje 
starije sestre, marno bilježila ono što je od njih čula 
i tako je mogla opisati i svoju majku. Tako je g. 1954. 
objavljena vrijedna knjiga od 130 stranica »La Mere 
de Sainte Therčse de VEnfant-Jćsus« (»Majka svete 
Terezije od Djeteta Isusa«). 

U predgovoru te knjige Celina ili sestra Genoveva 
piše: »U ovu zbirku, napose posvećenu mojoj majci, 
pod različitim naslovima s više jasnoće svrstala sam 
vlastite uspomene kao i one iz našega obiteljskog 
arhiva. Uski okvir ove brošure nije dopustio da u 
nju uđe i dosta obilna korespondencija naše Majke 
(oko 200 pisama već objavljenih u analima sv. Te- 
rezije iz Lisieuxa — kasnije objavljenih i u poseb- 
nom izdanju), no ja ću je ipak navoditi u odlomcima 
budući da pisma bolje od svakoga drugog tumačenja 
osvjetljuju njezinu tako bogatu ličnost.« Zatim Ce- 
lina ovako sažima ličnost svoje majke: »Naša majka 
bijaše utjelovljeno samosvladavanje, obdarena veli- 
kom hrabrošću te izvanredno odlučnim značajem; 
imala je vrlo osjetljivo i plemenito srce koje je uvi- 
jek bilo upravljeno prema Bogu u kojega je imala 
herojsko pouzdanje.« Ona je svojim vrlinama mogla 
dostojno stajati uz bok svojega muža Louisa te s nji- 
me i sa svojom djecom živjeti u skladnom obitelj- 
skom jedinstvu srdaca i ljubavi. Čitajući Celinine 

opise, čovjek ne zna kome bi se više divio, ocu ili 
majci te svetačke obitelji? ' 

Celina piše: »Mama je prema mojemu ocu imala 
i udivljenje, ali jednako tako i ljubav te mu dopuštala 
da u potpunosti provodi pravi patrijarhalni autoritet. 
Moje su mi sestre više puta tvrdile da je njihovo 
jedinstvo bilo bez sjene, o čemu svjedoči i korespon- 
dencija moje majke.« 

Zeline Gućrin rođena je 23. prosinca 1831. u gra- 
diću Saint-Denys-sur-Sarthon kod Alencona, gdje joj 
je otac, stari carski vojnik, bio namješten u žandar- 
meriji. Krštena je sutradan u mjesnoj župnoj crkvi 
te na krštenju dobila ime Marija Azelija (Azćlie). U 
obitelji su je redovito zvali Zdlie, što je njoj i prista- 
jalo, jer se ta riječ izvodi od riječi »le zčle«, a to 
znači revnost. Njezina majka, inače žena vrlo jake 
vjere, ali odviše stroga, nije ju shvaćala pa je često 
povrijedila njezinu profinjenu osjetljivost. Zato će 
Zelie kasnije pisati da njezina mladost bijaše »žalos- 
na kao mrtvački pokrov«. Jedna pojedinost neka 
osvijetli tu situaciju, a može služiti kao pouka i opo- 
mena roditeljima koji imaju djecu. Zelie je kao dje- 
vojčica u svojemu djetinjstvu gorjela od želje za lut- 
kom, pa makar i najmanjom. I nisu joj ni to priuštili. 
To teško ozračje njezina djetinjstva i mladosti još 
je mučnijim učinila česta glavobolja od koje je patila. 

Zelie je kao eksternistica sa svojom sestrom, ko- 
ja će kasnije postati redovnica od Pohođenja, stupila 
u Alenconu u ženski odgojni zavod zvan »PAdoration 
Perpćtuelle«. Taj su zavod vodile redovnice Družbe 
Presvetih Srdaca, zvane i Picpus. Zčlie je u toj se- 
starskoj školi postigla lijepe rezultate u učenju, a 
ujedno je u ozračju nježne i solidne pobožnosti mno- 
go primila i za svoj kršćanski duhovni život. Njezin 
brat Izidor, deset godina mlađi od nje, činio je tada 
tek svoje prve korake u životu. 

Zelie se kao i njezina starija sestra najprije že- 
ljela posvetiti Bogu kao redovnica, pa je i pokušala 
sreću kod sestara sv. Vinka Paulskoga u samostanu 
»I'Hotel-Dieu« u Alenconu, No majka ju je glavarica 
odvratila od redovničkog života, vjerojatno zbog 

njezina krhka zdravlja. Tada je Zelie izrekla onu 
divnu molitvu, po kojoj je postala slavna: »Moj Bože, 
budući da nisam dostojna biti tvoja zaručnica kao 
moja sestra, ući ću u ženidbeni stalež da ispunim 
tvoju svetu volju. Tada te molim, daj mi mnogo djece 
i neka tebi budu posvećena.« 

Moleći Presvetu Djevicu da joj pokaže kako će 
ekonomski osigurati svoju budućnost, dogodilo se da 
je 8. prosinca 1851. zbog nekog posla koji ju je vrlo 
zaokupljao čula u duši jasan glas koji joj je govorio: 
»Pođi u Point d'Alencon!« I tako je ušla u jednu za- 
natsku školu, no nije ju završila jer joj je direktor 
poduzeća previše udvarao, a ona je to željela izbjeći. 
No budući da je dobro naučila izrađivati čipke, a 
bila je poduzetna, već je god. 1853. o svojemu trošku 
sagradila »Point d'Alencon« — malu tvornicu čipaka, 
koja će joj postati solidna ekonomska osnovica. 

Zelie je po naravi bila živahna i inteligentna. Uz > 
duboku vjeru ujedinjivala je u svojem značaju nešto 
melankolije, no i odlučnosti te izvanredne sposobno- 
sti za vođenje poslova. Njezina izvanredna radinost 
učinila je da su joj poslovi uspijevali i polazili za 
rukom. Tada ju je neka u društvu ugledna dama, 
gledajući njezinu ljepotu i njezine talente, htjela po- 
vesti u Pariz da joj ondje — kako je mislila — omo- 
gući bolju udaju. No Zelie je taj plan odbila vrlo 
odlučno. Kasnije će o toj aferi sa smiješkom sama 
pripovijedati svojoj djeci. No ona nije bila zaljub- 
ljenica svijeta, pogotovo ne onoga visokoga, moder- 
noga, napirlitanoga. Zbog njezine vjere, iskrene po- 
božnosti samo će joj nebo opet priteći u pomoć. 

Kada je jednoga dana prelazila preko mosta sv. 
Leonarda u Alenconu, opet je kao i ono nekoć u duši 
čula jasan glas: »To je onaj kojega sam pripremio za 
tebe!« Tada je upravo kraj nje prošao neki mladi 
čovjek koji će postati njezin muž. 

Obitelji Martin i Gućrin nisu se poznavale. Me- 
đutim je gospođa Martin u čipkarskoj školi zapazila 
odlične kvalitete Zćlie Gućrin, svoje buduće snahe. 
I zato ju je poželjela za ženu svojemu sinu, u čemu 
se nije prevarila. Njezin majčinski osjećaj dobro ju 

je vodio i svjetovao, jer je svojemu sinu pribavila 
pravo blago. Na Zelie Gućrin s pravom se mogu 
primijeniti pohvalne riječi Svetog pisma o vrsnoj 
ženi. Ona »više vrijedi nego biserje. Muževo se srce 
uzda u nju, i blagom neće oskudijevati. Ona mu čini 
dobro, a ne zlo, u sve dane vijeka svojega. Pribavlja 
vunu i lan i vješto radi rukama marnim... Vidi ka- 
ko joj posao napreduje: noću joj se ne gasi svjetilj- 
ka... Siromahu dlan svoj otvara, ruke pruža ne- 
voljnicima. Ne boji se snijega za svoje ukućane, jer 
sva čeljad ima po dvije haljine... Muž joj je slavan 
na Vratima, gdje sjedi sa starješinama zemaljskim... 
Svoja usta mudro otvara, i pobožan joj je nauk na 
jeziku. Pazi na vladanje ukućana i ne jede kruha 
besposlice ... Lažna je ljupkost, tašta je ljepota: žena 
sa strahom Gospodnjim zaslužuje hvalu. Plod joj 
dajte ruku njezinih, i neka je na Vratima hvale dje- 
la njezina!« (Izr 31, 10—31). 

Louis Martin, o kojemu je u ovoj knjizi već bila 
riječ, sin umirovljenog kapetana, oženio se sa Zelie 
Gućrin 13. srpnja 1858. Mladi se bračni par nastanio 
u ulici Pont-Neuf, u Alenconu, gdje je gospodin Luis 
Martin otvorio urarsko-draguljarsku radionicu. Nje- 
mu je tada bilo 35, a njegovoj supruzi 27 godina. 
Kada je isusovac otac Santana g. 1905. izdao prvo 
portugalsko izdanje »Povijesti jedne duše«, tada je 
tu knjigu posvetio ovako: »Svetoj i besmrtnoj us- 
pomeni Louis-Joseph-Stanislav Martin i Marie Zelie 
Gućrin, blaženih roditelja Sestre Terezije od Djeteta 
Isusa, da posluži kao primjer svim kršćanskim rodi- 
teljima.« Ta posveta odlično izriče životni poziv toga 
sretnog bračnog para. 

Prigodom kanonizacije svete Male Terezije u svo- 
jemu djelu »La liturgie nuptiale« (»Ženidbeno bogo- 
služje«) pisao je l'abbć Croegaert ovo: »Više nego 
ikada društvu je potrebna opomena na red, živ prim- 
jer koji će pred očima svih veličajno osvijetliti sve- 
tost bračnoga staleža i održavanje zakona bračnoga 
morala. 

Tko ne vidi da providencijalni značaj ove kanoni- 
zacije nadilazi samu Sveticu te da podizanjem na 

oltare devetog djeteta Louisa Martina i Zćlie Gućrin 
Crkva u slavi kćerke kruni visoke vrline obaju rodi- 
telja brojne i svete obitelji, odličnih uzora bračnoga 
staleža?« 

Sama Mala Svetica u »Povijesti jedne duše« za- 
hvaljuje Gospodinu »koji joj je dao da se rodila u 
svetoj zemlji koja kao da je bila prožeta djevičan-' 
skim mirisom«. Vjerna svojim načelima, Zelie Mar- 
tin nije se bojala majčinstva. Štoviše, ona je cijenila 
i voljela život, pa zato i djecu. Kad je čula za neku 
ženu koja je rodila trojke, uskliknula je: »O, blažene 
li majke! Kad bih ja imala bar blizance! No, ja ni- 
kada neću poznavati tu sreću! Ja sve do ludila volim 
djecu. Baviti se malom djecom, to je tako sladak po- 
sao!« Mislim da te riječi mnogo govore i da im nije 
potreban komentar. 

»Kao što je svet onaj koji vas pozva, i vi budite 
sveti u svemu življenju. Ta pisano je: Budite sveti, 
jer sam ja svet« (1 Pet 1, 15—16). 

Zelie Martin osjetila se pozvanom da bude su- 
pruga i majka. Gospodin ju je na to pozvao. Svoj je 
poziv po preporuci sv. Petra apostola nastojala ost- 
Variti svetim životom. To obilno potvrđuju činjenice 
iz njezina života. Bog je u njezinoj duši imao prvo 
mjesto, smatrala ga je svojim Ocem, a sve je doga- 
đaje nastojala prosuđivati u duhu svete vjere. 

U jednome pismu kćerki Paulini od 12. ožujka 
1876. — malo prije smrti — ovako je pisala: »Znam 
da se dragi Bog brine o meni; u to sam se toliko puta 
uvjerila u svojemu životu te imam toliko uspomena 
koje se nikada neće izbrisati iz mojega pamćenja.« 

Njezino nastojanje oko svetosti potvrđuje i nje- 
zina sloboda od svijeta i zemaljskih stvarnosti. Nije 
bila vezana za njih. Svoj je duh vezala samo uza 
stvarnosti budućega života. Čitajući neki tekst od- 
mah je dodala: »Samo Bog može ispuniti beskrajnu 
prazninu što ju je iskopao u meni.« Svojemu je bra- 
tu povjerila da sa svojom sestrom redovnicom »raz- 
govara o jednom tajanstvenom, anđeoskom svijetu«. 

Sestra Marija Lujza, najstarija kćerka, a kasnije 
bosonoga karmelićanka, posvjedočila je na procesu 

za beatifikaciju: »Moj otac i moja majka imali su 
duboku vjeru i, slušajući ih kako zajedno govore o 
vječnosti, mi smo bili raspoloženi, kako god još bili 
maleni, da na stvari ovoga svijeta gledamo kao na 
čistu taštinu.« 

Mama Martin običavala je govoriti: »Prava sreća 
nije od ovoga svijeta; tražiti je ovdje gubljenje je 
vremena.« A onda bi dodala: »U kakvoj varci živi ve- 
ćina ljudi. Posjeduju li bogatstva, htjeli bi odmah 
i časti; a kada ih postignu, još su nesretni, jer se srce 
koje traži nešto drugo, a ne Boga, ne može zadovo- 
ljiti.« 

Celina piše da bi o istoj temi mogla nanizati još 
mnoštvo izvadaka iz majčinih pisama. No njezinu 
duboku i proživljenu vjeru izriču i njezini pogledi na 
smrt. Tako je jednom priznala svojemu bratu: »Lako 
ću se utješiti ako ne budem više imala djece da ih 
podignem. Tada ću s radošću pozdraviti smrt kao 
što se pozdravlja blaga i čista zora lijepoga dana.« 
Koliko joj je bilo stalo do istinske svetosti, potvrđuje 
i činjenica koju je sama priznala: »Ja preko dana 
često govorim: Moj Bože, ja bih doista željela biti 
sveta! A zatim ipak ne činim svetačka djela.« Bila 
je odviše  ponizna a da bi mislila kao da je već 
postigla svetost. 

Na svetkovinu Svih Svetih g. 1873. pisala je svo- 
jim kćerkama Mariji i Paulini: »Htjela bih postati 
svetica, a to neće biti lako, jer ima toliko toga što 
bi valjalo izrezbariti, a drvo je tvrdo kao kamen. 
Možda ću se toga morati kasnije opet latiti, samo 
kada bi taj posao bio manje težak, no, napokon, bo- 
lje ga je prihvatiti i kasnije nego nikad.« . 

Tu želju za svetošću proširila je i na sve osobe 
koje su joj bile napose drage. Tako je svojemu bratu 
Izidoru jednom pisala: »S radošću gledam da si uva- 
žen u Lisieuxu; postat ćeš zaslužan čovjek i ja ću 
zbog toga biti vrlo sretna, no ja prije svega želim 
da budeš svet. Ipak, prije nego poželim svetost za 
druge, nastojat ću sama kročiti tim putem, što ne 
činim, no treba se nadati da ću napokon i to činiti.« 
I činila je to na sve moguće načine. Iako joj je bilo 

teško postiti, postila je strogo cijelu korizmu i sve 
propisane dane posta i nemrsa sve do svoje posljed- 
nje bolesti. Tada su propisi posta bili kudikamo stro- 
ži nego danas, no ona ih se najsavjesnije držala. 

Kada ne bi bila spriječena, svako bi jutro vrlo 
rano s mužem prisustvovala misi — a pričestila se 
kada je to po ondašnjemu crkvenom pravu bilo mo- 
guće. Nedjeljom bi išla na veliku misu i na večernju. 
Cinila je oboje i onda kad je bila na smrt umorna. 
Išla je u crkvu sve do nekoliko tjedana prije smrti, 
kad je već bila toliko slaba da nije mogla hodati ni 
uz pomoć drugih. Nipošto nije propuštala pričest 
na prvi petak u mjesecu. Zadnji put učinila je to u 
kolovozu 1877., iako je tada već morala dobrano 
svladati svoju iscrpljenost. U crkvu ju je vodio nje- 
zin muž, a zastajkivali su na svakome koraku. 

U obitelji Martin molila se jutarnja i večernja 
molitva, molilo se prije i poslije jela, a svi su se 
blagdani slavili zajednički. Celina o tome piše: »Ne 
mogu šuike prijeći preko svetkovina nedjelje. Moja 
je majka hvalila mojega oca što je strogo svetkovao 
taj sveti dan i tome pripisivala blagostanje njegova 
doma.« 

Sama je u pismu od 29. rujna 1875. ovako pisala 
ženi svojega brata: »Čvrsto sam uvjerena da se ovo 
vrijeme kušnje neće nastaviti. Ono što mi u tome 
daje nadu, koju ništa ne može oduzeti, nadasve je 
pobudan način kojim svetkujete nedjelju; svi vjer- 
nici obdržavatelji Gospodnjega dana, savršeni ili ne- 
savršeni, uspjet će u svojim pothvatima i na jedan 
ili drugi način postat će bogati.« Njezino je predviđa- 
nje bilo opravdano, jer su gospodin i gospođa Gućrin 
16 godina kasnije stekli vrlo bogatu baštinu. 

Toliki koji su čitali autobiografiju svete Male 
Terezije »Povijest jedne duše« dive se toj svetici, 
oduševljeni su za nju. I s pravom. No dobro je ne 
smetnuti s uma da iza male svetice iz Lisieuxa i 
četiriju njezinih sestara redovnica stoje njihovi kre- 
posni roditelji, o kojima se vodi postupak za progla- 
šenje blaženima. Oni su ih rodili, kao ono četvero 
djece što je umrlo u najnježnijoj dobi, odgojili, po- 

stavili na noge. U njihovoj bračnoj i roditeljskoj 
duhovnosti imala je svoje istaknuto mjesto i pobož- 
nost prema Gospi, koja je blagotvorno djelovala na 
njihovo čitavo obiteljsko ozračje. Sada nas napose 
zanima pobožnost Gospi majke Male Svetice. 

O njoj svjedoči kćerka joj Celina: »Naša je maj- 
ka imala veliku pobožnost prema svetoj Djevici, a 
priznala je da je po njezinu zagovoru primila mnogo 
izvanrednih milosti.« 

U obitelji Martin vrlo se štovala Naša Gospa od 
Pobjede, koja ima svoje svetište u Parizu, Kada je 
ondje Izidor Gućrin bio na studiju medicine, pisala 
mu je njegova sestra, tada već gospođa Martin, upra- 
vo o Novoj godini 1863. u jednom pismu, u kojem 
mu, među ostalim, svjetuje i ovo: »Kad bi pristao 
da učiniš samo jednu stvar koju ću ti reći i kad bi 
mi je htio pokloniti kao novogodišnji dar, bila bih 
sretnija nego da mi pošalješ cijeli Pariz. Vidiš: Ti 
stanuješ posve blizu Naše Gospe od Pobjede. E pa 
dobro! Uđi onamo samo jedanput na dan, te izmoli 
svetoj Djevici jednu Zdravomariju. Vidjet ćeš da 
će te ona štititi na poseban način, ona će ti pomoći 
uspjehu na ovome svijetu, da ti napokon daruje i 
vječnu sreću. Ovo što ti govorim nije od moje strane 
neka pretjerana pobožnost koja nema temelja. Ja sam 
bila odana svetoj Djevici i primila sam od nje milo- 
sti za koje jedino sama znam.« 

Celina u životopisu svoje majke opisuje kako je 
kip Bezgrešne, koji je u djetinjstvu promatrala i 
Mala Terezija, u obitelji bio okružen velikim štova- 
njem. Jednoga dana Marija, najstarija među dje- 
vojčicama, ipak je pomislila da je kip Bezgrešne od- 
više za tako malu prostoriju, pa ga je htjela zamije- 
niti drugim, manjim kipom. Majka je odmah prote- 
stirala i rekla: »Kćeri moja, kada mene više ne bude, 
učinit ćeš što hoćeš, no dok ja budem živa, ova sveta 
Djevica odavde neće izići.« Pred tim kipom djeca 
su obično s majkom obavljala svoju molitvu. Taj su 
kip kitili, a napose u svibnju. Jednom je bio tako 
bajno okićen da je još posve majušna Terezija, gle- 
dajući tu ljepotu, od radosti pljeskala ručicama. 

Majka sv. Terezije gajila je osobitu pobožnost 
prema Bezgrešnom Začeću. Njezina je svetkovina za 
nju bila napose privlačna. Toga bi dana već ujutro 
otišla u crkvu i ondje na podnožju oltara zapalila 
svijeću, a potom u molitvi zahvaljivala za primljene 
milosti, a i nizala nove želje i molbe. Godine 1860. 
u jednom pismu kćerki Paulini, pisanom 5. prosinca 
1875., Z€lie je pisala; »Te godine — 8. prosinca 1860. 
— opet sam rano ujutro pošla k svetoj Djevici, 
htjela sam onamo prispjeti prva; po običaju darovala 
sam joj svoju svijeću, no nisam je više molila za 
djevojčice: molila sam je samo za to da one koje mi 
je dala budu posve svete te da ih i ja slijedim izbli- 
Za; no one neka budu bolje od mene. 

Veliku odanost majke sv. Terezije prema Gospi 
potvrđuje i činjenica da je svojoj djeci — i dvojici 
malih dječaka — kao prvo ime dala Marija, a onda 
dodala još jedno ili čak i dva imena. Celina piše o 
njoj, da u svojoj pobožnosti prema Gospi nije težila 
za nečim neobičnim ili čak čudesnim. Ona je davala 
prednost proživljavanju čiste i jednostavne vjere 
koja bijaše čvrsta. U tom je pogledu bila žena vjere, 
slična Gospi, koju je toliko štovala. 

Nije čudno što je Zelie Martin imala i veliku 
ljubav prema majci Crkvi, jer oni koji iskreno i pra- 
vo štuju Gospu, imaju začudo i silnu odanost prema 
Crkvi, suosjećanje s Crkvom. Za Zelie Crkva nije 
bila neka apstrakcija, već hijerarhijska Crkva s pa- 
pom i biskupima na čelu. Zato je gajila i veliko 
poštovanje prema papi i kleru općenito. Bolno je 
osjećala patnje i nedaće pape Pija IX., mnogo je mo- 
lila za njega i za Crkvu općenito. Nikada nije kriti- 
zirala kler, nikada govorila o nedostacima svećenika. 
Brižno je obdržavala sve crkvene zapovijedi. Ljubav 
prema Crkvi dovela ju je i do zanimanja za misijski 
rad Crkve. Učlanila se stoga u Društvo za širenje 
vjere i svake godine dala za misije obilan novčani 
prilog. 

Bila joj je velika želja da Gospodinu daruje bar 
jednoga svećenika, a nadasve misionara. Stoga je 
bila vrlo radosna kada je 20. rujna 1866. rodilo prvo 

muško dijete, kojemu je dala ime Marie-Joseph- 
-Louis. Bila je toliko oduševljena tim djetetom, da 
je sva ushićena rekla svojem mužu: »Gledaj, kako 
su te male ruke dobro učinjene. Bit će to lijepo kad 
se bude uspeo na oltar ili kad bude propovijedao!« 
Dječak je umro rano, a jednako će se dogoditi i Ma- 
rie-Joseph-Battistu, koji će doći na svijet 19. prosin- 
ca 1867. No njezinu je želju Bog ipak ispunio na svoj 
božanski način, kada je 2. siječnja 1879. rodila svoje 
deveto i posljednje dijete, Marie-Francoise-Thćrese, 
malu sveticu koja će u Karmelu na svoj način po- 
stati velika misionarka molitvom i žrtvom te zaštit- 
nica katoličkih misija. 

Čitajući životopis glasovite Madame Acarie, ko- 
joj su sve tri kćerke pošle u Karmel, majka je Mar- 
tin usklinula: »Sve kćerke karmelićanke! Je li za 
jednu majku moguća tolika čast?« — Jest! I Zelie je 
postala dionicom te časti, jer su joj četiri kćerke po- 
stale karmelićanke, a jedna stupila u samostan od 
Pohođenja. To je bio njezin velikodušni dar svetoj 
Crkvi za koju je živjela. Celina piše »kako se njihova 
majka brižno čuvala da s obzirom na izbor zvanja 
na svoje kćerke ne čini ma i najmanji pritisak. Ona 
je jedino nastojala da u kući vlada ozračje pobožno- 
sti te poštovanje prema svemu onome što je Božje. 


Duše su se same spontano i neusiljeno okretale pre- | 


ma Bogu.« 

Zelie Martin bila je velika i u ljubavi prema bliž- 
njemu. Ta se ljubav očitovala u konkretnim duhov- 
nim i tjelesnim djelima milosrđa. Njezina kućna po- 
moćnica Lujza svjedoči: »Samo ja znam koliko mi je 
novčanica od 2 franka i koliko obroka tople juhe dala 
za siromahe!« Ljubav i samilost prema siromasima 
nastojala je usaditi i u dušu svoje djece. Sama je 
nastojala biti dobra prema kućnoj čeljadi, privreme- 
nim i sezonskim radnicima, koji su obavljali ili vrt- 
larske ili građevinske ili pak pokrivačke poslove. Je- 
dnako je tako bila dobra god. 1870. za vrijeme nje- 
mačko-francuskog rata, kad je morala primiti na stan 
devet njemačkih vojnika. Vidjevši jednoga od njih 
nešto žalosna i utučena, nije oklijevala da ga nago- 

vori i kriomice mu pruži slatkiša, čime je vojnik bio 
duboko ganut. 

Možda je ipak duhovna i moralna veličina Zelie 
Martin najviše došla do izražaja u kušnjama, pat- 
njama, bolesti i u smrti. Ona je u sebi nosila sigur- 
nost iz vjere da Bog sve vodi, da nas ljubi i zato je 
dobro sve ono što On čini, što dolazi od Njega, što 
On pripušta. Sve te istine često si je dozivala u svi- 
jest. I sav se njezin odgoj djece temeljio na uvjere- 
nju da nas Bog ljubi. 

U jednome pismu upravo na samu Novu godinu 
1863. pisala je svojemu bratu Izidoru i ovo: »Kad 
mislim na ono što je dragi Bog, u kojega sam stavila 
sve svoje pouzdanje i u čije sam ruke postavila bri- 
gu za sve svoje poslove, učinio za mene i mojega 
muža, ne mogu posumnjati da njegova božanska Pro- 
vidnost vodi osobitu brigu o svojoj djeci.« 

Celina piše o svojoj majci: »Iskusila je mnogo 
tjeskoba, bolesti svoje djece, smrt četvero od njih, 
no sve je to primala s udivljenja vrijednim preda- 
njem, unatoč svojoj vrlo osjetljivoj naravi koja je 
činila da je morala pretrpjeti mnogo nemir4 i ra- 
stanaka.« U pismu ženi svojega brata od 28. II. 1869. 
— a bilo je to nakon smrti njezinih dvaju dječaka te 
u očekivanju novog djeteta — povjerila je ovo: »Ne 
biste mogli vjerovati koliko se plašim budućnosti 
toga malog bića što ga očekujem. Čini mi se kao da 
će udes zadnjih dvoje biti i njegov, a to je za mene 
neprestana tjeskoba. Mislim da će bojazan biti gora 
od, samoga zla. Kad zla već dođu, brzo postajem pre- 
dana, no strah je za mene mučeništvo. Jutros za vri- 
jeme mise imala sam tako crne misli u vezi s tim da 
sam bila posve smetena.., Najbolje je sve stvari 
staviti u ruke dragoga Boga te čekati događaje u 
miru i predanju u njegovu volju. To ću nastojati 
činiti.« 

I kada je na svijet došla peta kćerka, pisala je: 
»Uvijek sam se nadala da ću imati dječaka, no ako 
dragi Bog to neće, predajem se njegovoi volji.« Ce- 
lina svjedoči da je takav stav potpuna predanja u 
Boga bio stalno prisutan na njezinim usnama i pod 

njezinim perom, bez obzira na to kakve bile kušnje 
što su je pohađale. 

Zelie Martin bijaše niska stasa i nježne tjelesne 
građe. No svojom je izvanrednom energijom svlada- 
vala svaki napor i upravo herojski obavljala sve svoje 
poslove. Godine 1865. opazila je na svojem tijelu iz- 
raslinu koja bijaše rezultat jednog udarca o ugao 
stola dok je još bila mlađa. Boli je počela osjećati 
tek jedanaest godina nakon udarca, Iz toga se razvio 
rak od kojeg je mnogo trpjela i što ju je dovelo u 
grob. Kad joj je liječnik nesmiljeno priopćio o čemu 
se radi, ona je to hrabro podnijela svojom velikom 
vjerom. U pismu svojemu bratu od 11. lipnja 1877. 
napisala je: »Liječnik mi je učinio uslugu. Jedanput, 
onog dana kada mi je rekao svu istinu, ta je dijag- 
noza bila za mene predragocjena.« 

Nesebično je tješila svojega muža, koji je zbog 
njezine bolesti bio teško utučen, a i svoju djecu. Dok 
je mogla, i dalje je radila, molila za ozdravljenje, ali 
s potpunom odanošću u Božju volju. Njezina vjerna 
sluškinja Lujza Marais posvjedočit će 46 godina ka- 
snije: »Jednoga dana, kad je već bila bolesna, primi- 
la je u svojemu uredu u posjet gospodina župnika 
Montsorta, svojega ispovjednika. I ja sam bila pri- 
sutna. I tolikim mu je predanjem govorila o svojoj 
smrti da joj je župnik rekao: *'Gospođo, vidio sam 
mnogo jakih žena, ali nikad takve kao vi Taj je 
dobri svećenik bio manje smiren negoli gospođa.« 
Svjedočanstvo dobre stare sluškinje završava ovako: 
»Mogla bih vrlo dugo pripovijedati o njezinoj dobroti 
i predanju u volju dragoga Boga.« 

Njezino posve nadnaravno predanje Bogu bilo je 
toliko da je vedro govorila: »Ničega se ne bojim. Po- 
država me naš Gospodin. Imam milost ovoga časa, 
pa ću je imati sve do kraja. « I imala ju je. Učinila 
je sve što je bilo u njezinoj moći: molila je sama, 
pošla je i u Lurd moleći ozdravljenje, molili su dru- 
gi, no Gospodinu se drukčije svidjelo. Ona je hrabro 
prihvatila volju Božju. Već drhtavom rukom, ali ja- 
kom voljom napisala je svoje posljednje riječi. Bile 
su upravljene njezinu bratu Izidoru. Evo tih riječi, 

koje lijepo sažimaju sve ono što je prije rekla i na- 
pisala: »Šta ćete! Ako me sveta Djevica nije ozdra- 
vila, onda je moje vrijeme došlo i dragi Bog hoće da 
se odmaram drugdje, a ne na ovoj zemlji.« 

.Sama Mala Terezija u svojoj neusporedivoj po- 

vijesti duše ovako je opisala obred posljednjeg po- 
mazanja svoje majke: »Potresni obred posljednjeg 
pomazanja također se utisnuo i u moju dušu; još 
gledam mjesto na kojem sam bila uz Celinu. Svih 
nas pet bilo je poredano po dobi i naš siromašni mali 
otac bio je također s nama jecajući... « 
. >A što se tiče naše majke« — piše Celina — »ona 
je ostala mirna i jaka. Ona će umrijeti tako sveto 
pružajući nam sve do kraja primjer najpotpunije ne- 
sebičnosti i najčistije vjere.« Zćlie je u najtežim bo- 
lima ponavljala: »O, ti koji si me stvorio, smiluj mi 
se!« I dragi joj se Bog smilovao — kako opet pri- 
mjećuje Celina — »ubrzavši tok događaja, jer tada 
nije bilo kao sada sredstava za umirenje siromašnih 
bolesnika.« Divna majka Zelie Martin umrla je oko 
ponoći 28. kolovoza 1877. Imala je samo 45 godina i 
osam mjeseci Života, koji je, međutim, bio bogat, 
ispunjen tolikim dobrim djelima, vrlinama, molitva- 
ma i patnjama. 

Kada je svanulo jutro, gosp. Martin uzeo je Malu 
Tereziju u svoje ruke i rekao joj: »Dođi i posljednji 
put zagrli svoju siromašnu melu mamu.« Terezija je 
bez riječi približila svoje usne čelu svoje drage ma- 
me. Potresan prizor nad kojim bi i anđeli proplakali. 
Mogli bismo se pitati: »Zašto to, Gospodine?« A od- 
govor je posve jednostavan. Bez žrtve ove majke ne 
bi bilo ponajveće svetice novijih vremena. 

Najstarija kćerka Marija kaže »da je često preko 
dana pošla k svojoj mrtvoj majci. Nisam se umorila 
promatrajući je. Izgledala mi je kao da ima 20 go- 
dina; bila je tako lijepa! Kraj nje sam osjećala nešto 
nadnaravno. Činilo mi se da je to upravo ona, kao da 
nije umrla, već da je živa kao nikada prije.« 

Celina piše o sebi: »Nekoliko dana kasnije pitala 
sam svoju sestru Paulinu o maminoj smrti, nije li 
joj ona s neba dala neki znak svoje sreće?« Ona je 

odgovorila da je u snu vidjela anđela koji je na ne- 
kom blještavom pješčanom pokrivaču napisao ove 
riječi: »Blago onima koji plaču, jer će se utješiti!« 

U pismu svojem prijatelju iz mladosti, pisanom 
god. 1883., gospodin je Martin pisao: »Napokon sam 
ti pripovijedao o svojim kćerkama, a zaboravio sam 
ti reći da sam imao još četvero djece, koja su sa svo- 
jom svetom Majkom tamo gore, gdje se nadamo da 
ćemo jednog dana biti i mi.« Pišući pak svojim kćer- 
kama 27. rujna 1885., kada je bio na putu u Rimu, 
povjerio im je: »Misao na vašu Majku neprestano me 
prati.« 

Najstarije kćerke, majka Agneza od Isusa i sestra 
Marija od presv. Srca, povjerile su u Karmelu svojoj 
mlađoj sestri Celini kako je njihova majka imala 
neslomljivo pouzdanje i predanje u Božju Provid- 
nost. U tim krepostima nikada nije malaksala kao 
ni u herojskoj vjernosti svojim dužnostima. 

Mislim da je Celina cijelu Crkvu, a osobito kato- 
ličke obitelji, zadužila time što je vjerno opisala život 
svojega neusporedivoga oca i jednako tako neuspo- 
redive majke. Ti su životopisi biseri obiteljske du- 
hovnosti, jer na konkretnim primjerima jednog bra- 
čnog para pokazuju što može učiniti milost u onima 
koji svoj ženidbeni stalež proživljavaju u duhu vjere. 

9. prosinca 


Franz Stock, svećenik 


Kad jedan ugledni Francuz žali što nije napisao 
životopis jednog Nijemca, onda to nešto znači, jer 
Francuzi nisu baš po naravi oduševljeni da se bave 
njemačkim ličnostima. Pa ipak je nitko manji od Jo- 
sepha Follieta, čovjeka široke kulture, ugledna so- 
ciologa, dugogodišnjeg pisca brojnih djela iz sociolo- 
gije i pastoralne problematike, pjesnika, potpredsjed- 
nika socijalnih tjedana te već u poodmakloj dobi i 
svećenika, žalio što ga nije zapala sreća da napiše 
životopis njemačkog svećenika Franza Stocka koje- 
mu je želio iskazati bratsko poštovanje. U tome ga 
je pretekao drugi Francuz — Renć Closset, a Folliet 
se morao zadovoljiti time da napiše predgovor toj 
knjizi, koju je vrlo širio. No on je u člancima i go- 
vorima veličao Franza Stocka, koga je smatrao svo- 
jim velikim prijateljem. 

Folliet je napisao: »Bila je naša dužnost kao Fran- 
cuza, kao ljudi i kršćana« odati priznanje tome čo- 
vjeku. »Ako su na stotine francuskih rodoljuba u 
času nasilne smrti bili duhovno ojačani te priprem- 
ljeni da se pojave pred Gospodinom, onda to dugu- 
jemo zatvorskom kapelanu u Fresnesu i arkandjelu 
onoga pakla Franzu Stocku.« 

Franz Stock, najstariji između devetero djece, ro- 
dio se 21. rujna 1904. u Neheim-Hiistenu u Westfa- 
liji. Obitelj iz koje bijaše potekao bila je skromna, 
no duboko prožeta kršćanskom vjerom koja joj je 
davala ozračje vedrine i zadovoljstva, što dolazi od 
Evanđelja. 

Kad je buknuo prvi svjetski rat, otac obitelji bio 
je mobiliziran, a njegova odsutnost nužno je značila 
i nestašicu onih dobara koja joj je on pribavljao 
svojom brigom i radinošću. Franz je tada polazio 
osnovnu školu, i to vrlo dobro, jer se odmalena odli- 
kovao jakom voljom kojom je bio sposoban ozbiljno 
prionuti uz knjgu i uz drugi posao. Odlikovao se i 
zanosom za Božju prirodu pa je u društvu mladih 
rado išao na duge šetnje, na kojima su pjevane mla- 
denačke i narodne pjesme. U srednjoj školi osjetio 
je poziv na svećeništvo. Bio je vrlo živa i bogata na- 
rav, što, uz ostalo, pokazuje i njegovo veliko zanima- 
nje za glazbu, slikarstvo i prijateljstva. : 

Kada su tri njemačka svećenika godine 1908. 
osnovala pokret »Quickborn«, pridružio se tome po- 
kretu lijep broj mladeži. Pridružit će mu se i Franz 
Stock, jer je taj pokret odgovarao njegovim želja- 
ma i mladenačkim idealima. Pokret je mlade upući- 
vao u tri izvora radosti: prvi je u otkrivanju prirod- 
nih ljepota za šetnji i izleta, drugi je u odgoju za 
pjesmu, a treći u ponosnoj radosti zbog kršćanskoga 
života, koji mora biti aktivan. Za mlade pripadnike 
pokreta »Quickborn« napisao je knjigu i glasoviti 
pisac i teolog Romano Guardini. Knjiga nosi naslov 
»Briefe iiber Selbstbildung« (»Pisma o samoodgoju«). 
Franz Stock čitavim je bićem prihvatio duhovni pro- 
gram »Quickborna« i postao njegov oduševljeni širi- 
telj. Tako se pomalo spremao za svoju životnu misi- 
ju. Čovjek koji je iznutra prazan, koji se ni za što 
ne može oduševiti, nesposoban je u životu učiniti ne- 

što veliko. 

»Quickborn« je u svoje redove uključivao mlade 
iz Njemačke i Francuske i učio ih međusobnu razu- 
mijevanju i suživljenju. U njemu se počeo ostvari- 
vati i mladenački san Franza Stocka: »Rat protiv 
rata.« Mnogo nadahnuća za to našao je i u enciklici 
pape Benedikta XV. »Pax Christi in regno Christi« 
(»Mir Kristov u kraljevstvu Kristovu«), koju je Papa 
mira napisao nakon krvave tragedije i iskustva I. 
svjetskog rata. Stock se sve više uvjeravao da u 
Evropi ne može biti mira sve dok ne dođe do pomi- 

renja između Francuske i Njemačke. On će postati 
jedan od velikih mostova zbližavanja između dvaju 
naroda. 

Pokret »Quickborn« organizirao je francusko- 
-njemačke susrete, hodočašća mira i druge manife- 
stacije. Ubrzo su se na pariškom sveučilištu »Sor- 
bona« pojavili i prvi njemački studenti, na koje se 
ispočetka gledalo s nepovjerenjem, a kasnije s odu- 
ševljenjem. Otac Verdier, kasnije pariški nadbiskup 
i kardinal, na sve te inicijative gledao je sa simpa- 
tijama i svesrdno ih pomagao. Već je tada upoznao 
mladog bogoslova Stocka i iskreno ga zavolio. Kad je 
izišla knjiga isusovca oca Lhanda »Le Christ dans 
la Banlieue« (»Krist u predgrađu«), Franz Stock pre- 
veo ju je na njemački. Na taj je način u Parizu nje- 
govo prijateljstvo sve više raslo i širilo se. 

Stock je u ožujku 1931. primio red subđakonata | 
i đakonata, a u istome mjesecu iduće godine bio je 
u katedrali u Paderbornu zaređen za svećenika. Nje- 
gov ga je nadbiskup odmah poslao u pastvu, najprije 
na župu u Effelu, a zatim u rurski bazen. Mladi je 
svećnik već tada bio na glasu kao »posrednik mira i 
prijateljstva između dvaju naroda«. Zato je kardinal 
Verdier 1934. zatražio od njemačkog episkopata da 
Stock preuzme njemačku katoličku misiju u Parizu. 
Franz je s oduševljenjem pošao na svoje životno po- 
lje rada i ne sluteći kakvi će ga svi križevi i žrtve 
ondje čekati. 

U grad na Seini, u jednu od svjetskih metropola, 
došao je u rujnu 1934. Bilo mu je tek 30 godina, a 
vrlo je dobro vladao francuskim jezikom, na što su 
ponosni Francuzi vrlo osjetljivi. On je već kroz 18 
mjeseci što ih je kao student proveo u Parizu zavo- 
lio taj grad i stekao u njemu i u Francuskoj mnoga 
prijateljstva. Bio je čovjek koji je znao uspostavljati 
veze i graditi međuljudske odnose. Ta je vrlina na- 
pose važna i potrebna jednom dušobrižniku. 

Stockova njemačka župna zajednica bila je raspr- 
šena po cijelome Parizu. Bilo je u njoj studenata, na- 
mještenika poslanstva, funkcionara, poslužnika i ku- 
ćnih pomoćnica, dadilja. Doskora su pomalo počeli 

dolaziti i politički bjegunci iz Njemačke koji su 
ondje bili sumnjivi nacionalsocijalističkom režimu. 
Sve je to stvaralo ne baš male probleme. Dakako, 
njemačka ambasada je u Parizu, u kojoj je sve više 
rastao nacistički utjecaj, kao i sve diktatorske diplo- 
matske uspostave, budno pazila kako se ponašaju 
Nijemci u Parizu, a jednako tako i njihov župnik. 

Inače je njemačka župa u francuskome glavnom 
gradu imala dosta dugu tradiciju. Bila je osnovana 
već godine 1837. Prigodom 100. obljetnice osnutka 
župe došlo je do susreta između francuskih i njema- 
čkih crkvenih vlasti. Tadašnji ambasador njemačkog 
Reicha, dr. von Welczek, koji je bio odličan katolik, 
na prigodnoj je svečanosti velečasnom Stocku, izrazio 
ovo priznanje: »Ako danas na čelu njemačke katoli- 
čke župe u Parizu imamo rektora Stocka, znajmo da 
je ta župa povjerena čovjeku koji se u svojoj službi 
ne ograničava samo na duhovni vid svoje misije nego 
s osjetljivim srcem koje je puno ljubavi pritječe u 
pomoć svim našim sunarodnjacima koji u Parizu 
imaju teškoća ili im je potrebna pomoć. Ambasada 
zna do koje su točke naši sunarodnjaci, iskušani sud- 
binom, primali pomoć i usluge njemačke župe u Pa- 
rizu. Zna, osim toga, kako je župnik Stock umio 
stvarati ne samo veze poštovanja i prijateljstva s 
vjerskim i građanskim vlastima zemlje koja nas pri- 
ma, nego je u isto vrijeme njemačku zajednicu u 
Parizu znao povezati i s kulturnim, književnim i 
umjetničkim bogatstvima Francuske.« 

Iz tog se svjedočanstva vidi kako je Vabbe Stock 
doista bio suvremen dušobrižnik, pastir koji je na- 
stojao služiti čitavu čovjeku, svim njegovim potreba- 
ma. To je upravo u Parizu mogao činiti još više bu- 
dući da je već od mladosti težio za slogom i razumi- 
jevanjem francuskog i njemačkog naroda, te za du- 
hovnim jedinstvom Evrope, pa je u tome pogledu bio 
preteča velikih državnika i kršćana Roberta Schu- 
manna, Konrada Adenauera i Alcida de Gasperija, 
koji su nakon katastrofe II. svjetskog rata znali po- 
ložiti temelje za ujedinjenu Evropu slobodnih naro- 
da. Da danas postoji Evropska ekonomska zajednica, 

da u Strasbourgu zasjeda Evropski parlament, da i 
na crkvenoj razini postoji evropska biskupska kon- 
ferencija, to valja zahvaliti tim pregaocima i onima 
koji su pošli njihovim putem, nadahnjujući se na 
radu svojih najdaljih duhovnih pređa benediktinaca, 
koji su nakon seobe naroda pomalo stvarali kršćan- 
sku Evropu. 

Svaka velika ideja, dok ne dođe do ostvarenja, 
mora proći kroz iskušenja, mora prevaliti križni put. 
Na njemu obično najteži teret nose i danak plaćaju 
idealisti, zanesenjaci. Bilo je to tako i u slučaju 
Franza Stocka. On koji je toliko volio francusku ze- 
mlju, koji je s toliko topline i ljubavi napisao knjigu 
»Die Bretagne — Ein Erlebnis« (»Bretanja — doživ- 
ljaj«), uresivši je brojnim fotografijama, doživio je 
da je jednoga dana protiv njega netko napisao pam- 
fletski članak pun žuči: »Nacistička mreža u Francus- 
koj: tajanstvene zone usred Pariza — od svećenika do 
kolonijalističkog propagatora ...« Članak je izišao iz 
pera čovjeka — a takav soj nikada ne izumire — koji 
misli da ima monopol na istinu, na pravdu, na slo- 
bodu, na politiku, koji sebe i svoj »klan« smatra 
»nedodirljivim autoritetom«. Na sreću, u Francuskoj 
je tada bilo ljudi koji su znali pravo ocijeniti abbć 
Stocka pa su odlučno ustali u njegovu obranu, a bra- 
niti nevina optužena i osuđena, doista je najpleme- 
nitiji ljudski čin. 

No abbć Stocka zahvatio je još teži udarac kada 
je Hitler 1. rujna 1939. umarširao u Poljsku. Njega 
je njemačka ambasada u Parizu pozvala da već u 
noći između 26. i 27. kolovoza napusti Francusku. 
On će u listopadu 1940. ponovno doći u tu zemlju, 
koja je tada velikim dijelom bila pod njemačkom 
okupacijom, i tada će više nego ikada pokazati da 
je pravi katolički svećenik koji iskreno voli Francuze 
i sve ljude i koji zna činiti samo dobro, i to usprkos 
najtežim žrtvama. 

Došavši ponovno u Francusku, u teškoj i mračnoj 
situaciji Vabbć Stock nastojao je pomoći gdje god je 
mogao. Jedna od postaja njegova rada bio je zlogla- 
sni zatvor Fresnes koji je prvi Stockov životopisac o. 

Anton Albert opisao kao »mjesto strave, suza, smrti, 
kao predsoblje smrti i filijalu pakla«. Ispočetka su 
neki zatvorenici i Stocka smatrali običnim špijunom, 
no brzo su o njemu promijenili mišljenje, jer su uvi- 
djeli da je on Božji čovjek. : ' 

General De Cosse-Brisac dao je o njemu ovo svje- 
dočanstvo: »U zatvoru Fresnes Bog mi je dao milost 
da upoznam svetog svećenika Franza Stocka. Uvijek 
se sjećam jednoga kratkog razgovora koji me je zbu- 
nio jer tada sam uočio da je on doista bio Božji čo- 
vjek. Posjetio me je u mojoj ćeliji u trećem katu 
središnje zgrade 5. lipnja, na moj rođendan, na blag- 
dan svetoga Bonifacija, apostola Njemačke. Tada sam 
mu neukusno dobacio: Oče moj, danas sam začudo 
molio za vašu zemlju, no poznato je da ju je obratio 
jedan Englez.' On mi je blago odgovorio: 'Sinko moj, 
u Božjim očima nema ni Engleza, ni Nijemaca, ni 
Francuza. Nema do kršćana ili, još jednostavnije, do 
ljudi, i ja koji govorim nisam drugo doli svećenik 
pariškoga biskupa." Htio sam propasti u zemlju; to- 
liko sam u onaj čas bio prožet sigurnošću da sa sve- 
tim čovjekom ne valja zbijati šale.« Opisujući ga, 
general je De Coss€-Brisac napisao: »U njemu je ži- 
vio Krist«. Jednome svećeniku ne može se doista 
pružiti ljepše svjedočanstvo, odati veće priznanje. 

Jednog ga je dana taj Krist, koji je u Franzu Sto- 
cku, već po krštenju, pozvao još bliže k sebi, pozvao 
ga je u svoje svećeništvo. Njegovo je svećeničko zva- 
nje tajanstven i plemenit Gospodinov potez prema 
njemu. Bio je to poziv na najveću intimnost s Gospo- 
dinom. »Nazvao sam vas prijateljima« (Iv 15, 15). I 
Stock je u svojoj mladosti velikodušno odgovorio na 
poziv, zavolio ga, nadasve ga cijenio i intimno pro- 
življao prijateljstvo s Isusom. Zato je i stvorio naj- 
povoljnije uvjete da bi u njemu mogao živjeti Isus 
Krist. A živio je tako da je to osjetio i francuski ge- 
neral De Cosse-Brissac. 

To su osjetili i drugi, a netko ga je ovako opisao: 
»Velečasni Stock trpio je zbog naših patnji. On bi- 
jaše onaj koji je osuđene na smrt pratio u Mont Va- 
lćerien. Zamišljam njegovu tjeskobu sučelice onih 

koji su odbijali milost, njegovo poniženje kao nje- 
mačkog građanina, njegovo uzbuđenje kao svećenika 
pred onima koji su umirali kao junaci i kao kršćani. 
Ti svagdašnji posjeti zatvorima bijahu za njega pra- 
va kalvarija. Ako je za kršćane bio svećenik, za dru- 
ge je bio Nijemac, pa zato i osumnjičen kao oruđe 
jednog sistema nasilja i špijunaže. Ipak, unatoč to- 
me, mislim da je većina više ili manje stajala pod 
utjecajem svećeničkoga čara toga bića u kojemu je 
prebivala milost. Gajim prema njemu beskonačnu 
zahvalnost.« 

Prva žrtva koju je morao pratiti na gubilište bi- 
jaše neki posve nevini mladić. On se dao osuditi na 
smrt da bi spasio prijatelja, stvarnog krivca, koji se, 
naime, tek nedavno oženio. Čuvši ispovijed toga ple- 
menitog mladića, od uzbuđenja malo da nije umro. 
Dovoljno je reći da je taj dečko bio Bretonac, dakle, 
iz one zemlje koju je Stock toliko ljubio i o kojoj je 
pisao s takvim zanosom. 

U tome pravome ratnome paklu Vabbć Stock je 
bio milosrdni Samarijanac. S dobrohotnošću i pleme- 
nitošću posjećivao je zatvornike, bodrio ih i tješio. 
Nekome od njih pružio bi kakvu knjigu, drugome 
opet komad čokolade, trećemu pisamce iz obitelji ili 
od koje drage osobe. Uspio se prokrijumčariti i do 
zatvorenika koji su bili pod najstrožim režimom, osu- 
đeni na glad, pa i njima uz vlastitu opasnost pružiti 
koji zalogaj u usta. Njegova je torba uvijek bila puna 
onoga što je žrtvama nasilja moglo bar malo ubla- 
žiti nevolju. 

Budući da je Stock za vrijeme rata kao i prije bio 
i njemački župnik, na njegovu nedjeljnu misu dola- 
zili su i mnogi njemački časnici, čak ga posluživali 
za vrijeme mise te išli na pričest. Tako se uspio po- 
vezati i s visokim njemačkim oficirima, pa je u raz- 
ličitim teškim slučajevima pomogao zatvorenicima, 
nekima čak i spasio život. 

Njegov životopisac Ren&ć Closset piše: »Zatvore- 
nici su od ćelije do ćelije prepričavali o uslugama 
što im ih je Stock učinio, pouzdavali su se u utjehu 
koja im je dolazila od njega. I sve se više povećavao 

broj onih koji su molili za njegov posjet.« No bilo je 
i takvih koji su u njemu gledali samo Nijemca pa bi 
ga, kad bi im se približio, obasuli uvredama. Bilo mu 
je to teško, ali je znao da s Isusom, čiji je službenik, 
mora podnositi i pogrde i uvrede. . : 

Stock će priznati da je kao svećenik stajao uz 
4000 osuđenih na smrt u Mont Valćrienu. Sva ta uz- 
buđenja, tjeskobe, žalost, pa onda danonoćni poslovi 
oštetili su njegov organizam, osobito srce. Srce je to- 
liko oslabilo da mu je liječnik propisao potpuno mi- 
rovanje. Bilo je to 20. kolovoza 1943. No taj je nalog 
došao prekasno. Stock se nije htio povući sa svoje 
samaritanske fronte. TA tko bi ga u tome paklu i mo- 
gao zamijeniti. On je nastavio s poslom marno bi- 
lježeći u svoj dnevnik i strahote i utješne događaje, 
prava čudesa Božje milosti. Njegovo će pripovijeda- 
nje završiti tek 13. kolovoza 1944. Tada je zapisao: 
»Misa u Notre-Dame des Champs. Zatim posao oko 
pasoša za moju sestru Francisku i gospođicu Ber- 
linghof. One sutra ostavljaju Pariz. Ja od danas sta- 
nujem u Hotel Palais d'Orsay, soba 37.« 

Francuzi su 25. kolovoza 1944. uspjeli osloboditi 
Pariz, a Stock se tada predao kao dragovoljni zatvo- 
renik. Sada je htio pomoći svojim zemljacima, tj. 
njemačkim zatvorenicima, kojih je u Francuskoj bilo 
sve više. Njegov život dragovoljnog zarobljenika po- 
čeo je u Cherbourgu u rujnu 1944. u logoru koji je 
bio pod američkom kontrolom. U tome je logoru bilo 
njemačkih vojnika, zatim velik broj civila Nizoze- 
maca, Belgijanaca, Alzašana, Poljaka, Čeha i drugih. 
Jadni zarobljenici doslovno su se kupali u kaljuži, 
izloženi kiši, vjetru, gladi i svim mogućim nepogo- 
dama. 

Na sreću, i u tom je svojevrsnom paklu Vabb€ 
Stock našao pomoć u dobrome father Neckeru, ame- 
ričkome vojnom kapelanu, te u dvojici njemačkih 
svećenika zarobljenika. Da bi ljudima mogao što više 
pomoći, Stocku je bio potreban pasoš. Dobri ga je 
otac Necker automobilom odvezao u Pariz k nadbi- 
skupu Suhardu. Taj ga je primio vrlo dobrohotno, a 
zatim se Stock sastao i s abbć Le Meurom, koji je 

bio zamjenik generalnog kapelana ratnih zaroblje- 
nika. On je u potpunosti ušao u posljednje godine 
Stockova života i zato je mogao postati i dragocjen 
svjedok. Stock se u Parizu navratio u staru kuću 
njemačke župe u ulici Lhomond, gdje je još našao 
nešto religioznih predmeta. 

Stocka je prije smrti čekala još jedna velika i 
važna misija. Le Meur je od njega tražio da preuzme 
duhovno vodstvo nad njemačkim bogoslovima, rat- 
nim zarobljenicima u Orlćansu. On je to prihvatio 
Bio je to težak zadatak, jer su ti studenti teologije 
živjeli u najbjednijim prilikama. Stock se odmah dao 
na akciju da im pomogne. Pohodio je i apostolskog 
nuncija u Parizu, monsignora Angella Roncallija koji 
ga je zadržao dva sata i obećao da će zatražiti pomoć 
iz Rima, od Svete Stolice. Stock je činio što je znao 
i mogao. Život u logoru pretvorio se u pravo sjeme- 
nište. Načinjena je dvorana za predavanja, spavao- 
nica, pribavljeno je sve najnužnije da bi život i rad 
mogao kako-tako uredno teći. A došla je i pomoć s 
različitih strana: od Međunarodnoga crvenog križa, 
od obližnjih crkava, od privatnih osoba. Tko je imao 
plemenitosti u srcu, taj je pomagao tim neobičnim 
studentima teologije. Stock se kao pravi Nijemac 
pobrinuo i za pravu sjemenišnu disciplinu, za dnevni 
red koji se idealno održavao. U Parizu je dobio drugu 
audijenciju kod apostolskog nuncija Roncallija koji 
je obećao da će osobno posjetiti sjemenište. 

Budući da se broj klerika povećavao, jer ih je bilo 
i u drugim zarobljeničkim logorima, došlo se na po- 
misao da se svi skupe na jednome mjestu, i to u Bar- 
belćsu kod Chartresa. Taj je posao opet obavio neu- 
morni abb& Stock. No njegovo je srce opet zakazalo, 
pa mu je liječnik naredio potpuno mirovanje. Bilo bi 
to lijepo, ali neostvarivo za aktivnog i brižnog Stocka. 
On si je kao odmor odredio putovanje u Njemačku, 
kamo je ionako morao poći da bi razgovarao s nje- 
mačkim biskupima. Kratko je posjetio i svoj rodni 
Neheim. Upravo tada umro mu je otac, a majka u 
boli ostala udovica. Prolazeći Njemačkom, posvuda je 
morao gledati ruševine, što ga je boljelo u srcu. Zar 

je do svega toga baš moralo doći? Kad na svijetu ne 
bi bilo tirana, bilo bi manje nasilja, manje razaranja, 
pa onda i zla. 

Veliko sjemenište s 500 bogoslova u Barbelćsu, 
dobivši obilnu pomoć od plemenitog pape Pija XII., 
od Crvenoga križa, od francuskog »Secours Catholi- 
que«, počelo je živjeti relativno normalnim životom. 
Bilo je to tada najveće i najbrojnije bogoslovno sje- 
menište na svijetu, a u njemu je cvjetao dobar duh. 
Prvi njemački izbjeglički biskup iz istočne Prusije, 
monsignor Kaller, vidjevši život bogoslova u Barbe- 
l€su, dao je ovu izjavu: »Mogu vas uvjeriti da se ni 
u jednome našem smjemeništu ne bi mogao naći 
duh sličan ovome što tu vlada.« 

Zanimljiva je činjenica u povijesti Crkve: zva- 
nja i revnost u duhovnome životu uvijek su najviše 
cvjetali kad su bile teške prilike, u progonstvima, u 
krajnjem siromaštvu. Prilikom svojega trećeg po- 
sjeta njemačkom zarobljeničkom sjemeništu u Fran- 
cuskoj nuncij, monsignor Roncalli, izjavio je: »Ovo 
će sjemenište pridonijeti slavi Francuske i Njemačke. 
Ono kao da je pozvano da postane simbol razumije- 
vanja i pomirenja između dvaju naroda.« 

S vremenom zaredaše i prva ređenja subđakona, 
đakona, pa i pokoje svećeničko ređenje. Barbel€s kod 
Chartresa postade podružnica Teološkog fakulteta u 
Freiburgu. Studenti su mogli steći akademske stup- 
njeve njemačkih fakulteta i sveučilišta. Nakon dvije 
godine došla je u sjemenište vijest da će logor 501 
biti rasformiran te da će se njegovi stanovnici moći 
vratiti u domovinu. Bila je to za bogoslove radosna 
vijest. Uoči Spasova posjetio ih je pariški nadbiskup, 
kardinal Suhard, odslužio im pontifikal te izrekao 
iskrenu očinsku propovijed. Mlade idealne klerike 
prije polaska u domovinu došli su još pozdraviti ge- 
neral Buisson i nuncij Roncalli. 

Abb€ je Stock najprije kao njemački župnik u 
Parizu, zatim kao vojni kapelan u ratu te rektor u 
poratnome zarobljeničkom sjemeništu dao sve od se- 
be. Sada se opet mogao vratiti u Pariz, ali ne više 
na rad, nego u smrt. Srce mu je i odviše bilo oslobi- 

lo. Nastanio se u skromnoj sobici u ulici Lhomond. 
Liječnik mu je propisao mirovanje, a on ga je isko- 
ristio za pisanje povijesti neobičnog sjemeništa u 
Barbel€ćsu, kojemu je on bio duša, pravi otac. 

Sveučilište u Freiburgu odalo mu je priznanje i 
podijelilo mu počasni doktorat. Poslije toga nije još 
dugo živio. Njegovo je srce prestalo kucati 24. velja- 
če 1948. Četiri dana kasnije obavljen je pokop u 
Saint Jacques du Haut Pas. Pogrebu je prisustvovalo 
malo ljudi, jer vlasti nisu dopustile veći broj. No zato 
je bilo više odličnika i građanskih i vojnih i crkve- 
nih, među njima i nuncij Roncalli. Zaslužni Vabbć 
Stock bio je pokopan najprije u Thioisu, zajedno s 
onima koji su bili osuđeni na smrt. Nisu mu dopu- 
stili dostojnije mjesto sahrane. 

No, kada je Joseph Folliet u »T&€moignage Chr6- 
tien« 3. srpnja 1949. objavio članak o Stocku, prire- 
ređena je prva javna proslava u čast zaslužnoga nje- 
mačkog svećenika. Svečani govor za vrijeme mise 
zadušnice izrekao je Vabbć Pihan, jedan od mnogih 
kojima je Stock pomogao u zatvoru Fresnes. On je 
rekao: »Franz, dragi brate, s onu stranu Rajne, kada 
si prvi put došao u moju zatvorsku ćeliju noseći na 
srcu Krista da mi ga pružiš kao hranu, nosio si u sebi 
Božjega Duha da mi on dadne mir. Tada sam te za- 
grlio i rekao ti: 'Ti si moj brat!'« Pri tim potresnim 
riječima orosilo se mnogo oko. Da, Franz Stock sva- 
kome je pristupao kao brat. 

Francuska je 15. lipnja 1963. uz veliko sudjelova- 
nje naroda dopustila prijenos posmrtnih ostataka 
abbe€ Stocka u Chartres, čemu je prisustvovala i nje- 
gova obitelj kojoj je putovanje platio Konrad Ade- 
nauer. U prigodnim govorima njemačkog su sveće- 
nika veličali kao pravoga sveca. Njegovo tijelo po- 
čiva u kapeli Naše Gospe od Mira. Grad Chartres 
odredio je da se trg koji stoji nasuprot crkvi Rech&v- 
res nazove Place Abbć Stock. Ploča na kojoj je ispi- 
san naziv »Trg Abbe Stock« otkrivena je uz zvukove 
»Marseillaise«, francuske himne. 

Malo prije odlaska njemačkih bogoslova vojnih 
zarobljenika u domovinu rektor Stock im je 26. trav- 

nja održao od srca k srcu važan govor koji se može 
smatrati njegovom duhovnom oporukom. Tada je 
rekao: »Da bismo spasili našu epohu, dovoljan će 
biti određen broj svetaca koje hoće Providnost. Sve- 
taca posve predanih tom zadatku, koji će vrijednosti 
pretvoriti u vrline. Svetaca koji će, iako se budu 
odrekli toga da ih ljubi svijet, znati čega se odriču, 
i koji će biti kadri živjeti tako da primjerom svojega 
života znadnu unaprijediti ono što je ljudsko prema 
poretku što ga želi Bog. Svetaca koji se neće bojati 
katastrofa i revolucija, koji će biti pažljivi pre- 
ma znakovima vremena i koji će svim svojim 
bitkom biti okrenuti prema Gospodinovu povrat- 
ku. Svetaca koji će svoju povezanost s domovi- 
nom znati spojiti s ljubavlju prema čitavome čovje- 
čanstvu, iznad svih granica zemalja, rasa i klasa.« 
Takav je svetac u ovome našem krvavom XX. stolje- 
ću bio i sam Franz Stock i stoga se nimalo ne čudi- 
mo što ga je isusovac o. Domenico Mondrone uvrstio 
u četvrti svezak svoje zbirke »I santi ci sono ancora« 
— što znači da svetaca ima još i danas. I hvala Bogu 
da ih ima, jer bez njih bi naše doba bilo još tragič- 
nije. S njima je, unatoč svoj tragici, ipak lijepo. 


Fulton Sheen, nadbiskup 


Na današnji dan, 9. prosinca 1979. poslije podne, 
u svojem stanu u New Yorku umro je zbog srčane 
krize naslovni nadbiskup Newporta, monsignor Ful- 
ton Sheen, vrlo poznat ne samo u Sjedinjenim Ame- 
ričkim Državama, nego i po cijelome svijetu. On je 
više od 30 godina uspješno vodio radijske i televizij- 
ske programe vjerskoga sadržaja. Bio je i dionik vi- 
soka crkvenog odlikovanja — »asistent papinskoga 
prijestolja«. 

Umro je u 84. godini života, a rodio se u HI Pasou 
u državi Illinois. Za svećenika je bio zaređen u rujnu 

1919., a za biskupa u lipnju 1951. Kroz tri godine — 
od 1966. do 1969. — bio je rezidencijalni biskup 
Rochestera u državi New York. Monsignor je Sheen 
godine 1930. počeo sudjelovati u radiofonijskim pru- 
gramima, zvanim »Katolički sat«, što ih je prenosio 
»NBC«. Otada pa kroz više od 30 godina sudjelovao 
je u brojnim radijskim i kasnije u televizijskim pro- 
gramima te napisao 60 knjiga, od kojih se neke pre- 
vedene i na hrvatski jezik. Njegov najpopularniji 
tjedni televizijski program između 1951. i 1957. gle- 
dalo je 30 milijuna gledalaca. On je već g. 1940., me- 
đu ostalim, obavio prvu vjersku službu, koju je u 
svojim počecima prenijela televizija SAD. 

Sa zahvalnošću spomenimo i to kako je biskup 
Fulton Sheen bio velik poštovatelj našega blagopo- 
kojnog kardinala Alojzija Stepinca. U jednom je sve- 
čanom govoru o njemu rekao i ovo: »Stepinac, koji 
je išao na sud kao duhovni pastir Hrvata, izišao je iz 
sudnice kao opći vođa svojega naroda i kao uzor svi- 
jetu.« Znamo također i to da je biskup Sheen često 
služio svetu misu za Crkvu u našoj domovini. Neka 
mu Gospodin bude preobilna plaća za sve ono dobro 
što je učinio! A mi se nastojmo malo dublje upoznati 
S tim svećeničkim i biskupskim likom. 

Vjerski i politički predstavnici američkoga života 
s velikom su potresenošću spominjali lik i zasluge 
nadbiskupa Fultona Sheena, koji je umro 9. prosinca 
1979. Sve se te izjave slažu u pohvali pokojnoga pre- 
lata »zbog njegove vjere u Krista i njegova zau- 
zimanja da i drugi postanu dionici te vjere«. 

' Guverner New Yorka Hugh Carey izjavio je »da 
je prisutnost Fultona Sheena na javnoj pozornici pri- 
donijela donošenju razumnosti i ljubavi tamo gdje 
se najviše osjećao njihov nedostatak«. 

E Bostonska nadbiskupija dala je u javnost priop- 
ćenje u kojemu se Fulton Sheen označuje »kao iz- 
vanredan svećenik čija je misionarska tjeskoba grli- 
la milijune osoba«. Otac John Geaney, paulinist, 
predsjednik UNDE u Sjedinjenim Američkim Drža- 
vama, izjavio je kako se Fulton Sheen istaknuo kao 
jedan od vjerskih predstavnika koji se najviše služio 

radijem i televizijom da bi širio poruku Isusa Krista. 
Zatim je dodao: »Nadbiskup je Sheen bio prorok 
svojega vremena, koji se prvi približio putovima ra- 
dija i televizije, tako da bi i mnogima drugima omo- 
gućio da ga nasljeduju u tome.« 

»L'Osservatore Romano« od 13. prosinca 1979. 
piše: »Smrt nadbiskupa Fultona Sheena ispunila je 
žalošću milijune ljudi, koji su u njegovoj dugoj slu- 
žbi u njemu pronalazili izuzetnog i prosvijetljenoga 
duhovnog vođu. Imao je već 84 godine, ali ih je do- 
bro podnosio. Mnogi se sjećaju njegova govora o eu- 
haristiji na Stadionu veterana u Philadelphiji na Me- 
đunarodnom euharistijskom kongresu u kolovozu 
1976. pred stotinama biskupa i svećenika koncelebra- 
nata te pred tisućama sabranih vjernika. 


Visoka i uspravna figura, duboke oči što stoje 
ispod gustih obrva imale su još sjaj njegovih boljin 
dana, kada je jedanput tjedno, govoreći na televiziji 
pred brojnim  slušateljstvom, katalizirao milijune 
Amerikanaca u slušanju Božje riječi. 

Bio je profesor filozoftije i teologije u Louvainu, 
u Belgiji, na Angelicumu u Rimu, na Kolegiju St. 
Edmond di Ware i u dijecezanskom sjemeništu u 
Westminsteru u Engleskoj. Propovijedao je u Lond»- 
nu u crkvi sv. Patrika i u westminsterskoj katedrali. 
Bio je prvi američki građanin koji je dobio nagradu 
»Kardinal Mercier«, koju mu je podijelilo Louvain- 
sko sveučilište. Zatim je bio pomoćni biskup u New 
Yorku. 

Rječit govornik, naizmjenično s propovijedanjem 
publicirao je duhovne knjige, pisane izvanredno pri- 
snim i praktičnim stilom, a to mu je jamčilo i izvan- 
redan uspjeh. Najpoznatiji su mu spisi: Mir duše, 
Sreća srca, Prva ljubav svijeta — o Gospi, Troje za 
ženidbu, o religioznom i mističnom značenju kršćan- 
skoga braka; Svećenik ne pripada sebi — o vrijed- 
nosti svećeničkoga zvanja. 

Njegova lakoća u ophođenju s ljudima i u uvje- 
ravanju dovela ga je i do izvanrednog apostolata, 
koji je, osim po crkvama, činio gdje god se nalazio.« 

Kako je to lijepo rekao u pogrebnoj homiliji 
mons. Eduard O'Meara, Fulton Sheen bio je »glas u 
Crkvi i u američkome narodu, kakav se u našim da- 
nima više neće. čuti, glas kojemu u našim danima 
nije bilo ravna«. Taj je glas godinama odzvanjao 
od nebodera velikih američkih metropola pa sve do 
najudaljenijih pustara Sjeverne Dakote i Montane, 
ulazeći snagom vjere u kuće milijuna Amerikanaca 
katolika i nekatolika, najprije preko radija, a zatim 
preko televizije. Kao odjek na svoje govore dnevno 
je primao između 8 000 i 10000 pisama, tako da je 
bio popularniji i od najpopularnijih Amerikanaca. 

Hilary C. Franco, jedan od najboljih poznavalaca 
Fultona Sheena, ovako je opisao svoje uspomene na 
njega: »Bio sam onoga kišnoga poslijepodneva 13. 
prosinca 1979. sa svojim nadbiskupom, kardinalom 
Cookom i s drugima u katedrali sv. Patrika da bih 
mogao koncelebrirati u misi za pokojnoga Fultona 
Sheena. U propovijedi sam čuo one riječi: "Poziv je 
Fultona Sheena dovršen, no on je odgovorio i na 
konačni Božji zov. U tim je časovima moju dušu 
preplavio val uspomena. 

Upamtio sam Sheena od prvoga dana svojega ži- 
vota s njime, koji se na moju sreću protegnuo u go- 
dine, kao čovjeka molitve. Tada sam se iz svoje sobe 
u stanu u 38. aveniji, gdje smo stanovali, u rani ju- 
tarnji sat spuštao u njegovu kapelu. Ondje bih ga 
bez iznimke, nalazio već obučena u njegov talar kako 
kleči pred svojim Gospodinom u Euharistiji, uronjen 
u svoje razmatranje. Štropot što bih ga proizveo ula- 
zeći obično bi ga rastresao, on bi mi se tada okrenuo 
uz onaj svoj profinjeni smiješak koji je bio toliko 
karakterističan za njega i zaželio mi dobar dan. I 
tako smo ostali u razmatranju sami s Gospodinom 
više od jedan sat. U 7,30 on mi je posluživao kod mi- 
se, a zatim sam ja u 8 sati isto učinio. Na dnu kapele 
nazirao sam treću osobu, koja je s nama stanovala u 
kući, Bio je to norveški kuhar koji je posljednje go- 
dine svojega života htio posvetiti biskupu Sheenu, 
nakon što je ostavio Billy Rose. Iako je bio prote- 

stant, on je često sagibao svoju sijedu glavu pred 
euharistijskom tajnom. 

I tako je to bilo svaki dan, svaki mjesec, svaku 
godinu, kroza sve godine što sam ih proveo s njime. 
Sveta ura, sat klanjanja uvijek je bio na dnevnome 
redu, pa i za vrijeme naših čestih putovanja. 

Njegova tako duboka duhovnost očitovala se u 
svakom djelu njegova svagdašnjega života. Ona je 
zračila iz njegovih razgovora i iz načina kojim je 
postupao s onima koji su mu se približavali.« 

Mnogi koji su imali sreću osobno se susresti s 
Fultonom Sheenom spominju kako bi ih on značajno 
pogledao i uvjerljivo rekao: »God love you« — Bog 
vas ljubi! Nije to bila fraza, ni konvencionalnost, već 
stvarnost što je izvirala iz njegove duboke vjere. 

Hilary C. Franco ovako nastavlja nizanje svojih 
uspomena na Fultona Sheena: »Upamtio sam ga kao 
čovjeka akcije i ljubavi. Od kratka iskustva župnič- 
kog života pa do profesure na Katoličkom sveučili- 
štu u Washingtonu uvijek je pokazivao silan osjećaj 
za povijesni trenutak što ga je proživljavao; uranjao 
je u probleme svojega vremena, u njima je aktivno 
sudjelovao ne dajući se zatvoriti u bjelokosni toranj 
svoje kulture; njegovi su razgovori preobražavali čak 
i američki politički život. Dovoljno je sjetiti se samo 
Louisa Budenza, direktora komunističkog dnevnika 
»The Daily Worker« (»Radnički dnevnik«), koji ga 
je 1936. oštro napadao nizom članaka u svojim novi- 
nama ili na bivšu ambasadorku u Rimu Clare Booth 
Luce; ili na Henryja Forda II. iz svijeta financija ili 
pak na Fritza Kreislera, slavnog violinista iz svijeta 
kazališta itd. 

Njegova skrovita ljubav navodila ga je na zani- 
manje za patnike koji su mu se obraćali, kao za onog 
Viktora, izliječenog od gube, ali još uvijek sa znako- 
vima te bolesti na svojemu tijelu. Njega je svakoga 
petka pozivao na večeru za našim stolom. Toga jad- 
nika nitko od njegove rodbine nije htio prihvatiti. 
nigdje nije mogao naći posla; nije mu bilo dopušte- 
no čak ni to da se zaustavi u kojemu javnom parku 
da mu se ne bi rugali dječaci što su onuda prolazili. 

Sav očajan pokucao je na vrata Fultona Sheena koji 
ga je primio i kroz mnoge godine brinuo se o njemu. 

Upamtio sam ga kao dalekovidna čovjeka koji je 
predviđao mnogo toga što je kasnije postala stvar- 
nost. 

Kada ekumenizam još nije bio u modi, on je prvi 
počeo rušiti onu ogradu, što će kasnije odobriti i II. 
vatikanski sabor. 

Tolike njegove ideje, o kojima smo godinama pri- 
je raspravljali za vrijeme večernjih razgovora, čuo 
sam kako ponovno odjekuju u saborskoj auli. 

On je još u srpnju 1967. bio prvi koji je od pred- 
sjednika Johnsona javno zatražio povlačenje američ- 
kih trupa iz Vijetnama. 

A kad ga je 1966. Sveti otac bio imenovao bisku- 
pom Rochestera, rekao je: "Želim se sav istrošiti za 
Rochester.? To je učinio, ali, na žalost, usred neshva- 
ćanja i teškoća. Zanimao se za sve probleme, svakog 
je vikenda posjetio po jednu župu svoje biskupije 
da bi se osobno upoznao s potrebama svojega puka. 

Upamtio sam ga i kao čovjeka kulture. 

Tu bi bilo dovoljno navesti samo 70 svezaka što 
ih je objavio, od kojih su mnogi prevedeni na naj- 
važnije svjetske jezike. I kultura mu nije došla ona- 
ko sama po sebi. Upravo obratno: bio je student, koji 
je, kada je bilo potrebno, bio kadar čitave dane pro- 
vesti nad knjigama. Da bi pripremio pola sata tele- 
vizijskoga programa, radio je 23 sata. 

Imao je izvanrednu sposobnost pamćenja. Dovo- 
ljno mu je bilo samo nekoliko sati da pročita i dad- 
ne izvještaj o knjizi srednje veličine. Ipak je teško 
pamtio imena osoba što ih je u knjigama susretao; 
naprotiv, sav je njegov interes bio usredotočen na bit 
knjige koju je čitao. 

Njegovi razgovori s osobama što su mu dolazile: 
biskupi, misionari i običan svijet — bijahu briljantni 
i uvijek puni novih ideja koje su me uvijek očara- 
vale. 

U svojemu kulturnome životu prošao je naiprije 
kroz prvo razdoblje, koje bijaše obilježeno studijem 
filozofije, zatim drugo, u kojem se osobito bavio pro- 

blemima psihologije i, napokon, treće, zaključno raz- 
doblje, u kojem se očituje njegova velika ljubav pre- 
ma Svetome pismu. Njegova posljednja djela prožeta 
su biblijskom ljubavlju. Svaki je tekst dobro pre- 
tresao snagom svoje intuicije te ga prožeo i pronik- 
nuo svojom velikom ljubavlju prema Božjoj riječi. 

No tajnu njegove kulture, ljudske i kristocen- 
trične u isto vrijeme, valja tražiti u njegovu dubo- 
kom duhu vjere: pisao je gotovo uvijek sjedeći u 
svojem studiju. Vrata od studija bila su otvorena pre- 
ma kapeli, tako da je svoj pogled mogao upraviti 
prema svetohraništu. To mu je pak u načinu govo- 
renja i pisanja davalo onu jasnoću i uvjerenje koji 
odgovarahu suvremenu čovjeku. Sve ono što mu je 
priopćivao Gospodin skupljao je u jedan duhovni 
kovčeg, da bi zatim iz njega dijelio Gospodinove po- 
ruke svima onima kojima su bile potrebne. 

I tako ga je zatekla sestrica smrt: u kapeli, na 
dan nakon svetkovine Bezgrešnog Začeća. 

Bio je osobito sretan u zadnje vrijeme; njegova 
nepokolebljiva i bezuvjetna vjernost Rimskome bi- 
skupu, njegova pobožnost prema Crkvi bijaše nagra- 
đena očinskim i bratskim zagrljajem Svetog oca Iva- 
na Pavla II. u katedrali sv. Patrika u New Yorku, 
za vrijeme Papina posjeta u listopadu 1979. Kad su 
ga pitali što mu je Papa rekao, Sheen je ganut odgo- 
vorio: "Rekao mi je da sam dobro pisao i govorio o 
Gospodinu Isusu i da sam bio vjeran sin Crkve. 

Tako sam upamtio toga učitelja. Čuvam potresnu 
uspomenu na njega koji je, bez svake sumnje, ostva- 
rio neizbrisiv trag u povijesti američkog katolicizma; 
to je uspomena onoga koji mu je bio bliz, napose u 
osjetljivim časovima njegova života. 

Za vrijeme posjeta u kolovozu 1979., koji je inače 
svake godine očekivao točno u ljetu, nakon što smo 
zajednički pročitali redakciju jednog poglavlja nje- 
gove autobiografije (koja nema ništa od autobiogra- 
fije, jer je sve prožeto samo svećeništvom općenito), 
dao mi je svoju posljednju knjigu koja je tek bila 
objavljena — "The electronic christian' (»Elektron- 
ski kršćanin«). U njoj mi je napisao posvetu koja je 

silno djelovala na mene: "Mojem dragom prijatelju 
koji je sa mnom dijelio svoj svećenički život i dopu- 
stio mi da mu budem drug dok smo zajedno hrlili 
putem s Kristom i Crkvom. S ljubavlju. . . 

I o tom sam učitelju htio nešto kratko napisati 
kako sam mogao. 

On mi je prije 20 godina rekao: 'Kada dođem u 
raj, molit ću od Gospodina tri stvari: prvo, da mi do- 
pusti malo odmora, jer sam ga rijetko uživao; zatim 
ću poći vidjeti Mariju (njegova je pobožnost prema 
Gospi bila poslovična) i neke velikane starine, kao 
Aristotela i sv. Tomu; i onda ću napokon zamoliti 
Gospodina da mi opet dadne nešto raditi. 

. I takva ga gledam danas, tridesetog dana nakon 
njegove smrti: blažena do nogu njegove 'Gospe s pla- 
vim plaštem', kako moli, da bi preko njegovih riječi 
i spisa i njegova primjera ovaj naš svijet mogao po- 
stati boljim.« 

O odanosti biskupa Fultona Sheena Svetoj Stolici, 
uz ostalo, svjedoči i jedno njegovo pismo papi Ivanu 
Pavlu II. Donosimo ga u cijelosti. 


Svetosti! 


Nakon pozdrava što je Vaša Svetost htjela proši- 
riti i na moju osobu u katedrali sv. Patrika i lijepog 
pisma što ste mi ga poslali u prigodi 60. obljetnice 
mojega svećeništva, da mi Gospodin nije htio davati 
novu snagu, pjevao bih »Nunc dimittis — Sad otpu- 
štaš«. 

No, hvala Bogu, još sam blagoslovljen Psalmisto- 
vim obećanjem: »Rod donose i u starosti, sočni i puni 
svježine« (Ps 92, 15). 

Sagibam se u poniznoj zahvalnosti zbog Papina 
odobrenja moje službe u svijetu, govoreći sa sv. Au- 
gustinom: »Ako vjerno ne prethodi Ribar, neće poni- 
zno za njim ići Govornik.« 

Moliti za Vašu Svetost? To uvijek činim za Kri- 
stova Namjesnika, no u ovom, četvrtom ciklusu kri- 
ze kroz koju Kristovo tijelo prolazi svakih 500 godi- 
na, ja molim za Vašu Svetost kao za novog Grgura 

Velikog, Grgura VII., Pija V. — i razdoblje koje pro- 
življavamo pjesnik Slowacki naznačio je i prorekao 
ovim riječima: »Jedan papa Slaven očistit će Crkve 
i učiniti ih čistima.« 

Svake noći kada se na naš pogled spusti tišina, ja 
molim Našega Gospodina u Presvetom Sakramentu 
za Vrhovnog Pastira naših duša i jedini moralni au- 
toritet što je ostao u svijetu. 

S jedne strane, moje srce krvari za Vašu Svetost, 
jer kad Petar kuca na naša vrata, neki od nas kao 
Juda slušaju Vaš glas, no ne dopuštaju da uđe u srce. 
S druge strane, ispunjava se na Namjesniku ono što 
je bilo rečeno za Gospodina: »Eto, sav svijet ode za 
njim!« (Iv 12, 19). 

Htio bih biti mlađi pa vidjeti blagoslov koji će 
doći, kako je to rekao i jedan od naših pjesnika: 
»Podigni glavu i slušaj! Gle, kako se u tami čuju 
zvukovi, jer Gospodinove noge koračaju prema tebi 
po vodi!« 

Sa zahvalnošću moleći Vaš blagoslov, Vaš najpo- 
slušniji u Kristu 

Fulton Sheen 


U četvrtak 13. prosinca 1979. bile su u katedrali 
sv. Patrika u New Yorku obavljene pogrebne sveča- 
nosti prigodom pokopa naslovnog nadbiskupa, mon- 
“signora Fultona Sheena. Svečanom obredu prisustvo- 
vala su četiri kardinala, 50 biskupa te predstavnici 
Pravoslavne i Protestantske crkve kao i Židovske 
vjerske zajednice. Između njih valja posebno spo- 
menuti prisutnost poznatoga evangeličkog  propo- 
vjednika Billyja Grahama i rabina Marca Tannen- 
bauma. Jednako tako valja spomenuti prisutnost gu- 
vernera države New York Hugha Careyja i gradona- 
čelnika New Yorka Edvarda Kocha. Prigodnu je po- 
grebnu besjedu izrekao nadbiskup Indianapolisa 
monsignor Edvard O'Meara. U njoj je spomenuo i 
to kako je monsignor Sheen bio duboko ganut 2. li- 
stopada ove godine — tj. 1979. — kada ga je u istoj 
katedrali sv. Patrika u Nev Yorku zagrlio Ivan Pa- 
vao II., nazvavši ga »vjernim sinom Crkve«. 

Dobrotom i profinjenošću njujorškog nadbiskupa, 
kardinala Cooka, Fulton Sheen pokopan je u kripti 
katedrale sv. Patrika u New Yorku, gdje se inače 
pokapaju samo njujorški nadbiskupi i rektori te cr- 
kve. 

Biskupija Dallas u Texasu odlučila je novi centar 
za obavještavanje i evangelizaciju, koji je otvoren na 
Novu godinu 1980., nazvati imenom nadbiskupa 
Sheena, velikog apostola američke televizije. Biskup 
Dallasa monsignor Thomas Tscoepe ustvrdio je kako 
je to najbolji način da se počasti čovjek koji je pro- 
povijedao milijunima: Amerikanaca. U novom centru 
daju se programi za mjesni katolički radio i televi- 
ziju. 

Sve to svjedoči da je Fulton Sheen bio velik sin 
Amerike, Katoličke crkve, te da ga možemo mirne 
duše uvrstiti među one koji su kao pravednici živjeli 
od vjere i kao apostoli neumorno radili za vjeru. 

10. prosinca 


Loretska Gospa 


Današnji Gospin blagdan vezan je uz njezino ve- 
liko svetište u Loretu, koje se naziva »talijanskim 
Lurdom«, jer je još i danas mjesto brojnih i velikih 
hodočašća. Pa iako mnogi učenjaci sumnjaju u to da 
bi ondje mogla biti nazaretska kuća svete Obitelji, 
koju su, navodno, tamo prenijeli anđeli, ipak je ne- 
sumnjivo da je Marija odabrala Loreto kao mjesto 
na kojemu će se na osobit način pokazivati kao 
Majka. Tu stvarnost, kao i u tolikim .marijanskim 
prošteništima, otkriva, nalazi onaj tajanstveni, ali 
ipak stvarni osjećaj vjere Božjega naroda. 0 tome 
svjedoči povijest Loreta sve tamo do svršetka XIV. 
st. pa do danas. 


Kada je veliki talijanski pjesnik Torquato Tasso 
hodočastio u Loreto, ispjevao je ove stihove: 


»Ovdje su anđeli podigli sveto obitavalište, 
što je prihvatilo već Mariju sa svetim Sinom 
te ga nosili preko oluja i iznad voda... 


Ovo je ono brdo koji si htjela počastiti 
svojim svetim zidovima, 

Djevice čista i bistra, ti Majko Kralja 
kraljeva. . .« 


I tako je slavni pjesnik viteškog epa »Gerusalem- 
me liberata« (»Oslobođeni Jeruzalem«) htio odati po- 
čast onoj koja je sama postala »Kuća zlatna« — 
krilo utjelovljenoga Boga. 

Jedan drugi, manji pjesnik — Bartolomeo, bene- 
diktinac, valombrozijanac — potkraj god. 1400. ta- 
kođer se raspjevao slaveći loretsku Gospu. 


»Kako vam kažem, ova je sveta crkva, 

bila kuća blažene Djevice, 

kao što i Pismo otvoreno pjeva, 

gdje se ona rodila i gdje je čula navještaj, 
gdje je s Isusom, svojom slatkom biljkom bila, 
u gradu, koji se zove Nazaret...« 


I jedan od mornara koji su pratili Kristofa Co- 
lomba na njegovu velikom putovanju otkrića Ame- 
rike došao je u Loreto kao hodočasnik da izvrši svoj 
zavjet i zavjete svojih drugova. Još su značajniji lo- 
retski hodočasnici bili veliki sveci kao sv. Brigita, 
sv. Ignacije Loyola, sv. Alojzije Gonzaga, sv. Franjo 
Saleški, sv. Karlo Boromejski, sv. Alfonz de Liguori 
i drugi. Među loretske pobožne hodočasnike valja 
ubrojiti i pedesetoricu pap4, od kojih je posljednji 
bio Ivan Pavao II. koji je hodočastio u Loreto na 
Malu Gospu 1979. 

U svojoj propovijedi pod misom u 10 sati prije 
podne Papa je iznio svoje hodočasničke osjećaje, 
očitovao svoju pobožnost prema loretskoj Gospi, a to 
i nama može poslužiti za bolje poznavanje i razumi- 
jevanje toga svetišta, pa onda i blagdana Loretske 
Gospe. 

Ivan Pavao II. započeo je svoju prigodnu homili- 
ju u Loretu ovim riječima bogoslužja: »Tvoje rođe- 
nje, o Djevo Majko Božja, navijestilo je radost čita- 
vu svijetu!« Ta je radost na Malu Gospu 1979. u Lo- 
retu bila napose živa zbog Pape hodočasnika. On ju 
je svojim riječima prenio i na sve u Loretu prisutne 
hodočasnike. 

Doslovno je rekao: »Dan Marijina rođenja uistinu 
je navijestio početak boljega svijeta, *originem mun- 
di melioris', kako je to naviještao i papa Pavao VI.«, 
naime, upravo tim pojmom. 

Mi Hrvati znamo da se upravo ta misao, »origo 
mundi melioris« — početak boljega svijeta — nalazi 

uklesna u svetištu Majke Božje Jeruzalemske na 
Trškom Vrhu kod Krapine, te da je on bio i geslo 
VI. međunarodnog mariološkog i XIII. međunarod- 
nog i marijanskog kongresa u Zagrebu i u Mariji 
Bistrici. 

U svojoj homiliji Ivan je Pavao II. očitovao »da 
je od početka svojega pontifikata živo želio doći u 
Loreto — tu ga je prekinuo oduševljen pljesak — pa 
ipak je čekao upravo ovaj dan, ovaj današnji blag- 
dan.« Želio je ovamo doći, jer to je svetište dubokom 
kršćanskom pobožnošću na osobit način vezano uz 
uspomenu tajne utjelovljenja. 

No Papa Poljak nije mogao šutke prijeći ni preko 
činjenice da se upravo u blizini loretskoga svetišta 
nalazi groblje u kojem počivaju poljski vojnici koji 
su, boreći se za slobodu, poginuli u II. svjetskom 
ratu. 

Glavni dio homilije Ivana Pavla II. u Loretu bio 
je posvećen kući svete Obitelji. On je istaknuo da je 
»svaka kuća nadasve svetište majke. A ona ga time 
čini na osobit način svojim majčinstvom. Potrebno 
je — sve su to Papine riječi — da djeca ljudske obi- 
telji, dolazeći na svijet, imaju krov nad glavom, da 
imaju kuću.« 

Papa je u propovijedi pozvao Talijane da njihova 
domovina postane kao neka velika obiteljska kuća. 
A to je Talijanima — tolikim političkim natezanji- 
ma, štrajkovima, terorizmom razjedinjenima — bilo 
potrebno reći. 

Ivan Pavao II. doslovno je rekao: »Usred svih 
povijesnih promjena, kojima su protagonisti ljudi, a 
nadasve narodi, uvijek ostaje kuća, kao zavjetna 
škrinja naraštaja i čuvarica najdubljih vrednota: 
ljudskih i božanskih. Zbog toga obitelj i domovina, 
da bi se očuvale te vrednote, ne štede ni vlastite si- 
nove.« s 

Papa je dalje rekao da je došao na hodočašće u 
Loreto prije svojeg nastupa u Generalnoj skupštini 
Ujedinjenih naroda. »Dolazim ovamo da u ovome 
svetištu po zagovoru Marije, naše Majke, zamolim 

svjetla.« U molbi za to svjetlo Papa je poželio, da 
se svi mole za njega i za njegovu odgovornu misiju. 


»Radi se o tome« — nastavio je Ivan Pavao II. — 
»da se radi i surađuje oko toga kako bi na Zemlji, 
koju je Providnost odredila za obitavalište ljudi, za 
obiteljsku kuću, simbol jedinstva i ljubavi, bilo nad- 
vladano sve ono što prijeti tome jedinstvu i ljubavi, 
a to su mržnja, okrutnost, rušenje, rat. Radi se o 
tome da se iz života ljudi, narod& i čovječanstva 
uklone sve protivnosti, koje potresaju njegove bilo 
socio-ekonomske bilo etičke temelje, da bi se onda 
na jednima i drugima temeljila svaka kuća: ili ona 
koju gradi svaka obitelj ili također ona koju napo- 
rom čitavih naraštaja izgrađuju narodi: kuća vlastite 
kulture, vlastite povijesti, kuća svih i kuća svakoga 
pojedinca.« To je bio i najsnažniji dio govora Ivana 
Pavla II. u Loretu za vrijeme svete mise. 

Budući da se 13. rujna 1979. navršavalo 20 godi- 
na od posvete Srcu Marijinu, koju su uime talijan- 
skih vjernika na završetku XVI. talijanskog narod- 
nog euharistijskog kongresa učinili talijanski bisku- 
pi, Papa je kao primas Italije na svojemu hodočašću 
u Loretu u potpunosti usvojio tu posvetu. 

Svoju je važnu propovijed u Loretu Ivan Pavao 
II. zaključio ovako: »U našem teškom razdoblju i u 
vremenima koja dolaze čovjeka može spasiti samo 
velika Ljubav. 

Samo zahvaljujući njoj ova zemlja, obitavalište 
čovječanstva, može postati dom: dom obitelji, dom 
naroda, dom cijele ljudske zajednice. Bez ljubavi, 
bez velike i istinske ljubavi, čovjek nema doma na 
zemlji. Bez nje bi — pa makar sagradio i najsjajnije 
zgrade i najmodernije ih uredio — bio osuđen da 
živi lišen svega.« 

Te snažne misli Papa je okrunio molitvom Gospi: 
»Primi, o loretska Gospo, o Majko nazaretske kućice, 
ovo moje i naše hodočašće, koje je velika zajednička 
molitva za čovjekov dom u ovom. našem vremenu: 
za kuću koja sve ljude na Zemlji priprema za vječnu 
Očevu kuću u nebu.« 

Kada već govorimo o Loretu, neće biti naodmet 
ili će čak biti i na korist reći koju misao o fenomenu 
marijanskih svetišta, osobito onih velikih, koja su 
postala srce katoličkih naroda. Za Loreto se mirne 
duše može reći, da je postao marijansko srce talijan- 
skoga naroda. Kad kažem srce, onda mislim da ono 
u organizmu jednoga katoličkoga naroda ima onu 
životnu ulogu što je ima srce u ljudskome tijelu. Ta 
uloga srca ima i svoju teološku podlogu, jer je, pre- 
ma nauci enciklike Pija XII. o mističnome tijelu Kri- 
stovu, »Mystici corporis Christi«, Marija srce Crkve, 
Kristova otajstvenoga tijela. Mariolog Laurentin mi- 
sli »da Crkva prema mjeri u kojoj je nutarnja, ne- 
beska, duhovna zajednica, koja ima zadaču nevidlji- 
vog posrednika prema Kristu — možemo mirne duše 
reći ukoliko je Kristovo otajstveno tijelo — ima u 
Mariji svoje savršeno ostvarenje«. 

Pitamo se zašto? Odgovaramo: zato što nijedan 
ud mističnoga Kristova tijela nije s njim tako čvrsto 
povezan kao Marija koja je majka Krista, glave otaj- 
stvenoga tijela. A to je najviše srcem, jer majka je 
srce svake zajednice, pa tako i tajanstvene i duhov- 
ne zajednice velike crkvene obitelji. U marijanskim 
svetištima vjernički je osjećaj nazreo, otkrio je to 
srce, toplo srce Majke, koje kuca za svoju djecu, i 
zato onamo hrli. A ako se radi o vjernicima jednoga 
katoličkog naroda, onda su vjernici osjetili Marijinu 
majčinsku prisutnost napose u svetištu koje postade 
marijansko srce nacije. Za to imamo obilje primjera: 
Chartres i Lurd za Francuze, Loreto za Talijane, Za- 
ragoza za Španjolce, Fatima za Portugalce, Knox za 
Irce, Čenstohova za Poljake, Maria Zell za Austri- 
jance, Guadalupa za Meksikance, Lujan za Argen- 
tince, Brezje za Slovence, Marija Bistrica za Hrvate. 
To marijansko srce osobito osjećaju oni narodi koji 
su u svojoj mukotrpnoj povijesti morali mnogo tr- 
pjeti, ka Irci, Poljaci i Hrvati. O tome svjedoče ho- 
dočašća u Knox, Čenstohovu i u Mariju Bistricu. No 
i u drugim velikim marijanskim svetištima također 
se osjeća bilo jedne nacije. 

Tako su poznata glasovita hodočašća za Duhove u 
Notre-Dame de Chartres. U njima je sudjelovao 
Charles P€guy i toliki drugi odlični Francuzi. To su 
studentska hodočašća u kojima sudjeluje dvadesetak 
ili čak tridesetak tisuća mladih studenata. Svi idu 
pješke moleći i pjevajući na putu. Pod svodovima 
najljepše i najstarije Gospine katedrale u Francuskoj 
mnogi se od njih ispovijede i pričeste. Nakon toga 
opet se vraćaju pješke u prijestolnicu, studenti hodo- 
časnici umorni su, doduše, od puta, ali duhovno 
osvježeni i ojačani. Često je na čelu tih studentskih 
hodočašća pješačio isusovac Jean Danielou, kasniji 
kardinal i znani teolog. 

O fenomenu marijanskih svetišta stoljećima pri- 
povijeda i Loreto, sve tamo od Umberta Nobilea, 
suputnika Marka Pola na njegovu velikom putova- 
nju, pa do naših dana. Umberto Nobile, vrativši se s 
daleka puta, pohrlio je k svetoj Djevici u Loreto i 
zapisao: »Na modroj uzvisini bdije lijepa loretska 
Gospa koje slika još jedanput ostade netaknuta u 
strašnome padu.« 

Vitki tornjevi Gospinih svetišta, pa tako i sveti- 
šta u Loretu, podsjećaju nas na milosnu Marijinu 
prisutnost u srcu Crkve, u srcu naroda. Osjetio je 
to i hrvatski narod, kad je u ratnome vihoru II. svjet- 
skog rata vapio bistričkoj Gospi: 


»Dušo, duše Hrvatske, 
Isusova Mati, 

Sunce naših stradanja, 
Ne prestani sjati!« 


Sveti Miltijad, papa 


Živjeti u Rimu znači donekle i živjeti s Rimom, 
a to opet znači voljeti njegove religiozne i kulturne 
vrijednosti kojih je ondje golemo mnoštvo. Uz reli- 

giozni život Rima vezana je već gotovo 2000 godina 
stara i jedinstvena dinastija papinstva, sve tamo od 
prvoga pape sv. Petra pa do pape Ivana Pavla II. U 
tome dvotisućljetnom lancu papa svoje dolično mje- 
sto ima i sveti papa Miltijad, kojega danas slavimo. 

Za vrijeme njegova prilično kratka pontifikata 
križ, koji je nekoć bio znak sramote, izborio je napo- 
kon ono mjesto koje mu u povijesti pripada, a to je 
časno mjesto slave i pobjede, jer se prvi put pojavio 
na rimskim stjegovima mladoga cara Konstantina. 
Miltijad je prijelazni papa iz doba progonstva u doba 
kada kršćanstvo postade zakonom zaštićena i pri- 
znata religija, iz doba sumnjičenja kršćanstva u doba 
kad se kršćanstvo počelo poštovati. ' 

O životu pape Miltijada prije nego je zasjeo na 
Petrovu stolicu ne zna se gotovo ništa. Neki misle da 
je bio afričkoga podrijetla, dakle, rodom negdje iz 
sjeverne Afrike. U Rim je došao potkraj krvavoga 
Dioklecijanova progonstva. Bio je svjedok neslavnog 
postupka prema kršćanima cara Maksencija koji je, 
da bi smirio razmirice u rimskoj Crkvi, poslao u pro- 
gonstvo papu Euzebija, a za njim i protupapu Hera- 
klija, kojega je odabrala bijedna šačica otpadnika. 

Papa Euzebije umre godine 310., a godinu dana 
kasnije na njegovo mjesto bi izabran Miltijad. Već 
te godine zbio se važan događaj, jer je car Galerije 
izdao ukaz o vjerskoj snošljivosti, koji su potpisala 
i dva »augusta«: Licinije i Konstantin. Maksencije 
nije htio potpisati taj ukaz, no, iako ga nije potpisao, 
slijedio je prema kršćanima politiku relativne dobro- 
hotnosti kao i njegovi politički protivnici, stvaraoci 
tog ukaza. 

Novo izabrani papa Miltijad odmah je iskoristio 
to povoljno razdoblje da bi odlučno reorganizirao 
Crkvu. Bio je čovjek odlučnosti i akcije, dalek od 
onog oklijevanja što je upropastilo mnoge pothvate. 
Miltijadu je pošlo za rukom dobiti natrag dobra krš- 
ćana što su bila zaplijenjena za vrijeme Dioklecija- 
novih progona. Odmah je poslao i đakone da ponov- 
no uzmu u posjed mjesta kulta, takozvane stare na- 
slove, grobove svetih mučenika, na kojima su se rim- 

ski kršćani okupljali na molitvu i bogoslužje.Ta su 
mjesta u Rimu još i danas vrlo važna, jer se na nji- 
ma za vrijeme korizme i uskrsne osmine održavaju 
takozvana postajna bogoslužja. Kniewald ih je u sta- 
rome Misalu prevodio pojmom »zbor« — tako npr. 
Zbor kod sv. Marije Velike ili kod sv. Petra ili kod 
sv. Pavla izvan zidina itd., već prema tome gdje se 
određenog dana održavala postajna pobožnost. Za 
vjerski život u Rimu to je uvijek imalo veliko zna- 
čenje. Znamo da su i zadnji pape nastojali svojom 
prisutnošću oživjeti i dati novi zamah rimskim »ti- 
tulima«, to jest postajama na kojima se održava bo- 
goslužni zbor. 

Nakon glasovite bitke na Milvijskom mostu, još 
i danas jednom od najstarijih mostova na rijeci Ti- 
beru u Rimu, godine 312. — iz koje kao pobjednik 
iziđe Konstantin, a bi poražen Maksencije — došlo 
je i do konačne pobjede križa, mladoga kršćanstva 
nad ostarjelim poganstvom. Papa je Miltijad tada u 
korist Crkve i kršćana iskoristio Konstantinovu nak- 
lonost prema kršćanstvu. Konstantin se nije zadovo- 
ljio samo time da Crkvi u potpunosti vrati njezina 
zaplijenjena dobra, već je odredio da i državna bla- 
gajna pridonosi za potrebe bogoštovlja. Car je išao i 
dalje pa je za potrebe bogoslužja dao sagraditi nove, 
veličanstvene bazilike. Prva je od njih lateranska 
bazilika, koja postade rimska katedrala. 

Naime, car je Konstantin papi Miltijadu poklonio 
palaču rimske patricijske obitelji Laterani, iz koje 
bijaše potekla careva žena Fausta, a papa je zapo- 
čeo s radovima na gradnji bazilike sv. Ivana na La- 
teranu. Smrt ga je u tome zaustavila, jer je umro 
nakon tri godine pontifikata, već god. 314. No veli- 
čanstvena lateranska bazilika, »majka svih crkava 
Rima i svijeta«, čuva uspomenu na njega. Ovdje je 
prilika da se pobliže upoznamo s lateranskom bazi- 
likom, koje duga povijest počinje sa svetim papom 
Miltijadom, a traje još i danas. Svaki posjetitelj Ri- 
ma, a pogotovo kršćanin hodočasnik, posjeti tu bazi- 
liku, koja je sakralni i građevinski spomenik prvog 
reda. 

Lateranska bazilika bila je često pregrađivana, 
obnavljana, za tzv. babilonskog sužanjstva od 1305. 
do 1377., kada su pape stolovale u Avignonu, doži- 
vjela je dva požara, dok godine 1650. za pontifikata 
Inocenta X. nije od temelja nanovo sagrađena. Nje- 
zin je graditelj bio slavni barokni majstor Borromi- 
ni. Gotovo stoljeće kasnije po nalogu pape Klemen- 
ta XII. Galilei je izradio veličanstvenu fasadu ili pro- 
čelje lateranske bazilike s dvokatnom lođom ili bal- 
konom u obliku luka, s koje papa običavaše blago- 
slivati puk. Vrh veličanstvene fasade kruni kip Spa- 
sitelja s pobjedničkim križem, a do njega su kipovi 
njegovih apostola. 

Ako se čovjek malo iz daljega zagleda u veličan- 
stvenu lateransku fasadu, u kipove Krista i apostola 
što su joj divna kruna, ako je to još za vedra rim- 
skoga plavetnoga neba, onda će lako shvatiti što ta 
crkva znači za rimokatoličku kršćansku zajednicu. 
Promatrajući je valja čitati one riječi iz Poslanice 
sv. Pavla Efežanima: »Braćo, više niste tuđinci ni 
pridošlice, nego sugrađani ste svetih i ukućani Božji 
nazidani na temelju apostola i proroka, a zaglavni je 
kamen sam Krist Isus. U njemu je sva građevina po- 
vezana i raste u hram svet Gospodinu. U njemu ste 
i vi ugrađeni u prebivalište Božje u Duhu« (Ef 2, 
19-20). Pred pročeljem lateranske bazilike kao da se 
gubi vrijeme, a izranja vječnost i Krist Apokalipse, 
»vjerni svjedok, prvorođenac od mrtvih, vladar ze- 
maljskih kraljeva« (Otk 1,5). Vladar prvoga kršćan- 
skog cara Konstantina, začetnika lateranske bazilike, 
vladar svih zemaljskih kraljeva i vladara — kršćan- 
skih i nekršćanskih — zapravo jedini stvarni vlada- 
lac, kralj i gospodar, »Alfa i Omega«, koji jest, koji 
bijaše i koji će doći, Svemogući« (Otk 1,8). Pred 
pročeljem lateranske bazilike kršćanin će s Knjigom 
Otkrivenja šaptati: »Njemu, koji nas ljubi i koji nas 
je otkupio od grijeha svojom krvi i učinio nas kra- 
ljevstvom svećenika za Boga, svoga Oca — njemu 
slava i vlast u vijeke vjekova! Amen« (1,5 — 6). 

U lateransku baziliku uvode petora vrata s nad- 
vratnicima. Desna »Porta Santa« — Sveta vrata, 

otvaraju se samo za vrijeme Svete jubilarne godine. 
U predvorju bazilike moćno se diže Konstantinov 
kip koji je nekoć bio u Konstantinovim termama. Već 
na ulazu u baziliku čovjeka zahvati osjećaj veličan- 
stvenosti, jer ta crkva ima pet lađa i šestu poprečnu. 
Srednju lađu nose snažni pilastri, dok su negdašnji 
vitki stupovi pali kao žrtve požara i razaranja. Iz 
niša pilastara pozdravljaju nas kipovi apostola, što 
su ih iz kamena isklesali majstori iz Berninijeve ško- 
le. Slike tih apostola lijepo su reproducirane u Sve- 
tome pismu Novog zavjeta što ga je na hrvatski pre- 
veo zagrebački profesor dr, Franjo Zagoda. Naraštaj 
između dvaju ratova, koji se služio tom knjigom, 
mogla je uza sveti tekst uživati i u likovima aposto- 
la. Još se dobro sjećam kako su te slike djelovale na 
moju dječju maštu. Neću se duže zadržavati u opisi- 
vanju lateranske bazilike, već se opet vraćam sve- 
tome papi Miltijadu. 

lako je on upravljao Crkvom samo tri godine, 
ipak je zaslužio ovu lijepu pohvalu od samoga sv. 
Augustina, koja ga naziva »pravim sinom mira i 
pravim ocem kršćana«. Znani talijanski hagiograf 
Piero Barghellini piše: »Ipak je čudno što je taj sin 
mira, prvi Papa konstantinovskog doba trijumfa krš- 
ćanstva, zadobio počasni naslov mučenika. Možda je 
to zbog toga što je bio pokopan u katakombama.« 

Uza spomendan svetoga pape Miltijada neka mi 
bude dopušteno zabilježiti još jedno razmišljanje, 
koje mi se, dok pišem životopisce svetaca, nepresta- 
no nameće kao potvrda i opravdanje za taj posao, 
kao upozoravanje na svrhu zbog koje se bavim tim 
poslom. 

Francuski teolog Congar tvrdi da je za njega po- 
znavanje crkvene povijesti bilo temeljno iskustvo, 
što je onda udarilo pečat i čitavu njegovu teološkom 
razmišljanju. Ako imamo u vidu da je hagiografija 
— literatura o svecima — važan dio te crkvene po- 
vijesti, onda će nam odmah biti jasno koliku korist 
možemo imati od poznavanja život&4 svetaca. Njihovi 

životi mogu nam nemalo pomoći da više i dublje ne- 
prestano ulazimo u tajnu Krista i Crkve, u kojoj su 
oni bili tako živi i zauzeti sudionici. 

Sv. Bernard, govoreći o Crkvi, upotrijebio je ovu 
vrlo lijepu formulu: »Ante et retro oculata«, »Crkva 
je ustanova koja gleda unatrag i unaprijed«. Kada 
gleda unatrag, mirne duše možemo reći da gleda i u 
svoje svece koji su živjeli u prošlosti, prije nas. A u 
njih gleda ne samo da ih ne bi zaboravila, već gleda 
da bi od njih nešto naučila za svoju sadašnjost i bu- 
dućnost. Tko ne želi ništa naučiti od svetaca, lišava 
se velikoga duhovnog blaga i tako sam sebe teško 
oštećuje. Majka Crkva, koja uvijek slavi svece, koja 
svaki dan slavi po nekoliko svetaca, koja je u svoj 
Kalendar uvela tolike svece, želi se neprestano obo- 
gaćivati tim velikim blagom koje dolazi od svetaca 
i preko njih, a ima svoj zajednički izvor u Kristu,.u 
njegovoj tajni, tajni njegova života, rada, muke, 
smrti i uskrsnuća. Neiscrpivo Kristovo »bogatstvo 
slave krije njegova baština među svetima« (Ef 1, 18). 


' Za kardinala Newmana, koji je bio jedan od ve- 

likih duhova kršćanstva, reforma ili obnova sastoji 
se u prevladavanju jedne skorašnje tradicije da bi- 
smo oživjeli onu stariju. Tim je putem pokušao ići 
i II. vatikanski sabor. Stara se tradicija može oživ- 
ljavati i preko svetaca, oživljavajući njihov život, 
njihove spise, njihovu duhovnu nauku. I na tom je 
području hagiografija već od najstarijih vremena pa 
sve do danas učinila Crkvi neprocjenjive usluge. Oži- 
vjeti nekog sveca znači pomagati procesu stalnog 
obnavljanja Crkve, koji za nju ima životno znače- 
nje. »Ecclesia semper reformanda!« Crkva je toga 
načela o svojoj neprestanoj obnovi postala napose 
svjesna na II. vatikanskom saboru i u ovo posabor- 
sko doba. A budući da su sveci uvijek bili najveći 
reformatori Crkve, onda je i njihova trajna prisut- 
nost u Crkvi neophodno potrebna. 

11. prosinca 


Sveti Damaz, papa 


' Sveci, o kojima razmišljamo, u svojem su životu 

osjetili sav čar primjera Isusa Krista, onoga: »Dao 
sam vam primjer, da i vi činite kako ja učinih vama« 
(Lv 13, 15). Isusov ih je primjer osvojio, a oni su 
bezuvjetno srcem i dušom prihvatili svu njegovu na- 
uku, ali i svu njegovu patnju. Na to su se osjetili 
»pozvani, jer je i Krist trpio za nas i ostavio nam 
primjer da idemo njegovim stopama« (usp. 1 Pt 2.21): 
U dvotisućljetnoj Povijesti Crkve sveci su za svoje 
posvećenje i svoje vladanje pronalazili u Isusovu 
Evanđelju onu iskru, ono vrelo, onu pokretnu snagu, 
onaj životni polet, kojim su, jednostavno, letjeli pre- 
ma cilju. 
i Zato su nam sveci vjerni tumači Kristovih riječi 
i primjera, jer oni su ih u potpunosti prihvaćali i 
prema njima živjeli sve do heroizma. Barijski nad- 
biskup Magrassi u svojim duhovnim vježbama što 
ih je davao u Vatikanu za pontifikata Pavla VI. na- 
pisao je da su sveci »Sequentia sancti Evangelii«, a 
to znači oni koji slijede Evanđelje. Njihov je život 
zbog toga poruka i za današnjega čovjeka. Sam Isus 
govori nam preko svojih svetih. Oni su njegovi zna- 
kovi u vremenu, u svijetu, koji označuju njegovu 
tajanstvenu prisutnost, kao oganj zapaljen u mrkloj 
noći, jer njihova je svetost plod i učinak njegove mi- 
losti. Nisu, naime, ljudi oni koji čine svecima, nego 
je Bog onaj koji ih stvara. Njegova milost stoji i iza 
života svetoga pape Damaza s kojim ćemo se sada 
upoznati. 

Rodio se oko god. 305. u Španjolskoj, a postao 
papa 366. i vladao do god. 384. Kao đakon rimske 
Crkve zajedno s papom Liberijem borio se za pravo- 
vjerje. Kao papa vrlo je odlučno svrgnuo s biskup- 
skih stolica sve biskupe vezane uz arijanstvo i tako 
Crkvi vratio jedinstvo. Zajedništvo s rimskim bisku- 
pom postavio je kao znak da je netko katolik i za- 
konit biskup. Mislim da je i u tome vrlo suvremen, 
jer bi danas neki u Crkvi htjeli neku slobodu pa i 
na štetu temeljnih vjerskih istina. Takvu slobodu 
sveci nisu trpjeli. A nisu je trpjeli zato što su znali 
da Crkva mora očuvati netaknutim cjelokupni po- 
klad Božje objave. 

Damaz je bio odabran za Papu u vrlo napetim 
okolnostima, kada je između suprotnih strana došlo 
i do krvava razračunavanja koje iza sebe ostavi 137 
žrtava. No on je svojim djelima dokazao opravdanost 
svojega izbora. Za njegova je pontifikata nastala 
upravo eksplozija vjerskih obreda, molitava, propo- 
vijedanja, što su novim liturgijskim i katehetskim 
ustanovama hranila vjeru kršćanskoga puka. Crkva 
je živa zajednica i zato je glavno pravilo pastoral- 
noga rada da se u Crkvi uvijek mora nešto događati. 

Inicijativi sv. Damaza pape Crkva duguje jednu 
veliku stvar. Bila je to revizija biblijskih tekstova i 
novi latinski prijevod Svetoga pisma, zvan »Vulga- 
ta«. Taj je golemi i važni posao obavio sv. Jeronim, 
kojega je papa Damaz uzeo za tajnika. Imajući u vi- 
du koju ulogu Sveto pismo ima u kršćanskom životu, 
pothvat što ga je započeo papa Damaz, a svojom 
učenošću i energijom ostvario ga sv. Jeronim, može 
se bez pretjeravanja nazvati epohalnim. Vugatom se 
Katolička crkva kao svojim tekstom služila 1500 go- 
dina. 

Stekavši vjersku slobodu, Crkva je za Damazova 
pontifikata zadobila novu religiozno-društvenu di- 
menziju te postala jednim od činilaca javnoga života. 
Biskupi su imali važnu ulogu ne samo u Crkvi nego 
i u tadašnjemu društvu. Mogli su pisati, katehizirati, 
opominjati, a kada je bilo potrebno, i osuđivati. Do- 

voljno je iz toga razdoblja sjetiti se samo aktivnosti 
sv. Ambrozija u Milanu. 

Stara mjesta molitve — katakombe — koja su 
podsjećala na tolike mučenike, mogla su vjerskom 
slobodom i gradnjom crkava i bazilika pasti u zabo- 
rav i propasti. No čovjek izvanredne upravne sposo- 
bnosti, kakav je bio sv. Damaz, nije to mogao dopu- 
stiti. On, koji je i sam bio pjesnik, upravo lirik pun 
osjećajnosti, htio je pjesničkim natpisima što ih je 
sam sastavio, a u kamen ih uklesao kaligraf — kra- 
snopisac — Dionizije Filocalo, očuvati uspomenu na 
slavne dane i tragove svetih mučenika koji su bili 
najveća slava rimske i opće Crkve. 

Najveće su i najpoznatije rimske katakombe sv. 
Kalista, koje valja vidjeti osobito zbog kripte papa 
i različitih natpisa. Katakombe, koje se nalaze 20 m 
pod zemljom, pravi su podzemni velegrad. U njima 
su grobovi svetih mučenika i kršćana uopće koji su 
željeli biti pokopani uz grobove mučenika. Neki mi- 
sle da se u katakombama nalaze grobovi više od tri 
milijuna ljudi. I upravo u kripti papa u Kalistovim 
katakombama, na kraju duga natpisa sv. je Damaz 
dodao ove važne riječi: »Ovdje bih ja, Damaz, želio 
da budu pokopani moji zemni ostaci, no bojim se da 
ne bih bunio pobožni pepeo mučenika.« Zato je i bio 
pokopan, umrijevši kao osamdesetgodišnjak, u grob 
što ga je sam pripremio, u poniznosti, daleko od ko- 
stiju svetih mučenika. 

Kasnije su ostaci tijela sv. Damaza iskopani i pre- 
neseni u crkvu S. Lorenzo in Damaso. Ta je lijepa 
župna bazilika u jednoj od glavnih rimskih promet- 
nica u sklopu palače zvane Cancelleria. Bila je to 
palača kardinala Riarija, nećaka pape Siksta IV, 
građena od 1483. do 1515. U njoj se nalazi i najljepše 
rimsko unutarnje dvorište, koje se ne može opisati, 
nego u njemu valja samo uživati. U sklopu palače 
namjesto stare crkve sv. Lovre, što ju je na tome 
mjestu god. 380. sagradio papa Damaz, slavni je gra- 
ditelj Bramante podigao novu crkvu, koja se zove 
San Lorenzo in Damaso. U njoj su spomena vrijed- 
ni lijepi grobni spomenici i jedno divno starinsko 
raspelo. 

Piero Bargellini, vrlo angažirani talijanski kato- 
lički laik, gradonačelnik Firenze, poznati pisac i hu- 
manist, piše o svetome Damazu i ovo: »On je bio 
najstariji istraživač i arheolog rimskih katakomba. 
Kao dobar literat pjesničkim je natpisima označavao 
i veličao kreposti starih drugova u vjeri, znanih i ne- 
znanih. U Damazu je arheološku strast pothranjivala 
duboka pobožnost i apostolska aktivnost koju je vo- 
dio visok osjećaj odgovornosti. On je pred carem 
uvijek s vedrom odlučnošću afirmirao 'autoritet Apo- 
stolske Stolice', prema izreci što ju je sam iskovao. 
On je uz Apostolsku Stolicu znao vezati sve crkve, a 
od građanske je vlasti postigao najveće poštovanje. 
Štujući uspomenu mučenika u katakombama, potvr- 
đivao je jedinstvenost i neprekidnost one Crkve, za 
koju su svjedoci vjere lili svoju krv, potvrđivao je 
i suverenost duhovnoga nad vremenitim, ne uzdižući 
velikane svijeta, nego Kristove borce.« 

Na ulazu u jednu crkvu u Bombayu zapisane su 
ove riječi: »Ovamo se ulazi da bi se ljubio Bog; odav- 
de se izlazi da bi se ljubili bližnji.« Te su riječi novi- 
jega datuma, no možemo ih protegnuti na sve krš- 
ćanske crkve i svetinje, mjesta kulta i hodočašća, od 
katakomba do naših suvremenih modernih crkava. 
U njima su kršćani uvijek učili ljubiti Boga i bliž- 
njega. Zato su naše crkve najvrednije škole, učilišta 
koja nas uče najuzvišeniju životnu mudrost. U nji- 
ma su je učili toliki sveci, koji su nedjeljivo vezani 
s našim crkvama i svetinjama. Znao je to dobro i 
sveti papa Damaz, pa je zato tako revnovao za rim- 
ske katakombe, najstarija mjesta kršćanskoga bogo- 
služja, u kojima se neprestano naviještala i velika 
zapovijed ljubavi prema Bogu i bližnjemu. Mučenici 
su pozorno slušali i prihvaćali to naviještanje i naj- 
divnije ga ostvarili svojim životom, a osobito muče- 
ničkom smrću. 


Molitva 


Gospodine, sveti papa Damaz štovao je i ljubio 
tvoje mučenike. Daj da i mi uvijek slavimo njihove 
zasluge. Po Kristu Gospodinu našem. Amen. 

Tragom svetaca po Ostiji 


Tko izbliza prati život i rad sadašnjega pape, osta- 
je zapanjen nad golemim poslom što ga taj neobični 
čovjek neumorno i s velikim dinamizmom obavlja 
dan za danom, tjedan za tjednom. On se kao pastir 
opće Crkve zauzima i žrtvuje za cijelu Crkvu, a kao 
biskup rimske biskupije posvećuje toliko pažnje i 
vremena osobno sam svojoj biskupiji kao jedva koji 
papa prije njega. On neumorno nedjeljom poslije po- 
dne — kad god je to moguće — posjećuje župe svoje 
biskupije. Jedan sam takav pohod pratio izbliza, a 
budući da je povezan s Ostijom, gradom koji ima 
veliku prošlost, gradom koji su obilježili i veliki sve- 
ci: sv. Aurea svojim mučeništvom, sv. Augustin svo- 
jim boravkom, sv. Monika svojim boravkom, smrću i 
grobom, uvrštavam ga u ovu zbirku kao dio velikoga 
svetačkog mozaika. 


Na treću uskrsnu nedjelju 20. travnja 1980. bilo 
je u Ostia-Lido (što znači Ostia-Obala) vrlo živo: sve 
u očekivanju Pape. Ivan Pavao II. došao je toga dana 
u pastoralni pohod župi Kraljice mira. Prije nego je 
stigao na veliki trg pred crkvom Papa je u otvore- 
nom autu na brzu ruku posjetio Ostia Antica — Sta- 
ru Ostiju, iskopine staroga rimskoga grada i luke na 
ušću Tibera, mjesto što je vidjelo sv. Augustina i sv. 
Moniku, ovjekovječeno besmrtnim Augustinovim 
»Ispovijestima«. Papa se provezao ispred trgovačkih 
magazina koji su stajali uz tržnicu iz carskoga doba, 
a zaustavio se u četvrti u kojoj je, prema mišljenjima 
učenjaka, stanovala sv. Monika zajedno sa svojim 
sinom Augustinom, prije nego je taj pošao u Hipon, 
gdje će postati biskup. 

Zatim je Papa nastavio prema Ostia-Lido koja je 
od Stare Ostije udaljena oko 5 kilometara. No prije 
dolaska u župu dosta se vremena zadržao sa stotinjak 
bolesnika u bolesničkom centru za uzete. A dotle je 
pak kraj crkve Kraljice mira sve strpljivo čekalo na 
njegov dolazak. Iako je Sv. otac stigao znatno kasni- 

je nego što je bilo predviđeno — dugo se zadržao, 
naime, u srdačnu razgovoru s uzetim bolesnicima — 
ipak ga je ono mnoštvo djece, mladih i odraslih če- 
kalo u vedru raspoloženju, premda je s obližnjega 
mora puhao hladan vjetar. 

Napokon je oko 18 sati čekanju bio kraj. Stigao je 
dugo očekivani Papa, koji je iz otvorenog automobila 
vedro otpozdravljao na pozdrave upravljane mu sa 
svih strana. Davao je dojam da vrlo dobro izgleda 
te da je svježiji nego obično. Njegovu svježinu doka- 
zala je i propovijed pod misom, za koju će mu mnogi 
u zemljama u kojima nema vjerske slobode biti du- 
boko zahvalni. 

Papu je u župi Kraljice mira dočekao kardinal- 
-dekan kardinalskoga zbora Carlo Confalonieri, na- 
slovni kardinal-biskup suburbikarne ili rimske pri- 
gradske biskupije Ostije, zatim rimski pomoćni bi- 
skup, zadužen za južno područje Rima, monsignor 
Clemente Riva, župnik don Giuseppe Filippi i oci pa- 
lotinci koji u župi vode pastvu, te golemo mnoštvo 
vjernika. 

Misa je bila na otvorenom, dok je s mora puhao 
snažan vjetar. Ivan Pavao II. zaustavio se u propo- 
vijedi na hrabrome Petrovu odgovoru pred jeruza- 
lemskim velikim vijećem, koje bijaše naredilo apo- 
stolima da o Isusu šute. Petar je tada uime svih od- 
govorio: »Treba se više pokoravati Bogu nego ljudi- 
ma... Bog otaca naših uskrisio je Isusa, koga ste vi 
vješaćuji ga na križ, ubili. Njega je Bog desnicom 
svojom uzvisio za Vođu i Spasitelja, da dadne Izra- 
elu obraćenje i oproštenje grijeha. Za ovo svjedoči- 
mo mi i Duh Sveti kojega je Bog dao onima koji mu 
se pokoravaju« (Dj 5,29). Apostoli su, dakle, i te 
kako bili svjesni svoje dužnosti da moraju svjedočiti 
za Krista koji je uskrsnuo od mrtvih. 

Primijenivši to na današnje prilike Ivan Pavao II. 
je rekao: »Sinedriji — velika vijeća suvremenog svi- 
jeta, posve su drukčiji i brojniji. To su sinedriji poje- 
dinih ljudi koji odbacuju istinu; to su sistemi ljudske 
misli, ljudske spoznaje; to su različita shvaćanja svi- 
jeta i razni programi ljudskoga ponašanja; to su i ra- 

zličiti oblici Pritiska takozvanog javnog mišljenja, 
civilizacije mase, sredstava društvenog priopćivanja 
koja su obojena materijalizmom, laicizmom, agnosti- 
cizmom, borbom protiv vjere; to su, napokon, i neki 
suvremeni sistemi vladavine, koji, iako svoje građa- 
ne baš posve ne lišavaju mogućnosti ispovijedanja 
vjere — ipak ih na razne način bar sputavaju, one 
koji vjeruju bacaju na rub društva, čineći od njih 
kao neke građane nižega reda. I pred svim tim mo- 
dernim oblicima negdašnjega sinedrija odgovor vjere 
ostaje uvijek isti.« To je onaj odgovor Petra i apo- 
stola pred Velikim vijećem u Jeruzalemu: »Treba se 
više pokoravati Bogu nego ljudima!« (Dj 5, 29 i dalje 
kako SMO prije naveli, a dobro je pročitati majstorski 
opis cijele te scene od 17. do 33. retka). 

. Papa je u Ostiji pozvao vjernike da misle na to- 
like u današnjemu svijetu koji danas u teškim okol- 
nostima moraju davati takav odgovor vjere, plaća- 
jući i najveću cijenu, katkad i cijenu samoga života, 
koji put lišenjem slobode, bacanjem na rub društva 
ili stavljanjem da budu na porugu. Papa je sve pri- 
sutne pozvao na molitvu kako im ne bi uzmanjkala 
snaga Duha Svetoga. 

. Napokon ih je zapitao: »A kakva je naša vjera, 
vjera ljudi ovoga Rima kojemu je prvi biskup bio 
sv, Petar? Je li ta vjera jednoznačna i jasna kao ona 
što ju je ispovjedio Petar pred sinedrijem? Ili je, 
naprotiv, katkad sve drugo negoli jednoznačna? Mož- 
da je pomiješana sa sumnjama? Možda je sakata i 
odviše prilagođena našim ljudskim gledištima, mje- 
rilima mode, senzacije, javnoga i pojedinačnog mi- 
šljenja? Možemo li doista usvojiti Petrove riječi: 
"Treba se više pokoravati Bogu nego ljudima!?'« 

Zaključujući svoju propovijed u Ostia-Lido, Ivan 
Pavao II. pozvao je na molitvu za našu vjeru, da nam 
nikad ne bi nedostajao onaj pogled koji će nam kao 
i apostolima na jezeru — aluzija na Evanđelje treće 
uskrsne nedjelje — omogućiti da otkrijemo Kristovu 
prisutnost: »Gospodin je!« (Iv 2, 17) te da plovimo 
prema njemu. Papa je ovako završio svoju propovi- 
jed: »Bog ne dopušta da se udaljujemo od njega!« 

U tijeku pastoralnog pohoda Ivan Pavao II. kao 
i obično u takvim zgodama susreo se s raznim skupi- 
nama u župi: s katehistima, skautima, mladima, s 
djecom. Tu je središnju i vrlo brojnu župnu zajedni- 
cu u Ostia-Lido god. 1963. posjetio papa Ivan XXIII, 
a pet godina kasnije papa Pavao VI. 

Kad sam već bio u Ostia-Lido, novom modernom 
kupališnom naselju koje danas ima oko 100 000 sta- 
novnika, posjetio sam i župnu crkvu sv. Monike, koja 
danas stoji na mjestu gdje je nekoć bilo more. Cr- 
kva je novijega datuma, vrlo prostrana i funkcional- 
na. Na povratku u Rim posjetih nakratko i Staru 
Ostiju, i to erkvu svete Aureje mučenice, gdje su 
dugi niz godina počivale relikvije sv. Monike, dok 
nisu bile prenesene u Rim, u crkvu sv. Augustina. 

Martirologij sv. Jeronima spominje sv. Aureju 20. 
svibnja, i to s topološkim nazivom »u Ostiji«, a 22. 
kolovoza s naznakom »in Portu Romano«. Ostija je, 
doista rimska luka od najstarijih vremena, pa je Rim 
u neku ruku preko nje produžen do mora. Zato je i 
oznaka »in Portu Romano« posve na mjestu. U Ostiji 
je već u starim vremenima postojala crkva sv. Au- 
reje, koju su obnavljali papa Sergije I. (i 701.), papa 
Leon III. (#816.) i papa Leon IV. (f855.). 

Sveta Aurea (Zlata) prema hagiografskim je tra- 
dicijama za vrijeme Klaudija bila uhvaćena te pred- 
vedena pred sudište samoga cara. Nakon što su je 
mučili, poslaše je u progonstvo u Ostiju pa je ondje 
konfiniraše na njezinim posjedima. Bila je ponovno 
mučena te bačena u more s kamenom o vratu. Valovi 
su njezino tijelo donijeli na obalu, pa ju je pokopao 
njezin djed 29. kolovoza, ali godina nije točno zabi- 
lježena. Stara crkva svete Aureje bila je povećana i 
proširena kad je svršetkom god. 1400. Baccio Pontelli 
sagradio »castello« — utvrdu uključivši je u obram- 
beni sistem Ostije. Danas je ta crkva katedrala su- 
burbikarne biskupije Ostije, koja kao naslov uvijek 
pripada kardinalu-dekanu kardinalskoga zbora. Taj 
su naslov nosili mnogi slavni kardinali, pa tako i 
sveti Petar Damiani. Castellum je očuvan u dobru 
stanju, a pogotovo crkva sv. Aureje. Tko se zanima za 

sv. Augustina i svetu Moniku, obvezatno dolazi ona- 
mo, jer je i to mjesto posvećeno mnogim svetim uspo- 
menama. Zato je posve razumljivo, što je i Ivan Pa- 
vao II. u sklop svojega pastoralnog pohoda jednoj 
župi nove Ostije, uključio i kratak posjet Staroj Osti- 
ji, koja je tako zanimljiva ne samo za arheologe i 
ljubitelje starina nego i za kršćane zbog velikih sve- 
taca Augustina i Monike, nenadmašivog teologa i du- 
hovnog pastira i njegove divne majke koja ga je 
dvaput rodila, jedanput tjelesno, a drugi put duho- 
vno. Nakon posjeta Ostiji još se s većim užitkom i 
razumijevanjem čitaju  Augustinove »Ispovijesti«. 
Budući pak da je sv. Augustin bio suvremenik svetog 
pape Damaza, ovaj se prikaz lijepo uklapa upravo 
u dan njegova blagdana. 

12. prosinca 


Sveta Ivana Franciska de Chantal, 
redovnica 


Ivana Franciska Frćmyot rodila se god. 1572. u 
francuskom gradu Dijonu. U dvadesetoj godini uda- 
la se za baruna de Chantala i rodila mu šestero dje- 
ce. No već je u 30. godini ostala udovica. Tada se za 
jedne propovijedi susrela sa slavnim ženevskim bi- 
skupom sv. Franjom Saleškim, čovjekom izvanred- 
nih ljudskih i duhovnih kvaliteta. Iako obučena u 
udovičko odijelo — jer joj je muž nesretno poginuo 
u lovu — sv. Franji Saleškom nije baš izgledala obu- 
čena primjereno ženi koja je u žalosti. Upitao ju je 
kani li se ponovno udavati, kad je dobio negativan 
odgovor, rekao joj je onom svojom finom dobrohot- 
nošću da bi onda bilo dobro ostaviti sva plemićka, 
barunska odličja i označja. Mlada, lijepa udovica 
zamolila je biskupa za ispovijed. Bio je to odlučan 
čas za oboje. Svetac joj je kasnije povjerio: »Od onog 
časa kada ste mi počeli govoriti o svojoj nutrini, Bog 
mi je dao veliku ljubav prema vašem duhu.« Ivana 
pak ubrzo nije poznavala druge sreće do »uvijek biti 
blizu njega«. Može se reći da je duhovna veza izme- 
đu Franje Saleškog i Franciske de Chantal u povije- 
sti svetaca jedinstven slučaj. Kada kažem jedin- 
stven, onda ne mislim jedini, već osebujno svoj slu- 
čaj, u neku ruku upravo nevjerojatan bez premca. 

Opišimo malo jedinstvenost toga slučaja. Franjo 
joj je, puštajući maha svojoj duhovnoj ljubavi, otvo- 
reno pisao kako ne pronalazi riječi kojima bi mogao 
izraziti svoje osjećaje uvjeravajući je kako je njego- 

vo srce uz njezino »tisuću put na dan«. Ivana Fran- 
ciska uzvraćala mu je na isti način, povjeravajući mu 
kako bi s radošću žrtvovala cijeli svijet, samo kada 
bi mogla s njime živjeti pod istim krovom, makar 
kao sobarica, pa tako slušati riječi koje su tekle iz 
njegovih usta. Ta stvarna i neobična ljubav, koju 
sveti biskup Franjo Saleški označuje kao »jaku, ne- 
promjenljivu te bez mjere i rezerve, ali i slatku, laku, 
savršeno čistu, savršeno mirnu«, bila je najuzvišeniji 
izražaj slatkog zajedništva dviju duša, bila ie vođena 
linijom teške i delikatne uravnoteženosti između du- 
hovnog prijateljstva i razloga srca. Upravo je u tome 
i njezina ljepota i njezina neobičnost u carstvu sve- 
taca. Obilna očuvana korespondencija oboje svetaca 
posve jasno i rječito govori o tome. 

No, istini za volju valja reći da je nutarnje odri- 
canje praćeno izvanjskim činima u duhovnoj nauci 
sv. Franje Saleškoga, pa tako i u njegovu duhovno- 
me vodstvu, bilo ono bitno. No i to je bilo prožeto 
onom ljudskošću, onim čarom koji je toliko značajan 
za ženevskga biskupa. I samo na tome temelju mogla 
se održati ona intimnost između njega i Ivane Fran- 
ciske de Chantal. Kad je svoju djecu, koja su joj 
ostala na životu, postavila na noge, mogla se prese- 
liti u Annecy, gdje je bila rezidencija ženevskoga 
biskupa, pa je pod njegovim vodstvom osnovala 
Družbu od Pohođenja. Prvotna je zamisao bila da to 
bude karitativna družba koja će se baviti socijalnom 
djelatnošću. No vanjske okolnosti nametnule su joj 
strogu klauzuru, pa je to bilo ograničeno. 

Red od Pohođenja, s kućom maticom u Annecyu, 
vrlo se brzo proširio po Savoji i po cijeloj Francu- 
skoj, a kasnije i u drugim zemljama. K nama u Za- 
greb došao je tek u ovome stoljeću. Sestre u hrvat- 
skoj metropoli imadu samostan i kapelu u kojoj se 
svaki dan održava vječno klanjanje. Njihova kapela 
»Corpus Domini« u Zagrebu vrlo je dobro poznata. 

Ivana Franciska de Chantal umrla je 15. prosin- 
ca 1641. Njezina je Družba već tada i mala 82 kuće, 
u kojima se gajila duhovnost sv. Franje Saleškoga, 
ideal ljubavi, što ga je on upravo klasično obradio 

u svojoj »Raspravi o Božjoj ljubavi«, koja je marom 
naših sestara od Pohođenja prevedena i na hrvatski 
jezik. Uz svečevu »Filoteju« isplati se čitati i razma- 
trati i tu knjigu, pa ćemo onda bolje shvatiti i sv. 
Franju Saleškoga i sv. Francisku de Chantal, njihovu 
duhovnu srodnost, ljubav i prijateljstvo. Poznato je 
koliko je papa Ivan Pavao I., koji je u svojemu vrlo 
kratkom pontifikatu stekao toliku popularnost i sim- 
patije, dobro poznavao duhovnost sv. Franje Sale- 
škoga. On ga vrlo često citira u svojim govorima, spi- 
sima i konferencijama što ih je držao i prije nego 
što je postao papa. Čak se dobivao dojam da mu je 
sv. Franjo Saleški bio omiljeni duhovni autor. 

Iz uspomena na svetu Ivanu Francisku što ih je 
napisala redovnica, njezina tajnica, sestra Francoise- 
-Madeleine de Chaugy, doznajemo kako je i svetica 
sva bila prožeta Božjom ljubavlju. Tako je jednog 
dana rekla ove vatrene riječi: »Premile kćeri, većina 
naših svetih otaca i stupova Crkve nije pretrpjela 
mučeništvo. Što mislite zašto?« 

Pošto je svaka od nazočnih sestara, kojima su bi- 
le upravljene te riječi, pokušala dati odgovor, bla- 
žena je majka Franciska rekla: »Ja mislim zato što 
postoji i druga vrsta mučeništva, a to je mučeništvo 
ljubavi. Ono se odvija tako da Bog podržava svojim 
slugama i službenicima život kako bi mogli raditi za 
njegovu slavu. I tako ih čini ujedno mučenicima i 
ispovjedaocima.« A zatim je dodala: »Za to su muče- 
ništvo namijenjene Kćeri Pohoda. A samo će one 
koje budu imale sreću da ga izmole, po Božjem pro- 
mislu, zadesiti takvo mučeništvo. « 

Jedna je sestra zapitala kako se može dospjeti do 
takva mučeništva? Na to će ona: »Dajte Bogu po- 
svemašnji pristanak, pa ćete ga iskusiti. Jer, bo- 
žanska ljubav zna zarinuti svoj mač u najveću skro- 
vitost i dubinu srca naše duše bi da nas odijelila od 
nas samih. Ja poznajem dušu koju je ljubav odije- 
lila od najmilijih stvari, kao kad tiraninov mač ra- 
stavi dušu od tijela.« 

Sestre su odmah shvatile da govori o sebi, jer 
svima je bilo poznato koliku je bol osjetila kada je 

izgubila muža kojega je silno voljela. Nakon njegove 
tragične smrti bilo joj kao da će izludjeti. 

A kad ju je druga sestra zapitala kako dugo traje 
takvo mučeništvo, odgovorila je: »Od časa kad smo 
se Bogu poklonile bez pridržaja pa do smrti. No, to 
se događa samo onima koji su velikodušni, koji sebi 
ništa ne pridržavaju, nego su vjerni jedino svojoj 
ljubavi. Duše slabašne i oskudne ljubavlju i posto- 
janošću naš Gospodin ne izlaže mučeništvu, nego 
pušta da idu putem osrednjosti, samo da ga ne osta- 
ve. On, naime, nikada ne nanosi nasilje slobodnoj 
volji.« 


Kad su, napokon, sve sestre htjele od nje saznati, 


je li to mučeništvo ljubavi teško kao ono tjelesno, 
rekla je: »Ne ispitujmo koliko su ta dva mučeništva 
jednaka, iako mislim da ni jedno nije ispod drugoga. 
Jer, ljubav je jaka kao smrt. Zato pravi mučenici 
ljubavi koji čuvaju život za vršenje Božje volje pate 
tisuću puta više nego da im je dati tisuću života za 
svjedočanstvo vjere, ljubavi i vjernosti.« 


Molitva 


Bože, divnim si zaslugama obasjao životni put 
svete Ivane Franciske. Po njezinu zagovoru daj da 
vjerno proživljavamo svoj poziv te ljudima pokazu- 
jemo svijetao primjer. Po Kristu Gospodinu našem. 
Amen. 

13. prosinca 


Sveta Lucija, djevica i mučenica 


Kada je god. 1894. u katakombama bio otkriven 
grobni natpis nad »loculus« — mjestom ili grobom 
sv. Lucije, nestale su sve sumnje o njezinu povije- 
snom opstanku. Sv. je Lucija povijesna osoba. Sigur- 
no je, doduše, da je njezinoj popularnosti mnogo pri- 
donijela jedna »Passio« — legendarni opis njezina 
mučeništva, koji je nastao tek nakon V. st. No nat- 
pis je s njezina groba znatno raniji, a zato i vjerodo- 
stojniji. 

Ime sv. Lucije u rimski je misni Kanon vjerojat- 
no uveo sam papa sv. Grgur Veliki, a ta činjenica, uz 
ostale, svjedoči o pobožnosti prema sirakuškoj sve- 
tici i mučenici, koja se proširila ne samo na Zapadu 
već i na Istoku. I sam Dante Alighieri u svojoj »Bo- 
žanstvena komedija« pripisuje sv. Luciji.ulogu milo- 
sti što prosvjetljuje, jer njezino ime Lucija dolazi od 
riječi »lux«, što znači svjetlo, tj. element nedjeljivo 
vezan ne samo uz osjetilo vida nego i uz duhovnu 
sposobnost prihvaćanja nadnaravnih stvarnosti. 

Lucija je po rodu pripadala jednoj bogatoj obite- 
lji u Siracusi. Njezina majka Eutihija, ostavši udo- 
vica, obećala je svoju kćerku za zaručnicu jednom 
mladome sugrađaninu. Lucija, koja je iz ljukavi pre- 
ma Kristu učinila zavjet djevičanstva, uspjela je 
ispočetka bar to da se njezine zaruke s određenim 
joj zaručnikom vremenski odgode. 

Uto joj se bila razboljela majka, a Lucija kao do- 
bra kršćanka odvede je u Cataniju na grob svete mu- 
čenice Agate te zamoli za njezino ozdravljenje. Bila 

je uslišana, a majka, zadobivši zdravlje, dopusti svo- 
joj kćerci da slijedi zacrtani put djevičanstva. Čak 
joj je dopustila da svoj bogati miraz podijeli siro- 
masima. 

To je razjarilo njezina nesuđenog zaručnika pa 
je on iz osvete prijavi kao kršćanku prokonzulu Pa- 
shaziju. Taj joj se zaprijetio da će je najprije odve- 
sti u javnu kuću kako bi ondje prisilno izgubila dje- 
vičanstvo. No Lucija mu dade mudar odgovor: »Ti- 
jelo može biti oskrvnjeno samo kad na to pristane 
duša.« Nema, dakle, grijeha bez slobodne privole. 
Prokonzul je tada stavi na muke, a onda joj dade 
mačem probosti grlo. Mlada je junakinja i s ranje- 
nim grlom prisutne poticala da dužnostima prema 
Bogu uvijek budu vjerni te da one imaju prednost 
pred svim drugim. Prisutni su joj kršćani na to odgo- 
vorili s »Amen«, Njezino je mučeništvo bilo ohrabre- 
nje za sve da bi i oni poput nje svjedočili za svoju 
vjeru, Spominje se da su joj krvnici dali iščupati oči, 
pa stoga sveticu mnogi umjetnici prikazuju s plad- 
njom u rukama, na kojem se nalaze oči. To je mno- 
gima nekad, a i danas dalo povoda da je zazivaju za 
pomoć pri očnim bolestima. 

Zanimljiva je činjenica kako je sirakuška muče- 
nica zanijela i velike duhove kakav je bio npr. Dante 
Alighieri. On je u svojoj »Božanskoj komediji« upra- 
vo sv. Luciju, »neprijateljicu svakog okrutnika«, oda- 
brao da pođe u potragu za Beatricom i tako pjesnika 
spasi iz »divlje šume« strasti. 

I sv. Toma Akvinski, taj filozofski i teološki ge- 
nij, u svojoj raspravi iz moralne teologije navodi od- 
govor sv. Lucije krvniku, koja mu je rekla: »Tijelo 
nije okaljano ako ne pristane duša. Ako me oskvrneš 
protiv moje volje, moja će čistoća zaslužiti dvostruku 
krunu.« 

Za vrijeme svojega sedmogodišnjeg boravka u 
Dubrovniku doživljavao sam koliko vjernici štuju sv. 
Luciju, jer se njezin blagdan u crkvi sv. Vlaha, u 
kojoj ima oltar, slavio vrlo svečano. No ne samo to; 
vjernici su vrlo rado davali služiti svete mise na ol- 
taru sv. Lucije moleći za zdravlje očiju U Rimu sam 

kroz neko vrijeme zalazio u župnu crkvu sv. Lucije 
al Clodio. Ondje sam bio svjedok velike pobožnosti 
prema sv. Luciji, jer pred njezinim likom uvijek gore 
mnoge svijeće. Budući da je priličan dio vjernika te 
župe iz južne Italije, razumljiva je njihova pobož- 
nost prema sirakuškoj mučenici koja potječe sa Si- 
cilije. 

Uz mučenicu sv. Luciju vezana je benediktinska 
crkva sv. Lucije u Jurandvoru kraj Baške na otoku 
Krku. U njoj se nalazila i »Baščanska ploča«, jedan 
od najstarijih spomenika hrvatsko-glagoljske knjiže- 
vnosti i pismenosti. Ona je kao povijesni i pravni 
spomenik uvrštena kao prvi tekst u prvu knjigu, koja 
sadrži hrvatsku književnost srednjega vijeka, veliko- 
ga niza Matice hrvatske »Pet stoljeća hrvatske knji- 
ževnosti«. Ona, dakle, stoji na početku hrvatske pi- 
smeno-književne kulture i zato nam je vrlo draga. 
Ona je svjedok da nismo barbari, ni narod ubojica, 
kakvim su nas neprijatelji hrvatskoga imena novijeg 
doba htjeli prikazati, već civiliziran narod sa starom 
kulturom, u kojem je i kršćanstvo odigralo vrlo va- 
žnu ulogu. 

Stručnjak za hrvatsku književnost, sveučilišni 
profesor Ivo Frangeš, kaže za »Baščansku ploču« da 
»ona svjedoči o prirodnom rastu hrvatskog jezika 
koji bi se, u uvjetima trajnije domaće vlasti. zahva- 
ljujući službenoj upotrebi — Baščanska je ploča služ- 
beni dokumenat — mnogo brže i sustavnije konsti- 
tuirao u književni izraz. Uza sve to hrvatska je knji- 
ževnost jedna od prvih evropskih pa dakle i svijetskih 
književnosti u kojoj je lingua vulgaris, pučki jezik, 
izvojštio svoja prava.« 

A sada se upoznajmo sa sadržajem »Baščanske 
ploče« u kojoj prvi put nalazimo potvrđeno hrvatsko 
ime na hrvatskome jeziku. 

»U ime Oca i Sina i Svetoga Duha. Ja opat Drži- 
ha zapisah sve o ledini što ju je Zvonimir kralj hr- 
vatski u svoje dane darovao svetoj Luciji... Desimir, 
župan Krbave, Mratinac, Luce, Pribanega, kraljevski 
činovnik u Vinodolu, Jakov na otoku. Ako bi tko 
porekao, neka ga prokune Bog i 12 apostola i 4 evan- 

đelista i sveta Lucija, amen. Tko ovdje živi neka moli 
za njih Boga. Ja opat Dobrovit sa svoje devetero 
braće zidao sam tu crkvu u dane kneza Kosmata, koji 
je vladao cijelom Krajinom. I bijaše u te dane Mi- 
kula u Otočcu zajedno sa svetom Lucijom.« 

Sadržaj ploče nije jedinstven, jer se nastavljao i 
na drugoj poloči. U prvome stavku natpisa riječ je 
o darovnici kralja Zvonimira koji je u svoje vrijeme 
crkvi sv. Lucije darovao jedno gospodarsko dobro — 
»ledinu«, zatim se navode imena dostojanstvenika 
koji su možda bili prisutni pri darovanju i proklinju 
se oni koji bi to darivanje porekli. U drugome stavku 
opat Dobrovit izjavljuje da je s devetero braće sa- 
gradio crkvu, dakle, postavio i ogradu s pločama za 
vrijeme kneza Kosmata, koji je vladao čitavom kra- 
jinom. Rački misli da je ploča bila postavljena god. 
1100., a Hamm god. 1077. Na malo preostala prostora 
uklesan je dodatak, treći stavak koji kaže da je u to 
doba postojalo zajedništvo sv. Lucije kraj Baške i sv. 
Nikole u Otočcu. 

Pišući o našoj književnoj baštini, profesor Ivo 
Frangeš kaže: »Nepovoljna je okolnost u razvitku 
hrvatske književnosti da se već i sama Baščanska 
ploča vremenski podudara s gubitkom državne sa- 
mostalnosti: Hrvatska ulazi 1102. godine u personal- 
nu uniju s Mađarskom.« Pa ipak nam je ta Baščan- 
ska ploča draga, kao uostalom i sva naša kulturna 
baština, jer je svjedok da smo vrlo star narod koji je 
kroza svoju mukotrpnu povijest bio gažen sa svih 
strana, a ipak kroz sve nedaće sve do danas uspio 
očuvati svoj narodni hrvatski identitet, samobitnost. 

Već u Baščanskoj ploči prisutna je hagiografija: 
apostoli, evanđelisti, sv. Lucija. Ona je trajno prisu- 
tna u našoj srednjovjekovnoj, baroknoj, rokoko knji- 
ževnosti, ali jednako tako i u književnosti novijeg 
doba. U hrvatskoj srednjovjekovnoj književnosti ima 
mnogo svetačkih legendi: Zitije Konstantina — Ći- 
rila, Legenda o sv. Vjenceslavu, Legenda o sv. Eu- 
stahiju, Legenda o sv. Aleksiju, Život sv. Katarine, 
Legenda o Ivanu Zlatoustom, Sveti Jeronim i lav, 
Čudo svetog Jeronima sa Silvanom. Sve to prikazuje 

živu prisutnost svetaca u našoj duhovnosti na naš, 
hrvatski način, u kulturi i u mentalitetu našega na- 
roda. Ta je prisutnost i danas vrlo živa, osobito na 
proštenjima, crkvenim godovima, zborovima, kirva- 
jima, kada se slave blagdani svetaca zaštitnika župe, 
naslovnika naših crkava i kapela. To su veseli dani 
kad se Božji narod okuplja oko svojih svetih zaštit- 
nika. Sjetimo se samo okupljanja oko sv. Ive u Jajcu, 
ali ne samo ondje, oko sv. Antuna pustinjaka i Pado- 
vanca oko svetoga Roka, oko svetoga Vlaha u Dubro- 
vniku, a svetog Tripuna u Kotoru, oko svetog Duje 
u Splitu, svetog Jakova u Šibeniku, oko svetog Josipa 
u Zagrebu Karlovcu-Dubovcu, u Sarajevu, oko sve- 
te Ane u Samoboru, u Bistrincima. I sveta je Lucija 
također tamo od Jurandvora kraj Baške, od »Baščan- 
ske ploče« pa sve do danas prisutna u tolikim našim 
crkvama i kapelama, u kojima se nalaze niezine sli- 
ke, oltari i kipovi. 


Molitva 


Lucijo, Kristova zaručnice, svojom si se posto- 
janošću spasila, mrzila si ono što je u svijetu i 
blistaš s anđelima; svojom si krvlju pobijedila ne- 
prijatelja! 

Ojačao nas, Gospodine, zagovor svete Lucije, 
djevice i mučenice, da ovdje na zemlji njezin ne- 
beski rođendan radosno slavimo i jednom se u nebu 
pridružimo njezinoj slavi. Po Kristu Gospodinu na- 
šem. Amen. 


August Šenoa 


Kada smo godine 1976. slavili 13 stoljeća kršćan- 
stva u Hrvata, onda su nas naši hrvatski biskupi u 
vrlo važnom sadržajnom pastirskom pismu pozvali 
»na ozbiljno razmišljanje o povijesti vjere naših 
otaca, koja je stara 13 stoljeća«. Pozvali su nas da 

o tome razmišljamo »u duhu istinske obnove i obra- 
ćanja, tako da bi se ta povijest spasenja i otkuplje- 
nja po Bogu na ovom tlu i u našem narodu mogla 
nastaviti s novom duhovnom snagom i u budućnosti, 
očišćena od svega onoga što je moglo biti zlo i ne- 
savršeno i Boga nedostojno, a obogaćena svim onim 
što Bog hoće i traži od svojih vjernika danas«. Vje- 
ra naših otaca prisutna je i u tolikih hrvatskih pisa- 
ca koji su svojim perom obogatili našu kulturu. Ona 
je po bogatstvu gradiva što ga je upotrijebio u svo- 
jim pripovijestima i romanima prisutna i u djelima 
najuniverzalnijega hrvatskog pripovjedača Augusta 
Šenoe, koji je umro upravo na današnji dan god. 
1881. u Zagrebu. Ako to kažemo, onda time ne že- 
limo reći da je August Šenoa bio kršćanski pisac. 
Želimo ipak reći da u njegovu književnom djelu 
ima vrlo mnogo pozitivnih, ćudorednih pa i kršćan- 
skih elemenata, jer je i August Šenoa bio čovjek 
vjernik, kršćanin, koji je vjerovao u Boga i u krš- 
ćanske istine. Pronaći sve te elemente, tražilo bi 
ozbiljan studij koji bi bio vrijedan truda. No ja se 
ovdje time ne mogu baviti, već želim danas, na 
smrtni dan toga velikog hrvatskog pisca, samo na- 
tuknuti neke elemente, u želji da nam oni budu 
poticaj na obnovu na koju nas pozivaju naši duhovni 
pastiri. Prije toga evo nešto posve kratko o Šenoinu 
životu. 

Šenoa se rodio u Zagrebu 14. studenoga 1838. u 
građanskoj obitelji koja se doselila iz Mađarske. 
Otac mu je bio slastičar u zagrebačkog biskupa, a 
svoje prezime potpisivao je njemačkim pravopisom. 
U obitelji je vladalo uvjerenje da su oni češkog 
podrijetla. Osnovnu školu polazio je u Zagrebu, 
gimnaziju u Pečuhu i Zagrebu, a pravne je nauke 
završio u Zagrebu i u Pragu. 

Sam Šenoa u jednoj se pripovijesti ovako pred- 
stavlja: »Dozvolite mi da vam predstavim sebe. Ne 
budi vam za to žao. Znam da je ponešto bezobrazno, 
premda je to u mnogih pisaca i učenjaka ušlo u obi- 
čaj. No moj grijeh nije vam toliki. Ne goni me na to 
taština ili slavičnost, već je to iskrena ispovijed mo- 

jega srca, a gdje je moje srce, tu moram biti i ja. 
Pa neću ni mnogo riječi trošiti. Definicija moje 
smjerne osobe jest — zagrebački sin. Vi shvaćate po 
prilici tu riječ, kad znate što je Zagreb. Kad vam 
velim zagrebački sin, morate nehotice nešto blijedo 
ili nešto šareno dozivati u pamet ili, kako Francuzi 
vele: sujet indecis. Zagrebačka djeca bijahu zaonda 
i kod kuće tuđim duhom odgojena: mali Zvonimir- 
čići i Dušančići, male Zorice i Zlatice njemčukale 
su strahovito — pa onda još i njemačke škole, gdje 
smo imali posvema zamijeniti hrvatsku svoju kožu 
kozmopolitičkim frakom. I ja bijah takav zagrebač- 
ki Švapčić. Zarana poznavao sam Schillera, Zschok- 
kea, Biirgera, znao sam dječakom ukrasti svojoj 
majci Bulwera, Dickensa, Viktora Hugoa; Rienzi, 
Pikvikeri, Notre-dame de Paris bijahu mi već u de- 
setoj godini dobri znanci, premda ih nijesam pravo 
razumio, ali kad prvi put dočuh u četrnaestoj godini 
ime 'Gunduli€', pomislih da je to možebit nekakav 
hajdučki harambaša... 

Razljutih se, zastidih se da o tom ništa ne znam. 
Hrvatski sam umio, ali kao kakva piljarica. Na sre- 
ću dobismo profesora Primorca Hrvata. Taj Čovjek 
kanda je bio saliven od mjedi. Kaplju po kaplju čis- 
te hrvaštine ulijevao je u našu dušu,.. Bijah spa- 
šen — napć spašen, jer su gotovo svi ljudi kod nas 
mislili da smo definitivno propali. . . « 

Šenoa je pošao u Prag potporom biskupa Stross- 
mayera da se pripremi za profesora na zagrebačkoj 
pravnoj akademiji. Baveći se više književnošću nego 
naukom, ostao je bez ispita i bez potpore. Zato je 
god. 1869. prešao u Beč da tamo uređuje književno- 
-političke časopise »Glasonošu« i »Slavische Blšt- 
ter«. God. 1866. vratio se u rodni Zagreb i ušao u 
uredništvo političkog dnevnika »Pozor«. Dvije godi- 
ne zatim bio je izabran za gradskoga bilježnika. 
Nekako u isto vrijeme postao je i umjetničkim di- 
rektorom u zagrebačkome kazalištu, a 1870. i dra- 
maturgom. Tri godine kasnije postaje gradski sena- 
tor pa napušta kazalište. Umro je u Zagrebu od 

prenaporna rada 13. prosinca 1881. u naponu stva- 
ralačke snage. Grob mu se nalazi na zagrebačkom 
Mirogoju. 

O Šenoi kao hrvatskom književniku Antun Ba- 
rac, među ostalim piše i ovo: »Glavno područje 
Šenoina pripovjedalačkoga rada bio je historijski ro- 
man. Šenoa je u hrvatskoj književnosti i njegov 
tvorac i najbolji predstavnik. Uzgojen donekle i 
s&m literarno na djelima takve vrste (Walter Scott, 
Victor Hugo) i živeći u vremenu kada se u Hrvatskoj 
naročito gajila historija (Ivan Kukuljević, Franjo Ra- 
čki, sa zadatkom da se pokaže hrvatska samostalnost 
i otpornost u prošlosti, Šenoa je nastojao da u svo- 
jim historijskim romanima osvijetli važnija razdob- 
lja te prošlosti. Izgrađujući romane na osnovi obilnih 
historijskih dokumenata, on je s jedne strane gledao 
oživjeti atmosferu i ljude pojedinih epoha, a s druge 
je strane analogijom između prošlosti i svojega vre- 
mena htio djelovati na razvitak hrvatskoga narod- 
nogaživota... 


Nacionalna je i društvena pouka njegovih roma- 
na: hrvatski narod ne smije da bude potlačen ni od 
Nijemaca, ni od Madžara, ni od Talijana,... već se 
mora izgrađivati iz sebe, vlastitim snagama. Zato su 
njegova djela značila i borbeno oružje u rukama 
hrvatskih ljudi njegova vremena.« 

Prvo što mi se čini važnim i vrijednim, pozitiv- 
nim i moralnim u Augusta Šenoe jest njegovo shva- 
ćanje književnosti kojom se bavio tako marno, 
zdušno i požrtvovno. Čak bih se usudio ustvrditi da 
je to shvaćanje kršćansko, ukoliko se snažno pokla- 
pa s naukom II. vatikanskog sabora o promicanju 
čovjeka, njegove kulture, o čemu vrlo rječito govori 
Pastoralna uredba »Gaudium et spes« (»Radost i 
nada«) o Crkvi u suvremenom svijetu. 

Za Šenou je književnost imala biti sredstvo za 
kulturno, političko i ekonomsko podizanje naroda, 
za ostvarivanje boljih oblika života. Ti su nam ci- 
ljevi još jasniji danas nakon Dokumenata II. vati- 
kanskog sabora, nakon enciklike Pavla VI. »Popu- 
lorum  progressio«,y kada i u Vatikanu postoje 

papinske komisije »Justitia et pax« i »Cor unum«, 
nakon Madellina i Pueble, nakon enciklike Ivana 
Pavla II. »Redemptor hominis«. Crkva ih, iako ne 
baš u prvome planu, prihvaća u program svojega 
rada. 

A sada dajmo riječ samome Šenoi pa ćemo se 
uvjeriti kako se već on borio za ono za što se i Crk- 
va danas svestrano zauzima, osobito kod narod4 na 
razvojnome putu. Šenoa u svojemu članku »Naša 
književnost« piše: »Ja mislim da je upravo u svem 
našem razvitku i pokretu socijalni momenat najvaž- 
niji. Dok nam ne bude seljak obraženiji, dok se duh 
narodni ne uvriježi ne samo u svakome gradu, u 
svakom uredu i u svakoj školi već upravo i u obite- 
lji koja je pravi temelj i narodnoga i državnoga ži- 
vota, dotle nema ni govora o krepku, složnu narod- 
nom životu, 

Zadaća osnažiti i utvrditi narodni život ide upra- 
vo popularnu, poučnu i zabavnu struku književnosti. 

Strogo znanstvena struka ne djeluje nikada tako 
neposredno, tako intenzivno na sve socijalne krugo- 
ve, ona ostaje vazda manje-više svojinom strukov- 
njaka i znanstvenjaka; da se i šire općinstvo ponešto 
dirne, tomu se hoće upravo visoke civilizacije, koje 
dakako u nas još nema. 

Osobito su znamenite ove struke u onih naroda 
koji su nakanili stvoriti samostalnu civilizaciju da 
sačuvaju svoj individualitet proti tuđemu uplivu. 
Kod takvih naroda mora da je književnost tenden- 
ciozna. 

Svi tjemenjaci poljski, kao Mickiewicz, Krasinski, 
Kraszewski, Slowacki, Zaleski itd. pisali su i u pje- 
smama i u prozi tendenciozno, a treba li dokazivati 
koliko ti ljudi tim blagotvorno djelovahu na poljski 
narod? 

I najmanja knjižica, pisana za poljsku djecu, 
odiše poljskim duhom. 

Takve tendencioznosti treba osobito u nas. 

Da sebi još nijesmo uredili kuće kako treba, da 
naš pokret stoji na slabim nogama, osobito kad po- 
mislimo na gotovo besprimjernu nemarnost našega 

općinstva naprama našoj knjizi i novinarstvu hrvat- 
skomu, poznate su stvari. 

Razvraćenost i nestalnost naših okolnosti imade 
istinabog svoj razlog u naglom, nenaravskom probu- 
du našem, ali pokraj svega toga dalo bi se ponešto 
bolje raditi nego što se žalibože sada radi, o čem 
govorit ćemo drugi put. 

Rad književni u nas izim strukovnjačke znanst- 
vene radnje morao bi udariti dvojim putem. Prvo bi 
naši pisci morali gledati da se popularnim spisima 
privlači u kolo čitalačkog općinstva naš u tom obziru 
toli zanemareni puk. U puku stoji prava sila naroda, 
on je od svega naroda najviše spojen sa zemljom, 
a bude li u njega obrazovanja i samosvijesti, ni sve 
sile svijeta neće narod krenuti s puta kojim udariti 
mora; zaman su sve tuđe spletke, zaman svi vanjski 
pokušaji da navuku narod na svoje — on stoji ko 
dub, jer je dubu silan korijen, a taj korijen je puk! 

Teško je to, da, najteže pisati popularno, pisati 
za puk, a mnogi koji bi imali za to žicu misle da to 
nije vrijedno, da tijem ne možeš izaći na glas kao 
literat,... To je dakako predsuda, kao što ona da 
pučki učitelj imade manje zasluga nego sveučilišni. 

Drugi put da naša knjiga narodu u život segne, 
jest beletristika, tj. novelistika i pjesništvo... « 

Stručnjak za Šenou Antun Barac ističe kako je 
»u svojim teorijskim sastavcima i ocjenama Šenoa 
dosljedno isticao nekoliko misli: hrvatski književnik 
treba da proučava i slika hrvatsku stvarnost; hrvat- 
ska književnost, kao književnost slavenskoga naro- 
da, ima također nositi slavenske crte; hrvatska 
književnost ima u svome narodu vršiti određenu 
društvenu misiju, i zato hrvatski književnik mora 
da se kloni artizma«. U potvrdu toga navodi pak ove 
Šenoine rečenice: 

»Zašto pišemo? Da ovaj ili onaj čitalac, ne zna- 
jući što da pametno radi, prikrati vrijeme? U tom 
slučaju ne bi novele, više vrijedile od one brojanice 
koju Turčin od duga časa broji. Mi hoćemo da dig- 

nemo narod, da ga osvijestimo da mane prošlosti 
popravimo, da budimo u njem smisao za sve što je 
lijepo, dobro i plemenito.« 

Šenoa je na svoj način' bio i moralist, jer u svo- 
jim feljtonima oko dvadeset godina duhovito, šaljivo, 
a i sentimentalno iznosi sličice i refleksije o zagre- 
bačkome društvenom životu. »Kritizirao je« — kaže 
Barac — »tuđe običaje i njemčarenje u hrvatskom 
građanskim porodicama; udarao je na pojave nemo- 
rala u zagrebačkom takozvanom boljem društvu. 
Izrugivao se tipovima hrvatskih političkih karijeris- 
ta. Nastojao je uočiti karakteristike tadašnje hrvat- 
ske žene u njezinu odnosu prema hrvatskim narod- 
nim i prosvjetnim težnjama.« 

Šenoa je moralist i u pjesmi »Budi svoj«, u kojoj 
snažno ističe načelnost, dosljednost, karakternost i 
poštenje. Ta pjesma zaslužuje da uđe u sve naše 
udžbenike, jer je odgojna i programatska. I mi je, 
pišući o Šenoi, donosimo u cijelosti na čitanje i 
razmišljanje. 


BUDI SVOJ 


Oj, budi svoj! Ta stvoren jesi čitav, 
U grudi nosiš, brate, srce cijelo; 

Ne kloni dušom, i da nijesi mlitav, 
Put vedra neba diži svoje čelo! 

Pa došli danci nevolje i muke, 

Pa teko s čela krvav tebi znoj, 

Ti skupi pamet, upri zdrave ruke, 
I budi svoj! 


Oj, budi svoj! Znaj, tvoja glava mlada 
Nebolike ti zlatne sanke budi, 

Ko sivi soko uzvini se nada, 

Al svijet je svijet, i ljudi tek su ljudi, 
Da, zbilja goni s uzglavlja te meka 

U sebični te zovuć svijeta boj; 

Ma što te, brate, u životu čeka: 

Ti budi svoj! 

Oj, budi svoj! Taj svijet ti nije pako, 
Ni raj ti nije; rodi trnom, cvijetom; 
Ni desno, lijevo da se nijesi mako, 
Već ravno pođi, dok te nosi svijetom: 
Koračaj bez obzira krepko, živo, 
Sudbina dok ne rekne tebi: Stoj! 

I pravim drži pravo, krivim krivo, 

I budi svoj! 


Oj mirno, brajne, sad si račun zbroj! 
Poštenjak, čovjek na zemlji si bio, 
Bio si svoj! 


»Vijenac«, 1874. 


Izrazito kršćanski elementi, a osobito iz povijesti 
spasenja, dolaze do izražaja u Šenoinoj pjesmi »Ve- 
liki petak u Pizi«, u kojoj pjeva: 

Oj, budi svoj! Ta božji ti je zamet, 
A Bog sve mrzi što je laž i varka; 
I neka ti je vazda vedra pamet, 

I srce vrelo, duša čista, žarka; 
Nek ravno um i srce tvoje važu, 
Tek tako bit ćeš čovjek, brate moj! 
Da zli i dobri ljudi smjerno kažu: 
Da, on je svoj! 


»Bje Veliki petak, sumoran dan, 
Kad ležaše Isus u grobu, 

Tad kročih plah u posvećeni stan, 
U kasnu večernju dobu. 


Zvjezdolik treperio kandila sjev 
Uz zlato, cvijeće i mramor, 
Uznosit grmio općine pjev 

Oj, budi svoj! Al brat si budi braći, I glazbe sileni žamor.« 
I radi za svijet, al ne slušaj pljeska; 

I ljubi svijet, al ne nadaj se plaći 

Jer hvala ljudska voda je vrh pijeska, 
U tvojoj svijesti hvala ti je trudu, 

S poštena lica teče pošten znoj, 

I nijesi, brate, živio zaludu, 

Kad jesi svoj. 


Šenoina pjesma »O Uskrsu«, koju donosimo u 
cijelosti, pjeva o stvarnosti Uskrsa u hrvatskome 
puku. 


O USKRSU 


Oj, budi svoj! I čovjek ljudskog zvanja! 
Pa diži čelo kao sunce čisto; 

Jer kukavica tek se rđi klanja, 

Tvoj jezik, srce nek su vazda isto. 

Za sjajnim zlatom ko za bogom gledi 
Tek mićenika ropskih podli roj; 

Ti gledaj da Vi duša zlata vrijedi, 

Pa budi svoj. 


O Uskrsu bilo, kad ustade Spas 
Od zlata drhće ravnina, 

Kroz uzduh lijeva zvona se glas 
U slavu Božjega sina. 


Svud naoko sveti pokoj i mir, 
Sad gle iz pitomih sela 

Na puteve vrvi šir i šir 

Da, budi svoj! Pa dođe 1 poći hora, sana, gama jema, 
Gdje tisuć zvijezda zlaćenih se vije, 
Kad čovjek račun si završit mora, 

I ti ga svršuj, nek ti žao nije; 

Jer tvoje srce šapnuti će ti'o: 


Na puteve vrvi hrvatski puk, 
Sve radosno obraz mu blista, 
Zvonova seoskih slijedeći zvuk 
Pobrzala svjetina čista. 

U pripovijesti ili »đačkoj pričici« — kako sam 
kaže — »Karanfil s pjesnikova groba« Šenoa ima 
nekoliko bisera vjerskoga značaja. 

Prolaznost svega na svijetu izražava ovako: »Bo- 
že moj! Kako se to mijenja u svijetu! Da, i mi smo 
kao i cvijeće: pupolj, cvijet, uvelina — djevojka, 
žena, baba, da mi prostite.« 

Opisujući djevojku Nežu u istoj pripovijesti piše 
da u nje nije bilo ni sjenke koketerije, pa nastavlja: 
»Prava, zdrava, čista, nedodirnuta narav, cvijetak, 
kako ga je sred polja zasadio Bog, bez pričine ljud- 
ske.« 

Evo još nešto lijepo iz te pripovijesti: »Nikad ne 
zaboravih jednog prizora — večernjice. Već se je 
smračilo; pod mrkim svodovima gotske crkve drhta- 
hu svijeće, orgulje brujile čudnovato kao grom, ši- 
rom crkve klečahu seljakinje. Ispod bijele peče 
rumenjelo im se puno plemenito lice, pri žaru svijeća 
ljeskahu im se crne velike oči, a iz grla im se orila 
starinska slovenska pjesma. Toga sklada, toli nježna, 
priprosta, ali i uzvišena suglasja, ne čuh nikad u 
svom životu. Stisnut u kutu, gledah taj narod, slušah 
taj pjev, i duša mi se duboko potrese... « 

U svojem djelu »Mladi gospodin«, u kojem opi- 
suje kapelana Janka Lugarića, Šenoa je majstorski 
napisao prizor u kojemu taj seoski originalni dušo- 
brižnik pristupa roditeljima Mate Čunčića da ih 
pokara i da im natrag dovede odbjeglu snahu: 


— Hvaljen Isus i dobar večer! — pozdravi Janko 
ukućane. 
— Navijeke! — ozvali se ljudi nekako u čudu, 


nekako u neprilici. 

— Vi, dospodine mladi? — zapita majka nedne- 
sav ruku nad oči. 

— Ja — nakašlja se Janko ozbiljno i pođe prema 
stolu. — Nešta sam kasno došao; ništa zato. Bavio 
sam se ovuda za poslom pa svratih se amo da vidim 
šta radite i jeste li zdravi. 

— Zdravi, hvala Bogu — odvrnu otac nekako 
pod silu. 

— Al ne vidim Jage! zapita Janko naoko čudeći 


se; — gdje je Jaga? Za poslom, što li? U kasnu noć! 
— Ne znamo! — reče u pol glasa majka bojažlji- 
vo, poglednuv sina koji bješe čelo spustio na zgrčene 
šake. — Otišla je od kuće, a ne zna se kamo. 
— Da, ostavila nas, mene ostavila — reče Mato 
gorko lupiv šakom o stol; — ostavila onako, kao 


praznu čašu kad ste je ispili. 
— A nijeste je našli? — zapita kapelan. 


— Nijesmo je tražili — zamuca stari Čunčić. 
— Tako! — zakima kapelan glavom staviv obje 
ruke na stol: — tako!! A vi ste kršćani? A? Vi ste 


ljudi? A? Turci, pogani, manikeji, lude, šuplje gla- 
ve! Gdje vam je duša, gdje? U dimnjaku se suši sa 
slaninom! Mislite li, kad sveta mati crkva sveže 
muža i ženu da se mlada duša dade otpuhnuti u 
svijet kao pahuljica snijega? Je P se Jaga možebit 
potepla? Nije. Znam da je poštena. Al vi, vi paso- 
glavci, imate jezik kao oštar kljun, pa ste kljuvali 
i kljuvali po tom mladom srcu da je zdvajala, pa se 
dala u svijet neka je nosi kao što vjetar nosi cvijet. 
A zašto? Da je začarala Matu? Jeste li je vidjeli da 
jaše na metli po zraku, il nijeste je vidjeli kako se 
škropi svetom vodom i krsti desnom rukom? Buda- 
le! Jesu li sve ženske vještice koje se po svijetu 
udavaju? Vidite, nije "vam vrana ispila mozak? Pa 
da ne rodi odmah djece, ne rodi zato jer nije pleme- 
nite krvi, a Mato plemenit? I opet budale. Ne nosi li 
vam divlja kruška ploda ako ste na nju cijepili ple- 
menitu šibu? Nosi, i kakvih debelih krušaka nosi, al 
ne prve godine, već po vremenu. Šta se priječite 
proti Božjoj volji? 

— U Svetom pismu čita se da je Sara pod sijedu 
kosu porodila sina, a gledajte našeg milostivog cara. 
To je bar prvi »plemenitaš« i milostiva carica od 
starijeg je plemstva negoli vi, pa nemaju djece. A 
gledajte našega gospodina velikog župana. Oženio 
se trgovačkom kćeri. Prve godine ništa, druge ništa, 
treće godine puf! dvojke! Sram vas bilo i sto puta 
vas sram bilo za ovu grehotu, i da mi se nijeste po- 

kazali u crkvi, jer vaše molitve gospodin Bog ne 
sluša kad tu unutra ne nosite srca već mlinski ka- 
men! 

— Istina je, istina! — skoči Mato na noge lupiv 
šakom u stol; kao da je tiskano, tako ste govorili, 
gospodine mladi; srce mi kaže da je Jaga prava, a 
mi da smo krivi. 

— Jaga prava? — naruga se kapelan; a ti, fini 
tiću, šakom po njoj! I to je štampano bilo, al kako 
vrag štampa. 

Mati skočila od sramote krv u lica. Glava mu 
klonula, stajao je kao panj. Stari Čunčić sagnuo 
glavu kao da ga je netko batinom pa plećima lupio, 
a mati od sramote gledala kroz prozor. 

— Bablje priče su krive, gospodine mladi — vik- 
nu zdvojno Mato; — šta ćete? Kad vam se to svaki 
dan zadijevalo i zadijevalo u mene. Bilo mi je da 
poludim, i poludio sam. Al Bog mi prosti taj grijeh, 
idem da potražim Jagu; moram je naći, makar ras- 
kopao cijelo Turovo polje, pa onda neka mi dođe 
kuma ili susjeda da je blagoslovim mlatom ... 

U tom slikovitom opisu Šenoa je udario na tešku 
seosku manu koja je unijela toliko zla u mnoge obi- 
telji, a to opet dokazuje kako je on svoje umjetničko 
pero stavljao u promicanje dobra među našim pu- 
kom na selu. 


Francuski teolog i pisac, član Francuske akade- 
mije, Henri Bremond (1865.—1933.), bilstav stilist, 
napisao je u osam svezaka »Histoire litt€raire du 
sentiment religiex en France«. Kada bi netko u nas 
stvorio takvo djelo, vjerujem da bi i kod mnogih 
naših pisaca našao pravog biserja religioznog osje- 
ćaja i iskustva. Kad bi čovjek sabrana djela Augusta 
Šenoe u 20 knjiga čitao pod etičko-religioznim vi- 
dom, vjerujem da bi ona također pridonijela otkriću 
i bogatstvu religioznog osjećaja u hrvatskoj književ- 
nosti. Tu su književnost također stvarali i pisci koji 
su ispovijedali kršćanski pogled na svijet. Takav je 
bio i August Šenoa. 

Govoreći afričkim biskupima 3. svibnja 1980. 
prigodom svojega posjeta Zairu, Ivan Pavao II. go- 

vorio je i o takozvanoj inkulturaciji Evanđelja, 
afrikanizaciji Crkve, kao o jednom od oblika evan- 
gelizacije. Ta je stvar snažno na srcu afričkim bis- 
kupima, a i s pravom, jer to je dio onih prijeko 
potrebnih napora da se utjelovi poruka Isusa Krista. 
Sigurno je da se Evanđelje ne poistovjećuje s kultu- 
rama, već ih nadilazi. No ono Božje kraljevstvo što 
ga naviješta Evanđelje proživljavaju ljudi koji su 
duboko vezani uz određenu kulturu; i zato se iz- 
gradnja toga kraljevstva ne može dispenzirati, os- 
loboditi od toga da preuzme ljudske elemente — ili 
bolje — elemente ljudskih kultura. Evangelizacija 
im mora čak pomagati da stvaraju vlastitu živu tra- 
diciju originalnih izražaja života, bogoslužja i krš- 
ćanske misaonosti. O svemu tome jasno govore 
crkveni dokumenti »Evangelii nuntiandi« Pavla VI. 
i pobudnica Ivana Pavla II. »Cathechesi tradendae«. 

Zato je Ivan Pavao II. u Kinshasi ovako govorio 
afričkim biskupima: »Vi želite biti i potpuni kršćani 
i potpuni Afrikanci. Duh Sveti traži od vas istinsku 
vjeru u to da evanđeoski kvasac u svojoj nepatvore- 
nosti ima snagu kojom će u različitim kulturama 
podizati kršćane sa svim bogatstvima njihove bašti- 
ne, koja će biti očišćena i preobražena. 

U tom je smislu II. vatikanski sabor dobro izre- 
kao neka načela što uvijek osvjetljuju put koji na 
tom području valja slijediti.« 

Koncil naučava: »Crkva bogatstvo i obilje i obi- 
čaje svakog naroda, ako su dobri, podupire i prima 
ih te primajući pročišćava, jača i podiže... 

Snagom  katoliciteta pojedini dijelovi donose 
vlastite darove drugim dijelovima i cijeloj Crkvi, 
tako da se i cjelina i pojedini dijelovi jačaju s po- 
moću svega što jedni drugima priopćuju i rade za 
potpuno jedinstvo... 

Stoga i u crkvenoj zajednici zakonito postoje 
posebne Crkve, koje imaju vlastite predaje, dok os- 
taje netaknut primat Petrove Stolice koja predsjeda 
čitavoj zajednici ljubavi, štiti zakonite raznolikosti 
i ujedno bdije da ono što je posebno ne samo ne 

bude na štetu jedinstva nego radije da mu služi...« 
(»Lumen gentium«, broj 13). 

Prema Ivanu Pavlu II., afrikanizacija stječe opet 
prostrana i duboka područja koja još nisu dovoljno 
istražena, bilo da se radi o jeziku kojim će se krš- 
ćanska poruka izlagati na način što će zahvatiti dušu 
i srce Afrikanaca bilo da se radi o katehezi, teološ- 
koj refleksiji, prikladnijem izražavanju u bogoslužju 
ili sakralnoj umjetnosti i, napokon, o zajedničarskim 
oblicima kršćanskoga života. 

Problem inkulturacije prisutan je i u Hrvatskoj, 
ne, doduše, toliko kao u Africi, jer su Hrvati narod 
u kojemu je kršćanstvo prisutno već 13 stoljeća, ali 
donekle svakako. I naša je mjesna Crkva pozvana 
na njegovo rješavanje. A zato je potrebno proučava- 
ti našu kulturu i njezine stvaraoce. Jedan je od 
njih, i to ne najmanji, bio i August Šenoa. Zato 
smo se danas, na njegov smrtni dan, zaustavili i kod 
njega te pokušali pronaći bar dio onoga što nas ov- 
dje zanima, a to su duhovne i etičke vrednote što 
nam ih je donijelo kršćanstvo i koje ih i danas na- 
stoji razvijati. 


Kardinal Alfred Bengsch 


Iako po godinama bijaše mlađi član Kardinalskog 
zbora, pogođen teškom bolešću, posve predan u Bož- 
ju volju, na današnji je dan god. 1979. predao svoju 
dušu Stvoritelju berlinski biskup, kardinal Alfred 
Bengsch. Saznavši za njegovu smrt, Ivan Pavao II. 
uputio je tri brzojava: jedan predsjedniku Njemačke 
biskupske konferencije kardinalu Hčffneru, drugi 
zamjeniku predsjednika Berlinske biskupske konfe- 
rencije, a treći kapitularnom vikaru Berlinske bis- 
kupije monsignoru Kleineidamu. U ovom, trećem 
brzojavu Papa ovako izražava svoju bol: »Žalosna 
vijest o preranoj smrti berlinskoga biskupa i vrlo 

zaslužnog predsjednika Berlinske biskupske konfe- 
rencije, kardinala-nadbiskupa Alfreda Bengscha, ko- 
jega sam vrlo cijenio, ispunila me dubokim bolom. 
U zahvalnom sjećanju na njegovo biskupsko djelo- 
vanje u teškim vremenima, koje bijaše prožeto 
velikom vjerom i pouzdanom odlučnošću, izražavam 
Vama, gospodine Biskupe, svećenicima i vjernicima 
biskupije, a posebno ožalošćenoj rodbini odličnoga 
pokojnika, iskrenu sućut te svima od srca podjelju- 
jem apostolski blagoslov s postojanom molitvom da 
Bog vječnom nagradom nagradi svojega vjernoga 
slugu. « 

Da je kardinal Bengsch doista bio vjeran Božji 
sluga, dokazuju njegov život, njegova bolest i smrt. 
Bio je to život, u kojem je sve bilo u duhu vjere, iz 
vjere. Zaslužuje da ga upoznamo i da nam ostane u 
trajnoj uspomeni, jer bio je velik prijatelj naših rad- 
nika pečalbara u Zapadnom Berlinu. Za hrvatsku 
misiju u Berlinu pokazivao je mnogo razumijevanja. 
Bio je oduševljen kad bi naši ljudi na bogoslužju 
gromko pjevali, pa bi govorio: »Kad Hrvati pjevaju, 
to je nešto!« 

Alfred Bengsch rodio se u Berlinu-Schčnenbergu 
10. rujna 1921. u krilu obitelji u kojoj bijahu duboko 
ukorijenjene zdrave katoličke tradicije. Gimnaziju 
je završio u isusovačkom kolegiju u Berlinu-Char- 
lotenburgu. Odgojen, a i sam se izgrađujući u prvo- 
me kršćanskome duhu, odlučio se za svećeništvo. 
Zato je nakon mature u pripravni za svećeništvo 
pošao u Fuldu, gdje je počeo sa studijem filozofije. 
U blizini groba apostola Njemačke svetoga Bonifici- 
ja njegova je želja za svećeništvom bivala sve snaž- 
nija. No ratni ga je vihor prisilio da prekine studije, 
jer je bio pozvan pod oružje. Već prije kraja rata u 
kolovozu 1944. bio je teško ranjen u Normandiji, a 
tada je pao u zarobljeništvo Amerikanaca. Kad je 
bio otpušten iz bolnice, mogao je nastaviti prekinute 
studije. Berlinski biskup kardinal von Preysing, 
poznat po svojemu otporu nacizmu, zaredio ga je 2. 
travnja 1950. za svećenika. 

Mladi je svećenik kroz četiri godine revno obav- 
ljao službu kapelana u crkvi Srca Isusova u Berlin- 
_Nord te bio asistent muške mladeži u dekanatu 
Berlin-Est. Budući da je bio sposoban, već god. 1954. 
poučavao je u sjemeništu u Erfurtu, a u međuvre- 
menu je nastavio sa studijem teologije u Minchenu, 
gdje je obranio tezu o povijesti spasenja u djelima 
sv. Ireneja i postigao doktorat iz teologije. Još više 
osposobljen za profesorsku službu, postao je u pro- 
sincu 1956. docent dogmatike i homiletike u bogo- 
slovnom sjemeništu u Neuzellei, Dvije godine kasnije 
bio je imenovan liturgijskim savjetnikom Berlinske 
biskupije, a u travnju 1960. postaje regensom sje- 
meništa u Erfurtu. 

Već nakon devet godina svećeništva, 2. svibnja 
1959., Ivan XXIII. imenovao ga je pomoćnim bisku- 
pom u Berlinu i tako je Bengsch postao najmlađi 
njemački biskup. Kroz dvije godine bio je suradnik 
tadašnjega berlinskog biskupa kardinala Julija 
Dčpfnera. Kad je taj bio premješten u Minchen, on 
ga je 16. kolovoza 1961. naslijedio kao rezidencijalni 
berlinski biskup. Grad je tada bio nasilno podijeljen 
u dva sektora, što je vrlo otežavalo pastoralnu služ- 
bu biskupa. No mladi biskup, već iskušan životnim 
kušnjama, nije se obeshrabrio, nego se svojski dao 
na posao. Papa Ivan XXIII. imenovao ga je članom 
centralne pripravne komisije II. vatikanskog sabora, 
na kojemu je aktivno sudjelovao kao član komisije 
za kler i kršćanski puk. 

Bengsch je uživao veliko povjerenje središnje 
crkvene uprave u Rimu. Zato mu je već Ivan 
XXIII. 14. siječnja 1962. podijelio naslov nadbisku- 
pa »ad personam«, a Pavao VI. u konzistoriju od 26. 
lipnja 1967. imenovao ga je kardinalom, podijelivši 
mu kao naslovnu crkvu dijakoniju sv. Filipa Nerija 
in Eurosia, podignutu za taj slučaj na svećenički 
kardinalski naslov. Biskup i kardinal Bengsch, osim 
toga što je bio berlinski biskup-nadbiskup, bio je i 
predsjednik takozvane Berlinske biskupske konfe- 
rencije koju čine biskupi Istočne Njemačke, zatim 
član rimskih kongregacija za sakramente, za bogo- 

služje i za katolički odgoj te, napokon, član Papinske 
komisije za reviziju Zbornika crkvenoga prava. 

Kardinal je Bengsch revno obavljao svoje dužno- 
sti, kao da je znao da će mu životni vijek biti kratak. 
Sudjelovao je u dva konklava, iz kojih kao pape 
iziđoše Ivan Pavao I. i Ivan Pavao II. Kad je Ivan 
Pavao II. posjetio svoju domovinu Poljsku, na za- 
vršnoj misi u Krakowu bio je uz druge predstavnike 
biskupskih konferencija iz Evrope i kardinal Bengsch, 
tada već vidno zahvaćen svojom teškom bolešću. 
Imao je rak na grlu. Bolest je napredovala i on je 
znao da mu se bliži kraj pa je na vrijeme napisao 
svoju duhovnu oporuku. Dobro pripremljen na smrt 
umro je 13. XII. 1979. 


Progrebna misa za uglednog pokojnika bila je 
služena najprije 21. prosinca uvečer u crkvi sv. Ma- 
teja u Zapadnom Berlinu. Za vrijeme toga svetog 
obreda izrekao je homiliju kardinal Josef Ratzinger, 
nadbiskup  Minchen-Freisinga. On je kardinala 
Bengscha definirao kao »čovjeka koji je bio obilje- 
žen vjerom«. Pogrebna misa održana je u crkvi sv. 
Mateja zbog dvaju razloga: prvi je da bi i vjernici 
Zapadnog Berlina mogli odati počast svojemu pre- 
minulom duhovnom pastiru, a drugi što je on upra- 
vo u toj crkvi neko vrijeme pastoralno djelovao. 


Druga pogrebna misa za kardinala Bengscha bila 
je služena sutradan u centru grada, u katedrali st. 
Hedvige, koja se nalazi u istočnome dijelu podijelje- 
noga grada. Obred što ga je predvodio predstavnik 
Svete Stolice kardinal Opilio Rossi, predsjednik 
Papinskoga vijeća za laike, uz sudjelovanje potpred- 
sjednika Berlinske biskupske konferencije monsi- 
gnora Gerharda Schaffrana, bio je nadasve svečan. 
Homiliju je izrekao biskup iz Schwerina monsignor 
Heinrich Theissing. Od odličnih sudionika valja još 
spomenuti: predsjednika Njemačke biskupske kon- 
ferencije kardinala Josefa  Hoffnera, kardinala 
Ratzingera, Koniga, Tomašeka, Lčkaija, Macharskoga 
te mnoge njemačke nadbiskupe i biskupe. Svečanom 
obredu u katedrali prisustvovalo je više od 2000 
ljudi, od kojih mnogo mladih, a gotovo tisuću ljudi 

izloženo ledenome vjetru pratilo je obred ispred ka- 
tedrale. Za vrijeme obaju obreda: u Zapadnom i 
Istočnom Berlinu, prema pokojnikovoj želji, izvodio 
se Hindelov »Aleluja«. Tom je željom kardinal 
Bengsch, »čovjek obilježen vjerom«, na osobit način 
želio očitovati svoju vjeru u uskrsnuće. Divna je ta 
vjera, jer otvara perspektive vječnoga života. Krš- 
ćaninova smrt nije bez nade. Naprotiv, ona je naj- 
veća i najstvarnija nada. 

Vjera i nada kardinala Bengscha najbolje dolazi 
do izražaja u njegovu oproštojnom pismu svećenici- 
ma i vjernicima, koje je prema želji stolnoga kaptola 
bilo čitano po svim crkvama Berlinske biskupije. U 
tome pismu kardinal Bengsch zahvaljuje Bogu »Za 
milost što je mogao stajati na čelu berlinske bisku- 
pije, koju ne bi zamijenio ni s kojim drugim mjes- 
tom na svijetu. Ni teški dani nisu mogli uništiti tu 
milost i radost zbog nje, iako je ona sadržavala i 
teške zadatke te bila praćena sviješću o vlastitoj 
ljudskoj nesposobnosti.« 

U tome dirljivom dokumentu kardinal Bengsch 
moli Gospodina da raširi svoju ruku zaštitnicu nad 
berlinskom biskupijom, a onda svima, napose po- 
moćnom biskupu Kleineidamu, svećenicima, redov- 
ničkim zajednicama zahvaljuje za suradnju, za 
vjernost i za molitve, koje su ga u teškim trenucima 
krijepile te sve u ime Božjeg milosrđa moli za op- 
roštenje, ako je koga povrijedio. Na kraju kardinal 
sve potiče: »Očuvajte jedinstvo biskupije i ostanite 
vjerni Svetome ocu! Duhom ljubavi Raspetoga opri- 
te se zloduhu mržnje, jer u svijetu u kojemu vlada 
mržnja nitko ne može biti sretan niti uživati pravi 
mir. Dao Bog da se upravitelji država, o kojima ovi- 
se toliki ljudski životi, pokažu spremni da odgovore 
na želju za mirom, za kojim teže narodi.« 

Život je kardinala Bengscha po ne znam koji 
put pokazao da Bog svojoj Crkvi uvijek šalje vrijed- 
ne pastire, a to nas mora ispunjavati vjerom u nje- 
govu Providnost i brigu za svetu Crkvu. No taj 
svećenički i biskupski život jednako je tako pokazao 

istinitost onoga što napisa bezimeni flamanski pisac 
iz XV. st., o čemu također želimo razmišljati. 

»Krist više nema ruku, ima samo naše ruke, da 
bi danas činio svoja djela. 

Krist više nema nogu, ima samo naše noge, da 
bi danas išao k ljudima. 

Krist više nema glasa, ima samo naš glas, da bi 
danas govorio o sebi. 


Krist više nema snage, ima samo naše sile, da bi 
ljude dovodio k sebi. 

Krist više nema Evanđelja, da bi se još čitalo, 
ali ono što mi činimo riječju i djelima, to je Evan- 
đelje koje se sada piše.« 

Tekst je paradoksalan i zato ga valja pravo 
shvatiti. Kao svaki paradoks i taj tekst želi snažno 
istaknuti istinu koja nipošto ne niječe druge istine, 
osobito one o ulozi milosti u našemu životu i radu. 
Istina je toga paradoksa u naglašenoj i neizbježivoj 
ulozi koju svaki kršćanin mora sam odigrati u povi- 
jesti spasenja. Za ispunjenje te uloge primio je i 
poseban sakramenat, sakramenat potvrde, važan i 
bitan, koji se upravo kao i krštenje i svećenički red 
prima samo jedanput u životu i koji kao i dva spo- 
menuta sakramenta utiskuje u dušu neizbrisiv bi- 
ljeg, zalog trajnih milosti toga sakramenta kroz cijeli 
život. 

14. prosinca 


Sveti Ivan od Križa, 
svećenik i crkveni naučitelj 


»Ako ovaj život ne upotrijebimo u nasljedovanje 
Krista, onda on ne vrijedi ništa« — riječi su to 
vrhunskoga mistika i obnovitelja Karmela sv. Iva- 
na od Križa. One izriču svu onu radikalnost koja je 
toliko karakteristična za njega, a prožima sva nje- 
gova djela, svu njegovu duhovnu nauku. 

Sv. Terezija Avilska, umna i vrlo duhovita žena, 
nazivala je Ivana od Križa zbog njegova krhka i 
slabašna tijela »moj mali Seneka«, a u šali bi znala 
čak reći da je on samo »pola čovjeka«. No u isto 
vrijeme nimalo nije oklijevala nazivati ga ocem svo- 
je duše, govoreći da s njime nije bilo moguće raz- 
govarati o Bogu, a da odmah ne padneš u zanos. On 
je bio 27 godina mlađi od velike avilske svetice, a 
rodio se oko god. 1542. u Fontiverosu. 

Juan de Yepes stupio je u karmelski red u dobi 
od 21 godine. Prije toga okušao se u različitim za- 
natima želeći da nešto privrijedi svojoj siromašnoj 
obitelji; bio je to jalov pokušaj jer on u svakome 
zanatu pokazivaše veliku nesposobnost. Bog ga nije 
htio imati kao zanatliju, nego kao redovnika. No, 
kada je Ivan postao redovnik, vrlo se razočarao, jer 
u karmelskim samostanima tada ne vladaše prava 
redovnička stega pa stoga ni onaj pravi evanđeoski 
duh. Već je počeo razmišljati da napusti Karmel 
i stupi u Kartuziju, kako bi ondje mogao provoditi 
redovnički život po želji svojega srca koje je gorjelo 
od revnosti i ljubavi za revnim i velikodušnim na- 

sljedovanjem Krista. No tada se susreo s Terezijom 
Avilskom, obnoviteljicom ženske grane Karmela. 

Sveta »fundadora« — osnovateljica reformiranih 
karmelskih samostana — željela je svom dušom da 
ta reforma zahvati i mušku granu Karmela. Njezin 
profinjeni — rekao bih — ženski duhovni njuh od- 
mah je naslutio da bi taj mali, krhki fratar — fra 
Ivan — bio prikladan za obnovu muške grane Kar- 
mela. I u tome se nije prevarila. Njezina je intuicija 
bila ispravna. 

Taj mladi karmelski fratar, kojemu tada biješe 
tek 25 godina, nazvavši se Ivan od Križa, hrabro se 
dao na obnovu Karmela. Godine 1568. osnovao je u 
Durvelu prvi reformirani samostan bosonogih kar- 
melićana. Njegova je reforma, kao i reforma sv. 
Terezije, nailazila na veliku oporbu. Protivnici ob- 
nove u Karmelu nazivahu Tereziju Avilsku »nemir- 
nom ženom« i »skitnicom«, a Ivana od Križa »nepo- 
slušnim, buntovnim i tvrdoglavim redovnikom«. No 
nije sve ostalo samo pri uvredama riječima. Ivan je 
od god. 1577. osam mjeseci pročamio u zatvoru u 
Toledu, izložen svakovrsnim zlostavljanjima. No 
upravo u tim strašnim izvanjskim tminama u njego- 
voj se duši zapalilo izvanredno svjetlo i rodila ona 
njegova nenadmašiva duhovna poezija, puna najuz- 
višenije mistike. On pjeva: 


»Da biste došli do uživanja svega, 

ne uživajte ništa! 

Da biste došli do posjedovanja svega, 
ne posjedujte ništa! 

Da biste došli do toga da budete sve, 
budite ništa! 

Da biste došli do spoznaje svega, 
nemojte ni o čemu ništa znati!« 


To je slavna Ivanova nauka o »nadi« — o ništa, 
o ništavilu, o uništenju samoga sebe — koje, me- 
đutim, nije svrha samome sebi, nego sredstvo da se 
dođe do jedine prave stvarnosti, do Boga. Tome su 
posvećena sva djela sv. Ivana od Križa. Takvu je 

nauku mogao napisati samo čovjek koji ju je u svo- 
jemu patničkome životu sam obilno iskusio i prak- 
ticirao. 

Malen stasom, više ružne nego lijepe vanjštine, 
s izrazito velikim čelom ispod kojega bljeskahu dva 
crna oka, Ivan od Križa svjesno je tražio patnju i 
poniženje. Zato je i molio: »Gospodine, ne tražim 
drugo do trpjeti s tobom. Daj da budem smatran 
ništicom!« U posljednjim godinama njegova života 
duhovnim i duševnim patnjama pridružile su se i 
tjelesne. Bio je doista pravi Ivan od križa. Na jednoj 
je nozi imao strašnu upalu pokosnice, a pet čireva 
još više povećaše njegove nevolje. Podvrgnut kirur- 
škim zahvatima, koji tada bijahu vrlo okrutni, u 
grčevima je ponavljao: »Nije to ništa. Tako to mora 
i biti.« 

Umro je u samostanu u Ubedi na današnji dan 
god. 1591. Svetim je proglašen 1726., a dva stoljeća 
kasnije papa Pio XI. podijelio mu je naslov nauči- 
telja Crkve. 

Vrijednost je pisanih djela sv. Ivana od Križa, 
osobito njegove duhovne poezije, u tome što je nji- 
hov pisac pokazao da je sam iskusio sve stupnjeve 
kontemplacije, od najnižih do najviših, da je sam 
pretrpio najstrašniju duhovnu sušu i bezutješnost i 
tako došao do mističnog sjedinjenja s Bogom, do 
one »svečanosti ljubavi«, kako sam piše. Put je do 
toga išao kroz »tamnu noć« osjetila i duha. 

Zaslugom redovničke zajednice splitskih klarisa, 
napose opatice s. Marije od Presv. Srca, te prevo- 
dioca, franjevca oca Andrije Bonifačića, hrvatsko 
čitateljstvo prvi put u svojoj povijesti može danas 
čitati »Djela sv. Ivana od Križa«. Prijevod tih djela 
ima za našu duhovnu kulturu povijesno značenje. 

Nakladnici velikih djela sv. Ivana od Križa na 
prvo mjesto stavljaju njegov »Uspon na goru Kar- 
mel« i »Tamnu noć«. 

U »Usponu na goru Karmel« sveti Ivan tumači 
nauk o ljudskome poticaju u postupku čovjekova 
čišćenja, koje se temelji na bogoslovnim krepostima 
vjere, ufanja i ljubavi, »Uspon« je razdijeljen na tri 

knjige: u prvoj se opisuje čišćenje osjetila, a druge 
dvije govore o čišćenju duha i njegovih moći. Tu- 
mačenje je prekinuto kad se govori o čišćenju volje. 
Evo nešto iz »Uspona na goru Karmel«! 

»Poglaviti razlog zbog kojega je u Starome za- 
konu bilo dopušteno Bogu postavljati pitanja i za- 
što je bilo nužno da proroci i svećenici ištu od Boga 
viđenja i objave bio je taj što u ono vrijeme vjera 
još nije bila toliko utvrđena, a evanđeoski zakon 
uspostavljen, pa je bilo potrebno da se kod Boga 
raspituju o različitim stvarima, i da im sam Bog 
govori čas riječima, čas viđenjima i objavama, sad 
slikama i poredbama, sad opet mnogim drugim na- 
činom sporazumijevanja. I ono što im je odgovarao, 
kazivao i otkrivao, sve to bijahu otajstva naše svete 
vjere, ili svakako stvarnosti u pogledu i odnosu pre- 
ma vjeri. 

Ali sada, pošto je vjera u Krista utvrđena i 
evanđeoski zakon proglašen u stanju milosti, nije 
potrebno da ga onako pitamo i nema razloga da 
nam govori kao nekad. Dajući nam, naime, kao što 
i dade, svojega Sina, koji je njegova jedna i jedina 
Riječ, sve nam je zajedno i u jedanput rekao i ob- 
javio tom svojom jedinom Riječi, i nema toga što 
bi nam još morao reći. 

I tu je istinski temelj onom pravu kojim sveti 
Pavao nastoji Hebrejima dokazati da odustanu od 
negdašnjeg Mojsijeva starozakonskog načina opho- 
đenja i saobraćaja s Bogom te da uprave oči Kristu 
jedinomu, kad veli: Mnogo puta i na mnogo načina 
Bog nekoć govoraše ocima u prorocima; na kraju, 
u ove dane, progovori nam u Sinu. Tim riječima 
Apostol uči da je Bog po toj svojoj Riječi rekao ta- 
ko mnogo i toliko toga da nema više ništa što bi se 
još moglo poželjeti; jer, što je prije u dijelovima 
govorio prorocima, to nam je već svekoliko rekao 
u njemu, dajući nam ga svega, to jest Sina svojega. 

I stoga onaj koji bi sada htio Boga nešto ispiti- 
vati ili iskati od njega koje viđenje ili objavu, za- 
pravo bi Bogu nanosio uvredu, jer ne bi svoje oči 

posve usmjerio na Krista tražeći izvan njega još 
kakvu stvar ili novost. 

A Bog bi mu mogao ovako odgovoriti: Ovo je 
Sin moj ljubljeni, u njemu mi sva milina; njega 
slušajte. Sve sam vam već rekao svojom Riječju; 
upravi svoje oči k njemu jedinomu, jer ti u njemu 
sve rekoh i objavih, štoviše, u njemu ćeš naći mno- 
go više negoli možeš poželjeti ili zaiskati. 

Ja sam jednoć zajedno sa Svetim svojim Duhom 
sišao na nj na brdu Tabor i rekao: Ovo je Sin moj 
ljubljeni, u njemi mi sva milina; njega slušajte. Ne- 
ma razloga da tražiš nove mogućnosti učenja ili od- 
govora; jer, ako sam prije govorio, to sam činio obe- 
ćavajući Krista; ako su me pak štogod ispitivali, ta 
su se pitanja ticala traženja i nadanja u Krista, u 
kojemu su imali naći sva dobra, kako nam to sada 
pokazuje sve naučavanje evanđelista i apostola.« 

»Tamna noć« smislena je nadopuna USPONA. 
Tumačenje je i u njoj naglo prekinuto pa je i to 
djelo ostalo nedovršeno. 

»Duhovni spjev« glavno je Ivanovo djelo, briž- 
nije obrađeno nego druga. Čitatelji lakše prihvaćaju 
to djelo, jer je potpunije i pristupačnije od drugih, 
a svetac je na njemu radio osam godina, od 1578. 
do 1586. U njemu se ističe Kristov primat. Četiri 
strofe koje se tumače u tom djelu daju opći pogled 
i na neistraživo otajstvo Presvetoga Trojstva. Evo, 
nešto i iz toga djela! 

»Mnoga su i čudesna otajstva razotkrili sveti 
učitelji i pobožne duše u ovozemnome životu. Ipak, 
većim dijelom ta otajstva još čekaju da budu izre- 
čena i razumljena. 

Zato valja duboko kopati u Kristu. On je poput 
bogata rudnika što ima mnogo rukavaca s blagom. 
I ma koliko tko kopao, nikada neće stići do dna ili 
na kraj. Štoviše, u svakome rukavcu posvuda su- 
sreće nove žile novih bogatstava. 

Stoga Apostol reče o Kristu: U kojem su sva bo- 
gatstva i spoznaje skrivene. Duša u to blago ne mo- 
že zaći niti mu se može primaknuti, ako prije ne 
podnese silnu zaposlenost oko toga da uđe, trpeći 

iznutra i izvana, i ako je prije Bog ne obaspe mno- 
gim razumskim i osjećajnim dobročinstvima. A 
svemu tome treba da prethodi duhovno uvježba- 
vanje. 

Sve su to nužni preduvjeti za više prodore u 
spoznaju Kristovih otajstava. A ta je spoznaja naj- 
viša mudrost što se može steći u ovome životu. 

O, kad bi ljudi napokon razumjeli da je nemo- 
guće prispjeti do silnoga bogatstva Božje mudrosti, 
ako se prije ne uđe u silnu zaposlenost, uz mnogo- 
vrsne muke, tako da duša odloži svoju utjehu i 
želju. 

Duša koja čezne za božanskom mudrošću uisti- 
nu najprije želi ući u dubok smisao križa. 

Stoga je sveti Pavao poticao Efežane da ne klo- 
nu u nevoljama i da budu ukorijenjeni i utemeljeni 
u ljubavi te mognu shvatiti sa svima svetima koja 
je Dužina i Širina i Visina i Dubina te spoznati nad- 
spoznatljivu ljubav Kristovu da se ispune sve pu- 
nine Božje. 

Jest, vrata kroz koja se ulazi u bogatstvo Kris- 
tovo jest križ. I ta su vrata tijesna. I mnogi žele do- 
prijeti do slasti do kojih se samo kroz njih može 
prispjeti, ali ih je malo koji žele ulaziti na ta vrata.« 

Sv. Ivana od Križa smatraju prvakom kršćan- 
ske duhovnosti, a španjolski povjesničari književno- 
sti ga ubrajaju u klasike svoje književnosti. 


Molitva 


Bože, svetom Ivanu svećeniku dao si izvanrednu 
ljubav prema križu i savršenoj samozataji. Daj nam 
uvijek nasljedovati njegov primjer i privedi nas 
vječnom promatranju slave tvojega lica. Po Kristu 
Gospodinu našem. Amen. 


180 


Tragom sv. Ivana od Križa 


Sv. Ivan od Križa duhovni je velikan takva for- 
mata da se isplati upoznati ga što više. U tome će- 
mo najbolje uspjeti budemo li marno čitali i razma- 
trali njegova pisana djela. Sada su nam na dohvatu 
u hrvatskome prijevodu. No dobro je čitati i studije 
o sv. Ivanu od Križa, kojih ima mnogo. Možemo reći 
da su mnoge duše kod njega tražile nadahnuća, da 
im je on postao duhovni učitelj. U želji da toga ve- 
likana duha i vrhunskog mistika što više približim 
našoj publici, navest ću najprije što o njemu, u svo- 
joj vrlo originalnoj knjizi  »Dirljivi život Edith 
Stein«, piše francuski pisac Henry Bordeaux 
(f 1963.), član Francuske akademije, kazališni kriti- 
čar i romanopisac. 

»Vrijeme po luteranskoj reformi obilježeno je 
strašnom vjerskom svađom, koja pomalo sliči ovoj 
našoj što ide od egzistencijalizma pa do intelktual- 
ne pomutnje, no posjeduje i određenu znatiželju za 
božanskim stvarima, u kojem vremenu se kao zdra- 
ve i one otrovne biljke u tropskoj džungli razvijaju 
najviše kreposti i najgore zablude; mješavina ve- 
likih mistika i vidjelaca, teologa i čarobnjaka, uka- 
zanja i ekstaza, opsjednuća i stvarnih đavolskih za- 
hvata. U kaosu ideja i sistema oni koji si uobraža- 
vaju da su posjednici istine nastoje ju nametnuti 
svijetu najgorim sredstvima, čak mučenjem i smr- 
ću. Tako se tumače Inkvizicija i Bartolomejska noć; 
i tako se djelomično tumače Otpor i njegove zab- 
lude, njegovi heroizmi i njegova zlodjela: tako se 
tumače, ali ne i opravdavaju. 'Što su priznavaoci 
svetiji' — piše Ivan od Križa — 'to su više blagi 
i manje se sablažnjavaju.' No svetost je ipak rijetka, 
nadasve u onih što posjeduju vlast, jer su prečesto 
zarobljeni duhom gospodarenja. 

Sv. Ivan od Križa posve je oprečan tim pobož- 
nim i strašnim tiranima. On privlači i krijepi. U 
Granadi, gdje gradi velik samostan s divnim klaus- 

trom, ne tjera Maure, već ih nježnošću i pobožnošću 
privlači. K njemu su.sa svih strana dovodili opsjed- 
nute đavlom i vizionare. Taj mistik što prikriva svo- 
je ekstaze, jer shvaća zarazu što je može proširiti 
lažno nasljedovanje nadnaravnih pojava, naučavao 
je u *Usponu na goru Karmel' kako je na tom po- 
lju potrebno ne imati odviše povjerenja u ono što 
je protiv ljudskoga razuma: *Mi moramo' — piše 
on — 'ako se negdje nešto događa, brižno paziti na 
razum i evanđeosku nauku, htijući ili ne htijući pri- 
miti koji nadnaravni dar; moramo pak prihvatiti 
samo onaj što je u savršenome skladu s jednim i s 
drugim, prihvatiti ga ne zato što je objava, već zato 
što je razumna stvar, ostavljajući po strani ono što 
je samo objava. Takva je lekcija toga mistika, ne- 
prijatelja svih opsjena i religioznih lutanja. 

Njegova služba povezuje povučenost pustinje i 
misije, kontemplaciju i apostolat. Nije li možda to 
sam duh karmelske obnove? Nije li on vjerni nas- 
tavljač, učenik svete Terezije, koja je umrla godi- 
ne 1582.7 

Izabran za provincijalnog vikara Andaluzije te 
kao takav pozvan na generalni kapitul u Madrid 4. 
lipnja 1591. na izbore, pade u nemilost. No, kad je 
došlo u pitanje djelo sv. Terezije, on se diže da ga 


brani. Generalni poglavar — bijesan zbog hrabra 
istupa toga svrgnutog provincijala, koji više nije 
drugo do jednostavni fratar — za kaznu ga otpre- 


ma u samoću Pefiuele, u Sierra Morena. Vjerovalo 
se da su ga na taj način pogodili, a on je, naprotiv, 
bio sretan što se slobodan od svake službe može pot- 
puno posvetiti Božjoj ljubavi. No njegovo je zdrav- 
lje bilo narušeno. Strašno trpi od čira te 21. rujna 
mora napustiti Pefiuelu i, jašući na mazgi, poći u 
Ubedu, da bi ondje imao neku liječničku njegu. 
'Ubeda, dragulj željeza" — piše Maurice Barrčs koji 
ju je posjetio — "jedan je od onih siromašnih i dra- 
gocijenih gradova koji su bučni od vatrenih krikova 
što pogađaju dušu, a u isto je vrijeme i miluju. No 
prior u Ubedi vrlo loše prima onog bolesnika kojega 
je kaznio generalni kapitul, dok se otac prokurator 

tuži zbog troškova što će ih podnijeti za njegovo li- 
ječenje. Doista, nikad ne nedostaje podložnika koji 
će zbog duha ulagivanja ili zbog niskosti podići ci- 
jenu dozi strogosti poglavara. 

Međutim se stanje siromašnog Ivana od Križa 
pogoršava: jedan mu kirurg otvori čireve i ostavlja 
otvoreno živo meso. Bolesnik podnosi najokrutnije 
muke i brani se protiv svake prirođene jadikovke, 
pridružujući se Kristovoj muci. Dvanaestoga pro- 
sinca zatraži poputbinu. Njegove su blagost i poniz- 
nost takve da je potresao priora i prokuratora, koji, 
budući da ih je osvojio, plaču kraj uzglavlja boles- 
nika što je na umoru. On sam iza sata u sat slijedi 
svoju agoniju i predskazuje svoj svršetak za ponoć 
13. prosinca. Kad je bio na izdisaju, stiskajući ras- 
pelo nakon što ga je poljubio po posljednji put, blje- 
štav je sjaj obavio njegovo tijelo i postolje na koje- 
mu bijaše položeno.« 

Ivan od Križa bio je dosljedan svojoj mistici. »Iz 
nje« — kako piše Henry Bordeaux — »kao zrake 
svjetla izlaze oni savjeti praktičnoga života, koji su 
oprečni pojmu samodostatnosti, drskosti, nediscipli- 
niranosti tolikih mladih od jučer i danas.« I sada 
Henry Bordeaux navodi jedan tekst sv. Ivana od Kri- 
ža, koji glasi: »Uvijek odabirati ne ono što je lakše, 
već što je teže; ne ono što više godi, već što manje 
godi; ne ono što više odmara, već što više umara; 
ne ono što tješi, već što žalosti; ne ono što je veće, 
već ono što je manje.« 

Edith Stein (rođena u židovskoj obitelji u Bres- 
lauu 12. X. 1891., umrla u plinskoj komori u Aus- 
schwitzu 9. VIII. 1942.), nakon što je prihvatila ka- 
toličku vjeru i bila krštena, obukla je karmelski 
habit 15. IV. 1939. te uzela ime Terezija Benedikta 
od Križa. Kao karmelićanka napisala je »Kreuzwis- 
senschaft. Studie iiber Joannes a Cruce«. U tom 
djelu izlaže nauku sv. Ivana od Križa, jer je upravo 
u tome svecu otkrila uzor te čudnovate znanosti. Na 
primjeru toga sveca Edith se Stein iz ljubavi prema 
svojoj obitelji i židovskoj rasi, iz koje potjecaše, uz- 
digla prema višoj i sveopćoj ljubavi. 

Sama je tu svoju sublimaciju opisala ovako: 
»Onaj koji Gospodina posjećuje u njegovu domu, 
neće mu, naravno, uvijek govoriti o samome sebi a 
ni o svojim sićušnim brigama. Počet će se baviti 
Spasiteljevim problemima. Svagdašnje sudjelovanje 
u misnoj žrtvi povlači nas a da toga pravo nismo ni 
svjesni, u prostranu struju liturgijskoga života. U 
dušu neprestano sve intimnije ulaze molitve Crkve 
i primjeri svetaca. Prikazivanje svete žrtve obnavlja 
je i uvodi u bitnu tajnu naše vjere, zaglavni kamen, 
o koji se oslanja svijet: otkupiteljsko djelo po Bož- 
jem utjelovljenju.« 

Henry Bordeaux piše za Editu Stein da je »ko- 
rak po korak slijedila Ivana od Križa te u njemu 
otkrila proroka i mistika. Poezija i teologija, klanja- 
nje i mistika u njegovu se djelu isprepleću kao dvije 
povijuše što se penju duž zida neke crkve, da bi je 
napokon nadrasle oslobodivši se u nebeskome pla- 
vetilu i sjedinivši se u jednom jedinom cvijetu. Nje- 
gove su rasprave parafraze njegovih pjesama, koje 
im daju ključ; s pomoću njih otvara se svetohranište 
u kojemu se čuva ciborij što sadrži položenoga Kri- 
sta.« 

Editin životopisac Elizabeta de Miribel ovako 
analizira »Znanost križa«: »U kratkom uvodu Edith 
Stein ocrtava skicu koja nije lišena srčanosti: u svje- 
tlu svojega karmelićanskog iskustva intuicijom pro- 
dire u srce nauke sv. Ivana od Križa da bi pokazala 
njezino jedinstvo i da bi je postupno dovela do jas- 
nijeg svjetla služeći se prinosom modernih razmi- 
šljanja filozofije o osobi i uvodeći u svoj rječnik 
poneki svetom naučitelju tuđ pojam, kao 'ja', *slo- 
boda', "osoba. 

Uvod se bavi značenjem i temeljima znanosti 
križa. I Edita traži takvu znanost kod svetog Ivana 
od Križa: "Tu se ne govori — piše ona — 'o zna- 
nosti u njezinu običnome značenju; ne radi se o 
pukoj teoriji, o skupu istinskih izraza, promatranih 
kao takvih, ni o nekoj idealnoj zgradi izgrađenoj od 
misli. Radi se, svakako, o spoznatoj istini — o teo- 
logiji križa — no ta je istina živa, egzistencijalna, 

plodna: sliči sjemenu koje je bačeno u dušu... To 
je teoretska formula što je susrećemo u nauci sve- 
tog Ivana od Križa. Pokušat ćemo u njegovim spi- 
sima pronaći ono što čini njihovo jedinstvo i speci- 
fičnost. 

Knjiga ima tri dijela. Prvi je naslovljen: Poru- 
ka križa. U njemu se opisuje niz milosti po kojima 
Krist malo-pomalo privlači Ivana od Križa u du- 
bine tajne. Taj prvi dio završava važnim navodom 
iz »Uspona na goru Karmel« o potrebi ulaska kroz 
uska vrata: eto sadržaja poruke križa! 

Drugi, najvažniji dio, proučava nauk križa. Tu 
se ispituje odnos između križa i noći (Tamna noć 
osjetila), odnosi između duha i vjere, koji su odnosi 
smrti i duhovnog uskrsnuća (Tamna noć duha) i, 
napokon, sjaj uskrsnuća i duhovne zaruke duše (Ži- 
vi plamen ljubavi i Duhovni spjev). 

Treći dio, koji nosi naslov 'Škola križa*, proizlazi 
iz odlomka od petnaestak stranica koje su skupljene 
ili iz misli svetog naučitelja ili pak iz svjedočan- 
stava suvremenika. Napokon dolazi pripovijedanje o 
njegovoj smrti, satkano od dokumenata što ih je 
sakupio otac Bruno od Isusa i Marije. Tu zastaje ru- 
kopis Edite Stein. Treći je dio ostao nedovršen. 
Newman nije dovršio svoju knjigu "Razvoj kršćan- 
ske dogme': proživio ju je ušavši u Crkvu. Edita nije 
dovršila svoje djelo "Znanost križa': proživjela ju je 
snažno umrijevši za križ... « 

Prije nego nastavim s razmišljanjem o mislima 
sv. Ivana od Križa, toga velikog, mističnog zaljub- 
ljenika u križ, sjećam se s nekom sjetom knjige oca 
Raoula Plusa »La folie de la croix«, koju sam s 
oduševljenjem čitao u drugoj godini svećeništva, te 
o njoj u korizmi propovijedao u dubrovačkoj kate- 
drali. O. Plus opisao je nauku sv. Pavla o ludosti 
križa, a onda iz povijesti kršćanske duhovnosti iznio 
čitav niz vrlo lijepih misli o toj, uvijek u Crkvi pri- 
sutnoj temi. Isus je prorekao da će, kada bude uz- 
dignut na križ, sve privući k sebi. Zaljubljenici nje- 
gova križa: Pavao, Ignacije Antiohijski, Bernard, 
Franjo Asiški, Ivan od Križa, Margareta Alacoque, 

Charles de Foucauld, Edith Stein najbolji su dokaz 
za to. Oni su postali najodličniji učenici, sljedbenici 
i učitelji znanosti križa. No to je znanost koju mora 
neprestano učiti i u njoj napredovati svaki kršćanin, 
svaki iskren i dosljedan sljedbenik Isusa Krista ras- 
petoga. I nema toga sveca koji u većoj ili manjoj 
mjeri nije poznavao, ostvarivao, prakticirao znanost 
križa. Ako je Isus rekao da će se po ljubavi raspo- 
znavati njegovi učenici, onda mirne duše možemo 
reći da će se i raspoznavati po križu, jer je prihva- 
ćanje križa i žrtve najočitiji znak istinske ljubavi. 

Henry Bordeaux u spomenutom djelu o Editi 
Stein ovako piše: »Kojim načinom valja istraživati 
misao sv. Ivana od Križa? Više nego misao, bolje 
je reći njegov himan ljubavi, jer "Tamna noć', kao 
i "Duhovni spjev', "Uspon na goru Karmel i 'Živi 
plamen' nisu drugo do himni božanske ljubavi. 

Taj siromašni, mali, plemeniti izgubljenik iz 
Fontiverosa, koji se slabo snalazio među svijetom 
i među radnicima, tkalcima i kovačima, radnicima 
oko željeza i svile, nije mogao sakupljati drugo osim 
pučkih pjesama i pjesmica na sajmovima u Medini 
del Campo ili u malim dućanima duž putova ili 
travnjaka, na rubovima česmi, a zatim ih miješati 
sa zazivima, prozama i liturgijskim pjesmama. 

Njegovo glazbeno uho očuvalo im je količinu i 
ritam. No student je u Salamanki otkrio u Bibliji 
velike ritmove i uzvišene slike što jeziku Proroka 
daju neusporedivu tonalnost i bogatstvo. On bijaše 
očaran Davidovim psalmima, čija harfa jednako ta- 
ko vibrira u Ezekijelovim stihovima, iz Jereminijih 
lamentacija, iz zapaljenih plamenova Pjesme nad 
pjesmama. Kad se u njemu zapalilo nadahnuće, bilo 
u samostanu u Durvelu bilo u zatvorima Toleda bilo 
u slatkoj Andaluziji, kad je htio izreći ono što je os- 
jećao, tada se na usnama spontano rascvjetao. On 
neće tražiti neki učeni oblik. Zadovoljit će se naj- 
jednostavnijom glazbom što ju je čuo u mješavini 
pučkih pjesama u kojima se i sam refren ponavlja 
bez namještenosti i svaki distih završava istim sa- 
moglasnicima, ritmom istih podudarnosti samoglas- 

nika. Na taj se način u pamćenje lako utisne slijed 
kitića koje će biti društvo redovniku što razmatra, 
vjerniku u njegovu radu, majci uz kolijevku nje- 
zina djeteta, djevojčici što šije, redovnici koja traži 
riječi za svoju adoraciju. Postaju duhovna vježba. 

Pa ipak, gle, premda to njihov autor i nije htio, 
sadrže duboku znanost, dostižući savršenstvo najis- 
tančanijih pjesama. I doista, slike uzete iz prirodnih 
ljepota te osvijetljene uspomenama iz Staroga i No- 
voga zavjeta zajedno čine krajolik, kojega dijelovi 
izgledaju kao da se gube u preobilnu svjetlu, kao 
u neke vrste zlatnome prstenu što razasipa sjene 
nadomještajući ih zrakama što gotovo zasljepljuju. 
Razumljivo je da se na toj točki pjesnik, kao uosta- 
lom i mistik, zaustavlja pred neizrecivim. Ljudski 
mu jezik može dati samo obične slogove, poredane 
zajedno u red kojim se služe smrtnici u svagdaš- 
njem životu. Premda iskovan od umjetnika Riječi, 
jezik ipak uvijek ostaje nesposoban da prevede za- 
nose u koje upada kad osjeti Božju prisutnost u pri- 
rodi, u najfinijemu vlaknu biljke kao i u noćnome 
pjevu zvijezda, u najbeznačajnijem biću kao i u 
najsjajnijem geniju; Božju prisutnost u njemu i iz- 
van njega, zajedništvu s njime, u najvišem uzdig- 
nuću. Kako reproducirati taj razgovor između stvo- 
renja i Stvoritelja, to uzdignuće duše što je uronje- 
na u slavu Najvišega? S druge pak strane, ne treba 
li pokušati izlijevati te provale i te radosti? Ne po- 
stoji li dužnost da se vlastita bogatstva dijele siro- 
masima? U stvarnosti nema nikakve usporedbe iz- 
među te božanske sreće i drugih bogatstava. 

On sam, Ivan od Križa, više je nego jedanput 
oplakao tu svoju nesposobnost.« Zato je Donni Anni 
de Pefialosa, koja je od njega tražila »Živi plamen«, 
pisao ovako: »Radi se o tako intimnoj, tako duhov- 
noj građi te izgleda da to nadilazi mogućnosti ljud- 
skoga jezika.« 

U proslovu  »Duhovnog spjeva« piše: »Tko će 
ikada moći opisati ono što Duh Sveti daje shvatiti 
zaljubljenim dušama u kojima stanuje? Tko će mo- 
ći izraziti ono što im on daje osjećati i željeti? Si- 

gurno nitko, pa ni same duše što su obasute nebes- 
kim priopćenjima. One će se moći najvećma služiti 
slikama, usporedbama i sličnostima da bi izrazile 
nešto malo od onoga što kušaju i od obilja duha si- 
pajući tajne i misterije, no nikada ih neće znati pro- 
tumačiti razlozima. Štoviše, sličnosti, ako se ne či- 
taju s jednostavnošću duha ljubavi i razumijevanja 
što ih sadrže, mogu izgledati prije besmislice negoli 
osjećaji što ih diktira razum, prema onome što nam 
je dano da zapazimo u Salomonovim božanskim 
Kanticima i u drugim knjigama Svetoga pisma, gdje 
Duh Sveti, ne mogavši nas uobičajenim i upotre- 
bljavanim pojmovima uputiti u puninu svojega smi- 
sla, objavljuje tajne neobičnim slikama i uspored- 
bama.« 

Pravo tumačenje mističnoga pjesništva sv. Iva- 
na od Križa sastoji se u tome da se riječima ljubavi 
očuva sva njihova punina, a još više da sami u vjeri 
ljubimo Boga, svjesni da ga nikada nećemo shvatiti. 
Kad sv. Ivan od Križa govori o Božjoj ljubavi, služi 
se pojmovima ljubavi uobičajenim među ljudima, 
no dajući im ipak neko posve drugo značenje, jer 
prava je ljubav prema Bogu kudikamo savršenija i 
uzvišenija. I on se kao i biblijska »Pjesma nad pjes- 
mama« služi bogatstvom slika i simbola što su uze- 
te iz vatre ljubavi između ljudi, no odmah ih oslo- 
bađa od svega tjelesnoga i pretvara ih kao u neki 
gorući grm koji je gorio, a nije sagorijevao. 

Henry Bordeaux s pravom primjećuje: »Da bis- 
mo mogli kušati lirsko pjesništvo sv. Ivana od Križa 
u njegovu tajanstvenom čaru, moramo i sami biti 
obdareni otvorenom osjetljivošću za to božansko 
očitovanje. Sva njegova poezija i njegova mistika 
nisu posvećene samo Bogu, kao božanskoj osobi, ne- 
go i njegovoj osjetnoj prisutnosti, osjetnoj u svako- 
me od nas. Ta prisutnost oživljava svijet, koji je 
sav i jedino stvoren za čovjeka.« To se snažno po- 
dudara s onim što uči sv. Ignacije Lojolski u Du- 
hovnim vježbama u svojem »Fundamentu« — Na- 
čelu i temelju — u kojemu kaže da su sve stvari 
stvorene radi čovjeka kako bi mu pomogle da hvali 

Boga, iskazuje mu poštovanje i služi mu. I tako se 
čovjekov život i čitav svijet oko njega i čitav sve- 
mir pretvaraju u veličanstvenu simfoniju Apsolut- 
nome. No u isto vrijeme pretvara se u neodoljivu 
čežnju za njim. Tu je čežnju sv. Terezija Avilska 
ovako izrekla: »Umirem što ne umirem!« Istu je mi- 
sao ponavljao i sv. Ivan od Križa u Pjevu duše koja 
se muči od težnje za gledanjem Boga: 

»Živim, ali ne živim u sebi; 

i toliko je dobro 

poslije smrti, a za koje molim, 

da osjećam kako umirem, jer ne umirem.« 


Henry Bordeaux misli da je svečev »Duhovni 
spjev« cvijet njegove lirske i mistične zbirke. On se 
nadahnjuje na Bibliji i na čežnjama zaljubljene za- 
ručnice iz Pjesme nad pjesmama, samo što sa slika- 
ma Istoka miješa suhe kastilske krajolike i one blaže 
iz blage Andaluzije. Sav je »Duhovni spjev« prožet 
snagom opojne ljubavi. No, iako su obnovitelji Kar- 
mela Terezija Avilska i Ivan od Križa bili posve 
opojeni tom božanskom ljubavlju, ne ostadoše ipak 
samo na polju čiste kontemplacije nego se svojski 
dadoše i na posao od kojega su živjela stoljeća, a 
toliki žive još i danas, i to ne samo u Karmelu već 
i izvan njega, a to su svi oni koji se napajaju bla- 
gom njihove duhovne nauke. 

U vezi sa sv. Ivanom od Križa navedimo još ne- 
koliko lijepih misli Henryja Bordeauxa: »Izgubljen 
u Bogu, posjedovao je izvor života. Taj život buji- 
cama izvire iz njegove lirike. I dok danas čovjek sa- 
ma sebe čini središtem svemira, taj nas pjesnik pod- 
sjeća da nam ono što nas ne dovodi do spoznaje Bo- 
ga ne dopušta da spoznamo išta. Dakle, ljubav je ona 
koja nas dovodi do spoznaje, no ljubav je često spre- 
čavana ropstvom materiji i intelektualnim zabluda- 
ma, od kojih se moramo osloboditi želimo li nad- 
vladati sve ono što je zapreka za Boga da djeluje 
u našoj duši i da je posjeduje. Ljudi se među so- 
bom mrze, zato što mrze Boga ili zato što ga ne po- 
znaju.« 

Ako je to tako, onda je upravo sv. Ivan od Križa 
jedan od učitelja koji je potreban upravo našem 
vremenu. O tome je god. 1970. kardinal Gabriel 
Garrone, koji je na II. vatikanskom saboru bio iz- 
vjestitelj famoznog XIII. nacrta o Crkvi i suvreme- 
nom svijetu, a zatim kroz dugi niz godina vrijedan 
i lucidan pročelnik Kongregacije za katolički odgoj, 
objavio studiju pod naslovom »Aktualnost sv. Ivana 
od Križa«. 

On piše: »Sveti Ivan od Križa mogao bi se činiti 
manje aktualan ili čak najneaktualniji od ljudi. Ta 
nije li se sadašnji svijet u djelima i opredjeljenjima, 
zaista strašno smiono vratio onoj: *Sve ili ništa", po- 
stavljajući čovjeka kao Sve umjesto Boga, ne oklije- 
vajući da Boga pobrka s ništavilom? No ne postav- 
ljaju li već apsolutnost toga stava i radikalizam tog 
izbora neku vrstu sličnosti duše između sv. Ivana 
od Križa i čovjeka današnjice? Nisu li dva sugovor- 
nika suočena licem u lice sposobna da se razumiju 
govoreći na neki način jedan te isti jezik? Krajnosti 
završavaju tako da se među sobom dodiruju... pa 
je onda dopušteno misliti kako je među vrlo rijet- 
kima sv. Ivan od Križa onaj od kojeg svijet može 
primiti razumljivu i djelotvornu poruku. Ogradimo 
se samo na to da reknemo zašto je to tako, iznijevši 
na vidjelo neke crte njegove fizionomije i njegove 
nauke. 

On je prije svega jedan od onih pionira koji do- 
laze iz tajanstvenoga svijeta u koji običan čovjek 
nema pristupa. On donosi svjedočanstvo jednog is- 
kustva. Ovome svijetu za koji je stvarnost jedino 
vrijedna interesa on govori jezik onoga koji je pre- 
koračio prag te na neki način nešto vidio i iskusio. 
A to je neprocjenjiv dokument, to više što je sv. 
Ivan od Križa bolje od ikoga shvatio i znao reći ka- 
ko je to nečuveno iskustvo ostajalo ipak u redu 
vjere, koji nam je svima zajednički, one vjere bez 
koje na ovome svijetu nema pristupa k Bogu, a nju 
Bog neprestano pročišćuje da bi od nje učinio kraj- 
nje iskustvo u kojemu čovjek, 'oslonjen bez oslona', 
uživa u nekoj 'šutljivoj glazbi' i u određenoj 'samoći 

što je vrlo napučena': u toj točki čistoće ljubav mo- 
že objaviti da ju je Bog prihvatio i da njezina pri- 
sutnost ispunjava dušu. 

Bolje od ikoga drugoga sv. Ivan od Križa znao 
je protumačiti kako sve to — kao vjera, kao ljubav 
— nije bilo moguće drukčije nego samo u Kristu, 
onoj Riječi u kojoj nam je Bog rekao sve, jer on je 
njegova poosobljena Riječ. 

Čudesnost je u tome što su nam te uzvišene is- 
tine donesene kao objava istoga onoga što znamo, 
istoga onoga u što vjerujemo, no donesene tako reći 
u jednome nevjerojatnom stupnju užarenosti. Poz- 
nata je izreka sv. Ivana od Križa: 'Koju objavu mo- 
žemo očekivati kad nam je Bog rekao svoju Riječ: 
on nam nema više ništa reči. 

A sve je to servirano najveličajnijim jezikom, 
onim pjesničkim jezikom koji je jedini kadar — os- 
lobađajući se umovanja — sve do nas prenijeti onu 
puninu svjetla. Neiscrpive strofe u kojima se svaki 
čas iznova može pronaći malo više od onoga što se 
zna. Sv. Ivan ih je tumačio sam i pod njegovim pe- 
rom, na svakome koraku pršte oni divni cvjetovi 
koji, kada ih otkrijemo, više ne prestaju širiti mio- 
miris; svaki čas i na najmanju riječ Evanđelja pro- 
izlaze na vidjelo sva ta u srcu skrivena svjetla ko- 
jima se i sveta Terezija od Djeteta Isusa hranila do 
te mjere da više nije kušala drugu hranu... 

Ne, vrijeme sv. Ivana od Križa nije prošlo! Zah- 
tjevan, apsolutan, pohlepan za stvarnim i napokon 
u traganju za Bogom, čovjek ovoga vremena mogao 
bi u svetom Ivanu od Križa imati učitelja, kojega 
traži... « : 

Čitav ovaj naš prikaz — ili bolje: naše traganje 
za svetim Ivanom od Križa — završimo njegovom 
pjesmicom u kojoj on izriče bit savršenstva, a pre- 
veo ju je hrvatski književnik Nizeteo. 


Smetni stvoreno s uma: 
Samo Tvorcu slava budi: 
udubi se u život duha, 
samo Dragom ljubav nudi!!! 

Andrija Kačić Miošić 


Iz Španjolske, domovine sv. Ivana od Križa, vra- 
timo se u našu dragu Hrvatsku, taj kutić planeta, 
koji nam je najdraži, vratimo se južnohrvatskom 
kamenjaru u Zaostrog, gdje je 14. prosinca 1760. 
umro Starac Milovan, kako se nazivaše franjevac 
Andrija Kačić Miošić, čije djelo »Razgovor ugodni 
naroda slovinskoga« živi punokrvnim životom od 
svojega postanka pa do danas, iako je epsko doba u 
nas i oko nas davno prestalo. On je naš pučki Ho- 
mer čija je Pjesmarica ušla u sve kolibe »čobana i 
težaka« i postala im draga knjiga koja ih je prosvje- 
ćivala, odgajala i pomagala da ostanu ljudi, kršćani 
i Hrvati. Njegov lik i njegovo djelo pokazuju divlje- 
nja vrijednu snagu jedenog malog naroda, stolje- 
ćima odsvud pritisnutog, od tuđinaca podijeljenog, 
obespravljenog i odnarođivanog, koji ipak nikada 
nije pokleknuo — i neće pokleknuti — već je s na- 
raštaja na naraštaj prenosio svijest o zajedništvu 
svojega hrvatskoga jezika, svoje hrvatske kulture, 
svojega hrvatskoga samobitnoga narodnoga bića. 

I kad smo 2. lipnja 1980. slušali snažni govor 
Ivana Pavla II. u sjedištu Uneska (Organizacije Uje- 
dinjenih naroda za odgoj, znanost i kulturu) u Pa- 
rizu, u kojem je predstavnike znanosti i kulture up- 
ravo zaklinjao da brane suvereno pravo svakoga na- 
roda na njegovu kulturu, onda smo dobili najauto- 
ritativniju potvrdu ideala za koje se borio i fra An- 
drija Kačić Miošić i tako postao »najjači hrvatski 
prosvjetiteljski pisac i odgojitelj u cilju samoodrža- 
nja« (Jakša Ravlić). 

Neka to posvjedoči sam Kačić koji u svojoj »Ko- 
rabljici« ovako piše: »Nemoj se, dakle, stiditi u tvoj 
slavni jezik govoreći, kakono se ne stide Grci ni La- 
tini govoreći u jezike njihove.« Poslije ovoga jasno- 
ga i odrješitoga mišljenja u obranu hrvatskoga je- 
zika, nastavlja iznoseći primjer: »I kada budeš upi- 
tan: "Koga si naroda?" — nemoj odgovoriti kako si 
naučan: 'Ja sam Šćavon' jer je to naški reći 'ja sam 

sužanj, pače još grdnije 'ja sam sužnjetina' — što 
je tvoja sramota i pogrda velika. Reći dakle imaš: 
Ja sam Dalmatin, Rvat, Bošnjak oli Slovinac' jer 
smo od starine slavni a ne Šćavi ni Šćavoni rečeni.« 

A u Predgovoru prvome izdanju »Razgovora u- 
godnoga naroda slovinskoga« (Mleci, 1756.) Kačić 
poručuje »bratu štiocu«: 

»Po naravi je čovika svakoga svoj narod hvaliti, 
uzdizati i uzveličavati, i zato vide se mnoge knjige 
na svitlost iznesene, u kojim se štiju kralji, duke, 
markeži, knezovi, gospoda, vitezovi, junaci i njihova 
junaštva. Ma narod slovinski vazda je bio, kako se 
vidi, u tomu malo pomljiv, jer se malo stvari štije 
i nahodi od starih kralja, bana, gospode i događaja, 
koji su se događali u našim stranama. I da se posve 
ne izgube od starih vitezova uspomene, gospodin 
Bog dao je našem narodu taku pamet naravnu, da 
ono što drugi narodi uzdrže u knjigam, oni uzdrže 
u pameti pivajući na sobetim (gozbama), dernecim 
i po svim mistim kuda putuju pisme svojih kralja, 
bana, vitezova i vrsnih junaka, koje premda nisu 
posve istinite, ništa ne manje ima svaka dobar te- 
melj od istine. Želeći, dakle, ja da siromasi težaci i 
čobani naroda slovinskoga, koji se naslađuju u ta- 
kizim pismam, mogu doći u poznanje da njihove pi- 
sme i davorije nisu brez temelja istinita, na službu 
istih siromaha dajem na svitlost ove knjižice skup- 
ljene, složene i prinesene iz različitih knjiga talijan- 
skih u jezik slovinski, u kojim će se viditi kralji, 
bani, gospoda i vitezovi slovinski, junaštva i sva di- 
lovanja dobra i zla...« 

Upoznajmo, dakle, toga za hrvatsku kulturu pre- 
važnoga i zaslužnoga redovnika. Andrija Kačić Mio- 
šić rodio se godine 1704. u Bristu, selu gornjega ma- 
karskog Primorja. Ne zna se točno dan njegova ro- 
đenja, ali se zna da je 17. travnja kršten kao Ante. 
Otac mu se zvao Bartul, a majka Mande, rođena 
Tomašević. U obitelji se vjerovalo da potječu od 
starih primorskih Kačića. Dio prezimena Miošić do- 
bio je od pradjeda Mije, kojega su se potomci na- 
zivali Kačić Miošić. Sam fra Andrija na nekim svo- 

jim knjigama potpisuje se s Andrija Kačić rečeni 
Miošić. On je ljubomorno čuvao oba prezimena. 

U ono doba za seoskoga momka bijaše gotovo je- 
dina mogućnost školovanja posvetiti se duhovnome 
staležu. Tako je to bilo i za našega Antu, kojega je 
njegov ujak fra Šimun Tomašević, gvardijan tfra- 
njevačkog samostana u Zaostrogu (1714.—1717.) uzeo 
k sebi te on poče učiti temelje koji su se tada pou- 
čavali u osnovnim školama i gramatiku hrvatskoga, 
talijanskoga i latinskoga jezika. U dobi od 16 godi- 
na stupio je u franjevački novicijat. Filozofske na- 
uke završio je u Budimu, gdje je ostao od 1721. do 
1727. Vrativši se u Šibenik, bio je ondje god. 1728. 
zaređen za svećenika. 

Budući da je god. 1726. u Zaostrogu bilo osno- 
vano učilište filozofije, fra Andrija Kačić Miošić po- 
stavljen je godine 1730. za profesora na toj visoko- 
školskoj ustanovi. Neko vrijeme, točno tri godine, 
predavao je filozofiju, a onda godinu dana moralku, 
Kada su se franjevački samostani u Slavoniji, Ugar- 
skoj i Dalmaciji odijelili od provincije Bosne Sre- 
brne, Kačić je nakon jednogodišnje župničke službe 
u Opuzenu postao lector generalis, što znači redoviti 
profesor na franjevačkoj bogosloviji u Šibeniku. On- 
dje je službovao cijelo desetljeće. Nakon toga nala- 
zimo ga godine 1745. u samostanu, u Sumartinu, na 
otoku Braču, gdje dvije godine kasnije postade i 
starješinom. Njegova je zasluga što se ondje umje- 
sto maloga i tijesnoga samostana počeo graditi veći 
i ugodniji, koji još i danas postoji. 

Kačić, sin makarskoga Primorja, želio je starije 
godine provesti u svojem užem zavičaju. I tako je 
tamo od 1750. do 1760. proživio zadnjih deset godi- 
na svojega nadasve plodna života. Kroz to je vri- 
jeme od 1758. do 1754. bio i gvardijan. 

Andrija Kačić Miošić od svojeg ulaska u samo- 
stan pa sve do smrti bavio se knjigom, bio je pri- 
jatelj knjige, a to je bilo blagotvorno i korisno ne 
samo za njega, nego i za njegove slušače, ali i za 

one široke slojeve našega naroda, do kojih je doprla 
njegova pjesmarica »Razgovor ugodni naroda slo- 
vinskoga«. 

Kao profesor u Šibeniku pripremio je za tisak 
priručnik skolastičke filozofije na latinskome jeziku 
»Elementa peripatethica juxta mentem subtilissimi 
doctoris Johannis Duns Scoti«, koji bijaše 1752. tis- 
kan u Veneciji. Već se tada potpisivao s »lector ju- 
bilatus provinciae SS. Redemptoris in Dalmatia«, 
dakle, kao pripadnik one franjevačke provincije 
Presvetog Otkupitelja, koja će se proslaviti u pro- 
učavanju djel4 oštroumnoga naučitelja Duns Scota. 
Dovoljno je samo sjetiti se pokojnog oca Karla Ba- 
lića i njegove Skotističke komisije. 

. U svojim »Elementima filozofije« Kačić spomi- 
nje da ima završenu i logiku, fiziku i metafiziku, ali 
ta djela nikada nisu bila tiskana, pa im se zameo 
svaki trag. »Elementa peripatethica« prvi su dio fi- 
lozofije kakva se tada predavala na franjevačkim 
učilištima. 

. No najpoznatije i najpopularnije Kačićevo djelo 
bijaše svakako »Razgovor ugodni naroda slovinsko- 
ga«, koje doživi dva izdanja, prvo 1756., drugo 1759. 
Kačić se spremao i na treće izdanje, ali ga je u to- 
me omela smrt. Od pjesama »Razgovora ugodnoga« 
za hagiografa može biti vrlo zanimljiva »Pisma od 
kralja Vladimira«, u kojoj je opjevan sv. Vladimir, 
mučenik, o kojem sam pisao u »Duhovnim velika- 
nima kroz svibanj« — i to za 22. svibnja. 

O tome kralju Vladimiru Kačić piše i u prozi 
ovo: »Izvan čudnovate lipote tilesne s kojom nareši 
narav kralja ovoga, biše narešen od Boga svim kri- 
postima duhovnim, tako da u ljubavi, dobroti i sva- 
komu dilovanju kršćanskomu ne imade sebi prili- 
čna. Do nikoliko vrimena kralj bulgarski, Samuel 
imenom, učini protiva njemu rat i došavši s jednom 
silnom vojskom udari na Vladimira i na države nje- 
gove. Ma videći Vladimir da se protiva tolikoj sili 
opriti ne može, ne smide ga dočekati ni pobit se š 
njime, nego s ono malo vojske što sobom imadiše, 
pobiže u planinu u kojoj nahodeći se mnoge zmije 

puno ljute, počeše klati vojsku njegovu, koje zlo 
videći Vladimir, izmoli u Gospodina Boga da nikoga 
unapridak ujisti ne mogu. I tako u rečenoj planini 
ni sada zmije ne kolju nikoga po dostojanstvu kralja 
Vladimira, velikoga sluge božijega. 

Videći dakle Samuel, kralj bulgarski, da mu u 
planini nahuditi ne mogaše, poče ga moliti da sađe 
Šš njime besiditi od stvari od kraljevstva njegova, 
lažući mu i dajući tvrdu viru i Boga jamca, da će 
se š njime pomiriti i da mu neće učiniti zla nikakva. 
Vladimir, budući pun dobrote, ne znadući što će 
reći nevira ni privara, sađe s planine, koga Samuel 
imavši u ruke, svezana posla u Bulgariju i čini ga 
postaviti u tamnicu. Pak porobivši svu gornju Dal- 
maciju, povrati se u kraljevstvo svoje s jednim 
mnoštvom robja koje biše zarobio. Ovi kralj imadiše 
ćer, Kosaru imenom, i ova biše vrlo dobra i Boga 
bojeća, čineći mnogu ljubav siromahom, navlastito 
sužnjem u tamnici koje često pohađaše dileći im 
lemozine mnoge i odiću njiovu perući i svaku ljubav 
pokazujući. Čineći dakle Kosara običajna dobra suž- 
njem u tamnici, dogodi se da ugleda u jednoj mrač- 
noj tamnici siromaha Vladimira, kralja dalmatin- 
skoga, mladića puno lipa, pristala i ponizna, koga 
dobro razgledavši, ulize joj u volju i zaželi ga imati 
za svoga zaručnika, Vrativši se dakle k dvoru svo- 
mu, ulize prid oca Samuela, kleče na kolina i poče 
ga moliti da joj Vladimira daruje za svoga zaruč- 
nika. Premda srce Samuelovo biše vazda tvrdo, lju- 
to i nemilostivo, navlastito prama sužnjim, ništa ne 
manje zašto Kosaru vele ljubljaše, dopusti joj milost 
koju željaše, i tako udilj čini izvesti Vladimira iz 
tamnice, obuče ga u kraljske haljine, povrati mu sve 
države koje biše nepravedno oteo, čini ga vinčati s 
Kosarom i posla ga vesela u kraljevstvo svoje. 

Ma posli nikoliko vrimena umri Samuel, tast 
njegov, i stade za kralja bulgarskoga Radomir, sin 
Samuelov, koji učini rat protiva Basiliju, cesaru ca- 
rigradskomu, koga vojska na puno mista isiče, dr- 
žave porobi i popali sve do Carigrada. Videći cesar 
Bažilio da ga ne može pridobiti, i bojeći se da mu 

Carigrada ne osvoji, iskaše sve načine kako bi ga 
pogubio, i nahodi način ovi: šalje mudre poklisare 
podmuče (potajno) k rodijaku kralja Radomira ko- 
mu Vladislav ime biše, moleći ga da po koji način 
smakne kralja Radomira, obećavši mu dati kraljev- 
stvo od Bulgarije. I tako lipo znadoše rečeni pokli- 
sari reći i nagovoriti da se ovi nevirnik prignu uči- 
niti sve ono što željahu poklisari rečeni. I tako, oti- 
šavši jedanput u lov kralj Rodimr, otiđe š njime i 
prokleti Vladislav, rodijak njegov, koga u gori, na- 
šavši lipu prigodu, posiče za imati kraljevstvo nje- 
govo. Ma bojeći se Vladimira, kralja dalmatinskoga, 
koji biše zet kralja Radomira, namisli na privari 
ubiti i njega, i za izvršiti opaku misa svoju posla 
poklisare kralju Vladimiru da se dostoji doći na me- 
aš od Bulgarije za zboriti s Vladislavom, novim kra- 
ljem od Bulgarije, od stvari korisnih za živiti u 
skladu i miru. Vladimir, poznajući zloću opakoga 
Vladislava, da o neviri nastoji, odgovori poklisarom 
da na taj sastanak doći neće, jer.se boji privare 
kralja bulgarskoga koji je njegova šuru a svoga ro- 
dijaka pogubio i njegovo kraljevstvo nepošteno 
ugrabio. Videći prokleti Vladislav da ga po ovomu 
putu ne može privariti, ište načine druge za imati 
ga u ruke. 

Nahodi dva rišćanska biskupa, vladike oliti pa- 
trijare, u zakonu i dilim sebi prilične, i kaza im svu 
paklenu odluku svoju, pak uzamši križ dade im ga 
u ruke i reče: "Otiđite k Vladimiru, pokažite mu križ 
ovi i recite da sam se na njemu zakleo da mu neću 
nikakve privare učiniti. Ovi naslidnici Focija nevir- 
noga učiniše što im njiov kralj naredi, i došavši prid 
Vladimira prikazaše mu križ kralja bulgarskoga i 
zakletvu koju biše na križu učinio. Cineći siromah 
Vladimir da misnici, a navlastito biskupi, lagati ne 
znadu, uputi se š njima put meaša bulgarskoga, na 
koji došavši, uvedoše ga u jednu crkvu u kojoj bihu 
vojnici kralja bulgarskoga, od istoga određeni da ga 
u njoj ubiju, kako i ubiše. 

A misto gdi ga ubiše, zove se Preslava, u komu 
mistu učini mnoga čudesa njegovo tilo sveto, ali ne 

bi dostojno da u njemu pribiva ovo blago nebesko, 
zato biše od kraljice Kosare prineseno u Krean, gdi 
ovoga svetoga kralja bijaše pristolje, i bi ukopano 
u crkvi Blažene Gospe gdi se i sada cilo nahodi či- 
neći čudesa mnoga. Kraljica Kosara ulize u mana- 
stir, učinivši se koludrica, gdi živi i umri sveto. Pro- 
kleti Vladislav ubojica, posli nego pogubi ovoga slu- 
gu božijega, udilj poče uzimati mista i gradove nje- 
gove, i nahodeći se jednu večer pod gradom Dra- 
čom koga biše opsidnuo, za večerom ugleda svetoga 
Vladimira s mačem u ruci i teško se pristrašivši poče 
zvati vojnike da ga dođu pomoći, ali prija nego do- 
đoše, nađoše ga mriva.« ' 

Kačić je u »Razgovoru ugodnome« opjevao mno- 
ge junake, koji su se borili protiv Turaka: Juru Ka- 
striotića, Janka Sibinjanina, sv. Ivana Kapistrana, 
Nikolu Zrinskoga, sigetskoga junaka, hrvatskog Le- 
onidu i druge. 

U »Pismi četvrtoj vojvode Janka i sv. Ivana Ka- 
pistrana kako razbiše cara Memeda, sina Muratova, 
pod Biogradom na 1456.«, Kačić pjeva: 


»Sva je vojska Janka poslušala, 
ali nekti Ivan Kapistrane 

ni njegovi križari junaci, 

nego Dunaj vodu pribrodiše. 


Pet hiljada, ni manje ni više, 
svega glasa 'Jezus! zavikaše 
ter udriše jedino na Turke, 
na vas tabor cara silenoga. 


Za šest uri s Turcim bojak biše, 
od praha se ništa ne viđaše, 

od topova ništa ne čujaše: 

Turci zovu sveca Muhameda, 

a kršćani ime Isusovo. 


Ali ko će s Bogom bojak biti, 
ko 1 božiju vojsku pridobiti? 
Pogiboše Turci janjičari, 
al ih siku božiji križari. 

Oteše im aznu (blago) i zairu, 
čadorove i alaj-barjake, 

sve oružje, ognjene topove, 
tambalase, bubnje i svirale. 


Tu gospoda mnoga izgiboše, 

sve poizbor age i spahije, 

mlađah vezir s agom janjičarskim, 
ine vojske ni broja se ne zna. 


Al uteče Memed, care silni, 
uđe ranjen, vesela mu majka! 
Ovo uvik nek se pripovida, 
Kako Ivan Turke pridobiva!« 


Vrlo je zanimljiva i puna dramatike Kačićeva 
»Pisma od bana Zrinovića i cara Sulemana Trećega 
koji opside Seget ungarski i pod njim umri na 1566.« 
Čitao sam je i učio napamet još kao dijete u osnov- 
noj školi u svojim rodnim Bistrincima, jer je bila 
u tadašnjoj čitanci za osnovne škole. Ta me je pje- 
sma već kao dječaka učila — a vjerujem da je tako 
i mnoge druge — kako valja ljubiti svoju zemlju 
i narod, kako valja ostati vjeran svetoj vjeri, kako 
valja biti karakteran. Koga mogu ostaviti ravnoduš- 
ni ovi Kačićevi stihovi: 


»Zrinoviću vojska izginula, 
ostade mu dvista vitezova, 
a pogibe četiri stotine. 


Evo, brate, i gore žalosti: 
džabanu mu Turci upališe. 
Kad to vidi Zrinović Nikola 
družini je svojoj besidio: 


"Turci nami barut upališe, 
svu zairu u lagum digoše: 
od crnoga praha pocrnismo, 
od živoga ognja izgorismo. 

A neće nam dobra pomoć doći 
od cesara Maksimilijana. 
Obranit se Turkom ne možemo, 
da viteško dilo učinimo. 


Otvorimo od kaštela vrata 

ter na sablje dočekajmo Turke: 
lipše nam je slavno poginuti 
nego živi upasti u Turke. 


Gole će nas po vojsci voditi 
pak najposli na mihe derati. 
Ali prija nego izginemo, 

bote, braćo, da se zagrlimo. 


Svi klekoše ter se poljubiše 
i za grihe svoje proplakaše. 
Nu poslušaj, pobratime dragi, 
što učini Zrinoviću bane! 


Oblači se što god lipše može, 
metnu na se sa zlatom haljine 
i na glavu kapu kubašliju, 

a za kapu šest pera od ždrala. 


U žep meće sto zlatnih dukata 
ter ovako upisao biše: 

'Ko ukopa Zrinovića bana, 
neka nosi sto zlatnih dukata! 


Pak otvori vrata od kaštela 
i povadi sablju od bedrice. 
Na kašteo Turci udariše, 
al prvinci glave pogubiše 


jer ih siče Zrinović Nikola 
i njegovi mladi vitezovi. 

A kad bana rane dopadoše, 
kleknu vitez na kolino livo. 


U ruke se Turkom ne pridaje, 
već im ruse odsijeca glave, 

al ga biše puška udarila 
u zlo misto, u čelo junačko. 


Mrtav crnoj zemlji pade, 

k zemlji pade, Bogu dušu dade. 
Zrinoviću, pokojna ti duša! 

Ko će turske odsicati glave?« 


I da Kačić svojemu hrvatskome narodu nije dao 
ništa drugo do ove pjesme, već bi zaslužio našu traj- 
nu zahvalnost i trajan spomen među nama. Ta je 
pjesma narodu, koji je u svojoj mukotrpnoj povijesti 
uvijek morao ginuti, naraštajima ulijevala hrabrost, 
da već, ako moramo ginuti, ginemo kao junaci vjer- 
ni idealima kršćanstva i hrvatstva. Dok još nije bilo 
velebne Zajčeve opere »Zrinjski«, ta je pjesma ima- 
la ulogu stražara, koji ne dopušta da se uljuljamo 
u spokojan san, nego da uvijek kao naši najbolji 
sinovi i kćeri, budemo budni i spremni za borbu ko- 
ja nas čeka, na iskušenja koja nam prijete. Za nju, 
kao i za čitav »Razgovor ugodni naroda slovinsko- 
ga«, neka je starcu Milovanu vječna hvala, njemu 
koji se — kako navodi u svojim stihovima — »ski- 
tao od Skadra do Zadra, od Mostara do Kotara«. 

U »Pismi Radovana i Milovana« ovako obrazlaže 
svoje djelo: 


»Nije lasno po svijetu hoditi, 
od junaka pjesme izvoditi. 

Ali neka znadeš, Radovane, 

da za novce ne pjevam junake, 
već za ljubav, slavu i poštenje, 
vitezova starih uzvišenja.« 


Pišući o Kačiću, Jakša Ravlić ističe kod njega i 
ovo: »Treba spomenuti da je A. Kačić Miošić, pro- 
tivno od drugih ljudi tadašnjega vremena, bio pra- 
vedan i prema ženama te ih pojedinačno i u skupi- 
nama spominje kao vrijedne borce i hrabre junake 
(Pisma od Maruli, Pisma od Cipra, Pisma od Kašte- 

la, Drvenika, itd.) iznoseći njihova djela kao primjer 
za ugled, što potvrđuje naša povijest do današnjih 
dana.« 

Treće i posljednje djelo Andrije Kačića Miošića 
jest »Korabljica Pisma svetoga i svih vikova svita 
događajih poglavitih u dva poglavlja razdiljena. Je- 
dno počinje od počela svita do porođenja Isusova, 
a drugo od porođenja Isusova do godišta 1760, prine- 
šena iz knjiga latinskih, talijanskih i iz Kronika 
Pavla Vitezovića u jezik bosanski ,..«. Mleci, 1760. 

U uvodu toga djela Kačić ovako piše »Bogočas- 
nom štiocu«: »Cinim da će se kogod čuditi, a kogod 
i narugati, za koju svrhu zazvane su od mene knjige 
ove 'Korabljica'. Dakle, moj dobri štioče, neka se ne 
čudiš i ne rugaš, evo ti kažem uzrok zašto ih tako 
imenova; kako u korablji Noevovoj biše od svake 
vrste žŽivućega, razložita i nerazložita, tako se u 
mojim knjižicam nahodi od svake vrste stvari i do- 
gađaji, svetih i prokletih, harnih i neharnih, mirnih 
i nemirnih, duhovnih i svitovnih, po razlogu dakle 
imaju se korablji Noevovoj prilikovati i Korabljica 
zvati. Ali budući u isto vrime pisano, štampano i 
ispravljano brez ničije izvan božije pomoći, ako na- 
đeš u kakvoj stvari zašastje, oprostit ćeš mi, molim 
te. Pomanjkanja ima i u slovim, a gdigod i u broju 
i ričma, koje ispravljaj po sebi kako znadeš. I ako 
nađeš da se događaji u ovim knjižicam postavljeni 
ne slažu gdigod u broju s onizim koji se od iste vrste 
u prošastim knjižicam nahode, ne čudi se, jer razli- 
čiti pisaoci različito broje drugda meću. I da si mi 
veseo!« 

Posve je opravdano što je Kačić ušao i u veliki 
književni niz Matice hrvatske »Pet stoljeća hrvatske 
književnosti«. Sam je izdavač ovako prezentirao 
Kačićevo književno djelo: »Zbog svih tih elemena- 


ta — tj. ljubavi za slobodom pod cijenu života; 
obrane vlastitog doma, bio on zaprepašćujuće siro- 
mašan — koji sadrže Kačićevo djelo, on je učitelj 


u najplemenitijem smislu iznoseći primjerima, koji 
put i drastičnim, pohvale borcima i junacima i stva- 
rajući ideal pojma junaštva u borbi s neprijateljem, 

koji je ovdje s obzirom na tragiku borbe, bio samo 
u srčanosti borbe i u ubijanju protivnika da bi se 
spasao vlastiti opstanak. ; 

Kako se junaštvo javljalo i kako je ono dio stvar- 
noga našega života, u različitim načinima, pjesme će 
se Kačićeve uvijek čitati, iz njih ćemo uvijek učiti.« 


Otac Riccardo Lombardi 
— život za druge 


Kontemplacija i akcija. Jedinstvo života. To je, 
bez sumnje, jedna od lekcija koju nam je ostavio 
pater Lombardi, čovjek posve zaljubljen u Boga. 
Kontemplativno držanje omogućilo mu je da zado- 
bije onu veliku nutarnju slobodu po kojoj je bio 
slobodan od svakog oblika pesimizma, klonulosti 
duha, utučenosti, otuđenosti. Po kontemplaciji za- 
dobio je i onu kršćansku slobodu koja se odlikuje 
strpljivošću u nošenju križa. Osvajanje nutarnje 
slobode omogućilo mu je da svuda oko sebe sije 
sjeme nade za svakoga, da sve — pa i svoju osobu, 
svoje stvari i poslove — podloži onome što mu je 
kršćanska savjest označavala kao bolje i savršenije. 

Ljubav prema Kristu, koju nije dijelio od ljubavi 
prema bližnjemu, bijaše onaj nutarnji pokretač koji 
je uvijek pokretao oca Lombardija, koji ga je poslao 
na put u 75 zemalja, gdje je davao duhovne vježbe 
i bavio se drugim aktivnostima. Njega je slušalo ti- 
suću biskupa te nekoliko desetaka tisuća svećenika, 
redovnika i svjetovnjaka. Bio je poliglot (govorio je 
francuski, engleski, portugalski, španjolski i njemač- 
ki jezik), pa je zato i mogao govoriti toliko velikom 
i tako raznolikom krugu ljudi. s 

Najvažniji su datumi iz života oca Lombardija 
ovi: rodio se 29. ožujka 1908.; u Družbu Isusovu 
ušao je 24. ožujka 1926.; za svećenika je bio zaređen 
25. srpnja 1936.; redovničku profesiju položio je 15. 

kolovoza. 1942. Umro je u noći u 2 sata i 45 minuta, 
14. prosinca 1979. u Rocca di Papa nedaleko od Ri- 
ma. 

Postigao je doktorat iz filozofije na Državnome 
sveučilištu, i to s najvišom ocjenom, Odlično je ob- 
ranio svoju doktorsku tezu o filozofiji Giovannija 
Gentilea. Na njegovu radu čestitao mu je i sam 
Gentile. Nakon svojega svećeničkog ređenja otac 
Lombardi nekoliko je godina djelovao kao pisac u 
kući pisaca talijanskih isusovaca »La Civilta Catto- 
lica«, a kao stručnjak pisao je o temama iz filozofije. 

Nakon svršetka II. svjetskog rata počeo je posje- 
ćivati razne talijanske gradove posvuda držeći kon- 
ferencije koje su naišle na izvanredan odjek i 
doživjele nečuven uspjeh. Bez pretjerivanja može se 
reći da su mase hrlile da ga slušaju. Nakon onoga 
što su za vrijeme rata ljudi pretrpjeli, konferencije 
patra Lombardija bijahu utjeha i ohrabrenje, ali ne 
samo to, one su nasuprot novim ideologijama tali- 
janskim katolicima pokazivale pravi put. 

Kao posljedica uspjeha tih konferencija rodio se 
najprije pokret »La crociata della bonta« — Križar- 
ska vojna dobrote — a zatim pokret »Za bolji svijet«. 
Taj je pokret želio, odobravao i promicao papa Pio 
XII. O. Lombardi je u Rocca di Papa kod Rima os- 
novao centralu pokreta »Per un mondo migliore«, 
koja je nazvana imenom pape Pija XII. 

Pokret »Per un mondo migliore« raširio se i iz- 
van granica Italije. Sam pater Lombardi širio ga je 
posvuda. U službi pokreta mnogo je putovao, odu- 
ševljavao, bodrio, ni najmanje ne štedeći svoje sile. 
Napori su za njegovo srce bili prejaki, pa je o. Lom- 
bardi morao obuzdavati svoju aktivnost, što mu nije 
bilo lako. 

Osim toga, napisao je i čitav niz djela koja ćemo 
ovdje samo navesti. 

La salvezza di chi non ha fede (1938.) — Spase- 

nje onoga koji nema vjere, 

La storia e il suo protagonista (1942.) — Povijest 

i njezin glavni glumac, 

Per un mondo nuovo (1951.) — Za novi svijet, 
Pio XII per un mondo migliore (1954.) — Pijo 
XII. za bolji svijet, 

L'ora del Concilio. Per una riforma nella carita 
(1961.) — Trenutak sabora. Za obnovu u ljubavi, 
Per un postconcilio efficace (19685.) — Za uspje- 
šno posaborsko doba, 

Per vivere il Concilio (1968.) — Za proživljavanje 
Sabora, 

Terremoto nella Chiesa (1970.) — Potres u Crkvi 
La Chiesa della speranza (1973.) — Crkva nade, 
Chiesa e Regno di Dio (1976.) — Crkva i Božje 
kraljevstvo. 


Već sami naslovi djela oca Lombardija jasno go- 
vore da su ta djela izvanredna kronika Crkve u 
razdoblju od četrdesetak godina. Kronika živa i pu- 
na dramatike, baš kao i burno razdoblje Crkve u 
kojemu je nastala. 

Zadnjih mjeseci života kretao se otac Lombardi 
samo na kolicima. U takvu stanju bio je primljen 
i u audijenciju kod Ivana Pavla II. Umro je u dobi 
od 71 godine. Družba Isusova, kojoj je pripadao, 
dostojno se oprostila od njega. U glavnoj isusovač- 
koj crkvi u Rimu Al Gesu za uglednoga pokojnika 
zadušnicu je služio biskup Frascatija mons. Luigi 
Liverzani, na čijem se području nalazi Rocca di 
Papa i sjedište pokreta »Per un mondo migliore«. 
Velika crkva bijaše puna vjernika, a bilo je prisut- 
no i 70 svećenika što biskupijskih što redovničkih iz 
raznih zemalja, a također i general Družbe Isusove, 
otac Pedro Arrupe. Zborom je ravnao 0. Virginio 
Rotondi, osnivač pokreta »Oaza«, koji je dugo bio 
suradnik oca Lombardija. 

U prigodnoj homiliji sadašnji upravitelj pokreta 
»Per un mondo migliore« Don Juan Pedro Cubero 
spomenuo je ove riječi oca Lombardija: »Stalno i 
uporno molio sam Gospodina da bih svu svoju pat- 
nju za koju sam sposoban za vrijeme svojega života 
mogao davati za spasenje braće, da bih mogao doći 
do smrti kao svijeća koja se gasi jednim dahom, 

istrošen za njega, za njih, tako da po mogućnosti ne 
bi ostalo ništa što mu već prije nisam dao.« 

Misu zadušnicu dan prije sprovoda za pokojnog 
oca Lombardija u kapeli centra »Pio XII.« u Rocca 
di Papa služio je kardinal Eduardo Pironio, pročel- 
nik Kongregacije za redovnike i svjetovne institute, 
a zatim general o. Pedro Arrupe. Tijelo oca Lom- 
bardija pokopano je na rimskome groblju il Verano. 

U svojemu je životu i o. Lombardi doživio da 
ga mnogi nisu shvaćali. To je kruh svih proroka. 
No sigurno je i njegova patnja pridonijela tome da 
on u jednom teškom razdoblju ljudske i crkvene 
povijesti bude svjetionik koji je mnogima ulio u 
srce nadu i ljubav, kojim se Gospodin poslužio da 
bude glasnik boljega svijeta. 


206 


15. prosinca 


Gospina ukazanja u Beauraingu 


Prije nego započnem pisati o Gospinim ukaza- 
njima u Beauraingu u Belgiji, koja su se zbivala od 
29. studenoga 1932. do 3. siječnja 1933., želim nešto 
reći o ukazanjima općenito. Teolozi nastoje prilično 
umanjiti njihovu vrijednost — i to zbog dvaju raz- 
loga: 


1. Oni znaju da je službena ili javna Božja ob- 
java zaključena i, prema tome, njihovi se teolo- 
ški radovi neće temeljiti na takvim očitovanjima 
neba, nego na Svetome pismu, usmenoj predaji 
i crkvenom učiteljstvu: redovitom i izvanrednom. 
2. Teolozi se osjećaju upravo povrijeđeni osred- 
njošću i uzbuđenjem, s kojima se katkada piše o 
tim očitovanjima ili ukazanjima. 


To možemo posve shvatiti kada znamo da je 
službena Božja objava po Svetome pismu, punina 
objave po Isusu Kristu tako ozbiljna, puna dostojan- 
stva, daleko od svega što ugađa ljudskoj znatiželji: 
Bog je ozbiljnost i dostojanstvo, a time odišu i nje- 
gova očitovanja. Sjetimo se samo njegova očitovanja 
Mojsiju u gorućem grmu u Knjizi Izlaska, glava 3., 
ili u Izaiji, glava 6., pa ćemo odmah vidjeti svu ve- 
ličanstvenu ozbiljnost i dubinu ukazanja. Dobro je 
te tekstove često lagano čitati, o njima razmišljati, 
da bismo prema očitovanjima neba stekli ispravan, 
ozbiljan i dostojanstven pojam. X. 

Mariolog Laurentin, čovjek vrlo dubok i ozbiljan, 
u vezi s privatnim ukazanjima, a takvo je bilo i ono 

u Beauraingu, piše ovako: »Ne valja ipak ne priz- 
nati zanimanje za te pozive s neba, od kojih su dva 
poglavita, Lurd i Fatima, dobila od Crkve najviša 
priznanja. I premda ne postoji stroga obveza da se 
vjeruje u ukazanja, bio bi znak vrlo slaba smisla za 
Boga i Crkvu, više ili manje teško bi se isključilo iz 
njezina života, kada bi se u teoriji i u praksi odba- 
cilo sve ono s toga područja.« Iz toga onda za naše 
konkretno držanje slijedi da u stvarima privatnih 
ukazanja ne valja biti odviše lakomislen, lakovje- 
ran, već zdravo kritičan. Ali jednako tako ne bi 
valjalo ići ni u drugu krajnost, koja sve odbacuje 
kao laž i utvaru. 

Ima u Crkvi privatnih ukazanja koja su vrlo 
dobro proučena, o kojima postoji vrlo ozbiljna, kri- 
tička, povijesna i teološka literatura, kao npr. o 
ukazanjima Srca Isusova u Paray-le-Monialu sv. 
Margareti Alacoque, te o ukazanjima Majke Božje 
u La Saletteu, Lurdu, Fatimi, Banneuxu, Beauraingu. 
O Gospinim ukazanjima, osim Laurentina, pisali su 
i drugi ozbiljni teolozi, kao J. Goubert, L. Cristiani, 
L. Lochet, H. Marćchal, A. Bramini, L. Volken, G. 
Besutti, OSM, L. G. Da Fonseca, V. M. Buffon, OSM, 
i drugi. i 

I ukazanja Majke Božje u Beauraingu bila su 
svestrano ispitana i tek nakon deset godina vrlo 
ozbiljnog i kritičkog rada biskup Namura u Belgiji 
monsignor Andr€ Charne priznao je u jednom jav- 
nom i službenom dokumentu od 10. veljače 1943. da 
se radi o djelu blažene Gospe. Možemo ih, dakle, 
prihvatiti kao vjerodostojna. 

Nakon ovog, potrebnog uvoda i obrazloženja 
uputima se u samo Gospino ukazanje u Beauraingu. 

Tata Voisin uvečer 29, studenoga 1932. pozvao 
je k sebi svoju kćerku Fernandu i sinčića Alberta. 
Rekao im je da njihova seka Gilberta izlazi iz odgoj- 
onog zavoda u 18,30. Neka odu po nju, jer je u to 
doba već mrak. Fernandi je petnaest, a Albertu de- 
vet godina. Oni pozvaše da ih do penzionata prate 
i njihove prijateljice Andreina i Gilberta Degeimbre. 
Bilo je to veselo i nestašno društvance koje je usput 

pritislo na dugme pokojeg zvonca na trgovinama te 
onda pobjeglo dok se trgovac na vratima ljutio na 
drskost dječurlije. 

Kad su došli do ograde penzionata, ušli su, a 
zatim prošli kroz lijep vrt u kojemu je bila spilja 
Gospe Lurdske. Svi su se, prolazeći kraj spilje po- 
božno prekrižili, onako kako to samo djeca u beza- 
zlenosti znaju činiti. U samu zgradu nisu još mogli 
ući, jer im časna sestra još nije otvorila vrata. Mali 
Albert vrteći se najednom poviče: »Pogledajte Gos- 
pu!« 

Njegova starija sestra Fernanda odmah mu spu- 
sti: »Tiho, ludove! Bit će to automobil s upaljenim 
svietlima!« 

Tri djevojčice su se ipak obrnule te ugledale 
sjajnu bijelu priliku. U to se otvore vrata zavoda, 
a na njima se pokaza časna sestra. 

»Sestro, gledajte! Gle, kako se kreće kip iz spi- 
lje!« — rekoše djeca. 

»Što to govorite, djeco« — odvrati im sestra — 
— »kipovi se ne pokreću. Možda se to pokrenula 
koja grana na stablu.« 

Napokon je kroz vrata izišla i očekivana Gilber- 
ta Voisin. Gleda i ona, pa iako nije čula ništa od 
razgovora svojih malih prijatelja, i ona poviče u sav 
glas: »Gledajte! Gleda nas kip sa sklopljenim ruka- 
ma!« 

Djecu je sada zahvatio neki čudni strah. Srce im 
u grudima živo tuče. »Bježimo!« — povikaše svi kao 
jedan. S rukama na očima, da ne bi ništa vidjeli, 
djeca se dadoše upravo u luđački bijeg kroz vrt. U 
bezglavoj gužvi devetogodišnja se Gilberta Degeim- 
bre spotakne i skotrlja na zemlju. Djeca se zausta- 
više. Iz one tako lijepe dječje solidarnosti pomogoše 
maloj da ustane. A zatim opet poput zaplašenih srna 
nagnuše u bijeg prema kući. Došli su gotovo bez 
daha, blijedi od straha. 

Poznato je da djeca ne mogu dugo čuvati tajnu. 
Što im je na srcu, to im je i na jeziku. Takva je bila 
i mala Gilberta koja je odmah iste večeri rekla: 
»Mama, vidjeli smo čovjeka obučena u bijelo!« 

Albert ju je odmah ispravio: »Nije tako! Bio je 
to Gospin kip, koji se micao.« 

Majka je sva zbunjena rekla djeci: »Kipovi se 
ne miču, a vi, sigurno, niste toliko dobri da biste 
mogli vidjeti Gospu!« 

Kad se nešto kasnije i tata vratio kući, saznavši 
za sve, prasnuo je usmijeh. Prošla je večera, a zatim 
su djeca odmah pošla u krevet. Kad se majka, koja 
se zadržala u kuhinji, vraćala u sobu u kojoj su dje- 
ca spavala, prolazeći kraj kreveta male Gilberte koja 
je spokojno već spavala, čula ju je kako u snu go- 
vori: »Gledaj, Alberte, gledaj kako je lijepa!« To ju 
je još više zbunilo i ona je počela ovako umovati: u 
snu se ne govore laži, Nije li ipak istina da su djeca 
vidjela Gospu? 

Događaji su se stali odvijati dalje. Djeca su, 
vraćajući se 30. studenoga iz zavoda kući, govorila: 
» Vidjeli smo je! Vidjeli smo je! Sigurni smo da smo 
ovaj put vidjeli Gospu; bila je lijepa, prelijepa!« 

Majka Degeimbre, vrlo vrijedna, ozbiljna i raz- 
borita žena, nije se dala baš tako lako u sve uvjeriti. 
Djecu treba ozbiljno iskušati. Zato je 1. prosinca 
uvečer pograbila debeli štap i rekla svojim derani- 
ma: »A sada naprijed, odvedite me na mjesto gdje 
ste vidjeli Gospu. Ako se ondje u grmlju skriva ka- 
kav obješenjak koji se zabavlja zastrašivanjem 
djece, taj će imati posla s ovim štapom, pa će ga 
proći volja da zbija neukusne šale.« 

Došavši u vrt, strogo je naredila djeci da odmah 
uđu u zgradu penzionata. A ona je s još nekolicinom 
osoba počela brižno istraživati vrt kao kakav vješt 
izviđač. Kad su djeca stajala još uz zgradu, povikaše 
u jedan glas: »Eno jel« Tamo je. prikaza koja im se 
blago smiješi, šireći ruke, i milo ih pozdravlja. Od- 
rasli potrče prema djeci, no oni ne vide ništa, jer 
im ne bijaše dano vidjeti. Viđenje je bilo pridržano 
djeci. 

Majka Degeimbre sva je zbunjena. Pa kako i ne 
bi bila kada to nije šala. Pomalo je počinju obuzi- 
mati i crne slutnje što će se od svega toga još raz- 
viti? Stoga je u nekoj brzini uhvatila djecu za ruku 

i brže-bolje povela ih kući. Ondje se obitelji Voisin 
i Degeimbre sastadoše na savjetovanje i vijećanje. 
Što valja učiniti? Treba se opet vratiti na lice mjes- 
ta te ponovno sve temeljito istražiti i izvidjeti. Ovaj 
put neka pođu i muškarci, Još iste večeri u 8 sati, 


ostavivši kod kuće dvije najmanje djevojčice, po- 


vorka krenu na put, a na čelu joj muževi koji će 
sve ozbiljnije izvidjeti. Majka je Degeimbre ovaj 
put ponijela i fenjer koji će ondje upaliti. 

Kad su prešli ogradu zavoda, Albert, Ferdinanda 
i Andreina odmah padoše na koljena moleći: »Zdra- 
vo, Marijo...« Upaljenom svjetiljkom mama De- 
geimbre promatra djecu. Ona kažu da je prikaza na 
grani. Andreina plače od dragosti: »O, kako je samo 
lijepa!« Hrabra mama Degeimbre s fenjerom u ruci 
ide točno prema mjestu koje označiše djeca. Andre- 
ina poviče: »Mama, zaustavi se, stojiš joj baš iza 
leđa!« 

Viđenje je potrajalo još samo nekoliko. sretnih 
trenutaka, a zatim sve troje djece žalosno rekoše: 
»Otišla je, nema je više!« Rekla su to s dubokom 
tugom u srcu, iz koje se naziralo koliko im je ta 
osoba prirasla srcu. No trijezna mama Degeimbre i 
tata Voisin ne dadu se tako lako pobijediti. Oni 
i dalje uza svjetlost svjetiljke istražuju svaki kutak 
grmlja, ali nigdje ništa. 

Vrate se kući još više zbunjeni. Sutradan odmah 
pohrle k župniku, traže od njega savjet i pomoć. 
Razboriti velečasni Lambert šutke sluša sve što mu 
pripovijedaju, a zatim reče: »Ako se Gospa doista 
ukazuje vašoj djeci, nemojte joj to uzeti za zlo! No 
za ljubav Božju zasada o tome nikome ništa ne go- 
vorite. Inače će započeti neugodnosti za svel« Sve- 
ćenik ih je mudro posavjetovao. 

No sada se u aferu ipak umiješao još netko: po- 
glavarica penzionata za djecu, stroga i neumoljiva 
sestra Teofila. S njom nema šale. Čim je saznala 
kako djeca pripovijedaju da su vidjela Gospu, od- 
mah je naredila da joj dovedu Fernandu i Andreinu. 
Strogo im je rekla: »Odsada ćete po svoju seku do- 
laziti u 17 sati, a nipošto kasnije. I neka poslije toga 

nitko ne ulazi u vrt. Ograda će biti zatvorena, a ja 
ću u vrt pustiti pse čuvare. Jeste li razumjeli? Ja 
sam vas upozorila.« Te večeri točno u 17 sati Gilber- 
tu je kući otpratila jedna časna sestra. 

Dakako, mališani su zbog takva postupka bili 
žalosni i razočarani. Oni su upravo izgarali od želje 
da opet što prije vide dragu, lijepu, bijelu prikazu. 
Albert je govorio plačući: »Nećemo je više vidjeti. 
Majka glavarica pustit će pse i zaključati ogradu.« 

Tata je Voisin pošto-poto htio stvar izvesti na- 
čisto. Takvi su muškarci kad se jednom za nešto 
zaintače. Zato je rekao: »Čujte, ja mislim, ako je 
ono uistinu Gospa, onda za nju neće biti nikakva 
zapreka, ni psi ni zaključana ograda. Sada je pogo- 
dan čas, da se provjeri tko je tu na djelu.« 

I tako je mala istražna povorka opet pošla na 
mjesto ukazanja. Došavši pred ogradu, pođoše i da- 
lje i, kad su se samo malo udaljili od nje, djeca su 
pokraj jednog glogova grma odmah pala na koljena. 
Fernanda, koja je među njima bila najveća, imala 
je zadatak da pita prikazu tko je i što želi? No bila 
je toliko uzbuđena — što je uostalom i razumljivo — 
— da nije uspjela ni pisnuti. Ali se zato na pitanje 
odvažio Albert, dječak koji po naravi bijaše hrabriji 
od djevojčice. On je upitao: »Jeste li vi bezgrešna 
Djevica?« Bijela gospođa blago se nasmiješila, kim- 
nula glavom, ali nije odgovorila. Albert se nije dao 
smesti pa je nastavio: »Sto hoćete od nas?« 

Gospa se opet blago nasmiješila, a zatim jasno 
rekla: »Želim da budete veoma dobri!« 

U subotu 3. prosinca djeca nisu dolazila u vrt, 
jer im je to najstrože zabranila sestra Teofila. No 
zato su ih toga dana strogo ispitivali. Mala Gilberta 
Degeimbre, kojoj bijaše devet godina, na pitanje tko 
je ona gospođa s najvećom jednostavnošću i dječjom 
prostodušnošću, koja ne zna lagati, odgovorila je 
ovako: 

»Ona nije osoba kao mi, inače ne bi mogla hodati 
po zraku, polažući noge kao na neki oblak. Prvi put 
smo mislili da je to sveta Djevica iz spilje koja se 

miče, no zatim smo dobro vidjeli da to bijaše sveta 
Djevica iz raja, jer ona iz spilje bijaše još uvijek na 
svojemu mjestu.« 

Djeca su od 4. prosinca svake večeri dolazila do 
onoga glogova grma. S njima bijaše i bolesnika koji 
su molili za ozdravljenje. Bijela se Gospa ukazala 
još nekoliko puta, ali posve kratko. Rekla im je: 
»Dođite 8. prosinca!« Bilo je to za svetkovinu njezi- 
na Bezgrešnog Začeća. 

Na svetkovinu Bezgrešnog Začeća čuda neviđena. 
Uvečer se pred penzionatom sabrala masa od preko 
10 000 ljudi. Bilo je tu i liječnika i stručnjaka svake 
vrste, koji dođoše iz daleka da bi kontrolirali djecu 
i postavili im najrazličitija pitanja. Ljudi kao ljudi, 
mnogi od njih očekivahu nešto izvanredno, neviđeno. 
Takva je ljudska znatiželja. No nije se dogodilo 
ništa izvanredno. Bijela se prikaza, doduše, ukazala, 
ostala dugo s djecom, ali, osim njih, nitko je drugi 
ne vidje, no ni djeci tada nije progovorila ni jednu 
riječ. Prisutni su vidjeli kako djeca u viđenju plaču 
od radosti i sreće. Slušali su kako govore: »O, kako 
je lijepa, divna, čarobnal« Najmlađa među njima, 
Gilberta, rekla je: »Sveta Djevice, progovori nam, 
molimo Te!« 

Tek što je prošlo ukazanje, prisutni su liječnici 
djecu podvrgnuli dugoj kontroli. Dobro su ih pre- 
gledali u svakome pogledu, no ustanoviše da su djeca 
posve zdrava i normalna, Nakon toga ih je svakoga 
odijeljeno ispitao jedan mali sud u koji bijahu uk- 
ljučeni liječnici, suci, profesori, bilježnici i drugi 
stručnjaci, Djece je bilo petero, od kojih dvije još 
posve male djevojčice. Da se radilo o izmišljanju, o 
varci, o utvari, lako bi ih uhvatili u laži. Stručna 
je komisija, doduše, pokušala učiniti sve ne bi li ih 
uhvatila u laži, no svi pokušaji ostadoše uzaludni. 
Djeca su mirno, vedro i prostodušno jednodušno od- 
govarala na sva pitanja. Njihovi su odgovori odavali 
potpun sklad. 

»Fernanda je rekla da Gospa imaše bose noge, 
pokrivene dvjema ružama, kao lurdska Gospa« — 
— rekoše članovi komisije maloj Gilberti. 

No ona je mirno odgovorila: »Ja sam naprotiv 
vidjela da joj je rub odjeće pokrivao obje noge.« A 
tako je upravo zapravo odgovorila i Fernanda. Ni- 
kakva zamka i nikakvo lukavo pitanje ne mogoše 
djecu staviti u nepriliku. Ona su govorila što su 
vidjela, a vidjela su isto. Napokon i oni najsumnji- 
čaviji iz komisije moradoše priznati: »Bit će to ne- 
protumačivao, no ta su djeca zaista vidjela Gospu!« 

Nakon svetkovine Bezgrešnog Začeća, na veliku 
žalost djece, Gospa im se nije ukazala više dana. 
Djeca su se, doduše, okupljala oko podnožja veliko- 
ga gloga, molila krunicu, tjeskobno očekivala, a 
onda bi se razočarana morala udaljiti. 

Vidjela su je posve kratko samo 17., 19. i 20. 
prosinca. Unatoč tome bilo je to najuzbudljivije do- 
šašće u njihovu životu, najpovlaštenija priprava za 
Božić u društvu drage Gospe, makar kratko, ali zato 
duboko doživljeno. 

Bijela se prikaza opet ukazala 21. prosinca. I 
tada se dogodila neobična stvar. Albert nije ništa 
vidio. Ostao je strašno razočaran i po strani takvih 
izvanrednih zbivanja kojima je dotada bio jednako- 
pravan dionik s drugima. Te večeri na pitanje dje- 
vojčica Gospođa je blago odgovorila: »Ja sam bez- 
grešna Djevica.« 

Ponovno im se ukazala i 22. prosinca uvečer. No 
Albert je ni tada nije vidio. Bio je sav satrven od 
žalosti. Dugo je gorko plakao. I kada je dan kasnije 
vidio svoje sestrice u zanosu dok je on uzalud bu- 
ljio u prazninu, grčevito se bacio u naručaj svoje 
majke i bolno upitao: »A zašto, zašto je ja više ne 
mogu vidjeti? « 

A mama mu je — kao pametna žena — odgovo- 
rila: »Možda zato što vam je Djevica rekla da budete 
veoma dobri, a ti znaš da si ovih dana bio zločest.« 

I tako je malo-pomalo došao i Badnjak. Unatoč 
velikoj hladnoći na mjesto ukazanja došlo je mnošt- 
vo svijeta. Među prisutnima nalazi se i Albert, po- 
nižen i skrušen. Toga je dana vrlo mnogo i žarko 
molio da mu Gospa oprosti njegove nestašluke i 
tvrdoglavost. Molitva mu je bila uslišana. Gospa mu 

se napokon opet ukazala sa smiješkom na usnama. 
Taj je smiješak više od ikakvih riječi govorio da je 
ona dobra i samilosna majka. 

Pri tom ukazanju Fernanda je Gospi upravila 
ovo pitanje: »Budući da ste vi bezgrešna Djevica, 
možemo li se nadati da ćete nam brzo pružiti dokaz 
o tome?« 

Sjajna je prikaza samo učinila znak glavom. Da- 
ni su prolazili i godina Gospodnja 1932. bila je na 
izmaku. Uvečer na Staru godinu petero je djece 
opet vidjelo Gospu. Ona ih je tada pozdravila i rekla 
im: »Molite, uvijek molite!« 

Budući da mi danas nismo odviše oduševljeni za 
privatna ukazanja, već sve gradimo na javnoj Bož- 
joj objavi, želio bih ovu Gospinu poruku djeci u 
Beauraingu potvrditi Svetim pismom, jer ona je 
posve u skladu s onim što je o molitvi naučavao i 
preporučivao Isus. Sv. Luka u uvodu prispodobe o 
nepravednome sucu piše ovako: »Iznese im Isus za- 
tim usporedbu o tome kako uvijek treba moliti i 
nikada ne klonuti« (18,11). A u svojemu velikom 
govoru na Gori Isus je također poticao na ustrajnu 
molitvu: »Molite, i dat će vam se! Tražite, i naći 
ćete! Kucajte, i otvorit će vam se! Jer svaki koji 
moli, prima; tko traži, nalazi, i tko kuca, otvara mu 
se« (Mt 7, 7—8). To je i glavna poruka Beaurainga, 
poruka koja nam je bila dana upravo u adventsko 
doba, kada Crkva preporučuje i prakticira jaču i 
usrdniju molitvu. 

Kad je Gospa u Beauraingu djecu uputila na 
ustrajnu molitvu, raširila je ruke, a na njezinim 
grudima sjajno kao zlato pokazalo se njezino srce, 
koje okruživahu sjajne zrake. I to je znakovito, jer 
je Marijino Srce ibilo Srce što je mnogo molilo, mo- 
lilo najuzvišenijom molitvom. »Njegova majka sve 
je te događaje brižno čuvala u srcu« — no ne samo 
čuvala nego »o njima razmišljala u svojemu srcu« 
(usp. Lk 2, 19 i 52). Evanđelist je to dvaput zabilje- 
žio. Marijino Srce bijaše srce razmišljanja, medita- 
cije, mislene molitve, koja je napose aktualna upra- 
vo sada u adventu, kad se sjećamo događaja 
utjelovljenja. 

Dok su djeca u Beauraingu puna udivljenja gle- 
dala Marijino Srce, Fernanda je rekla: »Sveta Dje- 
vice, zašto nam ne govorite? Mi vas slušamo!« Gospa 
je odvratila: »Govorit ću vam u posljednjem ukaza- 
. nju. Tada ću svakome od vas reći nešto posebno... « 


Kad je bijela prikaza nestala, djeca bijahu sret- 
na što im je Gospa obećala reći nešto svakome po- 
jedinome. No radost se miješala sa žalošću, jer 
Gospa je nagovijestila posljednje ukazanje. Tada je 
više neće vidjeti na ovome svijetu. Siromašni se 
Albert tjeskobno pitao: »Kako će biti moguće da je 
više neću vidjeti?« 

Nastupila je nova, 1933. godina, kada je katolički 
svijet, prema odredbi Pija XI., slavio izvanredan 
jubilej 1900. obljetnice našega otkupljenja. Treći dan 
te izvanredne svete Godine došlo je u Beauraing sa 
svih strana Belgije mnoštvo hodočasnika. Sve su 
ulice, trgovi i prilazi k penzionatu, mjestu ukazanja, 


bili puni svijeta. Računa se da je bilo do 35 000 lju-: 


di, što je za gradić Beauraing bilo mnogo. Svi hodo- 
časnici znaju, da će se Gospa djeci ukazati po pos- 
ljednji put. Među mnoštvom je i velik broj bolesnika. 

Na kraju dođoše i dječica te pođoše prema glogu. 
Započeše moliti krunicu koju je glasno prihvatilo 
sve ono mnoštvo. Još nije završila ni prva desetka 
kada dvije Gilberte, Albert i Andreina padoše na 
koljena. Ugledali su sjajnu prelijepu Gospu. Fer- 
nanda je, naprotiv, ostala na nogama, jer nije ništa 
vidjela. 

Najbliži vidješe kako Gilberta Voisin za čas pres- 
tade s moljenjem, zatim podiže glavu te nešto 
osluškuje. Napokon kimne glavom. 

Nakon Gilberte došao je na red Albert, koji za- 
šutje, zagleda se i kao da nešto osluškivaše. Zatim 
ponizno spusti glavu. 

Gospa je tada posebne riječi upravila Gilberti 
Degeimbre i Andreini. Fernanda je još uvijek bila 
sva žalosna. Kleknula je da ne ostane sama stojeći, 
ali još uvijek ne videći ništa. 

A što je Gospa rekla onim četverima? Maloj 
Gilberti i Albertu povjerila je stvari koje se tiču 

njihova života, a Gilberti je dodala još i ovo: »To 
je bilo među nama i molim te da o tome ne govoriš 
nikome. Zbogom !« 

Gospa je isto tako i Gilberti govorila o posve 
osobnim stvarima, koje su se ticale isključivo nje 
same. Rekla joj je i ovo: »Obratit ću grešnike!« Dok 
o tome čitamo, dobro je da Gospi, utočištu grešnika, 
upravljamo molbe za njihovo obraćenje. Ta je na- 
kana Božjoj Majci vrlo draga, kao i našem Gospodi- 
nu, o kojemu sv. Pavao piše: »Krist Isus dođe na 
svijet da spasi grešnike. Od njih sam ja prvi« (1 
Tim 1, 15). 

Maloj Andreini Gospa je rekla: »Ja sam Majka 
Božja, Kraljica neba. Uvijek molite! Zbogom!« 

Djevica je otišla, a četvero malih vidjelaca izgle- 
dahu kao da svoj pogled ne mogu otrgnuti od mjesta 
na kojemu su je vidjeli. Kao da ih je za to mjesto 
prikovala neka viša, tajanstvena sila. Napokon su 
ipak morali ustati i poći kući. Bili su sretni, srce im 
je bilo puno od sreće, ali u isto vrijeme i nekako 
sjetni, jer na ovome svijetu više neće vidjeti Gospu. 
No ostala je nada, vječna kršćanska nada, da će je 
vidjeti s onu stranu groba. 

Fernanda se ipak nije maknula s mjesta ukaza- 
nja. Je li moguće da ona jedina zadnji put neće 
vidjeti Gospu i da joj ona neće ništa reći? Plakala 
je od žalosti, ali i klečeći molila. Jedan od prisutnih 
liječnika rekao joj je da ustane, a da će se vratiti 
kada ovdje više ne bude nikoga. No Fernanda se nije 
maknula. Izmolila je cijelu krunicu. Nije uzalud 
molila. Najednom je neka velika svjetlost obasjala 
cijeli vrt koji bijaše u tami. Prisutni su gledali to 
čudo. I gle, najedanput se poče dizati uvis ognjena 
kugla koja se rasprsnula u tisuće svijetlih iskara, 
načinivši tako veličanstven vatromet. 

Gospa se vratila da na vidljiv način zaključi 
svoja ukazanja. Sada je progovorila i Fernandi i 
pozvala je da ljubi njezina sina Isusa, da ljubi nje- 
zino Bezgrešno Srce te da se žrtvuje za Gospodina. 
Zatim joj je rekla zadnji »zbogom«. 

Od te potresne i uzbudljive večeri Beauring je 
postao novo središte Marijina milosrđa, njezino sve- 
tište, u kojemu sve do danas nije zamro život, nije 
ugasnula pobožnost, nisu prestala hodočašća. U nje- 
mu se obratiše mnogi grešnici i zadobiše zdravlje 
mnogi bolesnici. Viđenja i čudesa koja su ih slijedila 
brižno je ispitala znanost i teologija. Deset godina 
kasnije, tj. 19. veljače 1943., namurski biskup mon- 
signor Andrija Charne objavio je službeni dokumenti 
u kojemu se ukazanja označuju kao djelo svete 
Djevice. 

Fernanda Voisin postade kasnije majka petero 
djece u Namuru. Gilberta Voisin, koja je ostala u 
Beauraingu, majka je dviju djevojčica: Mihaele i 
Bernadete. Albert Voisin stanuje u Zairu i otac je 
troje djece. I Andreina Degeimbre majka je dvoje 
djece. Svi su oni nekako iščeznuli iz javnosti, a u 
Beauraingu ostaje Gospino svetište u kojem se čini 
mnogo dobra, Taj je gradić jedno od mnogih Gospi- 
nih mjesta, na kojima je ona napose bliska Božjemu 
narodu. 

16. prosinca 


Sveti Adon, biskup 


»Kuda prolaze sveci i Bog s njima prolazi« — 
— rekao je arški župnik sv. Ivan Vianney. Ako je 
to tako, onda je posve opravdano da svim danima 
našega života — i onima najsivijima i najbeznačaj- 
nijima — prolaze sveci u Božjemu društvu. Neka to 
bude i danas kada se sjećamo jednoga svetog bisku- 
pa, čije se ime Adon izvodi iz hebrejskoga Adonaj, 
a znači gospodin. Potjecao je iz plemenita roda, ro- 
đen je oko g. 800., a umro 875. Bio je biskup grada 
Vienna, dakle, jedne od najstarijih biskupija današ- 
nje Francuske, »najstarije ili prvorođene kćeri 
Crkve«. 


Sv. je Adon. dobro poznavao vrijednost Božjih 
svetaca, pa je sastavio jedan martiorologij, to jest 
kalendar svetaca za svaki dan u godini. Taj je ka- 
lendar koristio ne samo povjesničarima, koji u svo- 
joj kritičnosti njegovu piscu ne mogoše oprostiti ono 
što je u njemu izmišljeno i vremenski netočno, nego 
još kudikamo više pobožnim vjernicima, kojima je 
bio namijenjen. Kalendar je sv. Adona unatoč svim 
nedostacima ipak ispunio pokoju prazninu koja je 
u sličnim pothvatima ostala nakon Martirologija sv. 
Bede Časnoga i Flora. To je djelo tada odgovorilo 
ne samo zahtjevima i potrebama kršćanske pobož- 
nosti nego je poslužilo kao uzorak kasnijim marti- 
rologijima, osobito onome rimskome. 

Kao zanimljivost spominjemo da je Adon u svoj 
Martirologij uvrstio i svoje ime, ne, doduše, u popis 
svetaca, već u predgovor, u kojemu se u svoj poniz- 


219 


nosti naziva »grešnikom i poniznim biskupom 
Vienna«. Prava svetost o sebi uvijek misli najponiz- 
nije i najskromnije. Ona je nenametljiva. Zato će 
kasnije i on doći u martirologij, u sam popis svetaca. 

Inače o sv. Adonu posjedujemo vrlo malo bio- 
grafskih podataka, pa čak nijedno od onih brojnih 
pisama koja su mu pisali knezovi, kraljevi i pape, 
osobito sv. Nikola I. i Hadrijan II. Na sreću, o svecu 
je sačuvan jedan vrlo zanimljiv dokument. To je 
pismo njegova starog opata Lupa, napisano Gerar- 
du, vienskom grofu, u kojem mu opat kao kandidata 
za biskupsku stolicu preporučuje svojega učenika i 
sudruga Adona. 

Adon je u mladenačkoj dobi, zanesen redovnič- 
kim idealom, stupio u opatiju Ferričres-en-GAtinais, 
u biskupiji Sens, gdje mu je sudrug bio kasniji opat 
Servatus Lupus. Ostala razdoblja svojega života 
Adon je proveo u samostanu Prim, u Loreni, u 
Grenoblu i u Lionu. Ondje je neko vrijeme revno 
radio u župi sv. Romana. Iz Liona, kamo ga je od- 
vukla »želja za daljnjim učenjem i ljubav prema 
smirenu životu«, bio je istrgnut i postavljen na bis- 
kupsku stolicu u Viennu. Pismo što ga je opat Lupus 
pisao grofu Gerardu govori da je Adon čovjek koji 
se traži za viensku biskupiju, a to se obrazlaže time 
što je za tu službu posve vrijedan zbog čestitosti 
svojega života i duboke teološke kulture. Za bisku- 
pa, službenog učitelja vjere, uvijek je bilo važno 
da posjeduje potrebnu teološku kulturu. 

Biskupski Adonov život dokazao je da je on bio 
na visini povjerenog mu odgovornog zadatka. Štovi- 
še, povijest ga ubraja čak među najodličnije sred- 
njovjekovne franačke biskupe, što svakako nije mala 
stvar i što opravdava da ga i mi bar donekle upoz- 
namo. Adon je bio nadasve hrabar biskup — veoma 
važna biskupska vrlina — a zatim vrlo aktivan. To 
se, uz ostalo, očitovalo i u tome što je sudjelovao u 
mnogim sinodama, što je obnovio crkvenu stegu, 
što je znatno utjecao i na politiku svojega vremena 
te što je bio uporan i neustrašiv branitelj slobode 
Crkve. 

Što se tiče Adonova utjecaja na politiku, a to bi 
danas netko mogao i zamjeriti, napominjem što je 
o tom pitanju u našemu stoljeću rekao milanski 
nadbiskup, kardinal Ildefons Schuster (1880.—1954.), 
čovjek sveta života. On je rekao: »Istina je da se 
Crkva ne bavi politikom, no ona ne može biti rav- 
nodušna prema prilikama u kojima žive narodi. I 
politika postaje nadležnost Crkve, kada se radi o 
tome da se uspostavi i razluči pravedno od nepra- 
vednoga, dopušteno od nedopuštena, ono što se smi- 
je od onoga što se ne smije.« I sada Schuster navodi 
ono što je papa Grgur IX. pisao jednom vladaru: 
»Mi se ne uplećemo u poslove tvojega kraljevstva, 
nego, naprotiv, posredujemo zbog tvojih nepravda.« 
To je bilo i kod sv. Adona. On se bavio politikom 
u tom smislu, a to je napokon i dužnost svakog pra- 
Vog pastira duša. 

Uza sve svoje poslove, sv. je Adon još našao 
vremena i za pisanje, pa je tako, osim Martirologija, 
napisao i Kroniku, neku vrstu sveopće povijesti, sve 
tamo od Adama pa do svojih dana. Djelo je bilo 
više pobudne nego li znanstvene prirode. 

Sveti Adon nastojao je svoje vrijeme obogatiti 
svojim životom, pisanjem i svojim pastoralnim ra- 
dom. Tako se uspio uvrstiti među velike pastire 
Crkve. 

17. prosinca 


Juraj Utješinović, biskup i kardinal 


Petstota obljetnica rođenja kardinala Jurja 
Utješinovića, koji se rodio g. 1482. u Kamičku na 
području župe Miljevaca kod Drniša, u južnoj Hr- 
vatskoj, prilika je da bolje upoznamo jednog velikog 
sina hrvatskoga roda, To će u okviru ove knjige biti 
prilično skromno, no bolje je i to nego ništa. 

Ludwig Freiherr von Pastor u »Geschichte der 
Pipste«, sechster Band, na stranici 128. trinaestog 
nepromijenjenog izdanja iz god. 1957. u bilješci pi- 
še da je Julije III. 12. listopada 1551. hrvatskog 
pavlina Jurja Utišenića imenovao kardinalom. No 
taj je svoju čast uživao samo kratko, jer su ga 17. 
prosinca 1551. pod lažnom optužbom da je s Turci- 
ma podržavao izdajničke veze ubili opunomoćenici 
Ferdinanda I. Vijest je o tome stigla u Rim 14. si- 
ječnja 1552., gdje je zastupnik Ferdinanda I. Diego 
Lasso postigao samo to da njegov gospodar 30. si- 
ječnja do točnijeg ispitivanja slučaja »ad caute- 
lam« — iz opreza — bude odriješen od crkvene 
kazne u koju su upale kardinalove ubojice. Ferdi- 
nand je morao na ruku nuncija Martinenga položiti 
zakletvu »de parendo nostris et ecclesiae manda- 
tis« — o poslušnosti prema crkvenima nalozima. 
Zatim je uslijedilo vrlo pomno ispitivanje slučaja, 
pri čemu je bilo preslušano 116 svjedoka, te i 
drugi pregovori. I tek je 14. veljače 1555. objavljena 
konačna presuda da kralj i kardinalovi ubojice nisu 
upali ni u kakvu kaznu te da je nisu ni zaslužili. 
Životopis kardinala Utješinovića napisao je i u Beču 

1881. izdao Bucholz u IX. svesku svojega velikog 
djela o austrijskoj povijesti. O kardinalovu odnosu 
prema reformaciji u Ugarskoj i Sedmerogradskoj 
pisao je Schwicker u »Ostr. Vierteljahrschrift fir 
kath. Theologie 1867, 397 £. 

Antun Vrančić (1504.—1573.), poznati hrvatski 
latinist, napisao je, među ostalim, i »De Georgii 
Utissenii, Fratris appellati, vita et rebus commen- 
tarius« (»Komentar o životu i djelima Jurja Utiše- 
nića, zvanog Brat«). U tome latinskome spisu ovako 
opisuje rodni kraj Jurja Utješinovića: 

»Juraj Utišenić rodio se u Hrvatskoj i potekao 
je od stare hrvatske obitelji. Oboje mu roditelja bilo 
odlična, uz to i drevna roda, no majčin je ipak bio 
ugledniji. Njegovo je rodno mjesto slavno po zna- 
menitoj kuli, a ime mu je Kamičak, što na hrvat- 
skom jeziku znači 'kamenčić', Iako je to ime dobio 
zbog mjesta na kojem leži, pristup do njega ipak 
nije odveć strm; položaj mu je izvanredno ljubak 
iz daljine privlači na sebe pogled. Ja sam već sam 
ga triput posjetio. 

Rijeka Tit naime — domaće je stanovništvo zove 
Krka — koja se kod Skradina ulijeva u more, puna 
riba, duboka i svojom bistrom vodom, lomi se na 
dva slapa što se izdižu malo poviše tog mjesta — 
— ondje leži čuveni mlin kojim se koristi gotovo 
čitava Dalmacija — a onda protječe uza samu stije- 
nu na kojoj su podignute zidine tvrđave. Osim toga 
mjesto je okruženo jednolikom i skladnom ravnicom 
koja se nigdje široko ne otvara zbog krševita brda 
Skrada. 

Po ravnici porazbacani su ovdje-ondje brežuljci 
osrednje visine. Oni se, od mnoge litice kameniti i 
sušni, čas penju uvis, čas opet razlijevaju i šire. 
Ugled mjestu podiže blisko susjedstvo slavnih dal- 
matinskih gradova Šibenika, Skradina i Zadra, kao 
i mora na kojem ti gradovi leže, posutog ljupkim 
grebenčićima i otocima. U unutrašnjosti za nj je 
važna blizina Knina i Bribira i velikog broja izvrs- 
nih utvrda, kojih imena ne spominjem zbog pretvr- 
da ilirskog izgovora. Možeš tu vidjeti i divljenja 

vrijedne ostatke Bergana, nekoć znatnog rimskog 
grada, a gotovo pod samom kulom leži otok Visovac 
i na njemu velik Bernardinski samostan koji još 
slavnijim čine grobovi Utišenića.« 

Taj tekst u prijevodu Zdeslava Dukata ušao je 
u »Pet stoljeća hrvatske književnosti«, Knjiga 2: 
Hrvatski latinisti I. 

Nepi pisci »miljevačkog« kardinala zovu Utiše- 
nić, drugi Utješinović. Neka nas to ništa ne zbunju- 
je, jer to nije jedini slučaj. 

Šesti broj župnoga lista »Miljevci«, objavljen za 
Uskrs 1980., donio je vrlo zanimljiv spomen na bra- 
ta Jurja, našega Utješinovića, koji je bio član pav- 
linskoga reda. Spomen se tiče slika koje se čuvaju 
u najslavnijemu pavlinskom samostanu u Čensto- 
hovi, uz glasovito svetište Majke Božje, Kraljice 
Poljske, na Jasnoj Gori. 

Iz toga »spomena« dobit ćemo bar kakav-takav 
uvid u ličnost toga sina našega naroda, jednoga od 
hrvatskih kardinala, koji je tragično završio. 

»Spomen« je u Budimpešti god. 1979. napisao 
Mađar dr. Szabć L&szlo. On piše: »Na zidovima iz- 
nad glavnog ulaza u čenstohowski samostan vide se 


.kao lijep ukras slike iz života brata Jurja Utješino- 


vića — Martinuševića. Tragičan život najvećega 
madžarskog državnika u XVI. stoljeću naišao je na 
najdublje suosjećanje Poljaka. U ulaznoj se prosto- 
riji nalazi pet slika rađenih na zidu, a u samostanu 
još dvije izrađene na platnu ovjekovječuju njegovu 
uspomenu. 

Ondje u tuđini sinovi naše zemlje veoma se iz- 
nenade te postanu sjetni gledajući žalosne prizore 
iz naše burne prošlosti. Od sedam spomenutih slika 
tri imaju tragičan sadržaj. Slike su više zanimljive 
po idejnom sadržaju i s povijesnog gledišta, dok u 
povijesti nemaju veliku vrijednost. 

1. — Na lijevoj je strani prvi prizor: brat Juraj 
među braćom. U sredini stoji brat Juraj kao prior 
čenstohowski, a pred njim su četiri pavlina u bije- 
lim habitima. 

2. — Sadržaj druge slike: brat Juraj predaje 
madžarsku krunu Ferdinandu I. Habsburškom u 
prisutnosti kraljice Izabele. Na slici vidimo devet 
osoba u tri grupe. Glavna osoba je brat Juraj, biskup 
veliko-varadinski, spreman da preda krunu. Juraj 
je u bijelom ornatu ispod kojeg se vidi bijeli pav- 
linski habit, na roketi je biskupski križ, na njemu 
je zlatno-brokatni plašt i mitra. U rukama mu je 
crveni baršunasti jastuk i na njemu kruna. Desnom 
rukom pokazuje u daljinu, gdje se u brdolikom kra- 
joliku vodi bitka. Iza brata Jurja stoje dva mlada 
pavlina, od kojih jedan drži Jurjev biskupski štap. 
Kraljica Izabela s uzdignutom rukom u elegantnoj 
haljini gleda Ferdinanda, kao da mu nešto govori, 
dok iza nje stoje dva brkata Madžara koji promatra- 
ju krunu. 

U desnoj strani slike nalazi se Ferdinand u ok- 
lopu preko kojega ima hermelinski plašt. Lijevu je 
ruku ispružio, dok mu je desna na srcu. Koljena su 
mu malo savijena, sprema se preuzeti krunu i kao 
da izgovara prisegu. S tom slikom pozabavila su se 
prošloga stoljeća dva sveučilišna profesora. Zamije- 
nili su ličnosti i, nažalost, sadržaj krivo prikazali. 
Smatrali su da je vitez u oklopu brat Juraj, a čitava 


radnja da predstavlja njegovu posvetu za biskupa... 


3. — Iznad ulaza je velika slika, koja prikazuje 
Papu Julija III., kako s obje ruke drži kardinalski 
šešir nad glavom brata Jurja, velikovaradinskog 
biskupa, koga je imenovao kardinalom. S lijeve 
strane slike vidimo Ferdinanda I., ugarsko-hrvatskog 
kralja, bez krune i njemačkog cara Karla V. s kru- 
nom na glavi. S obje strane nalaze se po četiri kar- 
dinala okružujući prijestolje na kojem sjedi Papa. 

4. — Slijedeći prizor je ubojstvo brata Jurja. 
Dok on u kardinalskoj odori s perom u ruci sjedi za 
stolom i sprema se da potpiše neki spis, napadaju 
ga četiri ubojice. Jedan mu sabljom probada vrat, a 
drugi prema njemu diže svoj bodež. Taj se događaj 
zbio u Erdelju u zamku Alvinc 17. XII. 1551. U 
stvarnosti u tome času kardinal Juraj nije na sebi 

imao kardinalsku odjeću, već krznom opšivenu ko- 
šulju za spavanje. 

9. — Peta slika prikazuje brata Jurja na odru. 
Lijes je na zemlji pred oltarom. Brat Juraj leži 
smiren i sklopljenih ruku, dok jedan pavlin na ol- 
taru za njega prikazuje Bogu Misu zadušnicu. Um- 
jetnik naglašava podizanje kaleža podsjećajući gle- 
daoca na mučeničku Jurjevu smrt. 

Tijelo brata Jurja ostalo je nesahranjeno 70 dana 
i tek koncem veljače preneseno je u Alba Juliju te 
sahranjeno u tamošnjoj katedrali. I sada se nalazi 
ondje. Tek nedavno su njegove kosti stavljene u 
lijepo izrađeni srebreni lijes. 


Razbijena lubanja i danas nam govori o brutal- 
nosti Jurjevih ubojica. 


Na drugom katu čenstohowskog samostana, u kla- 
uzuri, nalaze se još dvije slike iz Jurjeva života. 

6. — Slika na platnu Brat Juraj je prikazan kao 
skrbnik kraljevića Ivana Sigismunda, sina Ivana 
Zapolje. Ovo je jedinstvena povijesna zanimljivost 
za svakog Madžara. Sadržaj je veoma privlačan. 
Brat Juraj u bijelom pavlinskom habitu i roketi 
drži u ruci zbirku državnih zakona i na njoj dječaka 
u bijeloj košuljici, koji drži u ruci zlatnu kraljevsku 
jabuku s križem, znak svoje vlasti. Ivan Sigismund 
je privinuo svoju glavicu na lice svog staratelja. S 
desne strane su dva pavlina, od kojih jedan drži 
mitru. S lijeva su još četvorica Jurjeve redovničke 
braće, od kojih jedan drži tablu bez natpisa i po- 
zorno motri malog kraljevića. Ivan Zapolja radovao 
se rođenju svog djeteta. Umro je dva tjedna nakon 
rođenja Ivana-Sigismunda a da ga nije ni vidio. Na 
samrti ga je povjerio bratu Jurju. 


7. — Slijedeća slika na platnu opet prikazuje 
Jurjevo ubojstvo. Umirući je na koljenima, u ruci 
drži pero, licem je okrenut gledaocu. Mačem je pro- 
boden s leđa tako da mu je vrh mača izbio iznad 
želuca. Drugi ubojica baš se sprema da ga bodežom 
udari u glavu. U pozadini bježi jedan pavlin užasnut 
strašnim prizorom. 

Latinski natpis ove slike na dva je mjesta pog- 
rešan, jer brat Juraj nije bio general pavlinskog 
reda, ni vesprimski biskup. No te sitne pogreške os- 
taju neprimjetljive kraj bratskog štovanja Poljaka. 
Koji je uzrok da je brat Juraj toliko utjecao na 
Poljake, dok u Madžarskoj jedva nalazimo njegove 
slike, izuzev one od Than Morona. Nijednoga našeg 
velikog umjetnika nije privukla ličnost brata Jurja. 

Sveučilišni profesor Ballagi Alad&r u svojoj knji- 
zi 'Prošteništa u Rusiji' (Budimpešta 1888.) tvrdi da 
su te mnogobrojne slike u Čenstohowi nastale zato, 
jer je brat Juraj ondje bio prior i jer je ondje uvijek 
bilo madžarskih pavlina. Slavensko podrijetlo i po- 
znavanje jezika, kao i druge vrline, učiniše brata 
Jurja sposobnim za tu službu. Čenstohowski pavlini 
o tome nemaju nikakva pisana dokaza, jer je samos- 
tan često gorio i bio pljačkan za vrijeme ratova. 

Najnovija istraživanja poljskih povjesničara um- 
jetnosti stavljaju postanak tih slika u 70—80 godina 
poslije Jurjeve smrti i tako je kod poljskih pavlina 
sačuvana uspomena na njega, što je još samo poja- 
čano njegovom tragičnom sudbinom. 

Kod nas u Madžarskoj nemamo slika, kipova i 
spomen ploča brata Jurja, ipak ponekad njegov lik 
zasja u središtu pozornosti. Knjigu Jukai Mor-a o 
bratu Jurju još danas rado čitaju stariji ljudi. Lis- 
sak Gyčrgy napisao je o njemu knjigu "Zlatna zmi- 
ja", koja je izdana g. 1970. te za tri dana razgrabljena. 
U tome romanu podignut je dostojan spomenik tra- 


gičnom Junaku, koji nije mogao zaustaviti ogromni 


kameni kotač, što se valjao njegovom zemljom. 
Jurjeva nesebična ljubav prema narodu ostati će 
vječno privlačan primjer, a njegov život žrtva na 
oltaru domovine plamen što prodire kroz tamu da- 
lekih stoljeća. Dvije godine nakon izlaska spomenute 
knjige — za vrijeme tihih listopadskih večeri — gle- 
daoci televizije uživali su u divnom trodjelnom fil- 
mu pod naslovom "Brat Juraj". Taj film Nemeskurty 
Istv&4na oduševio je gledaoce, koji se još i danas na 
nj rado sjećaju. 

Valja spomenuti i to da naši južni susjedi Hrvati 
također čuvaju uspomenu na brata Jurja. Brat Ju- 
raj je rođen u zamku Kamičak, nedaleko Šibenika u 
Hrvatskoj. Ruševine njegova grada i danas su vid- 
ljive. Brat Juraj je više put spominjao svoje hrvat- 
sko podrijetlo, pa nije čudo da su Hrvati s pietetom 
sačuvali uspomenu na njega. 

Moj prijatelj Ilija Martinović poslao mi je po- 
zamašno pismo i časopis 'Miljevci'. U časopisu autor 
Milin na četiri stranice ocrtava lik brata Jurja. U 
njemu su i dvije slike: Miljevački kardinal — brat 
Juraj od Brune Bulića i fotografija ruševina grada 
Kamička. 


Madžarsko javno mnijenje do danas nije znalo 
da je brat Juraj kod Poljaka i kod Hrvata tako poz- 
nat velikan. Od svojih suvremenika nije bio shvaćen 
ni voljen. Njegovi kolege biskupi živjeli su izolira- 
nim životom, premda su Turci bili pred vratima. 
Juraj je pretekao svoje vrijeme u svom demokrat- 
skom držanju, zato su ga podcjenjivali. Sjedio je za 
istim stolom skupa sa svojim vojnicima, za kmetove 
je tražio oslobođenje, što je u ono doba bilo neshvat- 
gljivo. Brat Juraj je radio samo ono što je u onom 
času bilo potrebno činiti. 

Dr. Lčkai, kardinal i primas ostrogonski, dugo je 
promatrao slike svoga velikoga predhodnika. Stajao 
je pod dubokim dojmom. Bio je zamišljen. Misli, da 
je s Jasne Gore ponio veliku i nezaboravnu uspo- 
menu.« 

Tako eto suvremeni Madžar s toplinom srca opi- 
Sa našega Jurja Utješinovića, tragičnoga hrvatskog 
kardinala, koji je živio u doba kad je njegova do- 
movina počela postajati »ostatak ostatka nekoć 
slavnoga kraljevstva hrvatskoga«. Zavrijedio je da 
ga ne zaboravimo te da njegovu i našu patnicu do- 
movinu Hrvatsku to više ljubimo što su njezine pat- 
nje veće. 

Dugu pjesmu na latinskome jeziku o pogibiji 
kardinala Jurja Utješinovića, kancelara hrvatsko- 
-ugarskog kraljevstva, spjevao je Bartolomej Geor- 
givicius — Jurjević. Pjesma je bila objavljena u 

Sopronu god. 1747. Suradnik lista »Miljevci« H. G. 
J. pretočio je u narodni deseterac nekoliko stihova 
iz te pjesme, u kojima pjesnik nakon Utješinovićeve 
smrti tuguje nad sudbinom gotovo cijele Evrope. 
Donosimo te stihove, da bi slika hrvatskoga kardi- 
nala iz Kamička bila što potpunija. 


»Kad je ono u krvi okupan 

Na pod lego kardinale Jurju, 

Dični biskup Varadina grada 

I od slavnog roda Utješina — 

Jao štete i nesreće grozne! — 

Kako brzo i Temišvar pade 

Tad u ruke okrutnog nekrsta! 

Sad nek plače kraljevstvo ugarsko 
S njim zajedno i Transivanija! 

Nek se pazi Poljska i Rusija, 

Nek se čuva Litva s Moskovijom, 
Pa Rumunjska, Norveška i Švedska! 
Isto vrijedi i za Austriju 

I Moravsku, Šleziju i Češku, 
Germaniju i svu švapsku zemlju. 
Tu pribrojit treba još Englesku, 

Pa Francusku sa Španjolskom skupa. 
Ničem boljem ne nadaj se ni ti, 
Slavni grade, Rime na Tiberu, 

I ti gordi dužde od Mletaka, s 

S cijelom uvijek dičnom Italijom... « 


Utješinovićeva ličnost vrlo je složena kao uosta- 
lom i teške prilike u kojima je on proveo svoj vijek. 
Već i činjenica da ga je papa imenovao kardinalom 
govori nam mnogo, pogotovo zato što u svojoj povi- 
jesti nismo obilovali kardinalima, iako smo za obra- 
nu katoličke vjere i Crkve, za obranu kršćanskoga 
Zapada žrtvovali premnogo. Slično je i s našim služ- 
beno proglašenim svecima i blaženicima. Imamo ih 
malo, premda je i u nas bilo mnogo svetih duša, a 
još više pravih mučenika za vjeru. 

Ta nas činjenica kao Hrvate katolike može žalos- 
titi ii čak smetati, no ne smije nas ipak udaljiti od 
bezuvjetne vjernosti Kristu i Crkvi. S Kristom smo 


230 


na počecima svoje povijesti i svojega kršćanstva 
sklopili savez. Njemu su kroz trinaest stoljeća na- 
raštaji ponajboljih hrvatskih sinova ostali vjerni i 
namrli nam kao najveći amanet časnu i karakternu 
vjernost. Na nama je danas da, unatoč nevoljama 
koje nas biju i razočaranjima koja nas neprestano 
prate, ostanemo vjerni, uspravna čela, s opravdanim 
ponosom u srcu što smo »sačuvali vjeru« i što je 
želimo prenijeti generaciji koja dolazi poslije nas. 
Danas, na smrtni dan kardinala Jurja Utješinovića, 
postanimo još svjesniji svoje obveze vjernosti!!! 


Pavlini 


Ordo Fratrum s. Pauli Eremitae, kratica OSPIE, 
Red svetog Pavla, prvog pustinjaka. Tome je redu 
pripadao i naš Utješinović, pa je opravdano da krat- 
ko upoznamo njegovu povijest. 

Neke su predaje početke pavlinskoga reda vezale 
za svetoga Pavla prvog poma iz IV. stoljeća, no 
one su povijesno neodržive. Čini se točnije, da po- 
četke pavlinskoga reda valja tražiti u pustinjačkom 
pokretu što se u 10. st. razvio u Ugarskoj. Znamo za 
jednu takvu zajednicu, koja se formirala pod vodst- 
vom Bartola, pečujskoga biskupa, te god. 1225. za- 
posjela brdo sv. Jakova u Určgu. Ona je od svojega 
spomenutog utemeljitelja dobila i prethodno pravilo, 
u kojem on stavlja naglasak na zajednički život, na 
molitvu, na post i ručni rad. Zajednica je pod bis- 
kupovom jurisdikcijom. 

Malo kasnije nastade drugi samostan u brdima 
Pilis, što ga je osnovao blaženi Euzebije, ostrogonski 
kanonik. On je umro 20. siječnja 1270. i općenito se 
smatra utemeljiteljem pavlinskoga reda. Zajedno s 
drugim monasima pustinjacima bl. Euzebije sagradio 
je oko 1250. i crkvu Sv. Križa u mjestu zvanom 
Pilisszentkereszt. On je svojoj subraći dopustio upo- 

trebu pravila biskupa Bartola, a kasnije oba samos- 
tana ujedini u jednu redovničku obitelj koja je za 
zajedničkoga poglavara odabrala brata Antuna. 

Radilo se, dakle, na početku o dvjema zajednica- 
ma koje isključivo sastavljahu redovnici nesvećenici. 
Jedini je svećenik među njima bio kanonik Euze- 
bije. On je vrlo jak naglasak stavio na kontempla- 
tivni život. 

Blaženi Euzebije — tradicija mu je dala naslov 
blaženi — zadobio je privremeno odobrenje svojega 
reda, koji je stavio pod zaštitu sv. Pavla, prvog pus- 
tinjaka, nazvavši ga i njegovim imenom. Konačno 
odobrenje reda od Svete Stolice ovisilo je o odluci 
Pavla, vasprimskoga biskupa, koji je proširio prvot- 
kaptolskih kanonika, a u duhu Pravila sv. Augusti- 
na. On je uveo i strogu ovisnost pavlina o biskupi- 
ma, ipak uz pravo da sami slobodno biraju pogla- 
vare. 

Već u tijeku XIII. st. nastadoše mnogi pavlinski 
samostani u kojima se razvila i profilirala njihova 
duhovnost, a nju je god. 1297. potvrdio Andrija, 
biskup Egera u Ugarskoj. 

Takvo je stanje potrajalo do god. 1308., kada je 
kardinal Gentilis, legat pape Klementa V., dopustio 
pavlinima pravilo sv. Augustina te iduće godine 
potvrdio njihov red izuzevši ga ispod jurisdikcije 
biskupa, preporučivši im u isto vrijeme da izrade 
vlastite konstitucije koje zapravo bijahu samo na- 
dopunjene i odobrene. Brzo nakon toga pavlinski je 
red stekao mnoge povlastice koje im je potvrdio 
avignonski papa Ivan XXII. Pavlini su već tada 
imali brojne samostane u Hrvatskoj, Slavoniji i u 
Istri. Štoviše, red je dopro i do Palestine te ondje 
uspostavio veze s pustinjacima, koji su onamo došli 
iz Njemačke. Samostani u Palestini držali su se pra- 
vila koja su nastala u Ugarskoj, Njemački su se 
pustinjaci god. 1340. posve sjedinili s pavlinima. 
General reda tada je bio brat Nikola. Za njegova 
generalata god. 1345. pavlini su prijašnju smeđu 

odjeću zamijenili bijelom. Nosili su bijelu tuniku, 
bijeli pojas o kojem je visjela krunica te bijeli ška- 
pular i kukuljicu. 

Polovicom XIV. st. red se proširio i po Poljskoj, 
koja mu postade kao druga domovina. 


Pavline je 17. X. 1371. konačno potvrdio papa 
Grgur XI. bulom »Religiosam vitam eligentibus«. 
Njome je papa sve pavlinske samostane stavio pod 
zaštitu Sv. Stolice, potvrdio im Pravilo sv. Augusti- 
na, izuzeo ih ispod jurisdikcije biskupa i dopustio 
im da slobodno mogu primati novake. 

Sredinom XV. st. tražili su sjedinjenje s pavli- 
nima portugalski pustinjaci, a malo zatim i španjol- 
ski, te vjerojatno talijanski i francuski. Molba za 
sjedinjenjem vjerojatno se temeljila na činjenici što 
su pavlini sačuvali strogost samoće, duh pustinje. 

Razvoj reda bio je toliko brz da je već svršet- 
kom XIV. st. podijeljen u osam pokrajina, među ko- 
jima bijahu i hrvatska, istarska i slavonska. U Sla- 
voniji postojahu tada tri samostana. U XV. st. osno- 
vana je jedna pavlinska kuća u Dalmaciji, a osam u 
Istri, pa čak i u Rimu dvije kuće. 

Kada je red bio u punom zamahu, morao je pod- 
nijeti mnoge udarce što mu ih naniješe Turci s jed- 
ne, a reformacija s druge strane. Nakon bitke na 
Mohačkom polju god. 1526. stradahu sve pavlinske 
provincije, osim poljske i portugalske. Prema ne- 
kim povjesničarima, Turci su poubijali nekoliko sto- 
tina pavlina, među koje valja ubrojiti i naše remet- 
ske pavline koje su Turci — njih dvanaestoricu — 
povješali na jednu lipu u Vugrovcu. Slika u remet- 
skoj crkvi još i danas podsjeća na taj događaj. Tur- 
skom najezdom bijahu uništene dragocjene knjižni- 
ce i arhivi. Na tim od Turaka ugroženim područji- 
ma jedva se očuvalo deset samostana. Oni koji nad- 
živješe tu tragediju vratiše se na zgarišta ili otiđoše 
ili u Poljsku ili u Portugal, a iz Portugala kao mi- 
sionari u Latinsku Ameriku. 

Preporodu pavlinskoga reda, osobito duhovnoj 
obnovi, mnogo je pridonijela takozvana »Devotio 
moderna«, duhovno strujanje u XV. st. u zapadnoj 

Europi. Taj je duhovni pokret u pavlinski red uklo- 
pio Grgur Gyčngyosi koji je tako mnogu braću spa- 
sio od otpada. 

Stručnjaci za pavlinsku povijest i duhovnost St. 
Šwidziiski i J. Zbudniewek ističu i činjenicu »da 


je kardinal Juraj Martinušević, primas i regent kra-. 


ljevstva, podigao ugled reda, stekavši poštovanje 
među plemićima i narodom«. 

Do ponovne obnove i procvata reda došlo je u 
XVII. st. Unatoč znatnome napretku, o kojemu bi- 
jaše maločas riječ, stanje u redu izazivalo je kas- 
nije kritike, osobito Ivana Tomka Mrnavića, bosan- 
skoga biskupa i apostolskog vizitatora reda. On je 
čak predlagao da se pavlini pripoje dominikancima. 
Na sreću, u isto je vrijeme vrlo energični pavlinski 
general Niko Staszewski obnovio konstitucije reda 
u duhu Tridentskoga sabora. On je god. 1643. zado- 
bio njihovu potvrdu, iz provincija uklonio uzajam- 
ne suprotnosti, osnovao dva novicijata u Poljskoj i 
u Ugarskoj, te četiri kuće studija. Ako je vjerovati 
njegovu računanju, ugarska je provincija tada imala 
samo 60 redovnika i oko 100 kuća, od kojih neke bi- 
jahu u ruševinama te ili napuštene ili opljačkane. 
U Sedmerogradskoj nije više bilo nijedne od neg- 
dašnjih triju kuća, te nijednog jedinog redovnika. 
U Istri i u Dalmaciji bilo ih je još vrlo malo. Sta- 
szewski je ipak uspio obnoviti neke stare samosta- 
ne, dok je nekolicinu redovnika premjestio u Polj- 
sku. On je čak postigao i pravo na studij za pavline 
u Germanicumu i Hungaricumu u Rimu, gdje je 
studirao i naš Martin Borković. Tome zavodu bijahu 
dana dobra samostana S. Stefano al Celio u Rimu. 
Postigavši te i druge uspjehe, red je ponovno postao 
vrlo popularan i u Ugarskoj i u Poljskoj, gdje je pri- 
znat kao nacionalni red. 

Sedamnaesto stoljeće važno je za pavline po no- 
vim fundacijama, povlasticama, što su im, dakako, 
podigle ugled i važnost. Pavlini su čak dobili povla- 
sticu da u svojim kućama studija mogu podjeljivati 
akademske stupnjeve. Generalu reda bila je dopu- 
štena upotreba i nošenje biskupskih znakova, povla- 

stica da smije dijeliti takozvane niže redove, posve- 
ćivati crkve itd. Povećao se i broj redovnika, što je 
opet tražilo diobu na pokrajine: austrijsku, istarsku, 
hrvatsku, poljsku, švapsku i ugarsku. Takvo je sta- 
nje potrajalo do god. 1786., kada su bili dokinuti svi 
pavlinski samostani pod vlašću austrijskoga cara Jo- 
sipa II. Neki povjesničari kažu da su tako dokinuta 
64 samostana sa 786 redovnika. Posljednji general, 
Carlo Ord6ry, dobivši naslov prelata Nove kuće u 
Bratislavi, u tom je gradu i umro 1791. Tragediju 
pavlina u Hrvatskoj ovjekovječio je u hrvatskoj 
književnosti svojom pjesmom-povjesticom »Fratar- 
ska oporuka« August Šenoa koji je imao smisla i 
srca za našu povijest. 


Pavlinski samostani pod pruskom vlašću uspjeli 
su se održati do godine 1819., a pod ruskom do 1864. 
Papa Pio VI. breveom »Apostolicae Sedis aucto- 
ritatis« od 3. XII. 1784. na molbu kralja Stanislava 
Augusta odijelio je poljsku pavlinsku provinciju od 
ostalih pavlinskih samostana. I tako je nastala Polj- 


. ska pavlinska družba ne samo s vlastitim provincija- 


lom nego i generalnim vizitatorom koji se jednostav- 
no naziva general, a on ima vlast nad cijelom druž- 
bom. Nakon nedaća u XIX. st. pavlini su god. 1891. 
bili svedeni na vrlo neznatan broj, na samo dva sa- 
mostana. 

Nakon uskrsnuća Poljske kao države, god. 1918. 
obje su preostale kuće sjedinjene u jednu jedinu 
redovničku obitelj. Obnova reda tada je povjerena 
ocu Ladislavu Bohosiewiczu, redemptoristu, kojega 
je Sv. Stolica imenovala apostolskim  vizitatorom 
pavlina. Tako je god. 1926. do 1927. došlo do gene- 
ralnog kapitula, koji je imenovao novog generalnog 
poglavara i generalno vijeće. Nove Konstitucije re- 
da odobrene su god. 1930. Red se tada nastojao pro- 
širiti u Madžarskoj i u Italiji. Nakon II. svjetskog 
rata pavlinski red je ponovno došao i u Hrvatsku, 
ito u Kamensko kod Karlovca. 

Godine 1979. red je imao devet samostana i tri 
rezidencije u Poljskoj, jednu rezidenciju u Rimu, 
dva samostana u SAD, dvije rezidencije u Švedskoj, 

i samostan u Hrvatskoj, s 226 redovnika, od kojih 
122 svećenika. Generalna se kuća nalazi u Czesto- 
chowi, Jasna Goćra, Ulica Kordeckigo 2. Negdašnja 
hrvatsko-slavonska pavlinska provincija protezala 
se na Hrvatsku i Slavoniju, a također na Istru i juž- 
nu Ugarsku. Neki samostani potječu iz doba nasta- 
janja pavlinskoga reda, osobito Remete god. 1240. 
i Dubica god. 1244. Mnoge su kuće reda bile poru- 
šene za vrijeme turske najezde. Na kraju turskoga 
gospodstva provincija je ipak imala 29 samostana. 
U XVII. st. u Lepoglavi je čak prebivao pavlinski 
general. U tom je gradu bilo i sjedište za filozofsko- 
-teološke nauke čitava reda, koji je ondje imao i 
gimnaziju. U hrvatskoj pokrajini pavlini su imali 
važnu ulogu u razvoju marijanske pobožnosti. U to- 
me se napose istaknuo Martin Borković, kasniji za- 
grebački biskup. Provinciju je 1786. dokinuo Josip 
II., a njezina su dobra ušla u državni Fond za vjer- 
ske poslove. ' 


U svojemu pastoralnome radu pavlini su posvu- 
da, pa tako i u Hrvatskoj, širili pobožnost prema Isu- 
sovoj muci, zatim različite oblike marijanske po- 
božnosti u duhu nauke o Bezgrešnom Začeću pre- 
ma franjevačkom naučitelju Duns Secotu. Kraj svo- 
jih crkava tamo od god. 1623. osnivali su i bratov- 
štine svetih Anđela čuvara i sv. Pavla pustinjaka, 
koje su razvijale izvanrednu karitativnu djelatnost. 
Uz njihove samostane postojale su bolnice i gostinj- 
ci. Neki su se pavlini bavili medicinom i farmaci- 
jom da bi što bolje mogli priteći u pomoć bolesni- 
cima. Mnogi su pavlini žrtvovali i život kao bolni- 
čari i vojni kapelani. Može se reći da su oni stvorili 
bogatu povijest i obilno zadužili narode među koji- 
ma su djelovali. I hrvatski narod mnogo im duguje. 
Zbog toga se radujemo što su opet došli u našu ze- 
mlju. Željeli bismo da se u našim krajevima umno- 
že brojem i krepošću, nastavljajući slavnu povijest 
svojih prethodnika. Željeli bismo također da se nađe 
povjesničar koji će temeljito prikazati povijest pav- 
lina u Hrvatskoj. 

Pavlini su vrlo zaslužni za duhovnost i kulturu 
u Hrvatskoj. Kroz 280 godina, od XVI. do XVIII. 
st., podučavali su u svojim pučkim, srednjim i viso- 
kim školama, iz kojih su izišli mnogi odlični sveće- 
nici i svjetovnjaci, da budu duhovni i kulturni vođe 
svojega naroda. Pavlini su nam dali i nekoliko vrlo 
vrijednih biskupa: Mirka Esterhazyja, Martina Bor- 
kovića, Šimuna Bratulića, Andriju Franciskija i Pa- 
vla Ivanovića. 

Pavlin Ivan Orlović Belostenec napisao je rječ- 
nik »Gazophylacium seu Latino-Illyricorum  ono- 
matum aerarium«. 

Oni su god. 1503. u Lepoglavi osnovali prvu jav- 
nu gimnaziju u Hrvatskoj. Lepoglava je zbog svo- 
jega povoljnog geografskog položaja bila glavno pa- 
vlinsko središte u Hrvatskoj. Nekako je bila najma- 
nje na udaru Turaka. U njoj su pavlini imali gla- 
sovitu knjižnicu, koja je djelomično sačuvana kod 
Čazmanskoga zbornog kaptola u Varaždinu. 

Pavlini su dio velikog mozaika redovničke pri- 
sutnosti u hrvatskim krajevima, koja je na našem 
tlu prisutna tako dugo kao i samo kršćanstvo. Još 
prije dolaska Hrvata u ove krajeve bijahu ovdje 
prisutni monasi pustinjaci i cenobiti. Tako je i sv. 
Euzebije, slavni biskup Vercellija, dio života proveo 
kao monah u našim krajevima. No najslavnije re- 
dovničko ime iz naših krajeva prije dolaska Hrvata 
bijaše sv. Jeronim. I njegov brat Paulin i prijatelj 
Julijan bijahu također redovnici. 

Dolaskom benediktinaca u naše krajeve započe 
još slavnije i življe razdoblje redovničkoga života 
i djelovanja u Hrvatskoj. Povijesno najstariji bene- 
diktinski samostan jest onaj u Rižinicama, između 
Klisa i Solina, koji je sredinom IX. st. dao sagraditi 
hrvatski knez Trpimir, na čijemu dvoru od 846. do 
848. godine življaše glasoviti saski monah Godescal- 
co d'Orbais iz biskupije Soissons. Za vrijeme hrvat- 
skih narodnih vladara bilo je samo u Dalmaciji 48 
benediktinskih opatija i 27 ovisnih kuća: priorata, 
gostinjaca itd. U sjevernoj Hrvatskoj bilo je znatno 
manje benediktinskih opatija, no zato su bile veće 
i bogatije. . 

S benediktincima su povezani počeci hrvatske 
kulture i književnosti. Benediktinsko pravilo preve- 
deno na hrvatski smatra se najstarijim i najpotpu- 
nijim prijevodom toga pravila s latinskog na neki 
drugi jezik. To je takozvani Pašmanski kodeks. Naj- 
veći benediktinski scriptorium — mjesto za prepi- 
sivanje starih rukopisa — u našim stranama bijaše 
onaj u opatiji sv. Krševana u Zadru. 

Uzroci propadanja benediktinaca u Hrvatskoj do 
potpunog nestanka bijahu ovi: utrnuće hrvatske 
kraljevske dinastije, opće monaške teškoće, proši- 
renje novih prosjačkih redova i sistem »Komenda&«. 
Zenska benediktinska grana uspjela se unatoč razli- 
čitim nedaćama u nas očuvati sve do danas. 

U Hrvatskoj su se sve od svojih početaka ukori- 
jenili i prosjački redovi: dominikanci i franjevci. 
Ovi posljednji još su i danas najbrojnija muška re- 
dovnička skupina u nas. Kasnije su došli u naše 
strane isusovci, a u novije doba i salezijanci. Daka- 
ko, u našoj je povijesti bilo i drugih muških i žen- 
skih redovničkih zajednica, a ima ih i danas. Redo- 
vnici i redovnice bijahu i još su živ znak prisutnosti 
Božjega kraljevstva u našoj domovini. Njihove su 
zasluge za vjeru i kulturu našega naroda vrlo ve- 
like upoznavati njihovu povijest znači upoznavati i 
povijest hrvatskoga naroda te Crkve u njemu. 


Hrvatski kardinali 


Smrtni dan Jurja Utješinovića daje nam povod 
da se sjetimo svih naših kardinala. Nismo ih imali 
mnogo, a i u onome malom broju što smo ih imali 
bilo je neke tragike. Možda je najveća tragičnost 
što Zagreb nije uspio postati stalno kardinalsko sje- 
dište, premda je bio na najboljemu putu da to pos- 
tane. Kad je u prošlome stoljeću zagrebačka biskup- 
ska stolica bila uzdignuta na nadbiskupsku i metro- 

politansku te njezin prvi nadbiskup Juraj Haulik, 
podrijetlom Slovak, postao kardinalom, bilo je nade 
da će i Zagreb biti uvršten u stalna kardinalska sje- 
dišta. Ta se nada povećala kad je i Haulikov nasljed- 
nik Mihalović postao kardinal. No nakon Mihalovi- 
ćeve smrti nekome ili nekima — neću ih ovdje spo- 
minjati — nije bilo u interesu da u tadašnjoj Au- 
stro-Ugarskoj monarhiji i Zagreb postane stalno 
kardinalsko sjedište, što bi bila afirmacija ne samo 
za Crkvu u Hrvatskoj nego i za hrvatski narod. I 
tako zagrebački nadbiskupi Posilović i Bauer ne do- 
biše kardinalskoga grimiza. 

Stanje se ipak promijenilo kad je papa iPo XII. 
u konzistoriju od 12. siječnja 1953. tadašnjega zag- 
rebačkog nadbiskupa dr. Alojzija Stepinca uvrstio 
među kardinale. Papa je taj svoj čin obrazložio ova- 
ko: »... Živo želimo da cio svijet zna da smo ga 
počastili dostojanstvom rimskog grimiza, ali ni iz 
jednoga drugog razloga nego samo da nagradimo 
njegove izvanredne zasluge, kao i da njegovu naro- 
du posvjedočimo našu dobrohotnost, da na osobit 
način pohvalimo i utješimo naše drage sinove i kćeri 
koji u tim teškim vremenima odlučno ispovijedaju 
svoju katoličku vjeru... Nismo mogli razočarati ni 
nadu i očekivanje katolika cijeloga svijeta, kao i 
dobrog broja nekatolika, koji su s velikim zadovolj- 
stvom primili vijest da je pastir, koji je uzor apo- 
stolske gorljivosti i kršćanske jakosti, podignut na 
dostojanstvo rimskoga grimiza.« 

Tragične okolnosti u kojima je kardinal Stepi- 
nac morao živjeti nisu dopustile da ode u Rim po 
svoj zasluženi grimiz i kardinalski šešir. Umro je 
kao kardinal bez grimiza. 

No na zadušnicama za njega u bazilici sv. Petra 
u Vatikanu u veljači 1960. papa Ivan XXIII. rekao 
je ovo: »Kardinal Stepinac nije mogao ni jedanput 
izvan svojega rodnog mjesta i prisilnog zatočeništva 
razviti svoj i te kako zasluženi grimiz. No, uvjereni 
smo i nadamo se da će u milosti i u svjetlu Gospod- 
njemu razviti svoju zaštitu nad cijelim karinalskim 
zborom, kojemu služi na osobitu čast, kao i nad ci- 

jelom sv. Crkvom ...« Papa mu je tim riječima up- 
ravo kao kardinalu dao odlično priznanje i tako se 
njegova tragika pretvara u slavu. 

Kad je god. 1965. Stepinčev nasljednik nadbis- 
kup Franjo Šeper bio imenovan kardinalom, opet 
smo se ponadali da će Zagreb postati stalno kardi- 
nalsko sjedište. No ta nada nije dugo potrajala, sa- 
mo tri godine, jer je prema volji Pavla VI. kardinal 
Šeper pozvan u Rimsku kuriju, gdje je preuzeo vrlo 
odgovorno, ugledno i utjecajno mjesto kao pročel- 
nik Kongregacije za nauk vjere. Bilo nam je to do- 
nekle drago, ali i žao, jer je Zagreb ponovno ostao 
bez kardinala. Nekoć se smatralo da je veća čast 
biti kardinal u Kuriji nego izvan Rima. Možda mno- 
gi tako i danas smatraju, možda i opravdano. Oso- 
bno sam duboko uvjeren da bi za nas bilo bolje 
imati kardinala u Zagrebu, kao u stalnome kardi- 
nalskom sjedištu. Istina je da je kardinal Šeper ča- 
sno nosio svoj kardinalski grimiz i kao zagrebački 
nadbiskup i kao pročelnik Kongregacije za nauk 
vjere te da je na crkvenoj hijerarhijskoj ljestvici od 
svih Hrvata postigao najviše mjesto, što nam je vrlo 
drago, no to ipak ne umanjuje našu žalost što u Za- 
grebu nemamo kardinala. Te je žalosti nestalo kad 
je zagrebački nadbiskup mons. Franjo Kuharić ime- 
novan kardinalom. 

A sada kronološkim redom navedimo popis hr- 
vatskih kardinala! 


1. Petar Berislavić — Moram odmah napomenuti 
da se u Berislavićevu slučaju ne radi o kardinalu. 
Pa zašto ga onda spominjem? Činim to zato što su 
đe kršćanstva« mislili da je papa poslao Berislaviću 
kardinalski šešir, ali kada je taj stigao, on je bio već 
mrtav. Nisam mogao provjeriti opravdanost toga mi- 
šljenja, no kada ono već postoji, naveo sam ga u po- 
tvrdu onoga što sam spomenuo na početku ovoga 
prikaza. Berislavić ipak zaslužuje trajnu uspomenu 
među Hrvatima, a to neka potvrde ove povijesne či- 
njenice. 

U obrani hrvatske domovine protiv Turaka od 
svih se svećenika najviše istaknuo kao valjan voj- 
skovođa i hrabar junak Petar Berislavić, hrvatski 
ban i vesprimski biskup. On je rodom iz Trogira. 
Godine 1513. izvojevao je sjajnu pobjedu nad Tur- 
cima kod Dubice. Slava zbog te pobjede bila je to- 
liko velika da mu je sam papa darovao mač i šešir, 
a već prije te bitke dao mu je žita, baruta, sumpora, 
topova i 2000 dukata. Godine 1518. Petar Berislavić 
provalio je s vojskom od 10000 vojnika u Bosnu te 
grad Jajce opskrbio hranom i streljivom. 

Kao vranski prior zauzimao se i stvarno je zalo- 
žio neke posjede kako bi osigurao sredstva potrebna 
za rat protiv Turaka. Budući da je u obrani domo- 
vine bio gotovo osamljen, bez pomoći inače ugrože- 
ne Ugarske i Venecije u Dalmaciji, nije mogao duže 
odolijevati turskoj sili. 

Kad su u svibnju 1520. Turci pljačkali kod Drež- 
nika, ban Berislavić pođe protiv njih s 300 vojnika 
iz obližnjeg Bihaća. Na mjestu Vražja Gora kod 
Korenice udari na 80 Turaka, razbije ih i odluči da 
sa svojom četom dalje progoni razbijene Turke. 

Međutim banu se dogodila neprilika da mu je 
pao konj kad je trebalo preskočiti neki panj. Dok 
se ban spremao da ponovno zajaše konja, navali iz 
zasjede 60 Turaka i odsijeku mu glavu. Konjanici 
Ivana Karlovića pronađoše tijelo tragično poginu- 
loga bana, a neki bihaćki građanin mrtvu glavu. 
Vesprimski prepošt Statileo, prenio je ostatke bana 
biskupa u Vesprim i svečano ih ondje pokopao u 
stolnoj crkvi. Četiristo pedeseta obljetnica banove 
smrti prošla je u posvemašnjem zaboravu na njegov 
grob. Godine 1972.—73. podignuta mu je spomen- 
-ploča i poprsje u zagrebačkoj katedrali zajedno s 
Ivanom Paližnom. 

2. Juraj Utješinović — O njemu je prikaz dan u 
prethodnome poglavlju. 

3. Antun Vrančić — Antonius Verantius (1504.— 
—1573.). Rodio se u Šibeniku 29. V. 1504. pa se u 
svojim spisima nazivao »Sibenicensis Dalmata«. Po- 
stao je najprije pečuški biskup, a zatim ostrogonski 

nadbiskup i ugarski primas. Umro je u Prešovu 15. 
lipnja 1573. Malo prije smrti primio je od pape pi- 
smo s viješću da ga je imenovao kardinalom. 

Vrančić je bio sporna ličnost. Iako je bio visok 
prelat Crkve, njegov privatni život nije uvijek bio 
na visini njegova crkvenog dostojanstva. Bio je tipi- 
čan prelat renesanse sa svim ljudskim slabostima. 
On je dokaz za istinu da je Crkvi potrebna nepre- 
stana obnova, a njezinim članovima — pogotovo 
onima koji nose veću odgovornost — neprestano ob- 
raćanje. 

Vrančić je bio odličan latinist, čovjek velike kul- 
ture, koji je imao veze i poznanstva s velikim lično- 
stima svojega vremena. Zato možemo reći da je svo- 
jim pisanim djelima zaslužan za hrvatsku kulturu. 

Iz Vrančićeva života još su vrijedni ovi momenti: 
Iako je vrlo mlad iz rodnoga Šibenika otišao u da- 
leki svijet i u njemu umro, nikada nije mogao za- 
boraviti zavičaj: počesto u pismima s čeznućem ma- 
šta o povratku u domovinu, 

Brigu oko njegova odgoja i brata mu Mihovila 
preuzeli su rođak mu po majci Petar Berislavić i 
osobito ujak Ivan Statilić (Statileo). Malo prije svoje 
smrti — god. 1520. — Berislavić pozva Antuna u 
Ugarsku, odakle ga Statilić — tada već ugledan u 
ugarskim crkvenim krugovima, a uskoro, god. 1528., 
i biskup erdeljski i savjetnik na dvoru Ivana Zapo- 
lje — posla na studij u Padovu. Nakon Italije Vran- 
čić je nastavio nauke u Beču i Krakovu. Godina 
15830. početak je njegove diplomatske karijere, ka- 
da ga je Ivan Zapolja imenovao svojim tajnikom. 
Ostavši punih 20 godina u službi njegovoj i kraljice 
Izabele, Vrančić je u političkim i crkvenim poslan- 
stvima, a i prema vlastitoj inicijativi proputovao ci- 
jelom Evropom, više puta posjetio njezina važna 
središta, stekao mnoga poznanstva, na primjer s 
Melanchtonom i prijateljstvo s Erazmom Roterdam- 
skim. Na povratku iz Francuske god. 1546. Vrančić 
je posjetio i Šibenik, koji poslije toga više neće vi- 
djeti. 

Godine 1549. Vrančić je prešao u Beč kao tajnik 
Habsburgovca, hrvatsko-ugarskog kralja Ferdinan- 
da I. Tada mu se otvorilo sretnije razdoblje života. 
Kralj ga je god. 1553. imenovao pečuškim biskupom 
i svojim savjetnikom. Povjeravao mu je i različita 
poslanstva. 

Nakon Sulejmanove provale u Slavoniju i Ugar- 
sku (Siget) Ferdinandov sin i nasljednik na hrvat- 
sko-ugarskom prijestolju Maksimilijan II. odluči 
Vrančića poslati u poslanstvo u Carigrad. Poslije 
uspješno obavljena poslanstva i ugovora o osmogo- 
dišnjem miru 1568. iduće je godine kralj Vrančića 
nagradio najvišom crkvenom čašću: postao je nadbi- 
skup ostrogonski i primas ugarski. 

Vrančić je pretežno književno stvarao i pisao na 
latinskome jeziku. Ponešto je napisao na talijanskom 
i madžarskom, a od hrvatskog rada očuvana je sa- 
mo »Molitva, koju složi i govori svaki dan« — koja 
bi objavljena u »Nauku kršćanskom« Ivana Tomka 
Mrnavića godine 1699. 

Vrančićev se književni i ljudski lik najpotpunije 
zrcali u njegovim pismima »Epistolae« — oko 400 
pisama, od 1538. do 1573. Književni kritičari sma- 
traju da su Vrančićeva pisma nešto što ide u red 
najzanimljivijih i najviših dostignuća epistolografije 
hrvatskoga latinizma. 

Da mi tko ne bi predbacio što sam Vrančića, koji 
je imao ljudskih slabosti i grijeha, uvrstio u ovu 
zbirku »U Kristu jedno tijelo i jedan duh«, podsje- 
ćam na ono što II. vatikanski sabor uči u Dogmat- 
skoj uredbi o Crkvi »Lumen gentium«: »Ali dok 
Krist, 'svet, nevin, neporočan' nije poznavao grije- 
ha, nego je došao da zadovolji samo za grijehe na- 
roda, Crkva, koja u svojem krilu obuhvaća grešnike, 
u isti mah sveta i uvijek potrebna čišćenja, nepre- 
stano čini pokoru i obnovu« (broj 8). 

4. Juraj Drašković — Sitksto V. u svojemu pr- 
vom konzistoriju 18. prosinca 1585. osam prelata 
imenovao je kardinalima. Svi su bili Talijani, osim 
Hrvata Jurja Draškovića, tadašnjega kaločkog nad- 
biskupa, koji je — kako piše Pastor — bio zaslužan 


243 


na Tridentskom saboru i čije imenovanje za kardi- 
nala caru obeća već papa Grgur XIII. Drašković je 
bio najprije pečuški biskup. Od god. 1543. do oslo- 
bođenja Ugarske i Slavonije od Turaka naslov pe- 
čuškoga biskupa zapravo je samo puki naslov, koji 
su nosili razni crkveni dostojanstvenici, pa tako i 
naš Đuro Drašković. 

Vrlo aktivno sudjelovao je na Tridentskom sabo- 
ru kao izaslanik kralja Ferdinanda II. Kao zagre- 
bački biskup od 1568. do 1578. održao je sa svojim 
svećenicima  biskupijsku sinodu, kojoj bijaše cilj 
provođenje u djelo tridentskih saborskih odluka. U 
duhu sabora on je u kuriji negdašnjega kanonika 
Franje Filipovića god. 1567. otvorio sjemenište za 
desetak pitomaca koje poučavaše i nadziraše magi- 
ster što ga izabra zagrebački Kaptol. Dok je obavljao 
službu banskoga namjesnika od 1567. do 1578., bu- 
knula je g. 1573. seljačka buna. Kolika je njegova 
osobna odgovornost za »krvavo ugušivanje bune i 
nemilosrdno kažnjavanje pobunjenika«, nije lako 
utvrditi, jer je njegova vlast bila ograničena na gra- 
đanske poslove, a vojnicima se nije mogao baviti. Se- 
ljačku bunu i druge događaje treba prosuđivati ima- 
jući u vidu vrijeme i mentalitet kada je nastala. 
Svakako se prigodom 400. obljetnice seljačke bune 
zagrebački nadbiskup Franjo Kuharić osjetio potak- 
nutim da u ime Crkve zamoli za oproštenje za tada- 
šnje držanje zagrebačkoga biskupa. (Najnovija po- 
vijesna istraživanja idu u prilog Draškovića i Crkve, 
jer u posve novom svjetlu gledaju Šenoinu »Selja- 
čku bunu« — op. ur.). 

Nastojanjem Jurja Draškovića Hrvatski je sabor 
godine 1567. zaključio da u »Kraljevini Hrvatskoj 
i Slavoniji, tko istupi iz katoličke vjere, ne smije 
imati nikakva ni pokretna ni nepokretna imetka, ne 
smije zauzimati nikakvo mjesto niti imati bilo ka- 
kvo odlikovanje«. 

Drašković nije dugo nosio kardinalski grimiz. 
Umro je 18. prosinca 1586. Bio je kardinal kratka 
vijeka, što opet potvrđuje misao da s kardinalima 
u povijesti nismo bili osobito sretni. No u povijesti 


244 


Tridentskog sabora on ostaje vrlo važna ličnost. Šte- 
ta što o njemu ne postoji monografska studija na 
hrvatskome jeziku. To je posao koji još čeka povje- 
sničare. 

9. Juraj Haulik — Trebalo je čekati gotovo tri 
stoljeća da netko u našim stranama opet postane 
dionikom kardinalskoga dostojanstva i rimskoga gri- 
miza. Bio je to Juraj Haulik, prvi zagrebački nad- 
biskup. On je upravljao Zagrebačkom biskupijom 
najprije kao biskup od 1837. do 1852., a onda kao 
prvi zagrebački nadbiskup do svoje smrti godine 
1869. Kardinal je postao god. 1856. 

Juraj Haulik, rodom iz Trnave u Slovačkoj, u 
crkvenom i javnom životu istaknuo se mnogostru- 
kim djelovanjem za duhovno i materijalno dobro 
hrvatskoga naroda. Nije služio ni madžarskoj ni au- 
strijskoj politici, što dokazuje činjenica da je Bečki 
dvor plijenio njegove izvještaje Svetoj Stolici pri- 
godom službenih pohoda »ad limina«. I on je neko 
vrijeme — osam godina — obavljao službu banskog 
namjesništva. Kao banski namjesnik opravdano je 
branio pravo i težnje hrvatskoga naroda za nezavis- 
nost i samobitnost protiv nepravednih nasrtaja ma- 
džarskih političara. Sve što su Hrvati u to doba po- 
stigli bilo u političkom bilo u kulturnome pogledu: 
hrvatski jezik u školama i u uredima, osnutak Ma- 
tice ilirske, Hrvatskoga književnog društva sv. Je- 
ronima, bila je dobrim dijelom njegova zasluga. 

Haulik je bio ugledan i utjecajan predstavnik 
Hrvatske narodne stranke. U pokretu god. 1848. nije 
sudjelovao, nego se povukao i živio u Beču. Narod- 
njaci ekstremisti tražili su tada njegovu ostavku na 
zagrebačkoj biskupskoj stolici, ali se to nije dogo- 
dilo. Haulik je i dalje sudjelovao u političkom ži- 
votu te s Ivanom Mažuranićem i drugim vođama 
Samostalne stranke nastojao približiti austrijski 
centralizam težnjama Hrvatske za što samostalnijim 
razvitkom. Smatrao je da je u ondašnjim političkim 
prilikama realna unija s Austrijom i neposredno za- 
stupstvo u Bečkome carevinskom vijeću najsigurniji 
zalog samostalnosti i jedinstva svih hrvatskih ze- 

malja. Na kulturnom i vjerskom polju učinio je 
mnogo dobra. Godine 1841. predsjedao je prvoj glav- 
noj skupštini Gospodarskog društva i obdario ga ve- 
likim darovima. Svakako je važno da »Gospodarski 
list«, glasilo toga društva, izlazi sve do danas. Bis- 
kupovom brigom i troškovima ponovno je i ljepše 
uređen perivoj Maksimir, koji se u to doba nazivao 
i Jurjaves. Biskupova je zasluga što je god. 1847. u 
Zagrebu osnovana učiteljska škola. Haulik je 1845. 
doveo iz Brixena u Tirolu u Zagreb sestre milosrd- 
nice i za osnutak njihova zavoda, bolnice i škole da- 
rovao 200 000 forinti. Godine 1849. objavljen je i 
prvi broj »Katoličkoga lista«, glasila Zagrebačke bi- 
skupije, koji je izlazio sve do godine 1945., braneći 
crkvena načela protiv protuvjerskih strujanja. Taj 
je list sjajan svjedok života jednoga stoljeća u Hr- 
vatskoj. 

Haulik je pomagao mnoge kulturne i dobrotvor- 
ne hrvatske ustanove. Rado je dijelio i siromasima. 
Najveći uspjeh i Haulikova zasluga jest uspostava 
Zagrebačke nadbiskupije papinom bulom od 11. 
XII. 1852. Haulik je kao nadbiskup ustoličen 8. V. 
1853. Tako je postignuta hijerarhijska samostalnost 
crkvene pokrajine Hrvatske—Slavonije i neovisnost 
o ugarskoj hijerarhiji, čemu se dugo protivljahu ka- 
ločki i ostrogonski nadbiskupi. Šišić kaže da je to 
bila i najveća politička pobjeda hrvatskoga naroda 
u XIX. st. Posve razumljivo, jer hrvatska je neovis- 
nost u crkvenome pogledu pomagala i političkoj ne- 
ovisnosti o Ugarskoj. 

Haulikov je život prilično dobro i iscrpno prika- 
zao hrvatski književnik, rodoljub i kulturni radnik 
Velimir Deželić Stariji. Taj se životopis lako i ugo- 
dno čita, jer je pisan laganim stilom i svima pristu- 
pačnim jezikom. 

U Zagrebu je godine 1969. dostojno obilježena 
100. obljetnica Haulikove smrti, čemu su mnogo pri- 
donijele hrvatske sestre milosrdnice te Hrvatsko 
književno društvo sv. Ćirila i Metoda, nekoć svetog 
Jeronima. Te dvije ustanove htjele su tako svojem 
osnivaču iskazati priznanje i zahvalnost. No može- 

mo s ponosom reći da je kardinal Haulik, prvi za- 
grebački nadbiskup, svojim radom i ustanovama za- 
dužio čitav hrvatski narod. 

6. Josip Mihalović bio je zagrebački nadbiskup 
od godine 1870. do 1891. Rodom je iz Torde u Ba- 
natu. God. 1848. pristao je uz madžarski nacionalni 
pokret i revoluciju, zbog čega je osuđen na četiri 
godine zatvora i gubitak kanonikata. Kasnije je bio 
ne samo pomilovan, nego i nagrađen: god. 1870. po- 
staje zagrebački nadbiskup, a kasnije kardinal. U 
Hrvatskoj je to imenovanje shvaćeno kao djelo ma- 
džarske šovinističke politike pa je Mihalović ovdje 
primljen hladno. 

Treba, međutim, priznati da je nadbiskup Miha- 
lović branio autonomiju Hrvatske prema Ugarskoj, 
podupirao hrvatski jezik i književnost, radio za sje- 
dinjenje Krajine s Banskom Hrvatskom, djelovao 
pomirljivo među zavađenim strankama, odlikovao 
se pravednošću i blagošću, obilno darivao književna 
društva, vjerske i narodne ustanove. Najveća mu je 
briga bila obnoviti prvostolnu crkvu koja je god. 
1880. stradala od potresa. Nacrt za obnovu izradio je 
bečki arhitekt Schmidt, a samu je obnovu izveo gra- 
ditelj Boll€. 

7. Alojzije Stepinac — zagrebački nadbiskup-ko- 
adjutor s pravom nasljedstva od god. 1934. do 1937., 
zatim rezidencijalni nadbiskup te od god. 1958. i 
kardinal. Umro je 10. veljače 1960. u svojemu rod- 
nom Krašiću. S njime se kardinalsko dostojanstvo u 
hrvatskoj Crkvi popelo na vrhunac moralne i sve- 
tačke veličine. Kad je on vrlo mlad, tek nekoliko 
godina nakon svećeničkog ređenja, god. 1934. bio 
imenovan zagrebačkim nadbiskupom, hrvatski pjes- 
nik, isusovac 0. Milan Pavelić (1879.—1939.) ispje- 
vao mu je prigodnu pjesmu, koja proročkom vidovi- 
tošću naviješta njegovu budućnost. Budući da ta 
pjesma odlično karakterizira njegov lik, donosimo 
je ovdje. 


»Evo Izabranik moj...!« (Iz 42, 1) 
K posveti preuzv. g. nadbiskupa 
Dra A. Stepinca 

MOLITVAMA s Tobom vodili smo boj, 
Dok ne reče: »Evo Izabranik moj!« 
Odgovorom Tvojim bjesmo zadivljeni: 
Zar je to, Bože, Pastir izmoljeni? 

Mlad i neznan tako do pred koji dan... 
Da, al star vrlinom, Tebi dobro znan: 

I Ti skrovit bješe, mlad se na križ pope, 
Sluga Tvoj i u tom u Tvoje će stope. 


Krvavog će znoja mnogu prolit kap, 

Udarit će ljuto pastirski ga štap, 

Bodljikama oštrim mitra će procvasti, 
Nadbiskupski prijesto u križ će izrasti. 

O, on znade, da mu proć je Golgotom, 

Ali Ti si, Spase, njemu nadom svom: 
Gromovod se smiješi munji, što mu prijeti... 
Njegov program Ti si, Kriste Razapeti! 


Čuj, Božansko Srce, naših srca krik: 
Daj, da k Tebi vodi Tvoj nas miljenik, 
A bez straha stupat podaj od nas svakom 
Za njim ko za Ocem i Tvojim Junakom! 
Blistao nam usred crnog doba tog 
Premilim zrakama sjaja svetačkog 
Boreći se za Te i dom kao lavić, 

Ko prethodnik mu slavni Berislavić! 


Zanimljivo je da pjesnik u toj pjesmi aludira na 
kardinalova prethodnika Petra Berislavića. Nije mu, 
doduše, taj junak iz naše dalje prošlosti bio prethod- 
nik na zagrebačkoj biskupskoj stolici, ali zato u 
mnogome drugome. Mi smo ga u ovome prikazu 
stavili na pročelje naših kardinala, iako je i on bio 
kardinal bez grimiza i kardinalskoga šešira, kardinal 
vjerojatno više u papinu srcu nego imenovanjem. 

Kardinal Alojzije Stepinac bio je kardinal ne sa- 
mo u srcu Pija XII., koja ga je vrlo cijenio, nego i 
imenovanjem, iako nikada nije mogao primiti svoj 
zasluženi rimski grimiz i kardinalski šešir. Bio je 

kardinal i pravno i stvarno, kardinal kojemu su se 
divili i Pio XII. i Ivan XXIII. i Pavao VI., kardinal 
čije tijelo počiva u njegovoj katedrali, na čiji grob 
neprestano dolaze toliki tihi i pobožni molitelji. 

8. Franjo Šeper, zagrebački nadbiskup-koadjutor 
od 1954., rezidencijalni nadbiskup od 1960. kardinal 
od 1965., pročelnik Kongregacije za nauk vjere od 
god. 1968. Umro 30. prosinca 1981. u Rimu. Pokopan 
u zagrebačkoj katedrali. 

9. Franjo Kuharić, zagrebački nadbiskup, postao 
kardinalom u konzistoriju na Svijećnicu 1983. Ad 
multos annos! 

To je eto dosadašnja stvarnost hrvatskih kardi- 
nala. Ima u njoj, unatoč svoj tragičnosti, i mnogo 
svjetla po kojemu je naša narodna i crkvena povijest 
postala bogatija. Ako se tako rado i tako često vra- 
ćamo u svoju prošlost, to je radi naše sadašnjosti i 
naše bolje budućnosti. Likovi iz prošlosti, osobito 
oni najsvjetliji, stalno su nam nadahnuće za rad i 
borbu oko ljepše budućnosti. U njemu se kao Crkva 
uvijek želimo služiti sredstvima koja su najuspjelija, 
a to su ona koja su u skladu s ćudorednim kršćan- 
skim zakonom, poglavito zakonom ljubavi. Buduć- 
nost će biti onoga tko bude znao najviše ljubiti. Za 
nas kršćane — kako nas uči dvotisućljetna povijest 
naše Crkve — najsnažnije i najuspjelije od svih 
oružja jest ljubav prema Bogu i prema bližnjemu. 


Jagoda Truhelka 


Na današnji dan god. 1957. zaklopila je oči u Za- 
grebu i ostavila nas hrvatska spisateljica Jagoda 
Truhelka, Iza nje je ostao prebogat život od 94 go- 
dine, sav predan radu i dužnostima, pun samoprije- 
gora i žrtvovanja za druge. Ostade 40 godina nas- 
tavničkoga i 63 godine književnoga rada. Jagoda 
Truhelka kao nastavnica službovala je u Osijeku, 

Gospiću, Zagrebu, Banjoj Luci i u Sarajevu. Kao 
književnica ostavila nam je desetak djela u 16 iz- 
danja, od kojih su najpoznatije zbirke pripovijesti 
za djecu »Zlatni danci«, »Gospine trešnje« i »Crni 
i bijeli dani«. Djela su joj objavljivale za hrvatsku 
kulturu, osobito za takozvanu pučku književnost, 
naše najzaslužnije ustanove: Matica hrvatska i Dru- 
štvo sv. Jeronima. U Truhelkinim su djelima Bog i 
duhovne stvarnosti prisutne kao nešto što se samo 
po sebi prihvaća, pa o njezinoj religioznosti Ljerka 
Matutinović piše ovako: 

»I religioznost koja je tako često prisutna u djelu 
Jagode Truhelke, nije izraz neke filozofijom obra- 
njene konfesije, niti je odraz bigoterije, zaslijepljene 
u svome non plus ultra. Prije bismo to mogli naz- 
vati tzv. familijarnom religioznošću koja egzistira 
u tradiciji malih ljudi, infiltrirajući njihove male 
svakodnevne probleme i mala, za njih nedostiživa 
htijenja. 

Ta je religioznost, razumije se, utkana u tradi- 
cionalni način života i mišljenja, i bez nje, tako ma- 
lo tajanstvene i tako svakodnevno obične, taj svijet 
malih ljudi (koji će, čini se, uvijek postojati), ne bi 
se mogao razumjeti ni prihvatiti onakvim kakav 
jest... «. 

Poštujući mišljenje uvažene profesorice, mi kao 
vjernici i svjesni kršćani možemo dodati da je reli- 
gioznost Jagode Truhelke odraz one evanđeoske: 
»Slavim te, Oče, Gospodaru neba i zemlje, što si 
ovo sakrio od mudrih i umnih, a objavio malenima« 
(Mt 11, 25). Jagoda Truhelka bijaše jedna od onih 
»malenih« pa je zaslužila da joj se »Otac, Gospodar 
neba i zemlje objavi« na način koji je — ako baš ho- 
ćete — »familijaran«, ali upravo zato i tako simpa- 
tičan i mnogima prihvatljiv. 

Religioznost Jagode Truhelke ima nešto od one 
Isusove: »Pustite dječicu da dođu k meni; nemojte 
im priječiti, jer takvima pripada kraljevstvo Božje! 
Zaista, kažem vam tko ne primi kraljevstvo Božje 
kao malo dijete, taj sigurno neće ući u nj« (Lk 18, 
16—18). Zato nas i odabrane stranice njezinih knji- 

ga tako magnetski privlače svojom upravo djetinjom 
jednostavnošću i jednostavnom ljepotom i malim 
ljudskim radostima, koje su nedostupne onima »mu- 
drima i umnima«. Zato je Jagoda Truhelka gotovo 
sva djela napisala upravo za djecu te »u našoj ne 
prebogatoj dječjoj literaturi znači plemenit prilog 
koji ne bismo smjeli zanemariti« (Lj. Matutinović). 

U svojim »Zlatnim dancima« god. 1942. Jagoda 
Truhelka sama je opisala svoj život onako toplo, pri- 
sno, jednostavno, lijepo, kako samo ona to zna. Svoj 
rodni grad Osijek, koji je poprište njezinih najljep- 
ših pripovijesti, u svojoj je Autobiografiji opisala 
ovako: »Osijek! Tu je dakle prva postaja, taj stari 
grad na Dravi, na istoku zemlje domovine Hrvatske, 
glavni grad Slavonije, zemlje plemenite, s tvrđa- 
vom, s bedemima i šančevima kojih danas više i ne- 
ma, čak ni za muzej nije od njih ništa ostalo, I tu 
je počeo moj život. 

Postao mi je rodnim gradom dne 5. veljače 1864. 
Za ciče zime još isti dan kuma i babica odnesoše dje- 
tešce u nedaleku crkvu da ga primi u svoje krilo 
blažena djevica Marija, zaštitnica donjogradske kuće 
Božje i vrata nebeskih, Rodni grad bio je i grad mo- 
ga djetinjstva; u njemu je proteklo četrnaest godi- 
na, a tu je i formalno prestalo seobom preostale 
obitelji u Zagreb, što se dogodilo dne 15. rujna 1878., 
nakon što nas je bio pred godinu dana ostavio naš 
dobri otac, na dan sv. Antuna. 

Šta se u tom prvom razdoblju života važnije do- 
godilo i šta je manje ili više zanimljivo, o tom po- 
malo pričaju Zlatni danci u sve tri knjige.« 

O svojim roditeljima, osobito o ocu, ovako pri- 
povijeda: »Oba su mi roditelja bili doseljenici u Hr- 
vatskoj, majka Švabica iz donje Mađarske, otac Čeh 
iz Zbraslave blizu Praga... Moj se otac u Pragu još 
na Pedagogiji upoznao s Hrvatskom, i to preko svo- 
jih kolega, učitelja iz te daleke južne zemlje... S 
tim hrvatskim kolegama, na čelu s Ivanom Filipo- 
vićem, Stjepanom Basaričkom i drugima, brzo su se 
sprijateljili njihovi mlađi drugovi Česi. Naizmjence 
su učili jedni od drugih njihov jezik, čitali djela iz 

obiju književnosti, tako da su nabrzo Česi naučili 
hrvatski, a Hrvati češki. Kad su se ti naši hrvatski 
učitelji vratili iz Češke u domovinu, vidjelo se da je 
premalo učitelja spremnih za veliko, djelo, koje je 
bilo zasnovano, i na Filipovićevu preporuku pozvaše 
mlade učiteljske kandidate iz Češke koji su već bili 
vješti hrvatskom jeziku i donekle poznavali i stanje 
prosvjete u Hrvatskoj. Tako se jednog dana otisne 
njih pet Čeha u svijet spram toploga juga, u brat- 
sku zemlju, da steknu nov zavičaj i zauzvrat da joj 
oni posluže svojim znanjem i sposobnostima. 


Među tom petoricom bili su osim moga oca: Cih- 
lar, koji dobije namještenje u Senju, Zaboj Marik 
u Zagrebu, zatim Glanc u Slavoniji. Moga oca zapa- 
dne mjesto učitelja u Virovitici, gdje se našao u is- 
toj školi s prijateljem Stjepanom Basaričekom i nje- 
govom suprugom. Iz Virovitice bude otac premješ- 
ten u Valpovo, gdje je pokrovitelj škole i crkve ba- 
run Prandau tražio učitelja s glazbenom naobraz- 
bom za orguljanje i nastavu u pjevanju školske dje- 
ce i za glasovirsku obuku svojih kćeri. Tu se onda 
otac prvi put oženio. God 1859. bude otac premješ- 
ten u Osijek u donjogradsku osnovnu školu kao 
ravnajući učitelj. Tu mu nakon godinu dana braka 
umre od sušice mlada žena, a za daljnju godinu da- 
na oženi se otac mojom majkom i dovede je za le- 
dene bure i kiše 15. listopada u Osijek iz sela Ladi- 
mirevaca gdje je baka imala malo seosko dobarce, 
pošto se bila u svoje doba preselila iz Mađarske u 
Hrvatsku, koju je ljubila do kraja svoga života i 
našla i svoje posljednje počivalište u toj svojoj dru- 
goj domovini. 

Tako se nađoše Čeh iz Zbraslava i Švabica iz 
Mađarske u dalekoj Hrvatskoj da osnuju hrvatsku 
obitelj i odgoje svoju djecu za Hrvatsku. Otac je od 
majke naime tražio da ona, dok se rodi prvo dijete, 
nauči toliko hrvatski da mu mogne govoriti hrvat- 
skim jezikom i da taj jezik bude materinski njihovoj 
djeci. Jezik naime hrvatski nije bio sasvim tuđ ni 
našoj majci. Još u selu svoga djeda sjeverno od Dra- 
ve nauči ga donekle od djece doseljenih Hrvata— 

—Šokaca, a poslije je živjela s majkom u Slavoniji, 
pa je imala prilike da navikne uho na taj jezik koji 
će biti jezik njezine djece, pa i unučadi i praunu- 
čadi...« 

Spominjući svoje profesore u Osijeku, Jagoda 
Truhelka piše: »... Treba i u prvom redu da spo- 
menem potonjega župnika tvrđavskoga, Stjepana 
Maspera. Njegov utjecaj na oblikovanje moga duha 
bio je najdublji i najtrajniji od svih mojih učitelja, 
i to ne samo u pravcu vjeronauka i opće hrvatske 
povjesnice, u kojima me je poučavao, nego i u etič- 
kom pogledu. Mora da je bio velike pedagoške spre- 
me, kad je umio u sklad dovesti, a na moje zado- 
voljstvo, neke povjesničke događaje s naukom cr- 
kve, dotično riješiti prve klice sumnje koje su se 
javljale i tražile rješenje, a to sve jednostavno i ra- 
zumljivo, bez fraza, tako da mi njegova tumačenja 
nisu nikada mogla pokolebati trajno ni kasnije sa- 
znanja iz knjiga koja su išla za tim da oslabe tobože 
u ime nauke vjeru u nadzemaljski život i što je s 
njim u vezi. Bio je skroman svećenik, pravi sluga 
Božji, koji je zbog svoje čovjekoljubivosti najposlije 
i trpio i stradao.« 

Naveo sam doslovno tekst Jagode Truhelke iz 
izdanja »Pet stoljeća hrvatske književnosti« (Zag- 
reb, 1970). Ovako naveden nije baš posve razumljiv, 
ali je iz konteksta posve jasno da je spisateljica htje- 
la reći kako su joj tumačenja njezina vjeroučitelja 
pomogla da uvijek ostane nepokolebljiva u vjeri, a 
to je bila upravo zasluga toga dobroga i vjernoga 
župnika, koji je vrlo savjesno i stručno obavljao 
svoju dušobrižničku dužnost. 

Jagoda Truhelka ovako dalje opisuje svoj život: 
»U to vrijeme zadesi našu obitelj prvi teški i nikada 
neprežaljeni udarac. Nesretnim slučajem dobri naš 
otac našao je naglu smrt u Dravi, i ostavio nas u ve- 
likoj tuzi i žalosti. 

Bol za ocem i teške besanice kao posljedica žalo- 
sti potkopaše moj ionako nejaki tjelesni ustroj, i 
nakon nekoliko vremena baciše me u dugotrajnu bo- 

lest iz koje me je izbavila jedino njega i molitva mo- 
je majke i zdrava moja narav... .« 

Brižna Jagodina majka željela se tada s čitavom 
obitelji preseliti u Zagreb, gdje će biti prilike za 
daljnju nauku sve njezine troje djece. Jagoda to 
opisuje ovako: »Tako se majka jednog dana spremi 
u Zagreb da obađe tatine prijatelje, da se raspita 
za prilike, upozna sa životom grada i nađe stan. Is- 
tom se vratila u Osijek, i već se počelo raskućivanje 
i spremanje za veliku selidbu. Dne 15. rujna 1878. 
otputismo se željeznicom preko dravskog mosta kroz 
Mađarsku — jer u ono vrijeme nije bilo željeznice 
ni kroz Posavinu ni kroz Podravinu — pa onda kod 
Žakanja opet natrag preko Drave u Hrvatsku. Kod 
prijelaza mostom dogodila mi se mala nezgoda, da 
sam se rasplakala od ganuća kad je Dragoš — mlađi 
joj brat — u svom zanosu odjednom zavrištao: 'Eno 
lijepe naše domovine', i svi bili veseli i potreseni što 
smo se opet našli na hrvatskoj zemlji. 

Time se završavala prva etapa života jedne po- 
rodice skromnih zahtjeva na život, ali bogate nada- 
ma u budućnost koja je pred nama širom otvarala 
“ svoja vrata pošto su se stara iza nas zatvorila.« 

Svoj život u Zagrebu i školovanje Jagoda Tru- 
helka ovako opisuje: »U Zagrebu nastanili smo se 
u Mletačkoj ulici broj 15 u prizemlju. Grad nije bio 
stran ni nepoznat uhu i duhu našemu, premda ga 
očima donle još nismo bili vidjeli osim na jednoj 
sitnoj fotografiji koju je otac donio s puta. Pričao 
nam je štošta o ovom najvećem gradu Hrvatske, pa 
i moja učiteljica, a sada eto i naša majka... 

Zagreb je do sada — ima eto od tada ravno šez- 
deset i šest godinica — naravno u mnogom promije- 
nio i opseg i lice, ali ono što je tada sačinjavao Zag- 
reb još je i dan-danas Zagreb u jezgri svojoj, u ono- 
me što nam je najdraže i u punom značenju za sve 
Hrvate i svu Hrvatsku. Tu se malo promijenilo, go- 
tovo ništa. Još uvijek stoji na konju junački ban i 
sabljom pokazuje na sjever, tu je Zrinski trg i pa- 
lača Akademije — onda istom u gradnji — i njom se 
Svršavao Zagreb spram juga, ograđen plotovima, a 


254 


iza njih pružili se kukuružnjaci, polja i njive. Tu je 
i stari Gornji grad još popločan kamenim pločama, 
s kratkim i tijesnim uličicama koje su se stisle oko 
dvije crkve, starodrevne sv. Marka i iznutra tako 
kićene sv. Katarine, tu mali i domaći trgovi, pa onaj 
tajanstveni oltarić gdje se iza željeznih loza i cvje- 
tova krije Majka Božija Kamenitih vrata, uvijek 
spremna da sasluša i pomogne svačiju tegobu i mol- 
bu ako joj se utječu skrušena srca, a ponajviše naša 
mama, stalni gost na stepenici subotom pod večer... 

I u toj osunčanoj pitomini, u tom divnom zele- 
nom okviru sjela je porodica taman kao usred topla 
krila i otpočela novi život. Nije bilo nimalo teško 
zaboraviti stari zavičaj na Dravi, ili ako ne baš za- 
boraviti, bolovati od uspomena na nj...« 

Jagoda Truhelka natenane opisuje svoj život — 
sve je to lijepo i zanimljivo — no mi radi kratkoće 
biramo ono što pokazuje kako je ta žena imala ple- 
menitu dušu, srce sposobno da se zagrije za velike 
ideale. Dajmo joj opet riječ: »... Uvelike su me 
zanimali povijest i zemljopis, psihologija i kršćan- 
ska etika... Nezaboravna su nam ostala predavanja 
iz hrvatske povjesnice. Tu su bili oni burni dani 
okolo kobne godine 1102, borbe o hrvatsku krunu 
i prijestolje, smrt Petra Svačića, nesuđenog posljed- 
njega kralja tada još potpuno nezavisne Hrvatske, 
tu predstavnici dvanaest plemena hrvatskih na sud- 
bonosnoj Dravi da sklope savez s Mađarima i da na- 
kon krvave borbe sastave 'pacta conventa' — to naj- 
jače uporište naših prava na slobodu i nezavisnost 
hrvatskoga kraljevstva — od kojih mi se najjače 
utisnula u svijest točka da se u hrvatskim zemljama 
ne smije naseliti ni jedan ne-Hrvat. Nije mi onda 
u mom rodoljubnom zanosu padalo na um da smo 
i ja i moja braća djeca stranih doseljenika... 

Osim predavanja dra Hoića osobito su me se do- 
imala razlaganja profesora Stjepana Basarička iz 
psihologije, možda još i jače nego ona dra Hoića, 
jer mi je pokazao put u jedan donle mi sasvim ne- 
poznat svijet, vlastiti nutarnji svijet, koji svaki čo- 
vjek nosi u sebi a da samo malo koji o njemu raz- 

mišlja i obraća mu pažnju... U te dane razbuktjeli 
su se i moji domoljubni zanosi do najviše mjere, 
prigodom proslave dvadesetgodišnjice hrvatskog 
pjevačkog društva "Kolo", kad sam s galerije gole- 
mog svečanosnog paviljona od dasaka, ukrašenog 
bezbrojem trobojnica, mogla biti nazočna kod mon- 
strekoncerta' od nekoliko stotina pjevača koji su do- 
šli iz svih krajeva naše lijepe domovine da joj pje- 
vaju najljepšu himnu na svijetu!« 

Svršivši trogodišnju preparandiju, Truhelka je 
bila osposobljena za učiteljicu u osnovnim školama. 
I sada se nižu jedna za drugom postaje njezina uči- 
teljevanja. 

U Osijeku kao učiteljica — »U jesen 1882. po- 
slaše me u Osijek za namjesnu učiteljicu na gornjo- 
gradskoj djevojačkoj školi, a na stan i opskrbu pri- 
mila me je moja učiteljica Sreplova. Na toj školi 
prokuburila sam prvu godinu službe ne bez muke s 
neodgojenom  periferijskom djecom triju narodno- 
sti, sama bez dovoljnog praktičnog iskustva, strašiva 
i nesigurna u postupku s blizu stotinu djece koja su 
mladoj i još nevještoj učiteljici zadavala trista jada 
i borbe sa samom sobom i napunila joj srce često 
gorčinom, a oči suzama koje je dobra učiteljica onda 
morala sušiti, nemile sukobe s nestašnicama, u veli- 
kom dijelu okorjelim ponovcima, izravnavati, pa čak 
i primjerom na licu mjesta pokazati kako se to radi 
u školi... 

Samo još godinu dana izdržala sam na osnovnoj 
školi premda je druga kudikamo bolje i mirnije pro- 
šla i za učiteljicu i za djecu, jer su obje strane bile 
i disciplinirane i sama učiteljica vještija i sigurnija 
u svojim odgojnim i nastavničkim postupcima... 

Iza toga provela sam u Zagrebu godinu 1884—85. 
pripravljajući se za ispit učiteljice na građanskim 
školama, i na jesen, na dan Svih Svetih, imenovana 
za ravnateljicu novoustrojene više djevojačke škole 
u Gospiću. Krenula sam s majkom put nepoznata 
svijeta, kroz kišu i ledenu maglu, preko gora i do- 
lova, kroz hajdučku Malu Kapelu, prepuštajući se 

udesu bez ikakove mogućnosti da si stvorim kakvu- 
-takvu predodžbu o kraju i životu koji me tamo če- 
ka.« 

Gospić — »Sedam godina živjelo se u tom junač- 
kom, mnogoopjevanom kraju, u srcu Like, a na kra- 
ju tadanjeg upravnog područja naše domovine Hr- 
vatske... I sada još kad se god sjetim ovih sedam 
godina, moram priznati da su dojmovi koje sam u 
to vrijeme primala u samom kraju, pred njegovom 
prirodom i njezinim oblicima, mnogo jači od onih 
koje su u meni ostavili ljudi pa donekle i doživljaji. 
Valjda mi je bilo suđeno da se lakše sporazumije- 
vam s prirodom i nijemim stvorovima nego sa ži- 
vom čeljadi koja mnogo mnogo traži od čovjeka, dok 
oni ne očekuju ništa nego da ih gledaš i osjećaš, bilo 
da u njima uživaš, bilo da ih se strašiš. Čovjeku tre- 
ba prilaziti, ali najprije izlaziti iz sebe, a to nije sva- 
kom dano pri dolasku u svijet, u samostalan život, 
dok ne probije zid koji dijeli čovjeka od čovjeka... 

Kad se napunilo vrijeme i pozvalo me na drugo 
mjesto, ostavila sam lički krš s mnogo suza. Zabo- 
ravilo se nemilo, a ostalo u pameti samo dobro i li- 
jepo. 

U jesen g. 1892. premjeste me u Zagreb na no- 
voosnovani ženski licej. Težak mi je bio rastanak s 
Gospićem. Ostavila sam u njemu najljepši odsječak 
života, mladost svoju, a da mi nije došlo u svijest 
jesam li se njom koristila, mnogo ili malo. I kad sam 
se ukrcala u pretpotopnu 'deližancu', koja je one go- 
dine nakon duga prekida opet počela prevoziti put- 
nike do Ogulina — ovaj put bez majke, jer je malo 
dana prije toga žurno pozvana u Sarajevo da tamo 
ostane kod sina i djece njegove dok mu se ne vrati 
žena iz sanatorija za plućne bolesti — tad sam se 
sjetila prvog dolaska, dočeka i nedočeka... sjetila 
sam se i toga kako se Lika općenito smatrala zem- 
ljom progonstva za činovnike... « 

Drugi put u Zagreb — »S dolaskom u Zagreb po- 
činje se treće razdoblje moga života a drugo u služ- 
benom radu. Razlika između ostavljenog mjesta u 
Lici i života ondje i u Zagrebu bila je tako velika 

da se zadugo nisam mogla sasvim privoljeti novom 
okolišu, pa i dobro mi poznatom gradu. Do toga ča- 
sa nisam ni slutila da mi se tako duboko ukopao u 
srce i dušu lički krš i tvrdi njegov kamen... 

U jesen 1892. stigla sam u Zagreb, usred prvih 
početaka snažnog uspona pomlađenog hrvatskog 
kulturnog života kojemu usprkos politički omražene 
i zloglasne Khuenove ere odista spada ime druge 
renesanse hrvatske, na čelu s Kršnjavijem — Mile- 
tićem — Bukovcem, koji daju u tim godinama 'fin 
de sičelea' neslućeni zamah stvaralačkom životu hr- 
vatskoga glavnoga grada, pa i ostale Hrvatske. Bilo 
je u to doba najsjajnijih manifestacija hrvatskoga 
duhovnog života sve od vremena prvog našeg veli- 
kog preporoda kad je Hrvat prvi put u svoj punini 
osjetio sebe, tako reći sebe otkrio... 

Devet godina ostat ću u Zagrebu. Devet godina 
prebogatih sadržajem... Mudre uštednje i honorari 
dopuštali su da se ogledamo i po gradovima — Beč — 
— Budimpešta — Prag — Mleci — Rim i po pla- 
ninskim krajevima gdje ih je Bog postavio najljepše 
i najprivlačnije.... Laka sam srca ostavila Zagreb, 
ohrabrena još i oproštajnim riječima tadanjega od- 
jelnoga predstojnika Armina Pavića, kojima me je 
otpustio govoreći među ostalim da mu je žao što 
ostavljam Zagreb, ali... vi ne idete u tuđinu, Bos- 
na je hrvatska zemlja, i tamo ćete raditi za svoj 
narod. Dvadeset i pet godina provest ću izvan Zag- 
reba, a da se nikada neće prekinuti sveza s njim... « 


Banja Luka — »Prevalila sam polovicu svoga 
službenog vremena kad sam prešla Savu da tamo 
nađem treći i četvrti konak života svoga, u Bosni. 
Šta sam ostavila u Zagrebu, to sam znala; bilo je 
sve pozitivno, moje se blago nepropadljivo umnoži- 
lo. Šta me je čekalo, nisam znala. Išlo se na nova 
'osvajanja', nov rad i nove borbe, jer bez borbe ne- 
ma nirada... 

Devet godina provela sam u tom starom gradu, 
izgrađujući školu izvana i iznutra s pomoću iskusnih 
kolegica u priličnom miru, bez prevelikih trzavica... 

Drag mi je bio i ostao taj kraj i srcu prirastao sa 
svim onim što sam tamo doživjela i stvorila, kadli 
ljeti god. 1910. istom što su se ružice u vrtu ispred 
kuće bile rascvale u drugom cvatu, a lipe se razmi- 
risale i razbrujale zujem pčela, stiže glas i o pre- 
mještaju u Sarajevo, a da me nitko ni pitao nije! 
Odredilo ministarstvo, i trebalo je poslušati. 

Bilo mi je žao ostaviti Banju Luku, još žalije 
radi blizine Zagreba, a što še tiče rada i iskustva, 
toga mi ni u Sarajevu neće nedostajati, mada su 
me morile zle slutnje da neće ni tamo ići bez iborbe, 
ili možda bez uspjeha! Jer, osjećala sam već prve 
znakove klonulosti, a to poradi zdravlja koje je bilo 
načeto nemilim i bolnim napadajima teških katara 
i kostobolja, zadobivenih s vremenom u vlažnom 
banjalučkom zraku. No prvi razlog da suviše ne 
žalim ostaviti taj pitomi kraj, bila je vazdašnja že- 
lja moje majke da bi se pod kraj života našla sa sve 
troje djece i s unučadi, a to smo naravno željeli i 
mi, njezina djeca, dok je majčinih sedamdeset pet 
godinica požurivalo taj sastanak.« 

Petnaest godina u Sarajevu — »Tako se opet 
jednom razmetalo kućanstvo, trpali sanduci, pa po- 
novno u svijet, istina, dobro već poznat i mnogo 
voljen svijet. Ta u cijeloj Hrvatskoj nema grada što 
je šeher Sarajevo, to po izvanrednoj ljepoti, položaju 
i obliku jedinstveno ljudsko naselje, koje po osebuj- 
nosti — da ne kažem egzotičnosti i šarolikosti — 
— pruža savršenu sliku one sudbonosne i značajne 
mješavine životnih, fizičkih i duhovnih oblika Isto- 
ka i Zapada, u čijem je okviru usud posadio hrvatski 


narod i njegove zemlje... 


Došao je tako i svjetski rat i školski rad pao na 
minimum, Seobe sa školom iz zgrade u zgradu bile 
su na dnevnom redu, nastava se prekidala. Šest 
mjeseci evakuacije Sarajeva u drugoj godini rata 
proveli smo u Osijeku. Nakon povratka radne se 
prilike u sarajevskim školama nisu znatnije popra- 
vile..... Sve je to umarala.i navodilo na želju za 
mirom. Ali mira još nije bilo. Trebalo je čašu dok- 
raja iskapiti. Došla je kobna godina 1918., za nas 
Hrvate najbolnija koju smo doživjeli. 

Vijest o prekidu Hrvatske s Monarhijom zatekla 
me je u postelji gdje sam odbolovala gripu. Jedva 
što sam razabrala taj glas, počela sam svjesnije 
osjećati šta znači: Hrvatska slobodna! O čemu sam 
od svoje desete godine nejasno sanjala i za čim 
sam žudjela kroz čitav život, to da se sada ispunilo? 

Ali kad sam prvi put došla u školu iza bolesti, 
odmah sam znala — da je to tlapnja i da će nama 
Hrvatima zamalo svanuti još mnogi crni dani i da 
ćemo proživjeti teške godine. : 

Ista godina donijela je još jednu pretešku kušnju 
meni i braći mojoj. U rano proljeće ostavila nas je 
zauvijek naša majka, najbolji moj oslonac u životu, 
sa svom djecom oko sebe, u osamdeset i trećoj godi- 
ni: jaka, lijepa, uvijek dobra zdravlja, i otišla u 
rajske perivoje iza ciglih devet dana teške bolesti, 
nenadano, te nismo mogli vjerovati da se više nika- 
da neće vratiti k nama. Odvezli smo je usred ratnog 
meteža u Osijek, grad našega djetinjstva, da tamo 
nađe posljednji svoj stan kraj našega oca.... 

Istom nakon daljnjih pet godina, nakon četrdeset 
provedenih u službi, zatražim umirovljenje, a god. 
1925. preselim se stalno u Zagreb.« , 

Opet i konačno Zagreb — »Zagreb, nekada grad 
moje mladosti i sada grad moje starosti, vratio mi je 
sve što sam mogla poželjeti, kao obilnu naknadu za 
posljednje teške godine. Vratio mi i zdravlje, ob- 
novio pomalo i radnu snagu, dao mi stare prijatelje, 
i od njih toliko dobra svake ruke, a prije svega naj- 
toplije utočište i dom uz najblagorodniju dušu na 
svijetu, koju mi je usud darovao iza moje majke, u 
času kad sam bila ostala bez doma i krova nad gla- 
vom, a da se za sve to nikada neću moći na ovom 
svijetu odužiti i dostojno zahvaliti! 

Tako se krug moga života pomalo zatvara. Bio je 
život dug, bilo je svjetla i sjene, bilo rada i uspjeha, 
pa i neuspjeha, mnogo dobra, a pomalo i manje 
dobra, no bilo kako bilo, nikako ne bih htjela da je 
bilo drugojačije nego onako kako je bilo. I zato 
na svemu hvala Onome koji sve daje... .« 

Treba li Autobiografiji Jagode Truhelke još neš- 
to dodati? — Mislim da ne treba. Ona je svoj život- 
ni vijek proživjela dostojno i časno. Bila je puna 
onih pravih ideala. Njima prožeta, radila je s pole- 
tom i idealizmom. Na svoje učenike prenosila je 
svoj idealizam u školi, a na našu djecu i mladež, pa 
i odrasle, svojim pisanim djelima. Taj nam je idea- 
lizam potreban i danas — baš kao svagdašnji kruh — 
— pa zato Jagoda Truhelka ostaje među nama traj- 
no suvremena. 


261 


18. prosinca 


Osmina prije Božića 


Pokrajinski sabor u Toledu odredio je god. 656. 
da se 18. prosinca — ante octavum diem quo natus 
est Dominus — osmi dan prije nego što se rodio 
Gospodin — slavi »dan njegove Majke« — Gene- 
otricis dies habeatur celeberrimus et praecelarus — 
— Roditeljke najslavniji i prejasni dan. 

Ta je saborska odluka vrijedila za Španjolsku, 
a oslanjala se na običaje onih dalekih Crkava. »In 
multis namque ecclesiis a nobis spatio remotis et 
terris, hic mos agnoscitur retinere.« Saborski su oci 
bili uvjereni da se na taj dan u mnogim udaljenim 
crkvama i zemljama slavio Gospin dan, pa su to 
svetkovanje odredili i za svoje krajeve. I pastoral- 
no su mudro odredili, jer je to pomagalo boljoj pri- 
pravi za Božić, boljem ulaženju u tajnu utjelovlje- 
nja, s kojom je upravo Marija najčvršće povezana. 
Slavljenje blagdana najbolji je način ulaženja u 
tajne naše vjere. 

Poznati stručnjak za istočne Crkve Jugie misli 
da se odredba španjolskih otaca pozivala na istočne 
Crkve; međutim, Laurentin osporava to mišljenje, 
jer kaže da ga ne potvrđuje nikakav stari tekst. Ono 
što je on sam u tome smislu našao sve su svjedo- 
čanstva kasnijih datuma, a tiču se jednog blagdana 
sv. Gabrijela arkanđela, koji se u nekim Crkvama 
tada slavio 18. prosinca. Spominje ga kopto-arapski 
Menologij te Kalendar Abou'l Barak4t. 

Etiopski Sinasar o tome piše: »Na ovaj se dan 
slavi također uspomena blagdana navještenja slav- 

noga Gabrijela« — biva — kako je arkanđeo Gab- 
rijel Mariji navijestio Spasiteljevo začeće i rođenje. 
Povod tome slavljenju upravo na taj dan dalo bi, 
prema Laurentinu, ukazanje svete Djevice biskupu 
Daqseyosu u okolici Carigrada. Marija pritom na- 
ložila da se Navještenje slavi 18. prosinca, a ne 25. 
ožujka, koji dan pada u korizmu. 

Laurentin misli da su ta svjedočanstva koptskoga 
podrijetla, no da ništa ne dokazuje da su Crkve u 
Španjolskoj nešto znale o toj svetkovini. 

Činjenica je da je današnji dan kao Gospin u 
Španjolskoj dobro poznat još i danas, a isto tako iu 
našim krajevima kao dan Očekivanja poroda blaže- 
ne Djevice Marije. Ako to pomaže boljoj i dubljoj 
pripravi za Božić, onda je dobro očuvati ga i nepre- 
stano ga ispunjavati novim sadržajem. 

Spomenimo i to da je na primjer četvrta advet- 
ska nedjelja sve tamo od V. st. imala posve marijan- 
ski značaj, o čemu svjedoči 61. pismo sv. Leona 
Velikoga te još više četiri govora o Navještenju sv. 
Petra Krizologa, tamo oko g. 450. Ti su govori bili 
namijenjeni za četvrtu adventsku nedjelju. Taj ma- 
rijanski značaj četvrte adventske nedjelje potvrđuje 
i akvilejska liturgija iz VII. st. te poznata ambrozi- 
janska liturgija, osobito poznata u Milanskoj nad- 
biskupiji. 

Svi ti povijesni podaci iz daleke prošlosti poka- 
zuju nam kako se Crkva, slaveći u adventu svetu 
Bogorodicu, duhovno povezana s njome, pripremala 
za slavljenje Božića. U Marijinu društvu i mi ćemo 


se najbolje spremiti za Božić. Današnji spomendan | 


praktičan je način da u razmišljanju tajne utjelov- 
ljenja, možda upravo na temelju Lukina izvještaja 
o navještenju Isusova rođenja (Lk 1, 26—38), pro- 
vedemo posljednji tjedan prije Božića. Taj izvještaj 
sadrži tri bitna navještaja. Prvi se tiče radosne vi- 
jesti: »Raduje se, milosti puna! Gospodin je s tobom! 
Na te riječi ona se prepade i poče razmišljati što 
znači taj pozdrav« (Lk 1, 28—29). O njegovu zna- 
čenju s Marijom pobožno i u duhu vjere razmišlja- 
mo imi! 

Drugi se tiče Mesijina ljudskoga podrijetla: 
»Gospodin Bog dat će mu prijestolje Davida, oca 
njegova. On će vladati kućom Jakovljevom dovije- 
ka« (Lk 1, 32—33). Isus je uzeo pravu ljudsku na- 
rav. On je pravi čovjek. 

Treći se tiče Mesijina božanskog podrijetla, nje- 
gove božanske naravi: »Duh Sveti sići će na te, sila 
Previšnjega zasjenit će te; zato će se dijete koje ćeš 
roditi zvati svetim, Sinom Božjim« (Lk 1, 35). 

Kako divni i radosni mesijanski navještaji! Ni- 
kada nećemo do dna iscrpsti sav njihov domet i 
sadržaj. Oni mogu cijeli život hraniti našu dušu. 
Samo treba u razmišljanju i kontemplaciji ponirati 
u njih. Pronađimo ovih zadnjih dana prije Božića 
vremena za to. Neka oni nikako ne proteknu samo 
u užurbanoj materijalnoj pripravi za Božić, u groz- 
ničavom kupovanju darova i popuštanju potrošač- 
kom mentalitetu. Takvo popuštanje znači strahovito 
osiromašenje Božića. Naš Božić neka ne bude osiro- 
mašenje, već obogaćenje. A za to je potrebno postati 
siromašan u duhu, slobodan od pretjeranih briga i 
poslova, slobodan od robovanja materijalnim dob- 
rima, slobodan od dobara potrošnje, koja nam se 
upravo u ove predbožićne dane tako nametljivo nu- 
de. Naš Božić neka ne bude materijalistički, već 
duhovni, Božić vjere, nade, ljubavi prema Bogu i 
bližnjemu, Božić dobrote i blagosti, Božić kršćan- 
skog i obiteljskog zajedništva. 


Otac Viktricije Weiss, kapucin 


Jedan od razloga zašto s tim kapucinom želim 
upoznati naše čitatelje jest i taj što je bio iskren 
štovatelj Srca Isusova. On je na jednom listiću na- 
pisao svoju osobnu posvetnu molitvu Srcu Isusovu, 
koja najbolje očituje njegov stav prema tajni Kris- 
tova Srca. Ta molitva glasi: »Sav se posvećujem 

božanskom Srcu Isusovu... Želim sa svojim skrive- 
nim Isusom biti nepoznat, pogrešno shvaćen, ne- 
shvaćen i prezren. Želim sa svojim raspetim Isusom 
biti raspet dušom i tijelom, da bar donekle nadok- 
nadim za uvrede što mu se nanose u Presvetom 
Sakramentu. Želim se sa svojim proslavljenim Isu- 
som radovati, jer on više ne može trpjeti, a ja mogu. 
Svu ću patnju prikazivati na nakane Božanskoga 
Srca Isusova. U tu svrhu želim živjeti i umrijeti gdje 
i kako se njemu bude svidjelo. I to je posljednji čin 
moje volje što ga činim, jer odsada želim biti bez 
svoje volje, sav u Bogu.« 


Tu je molitvu kao neku svoju duhovnu oporuku 
otac Viktricije napisao u posljednjim godinama ži- 
vota, kad su ga već zahvatile teške boljetice i kad 
bijaše gotovo gluh i slijep, no ona je posve u skladu 
s čitavim njegovim životom, koji bijaše potpuna su- 
obličenost s Kristom te savršeno izvršuje one Pav- 
love: »Težite za onim za čim treba da težite u Kristu 
Isusu!« (Kol 2, 5). Danas kada neki iz reda kojemu 
je pripadao otac Viktricije — no ne samo iz tog 
reda — izruguju i omalovažavaju pobožnost Srcu 
Isusovu ili bar neke njezine oblike, dobro je uočiti 
da je ta pobožnost kao i tolike druge zdrave pučke 
pobožnosti odgajala ljude u istinskoj svetosti, u re- 
vnom apostolatu, u duhu samoprijegora i žrtve, u 
pravoj poniznosti i evanđeoskoj jednostavnosti, do- 
noseći u tolikim dušama obilne duhovne plodove. 
Stablo se poznaje po plodovima, pa tako i istinska 
pobožnost. 


Otac Viktricije nakon objavljivanja Dekreta o 
herojskom stupnju njegovih kreposti, što ga je uz 
pristanak Ivana Pavla II. 10. svibnja 1979. objavila 
Kongregacija za kanonizacije svetaca — časni je 
sluga Božji, kao i toliki drugi kreposnici potjecao je 
iz duboko kršćanske obitelji. Njegov otac Anton 
Weiss bijaše student medicine, no taj je studij zbog 
nestašice novca morao prekinuti, pa je zarađivao 
kruh, kao ranarnik — onaj koji je liječio rane — i 
kao pomoćnik pri porođajima. Zbog toga je morao 
podnositi mnoge patnje što mu ih je nanosio nad- 

ležni liječnik. U jednom je pismu o tome pisao ova- 
ko: »Brige, nevolje i kukanje moji su svagdašnji 
gosti.« Mi se ljudi vrlo lako tužimo na svoje jade, 
katkad i vrlo neznatne, često smo preosjetljivi, a 
zaboravljamo koliko ih je oko nas koji moraju trp- 
jeti i podnositi kudikamo više. Koliki su prije nas, a 
koliko je takvih i danas, koji su se s teškom mukom 
morali boriti za svagdašnji kruh. Takav je bio i otac 
našega časnoga Božjega sluge. ' 

On se bio oženio, no već nakon četiri godine 
braka umrla mu je žena ostavivši iza sebe troje si- 
ročadi. Stupivši u drugi brak, postao je opet ocem 
jedanaestero djece, od kojih je sedmero ostalo na 
životu. Zanimljiva je činjenica da su siromašni ljudi 
i narodi u rađanju djece odvažniji od onih bogatih. 
To možemo bar donekle protumačiti time što su ot- 
porniji na život, sposobniji za žrtve. Preveliko obilje 
razmazi čovjeka, oduzima mu hrabrost i čini ga 
kukavicom. Ne kaže zato uzalud narodna mudrost: 
»Na muci se poznaju junaci!« 

Anton Weiss i njegova druga žena svoju su ro- 
diteljsku i odgajateljsku dužnost prema djeci shvatili 
ozbiljno i valjano je obavljali. Nije dovoljno dijete 
samo roditi, već ga treba i odgojiti te postaviti na 
noge. U tome su poslu roditelji nezamjenjivi. Naš 
otac Viktricije došao je na svijet 18. prosinca 1842. 
u Eggenfeldenu, u Bavarskoj. Na krštenju je dobio 
ime Antun Nikola. U rodnom je mjestu završio 0s- 
novnu školu, a zatim pošao na latinsku školu u 
Landshut, koju je god. 1861. završio s odličnim us- 
pjehom. Bio je nadaren, ali i marljiv. Prema svjedo- 
čanstvu njegovih školskih kolega bio je dobroćudan, 
čedan, povučen i zamišljen mladić, ono što bi se 
jezikom psihologije reklo introvertiran tip. 

Kad se odlučio za studij teologije, njegov mu je 
školski kateheta dr. Breiteneicher dao ovu prepo- 
ruku: »Antun Nikola Weiss je u razdoblju od četiri 
godine pokazivao sva ona svojstva što ih natpastir- 
ska crkvena vlast želi kod kandidata teologije i zato 
ga mogu najbolje preporučiti za svećenički stalež.« 

Dobri se kateheta zbog tako odlične preporuke kas- 
nije nije morao pokajati. 

Antun Nikola Weiss započeo je studij filozofije i 
teologije u bavarskoj metropoli Miinchenu, gradu 
mnogih lijepih crkava, u kojemu je sva ljepota ba- 
varske duše kao rijetko gdje živo prisutna. No na 
miinchenskom sveučilištu uza sve to puhao je u 
XIX. st. hladan vjetar Crkvi neprijateljski raspolo- 
ženog liberalizma. Slavljeni profesor crkvene povi- 
jesti Ignaz Dollinger okomio se na rimsko centralno 
vodstvo Crkve te u Odeonu držao svoje borbene 
govore. »Syllabus« Pija IX. — skup i osuda svih 
tadašnjih glavnih zabluda — objavljen god. 1864. 
zapalio je mnoge oštre polemike zbog kojih su mno- 
gi vjerni katolici mnogo trpjeli. Tako je to i danas, 
kada teolozi bivaju sve glasniji, samosvjesniji, da 
ne upotrijebim još jači izraz, a najbolji kršćani zbog 
toga duboko trpe. Čovjek bi se pitao čemu im njiho- 
va teologija kada zbog nje najbolji moraju trpjeti, 
dok neprijatelji Crkve veselo i zlurado komentiraju? 
Zar je to uloga teologije, da opake tjeraju u radost, 
a one koji to nisu u žalost. Zar se tako služi rados- 
noj vijesti Evanđelja? Teologija bi baš kao i Evan- 
đelje morala donositi radost u duše i oslobođenje 
od svega onoga što je lažno, nisko, protivno Kristovu 
duhu. Dobra je teologija u povijesti Crkve uvijek 
izvršavala tu časnu ulogu, a djela su dobrih — sve- 
tačkih teologa — pravo duhovno štivo koje hrani 
dušu. 

Naš suvremenik Battista Mondin, koji marno 
prati sva prošla i sadašnja kretanja u teologiji, s 
pravom piše: »Da bi teolog mogao izvršiti svoju 
funkciju tumača između Boga i ljudi, mora biti 
čovjek studija i molitve.« Nije dovoljno samo prvo 
bez drugoga. A možda je u povijesti Crkve jedan 
od glavnih grijeha teologa što se gaji studij, a za- 
nemaruje molitva i duhovnost, što pak — kako nas 
uči povijest i sadašnjica — ne može ostati bez vrlo 
teških i kobnih posljedica. 

Međutim, vratimo se mi našem studentu teolo- 
gije Weissu, koji je započeo taj studij upravo u vri- 

jeme izlaska »Syllabusa« Pija IX., koji je po Evropi 
stvorio vrlo napeto i upravo naelektrizirano ozračje. 
On je već nakon godine dana studija na Sveučilištu 
u Miinchenu prešao u Bogoslovno sjemenište u 
Freising, gdje je cjelokupni odgoj bio upravljen na 
svjestan i strog studij, na razmatranje i pobožne 
vježbe te na strogo crkveni duh. To je za njega bilo 
ono pravo ozračje za studij teologije i spremanje na 
svećeništvo. Zbog njegova pouzdanog karaktera po- 
glavari su vrlo brzo mladoga Weissa imenovali sub- 
prefektom u Sjemeništu. Bio je to znak njihova pov- 
jerenja koje su jednako tako dijelili i studenti 
teologije. 

Jedan je među njima kasnije izrekao ovakav sud 
o svojemu subprefektu: »Ne mogu se sjetiti da sam 
ikada čuo da se koji od mojih sustudenata potužio 
na Antuna Weissa bilo zbog strogosti, bilo zbog jed- 
nostranog postupka, a ipak je bilo među nama ljudi 
koji su na sve reagirali: na profesore, na sjemenišne 
poglavare i koji svojim ukorima, sigurno, ne bi us- 
tuknuli ni pred Antunom Weissom, samo kad bi na 
njemu pronašli što ukora vrijedno. Pred Antunom 
Weissom zanijemila je svaka kritika. Osobiti dojam 
što se mogao imati o Antunu Weissu bio je ovaj: on 
ni u čemu nije želio biti istaknut, on se nije gurao 
naprijed, na njemu nije bilo ništa neobično. Pa ipak 
on nam je svima bio uzor.« 

O tom sudu Weissov životopisac i redovnički su- 
brat otac Gaudencije Walser misli da je u njemu 
već posve dobro ocrtan kasniji otac Viktricije, onako 
kako su ga doživljavala subraća, a i vjernici. Jed- 
nom je ipak subprefekt Weiss odlučnije nego što je 
to običavao pozvao na red jednoga svojeg sustuden- 
ta. Posljedica toga biješe da je između njih došlo do 
napetosti. Subprefekt je to pokušao odmah izgladiti. 
Pošao je k prekorenom studentu teologije i upitao 
ga za savjet u vezi s jednim liturgijskim pitanjem, 
očito s namjerom da se između njih dvojice opet 
uspostavi povjerenje. Svakako lijep čin poniznosti 
i ljudskosti, koji zna tražiti i veliku hrabrost. 

Poniznost, tipična vrlina Srca Isusova, bila je i 
krepost mladoga Weissa. O tome ovako svjedoči je- 
dan njegov kolega iz studentskih dana: »U svojoj 
poniznosti on je pred nama brižno skrivao svoje 
velike duhovne odlike i sposobnosti, i tako se do- 
godilo da sam tek nakon ređenja saznao, a to me je 
silno iznenadilo, da ie Anton Weiss doktorand.« 

O njegovim sjemenišnim danima znamo još i ovo, 
a to je kasnije bio zapisao u svoj duhovni dnevnik: 
»Sjeti se prvih godina svojega sjemenišnoga života, 
s kakvom si se čežnjom tada uvijek spremao na 
svetu pričesti« Tim se sjećanjem htio potaknuti na 
prvu revnost. 

Anton je Weiss već za vrijeme sjemenišnih go- 
dina bio stalno boležljiv, tako da je često osjećao 
kako će brzo umrijeti. U svojemu duhovnome dnev- 
niku sam je sebi predbacivao što se plaši smrti ako 
je Božja volja da umre. On se s tim mora posve 
složiti te smrt primiti kao dar iz Božje ruke, jer ona 
je isto tako dar kao i život. U takvome duhovnome 
stanju on je nastojao sve svoje pouzdanje stavljati 
u Boga i promatrati se samo kao oruđe u Božjim 
rukama. On više nije toliko gledao na vlastito dje- 
lovanje, već budno i pozorno pratio tajanstveno Bož- 
je djelovanje u svojemu životu. To je ono pravo 
svetačko gledanje na stvarnost, koje proizlazi iz du- 
boko proživljavane vjere. 

.Na Petrovo 1866. Weiss je bio zaređen za sveće- 
nika, Vodstvo sjemeništa ovako ga je tada ocijenilo 
po dužnosti: »Odličan po svojim talentima, znanst- 
venome žaru, teološkom znanju, kleričkoj pobožnos- 
ti, ugodnoj poniznosti. Bit će osobito prikladan za 
dušobrižništvo u gradovima, a svojom će pojavom 
posvuda ulijevati pouzdanje. On (i još jedan drugi) 
sve u svemu najbolji su i najvredniji u cijelome 
tečaju. Obojica imaju također sposobnost i sklonost 
za profesorsku djelatnost. Oni imaju darove koji će 
im osigurati najbolji utjecaj na studentsku mladež.« 

Mislim da takve vrline i raspoloženje mogu slu- 
žiti kao uzor i današnjim studentima teologije. Sa- 
mo oni ređenici koji budu nastojali oko tih vrlina 

bit će sposobni da i u ovo, naše doba u sveopćoj kri- 
zi šire oko sebe nadu u bolju budućnost, nadu koja 
mora imati čvrst oslonac u Kristu, kako je to bilo 
kod mladomisnika Weissa. 

Prvo dušobrižničko mjesto Antuna Weissa bilo 
je u župi sv. Uršule u Miinchen-Schwabingu. Nije 
to bilo nikakvo odlikovanje, jer tada je Schwabing 
bio samo obično selo nedaleko od Miinchena, a da- 
nas je njegova gradska četvrt. Ono što je postaju 
kod sv. Uršule tada činilo napose teškom bila je do- 
maćica, župnikova sestra. Mnogi će to lako razum- 
jeti. Ona je osjećala da je pozvana da mladoj gospodi 
kapelanima daje posljednje upute za uglađene ma- 
nire i otmjeno ponašanje. Zato im je stalno zano- 
vijetala zbog njihovih propovijedi, davala im malo 
hrane, a nije im dala ni u zimi ložiti u sobi. To se 
dogodilo i velečasnom Weissu, kojemu su se od hlad- 
noće doslovno smrznuli prsti, kako je to prilikom 
posjeta mogao ustanoviti njegov brat. Nije stoga ni- 
pošto čudno što kraj takve župnikove gazdarice ni- 
jedan kapelan nije mogao dugo izdržati. Jedino 
oružje kojim se siromašni kapelan Weiss mogao 
braniti bijahu njegova čednost, poniznost i ljubav. 
I tako je on bio jedini kapelan s kojim opasna do- 
maćica nije mogla izići na kraj. Štoviše, ona je s 
vremenom čak uočila svoju pretjeranost u koman- 
diranju u svemu, pa se zbog nje iskreno pokajala. 
Sam župnik dao je o njemu ovo svjedočanstvo: 
»Weiss je uistinu čedan, pobožan i revan svećenik.« 

U onim vjerskim previranjima i zabunama dru- 
ge polovice XIX. st. nadbiskup Freising-Munchena 
trudio se oko toga da za svoju teologiju u Freisingu 
pronađe što prikladnije osoblje. Za tu je djelatnost 
bio predviđen i Antun Weiss. I tako je u veljači 
1869. određen za prefekta i docenta na bogosloviji 
u Freisingu, a ujedno se morao spremati i za dokto- 
Tab.“ (+e 

Tada je u njemačkom crkvenom životu nastupilo 
još teže i napetije razdoblje. Prvi vatikanski sabor 
i proglašenje dogme o papinoj neprevarljivosti u 
stvarima vjere i morala, Dčllingerov otpor Katolič- 

koj crkvi, osnivanje starokatoličke Crkve, sve je to 
silno uzbudilo duhove. Nakon toga uslijedio je 
»Kulturkampf« koji je doveo do izgona isusovaca 
i redemptorista iz zemlje. Pet i pol godina što ih je 
Weiss djelujući proveo u Freisingu bijahu možda 
najburnije u njemačkoj crkvenoj povijesti. Sigurno 
je da mu u njima nije bilo lako. 

Mjesne katoličke crkvene vlasti odredile su da 
se po svim crkvama održavaju propovijedi o papinoj 
neprevarljivosti. Ta ujedno časna, ali i teška dužnost 
zapala je u freisinškoj katedrali mladoga doktora 
teologije Antuna Weissa. Ispod njegove propovje- 
daonice sjedili su učeni doktori teologije, profesori, 
studenti, činovništvo i jednostavni puk. Duhovni 
savjetnik Haberstock, koji je slušao te propovijedi, 
ovako ie pod zakletvom posvjedočio o njima: Anton 
je Weiss, penjući se na propovjedaonicu, nosio pod 
rukom čitav kup knjiga koje 'bi svečano i polako 
položio na rub propovjedaonice; bio je to, svakako, 
neobičan prizor. Anton Weiss bi započinjao: 'Po na- 
logu našega preuzvišenoga natpastira moram danas 
ovdje u glavnoj i matičnoj crkvi naše nadbiskupije 
izreći prosvijetljenu propovijed o najnovijoj, vrlo 
pogrđivanoj i klevetanoj dogmi o papinoj neprevar- 
liivosti. Danas nemam nijedne jedine riječi od sebe 
samoga, nego iz knjiga koje su bile napisane prije 
mnogo stoljeća. Čujte naše stare crkvene oce i crk- 
vene naučitelje i propovjednike vjere i našu braću 
u vjeri! Tada bi uzimao po redu jednu knjigu za 
drugom, razgovijetno imenovao ime autora knjige, 
mjesto i godinu izlaženja, protumačio mjesto za 
mjestom vrlo osporavane i napadane vjerske istine 
vječno stare i vječno nove katoličke Crkve. Onda bi 
sam još dodao nešto posve svoje: "A sada izmolimo 
zaštitnici katedrale, pokroviteljici Bavarske i zaštit- 
niku naše nadbiskupije sv. Korbinijanu tri Zdravo- 
marije da Isus umnoži našu vjeru, učvrsti naše 
ufanje i raspali našu ljubav prema svetoj majci 
Crkvi Tada bi zaključio tu svečano-ozbiljnu pro- 
povijed snažnim 'amen', kakav inače slušatelji ni- 
kada nisu čuli iz njegovih mirnih usta. Uspjeh te 

propovijedi bijaše općenit. Svi pitomci koji su kao 
učenici svojega  visokopoštovanog  Dšllingera s 
Muinchenskog sveučilišta prešli na bogoslovno sje- 
menište u Freising, mnogostruko se kolebajući i 
sumnjajući, osjećali su da ih je poučio netko bolji 
pa su ostali postojani. Nijedan jedini od njih nije 
zabludio.« 

Kapucin otac Gaudencije Walser Weissovo vrije- 
me uspoređuje s našim pa kaže: »I tada bijaše jed- 
nako tako ne baš lako staviti se otvoreno na stranu 
pape i Koncila, kao što je to i danas, a onda, suprotno 
tome, pristupiti tako uglednom profesoru kao što je 
Dčllinger. Danas znamo da je jednostavni svećenik 
Anton Weiss pravo pogodio, a time i mnogima dru- 
gima, napose mladim svećenicima, očuvao vjeru.« 

Usporedba je na mjestu, samo bismo je mogli 
učiniti još konkretnijom. I danas, kao i onda, teže 
je stati uz papu, uz Kongregaciju za nauk vjere, uz 
njemački episkopat, negoli pristupiti Hansu Kingu, 
za čije se stavove toliki vrlo bučno zauzimaju ne- 
milosrdno sve protivno od njega žigošući kao inkvi- 
zitorsko, kao nepoštovanje slobode u Crkvi. No 
pitanje je kao i onda hoćemo li lakše očuvati čistu 
i netaknutu katoličku nauku što ju je Bog dao i po- 
vjerio Crkvi, a s njome i vjeru, slušajući crkveno 
učiteljstvo, ili povodeći se za sumnjivim tvrdnjama 
Hansa Kinga ili bilo kojega drugog spornog teolo- 
ga? Kristov sljedbenik uvijek mora biti poklonik 
istine, jer samo istina čovjeka pravo oslobađa i spa- 
sava. Anton je Weiss uvijek nastojao biti vjeran 
sljedbenik i poklonik istine koju nam je darovao 
Krist, koja je on sam. ' 

Simpatično je ipak kod Weissa kako je on u 
postupku sa studentima teologije znao spojiti bla- 
gost s velikom ozbiljnošću i odgovornošću prema is- 
tini. Tako je u Sjemenište u Freising stupio jedan 
od studenata koji je bio zadojen lažnim pogledima 
Sveučilišta u Miinchenu. S tim svojim dvojbama on 
je pošao k jednom od profesora. Taj ga je saslušao 
i jednostavno odrapio: »Anathema sit!« To je služ- 
bena formula — »Neka bude izopćen!« — kojom su 

se osuđivale pogrešne nauke. Taj je sav ubuđen sve 
to onda ispripovijedio doktoru Weissu. On mu je 
pak blago i mirno odgovorio: » Gospodine kandidate, 
ja neću reći 'Anathema sit!', ali promislite, ako net- 
ko stalno hoda po krajnjoj crti kruga, pa ćete lako 
upoznati da nije baš mala opasnost prijeći na drugu 
stranu, dakle, izvan kruga.« Mladi je čovjek tada 
počeo ozbiljnije proučavati stvari, pa je tako mogao 
nadvladati svoje sumnje. 

I kao biskupijski svećenik još u Freisingu Anton 
Weiss već tada s najvećom savjesnošću i delikat- 
nošću revno je obavljao službu ispovjednika. Većina 
gimnazijalaca i studenata teologije ispovijedala se 
kod njega. I tako si je već u prvim svećeničkim go- 
dinama stvorio opsežno polje rada. Zbog toga je kod 
mnogih uživao velik ugled. Mogao je s pravom oče- 
kivati da će mu njegov nadbiskup povjeriti još veće, 
uglednije i odgovornije službe, mogao je misliti na 
karijeru. No sve to njega nije privlačilo. Njega je 
privlačio poziv u redovnički stalež, da bude u još 
više i radikalnije sljedbenik siromašnoga Isusa. To 
je bio njegov životni ideal: biti posve Kristov, posve 
se suobličiti s Kristom, imati iste misli i osjećaje 
s Kristom. 


Doktora Antona Weissa, unatoč njegovoj bolež-: 


ljivosti, silno je privlačio kapucinski red. Nadao se 
da će u njemu najbolje ostvariti svoj veliki životni 
ideal. Zato je o tome dugo razmišljao i mnogo molio 
kako bi došao do potpune jasnoće. U svojemu du- 
hovnome dnevniku 31. kolovoza 1874. opisao je glav- 
ni motiv da baš stupi u kapucine. »To siromaštvo 
za kojim čezneš moći ćeš bar velikim dijelom naći 
u samostanu. Ondje nećeš imati nikakve udobnosti, 
osim onoga što je najnužnije: slamnjače za ležaj 
kao Gospodin. Ondje ćeš u zimi imati malo topline, 
hrana će ti biti jednostavna, namještaj skroman. 
Ukratko, sve će biti siromaštvo i sve će odgajati za 
siromašan život. O, Gospodine, kako ću biti sretan 
ako me budeš učinio dionikom svojega siromaštva, 
ako radi tebe budem mogao sve napustiti!« 

Budući da je bio vrlo trijezan i pun smisla za 
stvarnost, znao je dobro da time što je samo stupio 
u samostan nije još ipak sve učinio. Zbog toga u 
svojemu dnevniku nastavlja ovako: »No i u samos- 
tanu ima opasnosti da se ogriješi o sveto siromaštvo. 
Zbog toga moraš stupiti u red s čvrstom odlukom 
da ćeš radi Isusa sve žrtvovati i ništa više ne posje- 
dovati.« 

Dr. Anton Weiss, koji je 20. kolovoza 1875. u 
samostanu u Burghausenu na sebe obukao kapu- 
cinski habit, dobio je novo redovničko ime Viktri- 
cije. Već 6. rujna iduće godine mladi je redovnik u 
svoj duhovni dnevnik zapisao ovo: »Moraš težiti 
prema svetosti. Osrednjost nije tvoj poziv. Samo je 
jedno potrebno, a to je da se posvetiš. Time je sve 
postignuto. « 

Život u novicijatu ocu Viktriciju nije bio lak. 
Živio je s novacima koji su po dobi i izobrazbi bili 
daleko iza njega. S 33 godine bio je među njima 
najstariji novak. Napustio je vrlo lijepo polje rada, 
a sada je, na ljudsku govoreći, bio osuđen na nerad, 
premda je i kao novak od vremena do vremena pro- 
povijedao. Često mu je dolazila misao — koja je 
donekle bila i napast — da će u redu moći samo 
malo učiniti. Prije ga je vukla želja u red, a sada 
se, eto, pojavljuju ovakve primisli. O tim tjeskoba- 
ma zapisao je nešto u svojem duhovnom dnevniku. 
»Izdrži ovdje, ta moći ćeš i kao slabašan i boležljiv 
sjediti u ispovjedaonici te ispovijedati, moći ćeš dr- 


: žati manje propovijedi, možda ćeš, ako se Gospodinu 


bude svidjelo, napisati i manje spise te u svemu to- 
me drugima bar malo služiti. Moraš, dakle, biti po- 
sve miran i siguran i ničim se ne dati smesti. Ovdje 
ćeš uvijek, makar bio još tako jadan, biti postavljen 
na jedno visoko mjesto, naime, na Kalvariju. Izdrži, 
misli samo na to da je kod kapucina najvažniji za- 
datak nasljedovanje Kristove muke.« 

Da se radilo o napastima, pokazao je čitav kas- 
niji Viktricijev život, jer nije činio samo malo, nego 
vrlo mnogo. On je sam redovnički život kao redov- 
nik u kapucinima vrlo jednostavno sažeo ovako: 

»Žrtvovati se, slušati, siromašno živjeti, obavljati 
svaki posao s predanjem Isusu Kristu u radosnoj 
ljubavi prema bliženjmu i prema križu.« Zato je i 
ovako molio: »O, moj Bože, dopusti mi da te ljubim 
i da ti služim! Usavrši moju žrtvu i učini me vjer- 
nim! Kako čeznem za danom u koji ću te u nebu 
moći zauvijek gledati.« 

Nakon novicijata otac Viktricije položio je zav- 
jete. Prije njegova stupanja u red neke su njegove 
kolege sudile ovako: »Dr. Weiss je obmanut!« No 
njegov je ispovjednik, profesor Wandinger, isprav- 
nije sudio o njemu kada je izjavio: »Kapucini su 
dobili biser.« Nakon zavjeta otac je Viktricije bio 
dodijeljen samostanu u Eichst&ttu. Ondje se dao na 
propovijedanje. No sada njegovi slušatelji nisu više 
bili učeni profesori i studenti teologije, nego jedno- 
stavni seljaci, koji nisu znali ni kako se zove. On je 
za njih bio posve jednostavan »Kapuzinerpater« kao 
i svi drugi. Kad se neki župnik vrlo čudio njegovim 
solidnim i krepkim propovijedima, pogledao je u 
šematizam da bi bolje upoznao tko je taj pater i 
nemalo se začudio kad je doznao da se radi o dokto- 
ru teologije. 

Dvije godine kasnije bio je otac Viktricije pre- 
mješten u Burghausen za pomoćnika učitelju nova- 
ka. A onda su ga opet vratili u Eichst&tt. Ondje je 
jednog dana kapucinski samostan posjetio mjesni 
biskup Leonard. Tada su mu predstavili pojedine 
redovnike. O. Viktricije dolazio je upravo iz kora, 
gdje je obavljao razmatranje. Kad ga je ugledao 
biskup, barun Leonard, bio je toliko zadivljen, da 
je odmah rekao: »Effigies Sancti Francisci« — pra- 
va slika svetoga Franje! Lijepo svjedočanstvo. 

Pater Viktricije nije dugo ostao u pozadini. Već 
god. 1883. postao gvardijan u Laufenu. Godinu da- 
na kasnije prilikom provincijskog kapitula bio je 
pak izabran za provincijala. Tu je službu obavljao 
do 1891. Iste godine postaje gvardijan u Burghause- 
nu, a onda je bio po četvrti i peti put biran za pro- 
vincijala. Iako se on sam smarao neprikladnim za 
službu poglavara, braća su ga upravo za to jedno- 

dušno birala. Njegova prostodušnost, bezazlenost 
te sposobnost da se uvijek usredotoči na ono bitno 
njegovu je subraću jednostavno osvajala. On kao 
poglavar nije bio pretjerano strog, ni jednostran, no 
jednako tako ni slabić i popustljivac. Bio je čovjek 
velikih naravnih sposobnosti, ali ga je nadnarav to- 
liko oplemenila da su ga smatrali čovjekom koji je 
obdaren milošću i dobrotom. On je poznavao samo 
jednoga koji se morao neprestano reformirati, obra- 
ćati i obnavljati, bio je to on sam. Uvijek je o sebi 
mislio i sudio tako. 

Zato je otac Viktricije bio strog prema samome 
sebi. Za sebe je usvojio jasan i jednostavan životni 
program: »Budi prema samome sebi strog sudac, 
prema drugima budi dobar kao majka, a pred Bo- 
gom ostani uvijek kao dijete!« Jedna od njemu naj- 
dražih molitava bila je ova: »Gospodine, daj mi 
ljubav! Jaku, žarku ljubav prema tebi i radi tebe 
prema svim ljudima i prema svemu dobru!« 

O ocu Viktriciju kao provincijalu njegov životo- 
pisac o. Ingbert Naab, kapucin, piše ovo: »Možda bi 
se nekima koji su imali veću sklonost prema 'rev- 
nosti' moglo činiti da je otac Viktricije kao provin- 
cijal u nekim stvarima vanjskoga života mogao biti 
zahtjevniji, a oni ga nisu razumjeli upravo zbog to- 
ga što su ga držali svecem te zbog toga smatrali da 
on ipak nije zahvatio tamo gdje je, prema njihovu 
mišljenju, morao zahvatiti. No on je sam vrlo dobro 
znao da prema slabima treba imati nešto ljudskoga 
obzira da se nikakav red u stvarima dnevnoga ži- 
vota ne može trajno održavati na herojski način. I 
u samostanu, unatoč svoj dobroj volji pojedinaca, 
ipak prevladava osrednji soj. Tko se ne obazire na to 
konačno postiže suprotno od onoga što je htio posti- 
ći. I tako se kao temeljno provincijalovo načelo po- 
kazuje mudra umjerenost s usmjerenošću na ono 
bitno, a da se odviše ne gradi na sporednostima ili 
odvojenim mišljenjima.« 

Na temelju svega onoga što se inače zna o životu 
oca Viktricija, nitko se neće učiditi da je on izvan- 
redno cijenio vrijednost unutrašnjega života i žrtve. 

»Vanjski čini kao takvi nisu mu nikada imponirali 
koliko god oni bili sjajni. Koliko god je često priz- 
navao i cijenio nužnost vanjskih djela i poslova, 
ipak nikada nije sudio o čovjeku prema njegovim 
vanjskim djelima, nego samo prema njegovoj vri- 
jednosti kao redovnika« — piše o njemu otac Naab. 

Jedan otac koji je za vrijeme oca Viktricija i 
sam bio član uprave piše o njemu ovo: »Kad je na 
savjetovanju ili inače u izvanrednim teškoćama tre- 
balo rješavati probleme, češće sam opazio da bi on 
nekoliko trenutaka šutio, zaklopio oči, dok bi mu se 
usne nešto micale. I tada bi mirno i određeno dao 
svoj savjet ili donio odluku. Meni se nikad nije či- 
nilo da se tu radilo samo o nekom razmišljanju ili 
umovanju, nego o molitvi za božansko prosvjetlje- 
nje, koja je bila iskazana jakom vjerom i pouzda- 
njem.« 

U dobi od 66 godina otac Viktricije napokon je 
napustio službu poglavara. Njegova boležljivost nije 
mu više dopuštala da obavlja tu odgovornu službu 
koja je vrlo zahtjevna. Tada se povukao u samostan 
Vilsbiburg, koji je sam osnovao. Tamo je ostao sve 
do smrti. Dok je mogao, još je propovijedao i ispo- 
vijedao. Kao ispovjednika često su ga tražili ljudi 
iz najrazličitijih slojeva, a osobito su se rado kod 
njega ispovijedali muževi i mladići. Privlačili su ih 
njegova dobrota, razumijevanje, a nadasve duboka 
i proživljena pobožnost. 

Zadnjih godina života počeli su ga ostavljati sluh 
i vid, dok nije posve oslijepio. Jedan mladi kapu- 
cinski kandidat za brata bio je određen da se brine 
za čistoću kuće. Čisteći tako jednom hodnik, ostavio 
je iza sebe nasred hodnika kantu. Tuda je prolazio 
slijepi otac Viktricije, spotaknuo se o kantu te pao 
koliko je dug i širok. Iako se bio ozlijedio i udario, 
nije mladome bratu rekao nijedne prijekorne riječi. 
Taj je još i u stare dane rado pripovijedao koliko je 
silan dojam na njega ostavio dobri i kreposni pater 
Viktricije. 

U starim godinama imao je otac Viktnicije mno- 
go jada: mučio ga je kašalj, slabost u želucu te broj- 

ni čirevi po čitavu tijelu. Teškom mukom ipak se 
vukao do svoje ispovjedaonice, postavljene na mje- 
stu gdje su mu pokornici mogli glasnije govoriti 
tako da ih je čuo; išao je ipak i u kućnu kapelu bilo 
na pohod bilo na služenje mise bilo da moli križni 
put. S tjelesnim mukama nadošle su i duševne, oso- 
bito strah da će zauvijek biti izgubljen. Tako je i 
on morao doživjeti »tamnu noć duše«, onu osamlje- 
nost i ostavljenost raspetoga Krista na križu, da bi 
mu se tako u svemu što više suobličio i s njime po- 
istovjetio. 

Zanimljiva je, a ujedno pobudna i udivljenja 
vrijedna činjenica da se otac Viktricije nikad nije 
jadao niti tužio. Čak se nije nikad potužio ni liječ- 
niku koji je 16 godina brinuo o njemu. Nikada ni- 
kome nije govorio o svojim bolima i bolestima. On 
se jedino molio i zazivao Isusa. 


Napokon je tjelesno toliko oslabio da su se čudili 
kako još uopće može živjeti. On, veliki štovatelj 
Srca Isusova, služio je svoju posljednju misu na 
prvi petak 3. listopada 1924. Sutradan, na blagdan 
sv. Franje, još je jednom nestao u kapelu te izmolio 
križni put. Osmoga listopada bio je mrtav. Nije iza 
sebe ostavio neka velebna djela, ali je ostavio prim- 
jer uzorna, revna i duboko pobožna svećenika i re- 
dovnika koji je gorio ljubavlju prema Kristovu Srcu, 
koji je stajao na službu braći ljudima, kao poglavar 
subraći, a kao propovjednik i ispovjednik tolikima 
umornima i opterećenima kojima je bila potrebna 
duhovna okrepa. Kod njega su je nalazili i zato su 
se tako rado ispovijedali kod njega i uzimali k srcu 
njegove propovijedi i pouke. Možemo mirne duše 
reći da je i njegov život bio lijep, jer bio je to život 
čovjeka koji se trudio da bude što sličniji Isusu. 

19. prosinca 


Blaženi Urban V., papa 


Slavni talijanski pjesnik Francesco Petrarca 
ovako je pisao francuskom benediktincu  Vilimu 
de Grimoardu, koji je 28. rujna 1362. — iako još ne 
bijaše ni biskup ni kardinal — bio izabran za pa- 
pinsko prijestolje: »Više nego bilo uz koji drugi 
grad ti si vezan uz Rim.« Imao je pravo Petrarca 
kad je tako pisao, jer papa je rimski biskup. No, 
iako je to stvarnost, pape, rimski biskupi, nisu tada 
stolovale u Rimu, već u Avignonu, u Francuskoj, na 
veliku štetu i Rima i opće Crkve. 

Vilim se rodio u dvorcu Grisacu, u pokrajini 
Linguadocu god. 1310. u krilu plemićke obitelji. Za- 
hvaćen redovničkim idealom još kao mlad stupio je 
među benediktince u prioratu Chirac, gdje je, pre- 
ma najboljim tradicijama benediktinskog reda, pri- 
mio vrlo solidnu kulturu. Prije nego nastavimo da- 
lje pripovijedati o njegovu životu, zaustavimo se za 
čas na fenomenu tadašnjega redovničkoga života i 
ideala, na onim velikim temama koje su ga proži- 
male — kojima je bio prožet i mladi Vilim — a 
učile su ga kako će najbolje živjeti kao čovjek, 

Kut gledanja u tim temama nije bio filozofski, 
nego teološki. Čovjekov put prema Bogu uklapao 
se u perspektivu povijesti spasenja. Nije se, dakle, 
radilo o nekom »esencijalističkom usmjerenju«, koje 
bi se izvodilo iz filozofske analize ljudskoga bića, iz 
filozofiranja o čovjeku, već se radilo o »egzistenci- 
jalističkom gledanju«. Ono je polazilo od činjenice 
stvaranja i otkupljenja, a smjeralo prema eshato- 

loškim stvarnostima, uključujući kao neki bijeg od 
prolaznih stvari. Svaki čas i svaki čin monaha be- 
nediktinca bio je upravljen prema posljednjem cilju, 
prema nebu. Bijeg od svijeta i želja za nebom bija- 
hu dvije velike teme redovničkoga života. Jesu li 
one bile tako snažne da su uključivale neko obez- 
vređivanje svijeta? Odgovor bi mogao izgledati po- 
tvrdan. 

Da stvar ipak ne bismo shvatili posve jednostra- 
no, napominjem da je benediktinski život u Fran- 
cuskoj, osobito pod utjecajem samostana u Clunyju 
imao kao temelj evanđeosku ljubav, koja nalaže is- 
pravnu nakanu, želju za nebom i odvajanje od ze- 
maliskih dobara. Mladi se Vilim, sigurno, upoznao 
i s naukom Petra Časnoga (f 1156.) koji je praktici- 
ranje ljubavi, prijateljstva, siromaštva i istinitosti 
snažno isticao u riječima i djelima, osobito obdrža- 
vajući Pravilo sv. Benedikta. To su istinske bene- 
diktinske vrline, to su bili njihovi ideali — lijepi i 
uzvišeni, bez sumnje — a zbog toga i sposobni da 
osvoje i zagriju mlada srca, željna ideala. 

Benediktinski život u Francuskoj također je 
snažno stajao pod utjecajem drugih velikih učitelja 
monaškoga života, napr. Petra di Celle (f 1183.). On 
je, obraćajući se monasima, u sjećanju ne nebo gle- 
dao glavni pokretač ćudorednog života. Taj se život 
sastoji u povratku k Božjoj slici na koju je čovjek 
stvoren, a iznakazio ju je grijeh. Povratak se pak 
bitno sastoji u nasljedovanju Isusa Krista, osobito 
njegove smrti. Svrha je ćudorednoga života poisto- 
vjetiti se konačno s proslavljenim Kristom. No, da 
bi se do toga došlo, potrebno je očistiti savjest od 
grijeha, potrebno je iz stadija pada prijeći u stadij 
otkupljenja. To se uz Božju milost zbiva po dušev- 
nome stanju potpune raspoloživosti pred Bogom po 
životu vjere, ufanja i ljubavi. I sakramentalni se 
život promatra pod eshatološkim vidom. Ta nije li 
sakramenat pokore već neka prethodnica budućega 
suda, a euharistija predokus neba? 

Kad smo spomenuli da je mladi Vilim stekao 
vrlo solidnu kulturu, onda to znači da je svojski 

proučavao i usvajao bogatu duhovnu nauku, stalno 
prisutnu u benediktinskim samostanima, a to je za 
budućega papu imalo najveće značenje. 

U toj duhovnoj nauci imao je odlično mjesto i 
sv. Bernard iz Clairvauxa (f 1153.), jedan od najve- 
ćih srednjovjekovnih promicatelja monaškog života. 
Duhovni put što ga je on predlagao redovnicima 
bijaše povratak k Bogu. Čovjek je stvoren na Božju 
sliku koju je, međutim, potamnio i okaljao grijeh i 
koju stoga valja restaurirati, malo-pomalo očistiti i 
vratiti prvotnome sjaju. Glavno je sredstvo u tome 
poniznost koja, što je dublja i istinskija, više po- 
maže čovjeku da zadobije onu pravu slobodu duše. 
To je preduvjet da se dođe do mističnog iskustva, 
do sjedinjenja s Bogom. A to je onda već moral 
ljubavi. I samo je ljubav ona krepost koja obraća 
duše i dovodi ih da žele i prihvaćaju ono što je bit- 
no, ono što je »jedino potrebno«. Duša koja ljubi 
Boga ne želi ništa drugo do njega samoga. Kako 
ljubav malo-pomalo raste u duši, ona tada poprima 
same Božje osjećaje. I napokon se uspostavlja sklad 
između Boga i duše u jedinstvu Duha. 

Vilim de Grimoardo stekao je i veliko pravno 
znanje, i kanonskoga i građanskoga prava, pa je čak 
i poučavao na sveučilištima u Montpellieru, Toulousu 
i Avignonu. Nakon toga papinska mu je kurija u 
Avignonu povjerila različite misije u svojstvu Pa- 
pina delegata u Milanu i Napulju, gdje ga je zatekao 
izbor za papu. 

Posvećen za biskupa u Avignonu 6, studenoga 
1362., novi je papa okrunjen tijarom — trostrukom 
krunom — uzevši ime Urban V. S novim papom 
opet su se probudile nade mnogih kršćana da će 
prestati »babilonsko sužanjstvo«, kako je bio nazi- 
van boravak papa u Avignonu. Petrarkino pismo 
Urbanu V., što smo ga citirali na početku, naišlo je 
na velik odjek u kršćanskome svijetu. 

Urban V. bio je vrlo aktivan, dinamičan i podu- 
zetan papa, a resila ga je, uz ostalo i izvanredna 
sposobnost za upravljanje. U jednom po Crkvu teš- 

kom razdoblju on je pokazao da je čvrst i siguran 
kormilar Petrove lađe. Bio je stvaran, a ne samo 
simboličan kormilar. 

Pet godina nakon svojeg uspona na papinsku 
stolicu ukrcao se 30. travnja 1367. s čitavom kurijom 
na pravu flotu galija te zaplovio prema Rimu. Na- 
kon predaha u Genovi te kratka boravka u Viterbu 
Papa je napokon stigao u »Vječni grad« 16. rujna. 
Rimski ga je puk primio svečano i s oduševljenjem. 
Tko poznaje temperamentnost Talijana, lako se mo- 
že uživjeti u to. Samo nekoliko dana kasnije sav 
je Rim odzvanjao od poslova. No više od materijal- 
ne obnove grada Urban V. dao se na duhovnu ob- 
novu Crkve, Radio je i oko jedinstva među kršća- 
nima i tako je god. 1369. došlo do bar privremenog 
jedinstva između grčke i latinske Crkve. 


Na žalost, smirenje duhova u Papinskoj državi 
nije dugo potrajalo i Urban V. je 7. travnja 1370. 
opet napustio Rim i vratio se u Avignon. Od toga 
ga je snažno odvraćala sv. Brigita koja je na Bol- 
senskom jezeru došla u susret papi te mu prorekla 
da će, ako se vrati u Avignon, brzo umrijeti. To se 
-i ispunilo, jer je Urban V, umro već 19. prosinca 
iste godine. 


Odluka o povratku u Avignon, koju su nalagale 
teške i složene okolnosti ipak ne umanjuje velike 
zasluge pontifikata Urbana V., koji je trajao osam 
godina. Upravo se njemu pripisuje uspjela obnova 
dobrih običaja u Crkvi, promicanje kršćanske nauke 
i studija uopće. Od svojega duhovnoga i kulturnoga 
blaga što ga je stekao kao benediktinac, mogao je 
kao papa dijeliti i drugima. Zato se njegov pontifi- 
kat ne smatra samo pozitivnim nego i takvim da mu 
je Crkva podijelila počast blaženika. 

20. prosinca 


Duhovni profil 
svetog Leopolda Mandića 


Stalo mi je da u ovoj knjizi bude živo prisutna 
krepost, svetost, pa i tolike posve naravne i ljudske 
vrijednosti koje niknuše u sinovima i kćerima hrvat- 
skoga naroda. Dakako, one su najživlje prisutne kod 
onih kojima je Crkva podijelila čast oltara. Između 
njih blaženi Leopold Mandić ima posebno mjesto, 
jer je upravo kao blaženik poznat i popularan tako 
reći po čitavome svijetu. Njegovim se likom poza- 
bavio Alberto Vecchi, rođen god. 1922. u Modeni, 
a kasnije redoviti profesor povijesti kršćanstva na 
starodrevnome sveučilištu u Padovi. Na tome 
»Olimpu« talijanske kulture i znanosti on je vodio 
Institut povijesti religija, a zatim tzv. »Školu usa- 
vršavanja«. On je član mnogih akademija i znanst- 
venih instituta, član uredništva raznih revija itd. 
Objavio je mnogo studija, na primjer o svetom Au- 
gustinu i otačkoj misli, o pokretima religiozne misli 
u moderno doba. 

Čovjeka takva formata počeo je zanimati i feno- 
men Leopolda Mandića pa je god. 1978. u nizu 
»Biografije suvremenika«, u izdanju Edizioni Pao- 
line, objavio o njemu knjigu »I miracoli di Padre 
Leopoldo« (»Čudesa oca Leopolda«). To je 74. knjiga 
životopisa suvremenika, koje napisaše razni ugledni 
autori. U tom nizu nađoše mjesto: Bukovski, ospo- 
ravatelj; Eva Lavalličre, Fridrih Ozanam, Majka 
Terezija, Ivan XXIII., otac Damjan, heroj Molokaja, 
Sakharov i borba za čovjekova prava u Sovjetskom 

Savezu; sv. Bernardica, sv. Marija Goretti, Solženi- 
cyn, vjernik; Helen Keller, otac Pio, Ludek Pach- 
man, pa eto i naš sveti Leopold, sve po izbor veliki 
dalji ili bliži suvremenici. 

Već u predgovoru svoje studije o svetom Leo- 
poldu Vecchi govori o njemu kao o svojevrsnom 
fenomenu. On piše: »Pravu povijest toga čovjeka, 
mrtva, a ipak živa, svaki dan pišu mnoštva hodočas- 
nika što opsjedaju samostan Svetoga Križa, uz nje- 
gov grob. Osim glasova Padovanaca, valjalo bi 
osluškivati i glasove tih hodočasnika. Neki, naime, 
među njima pripovijedaju senzacionalne stvari. No 
postoji jedna povijest pisana na vrlo osebujan način: 
u ponekom slučaju i pismeno ovjerena, ali u raznim 
drugim slučajevima obavijena šutljivim zahvalnica- 
ma. To je i povijest svih velikih svetišta, gdje po- 
svjedočeni zapisi iza sebe ostavljaju mjesta srcima 
od srebra, fotografijama, zavjetnim pločicama, raz- 
nim tipovima darova ili darivanja u znak zahval- 
nosti... 

Moj pristup liku oca Leopolda prošao je dvostru- 
kim putem: usmenim i knjiškim. Jedan i drugi put 
dovedoše do ponovnog cjelokupnog ispitivanja lika, 
dapače problema. Usmeni izvještaji i pročitane knji- 
ge traže vrlo brižno proučavanje... 

Uz temeljni životopis Leopolda Mandića što ga 
je napisao o. Pietro Bernardi da Valdiporro svrsta- 
vaju se druga dva sveska koja također valja spo- 
menuti. Jedan je diktirao liječnik, profesor Enrico 
Rubaltelli, a nosi naslov "Veliki liječnik duha u gra- 
du vrhunskih liječnika". I taj je životopis izišao u 
Padovi, a dragocjen je nadasve zbog nekih osobnih 
uspomena i nekih svjedočanstava iz kojih lik oca 
Leopolda proizlazi vrlo živahan. Drugi životopis na- 
pisao je kapucin Lorenzo da Fara koji je želio dati 
studiju o duhovnom značaju oca Leopolda. Knjiga 
nosi naslov 'Učitelj života'... 

Poželjno je da o liku oca Leopolda bude što više 
studija i djela, jer radi se o tako velikoj ličnosti. 

Izdavač me je zamolio da napišem ovu knjižicu 
'za sve'. To sam rado učinio znajući dobro da pred 

istinom teške fraze i cjepidlačarenja gube uspješ- 
nost: a imaju vrijednost samo jasne činjenice i jasan 
govor.« 

Tako je, eto, profesor Vecchi predstavio svoju 
knjigu o blaženom Leopoldu, tomu »malome hrvat- 
skome fratru, jadna izgleda, koji je više od 40 go- 
dina živio u izgnanstvu u Padovi«. On ju je razdi- 
jelo na pet odsjeka: Poslije smrti; Formacija, 
Ispovjednik, Žrtva, Leopold živ. 

Iz cijele knjige jasno odsijeva kako je blaženi 
Leopold jedinstven primjer svetosti što je niknula 
na našemu tlu. Pa iako je on najveći dio svojega 
života proveo u Italiji, nikada nije zaboravio svoj 
rodni kraj a, ono što je primio od roditelja, nikad 
nije zaboravio da u njegovim žilama teče hrvatska 
krv. »La sua gente« — kako je on rado nazivao — 
— bijaše narod iz kojega je potekao, u kojem se 
rodio godine 1866. 

Profesor Vecchi piše: »Bogdan — tako se po 
krštenju zvao blaženi Leopold — primio je vrlo 
čvrst odgoj. Posljednji u gnijezdu od dvanaestero 
djece pripadao je dobrostojećoj obitelji koja je kas- 
snije počela propadati, s majčine strane plemeniti: 
svi, i roditelji i djeca vatreni katolici. Od oca je 
baštinio žar u vjerskoj praksi: svako ga je jutro 
pratio na misu. Od majke Carevićke potjeće njego- 
va ljubav prema molitvi. On će sam kasnije reći: 
"Moja majka bijaše izvanredno pobožna. Njoj na 
osobit način dugujem ono što jesam, I tako je i od 
jednog od najvećih ispovjednika našega stoljeća, 
i život u ozračju stalne religioznosti... « 

Iako je bio visok samo metar i 35 centimetara, 
nespretan u hodu, s pogreškom u govoru, u njemu 
se krio velik duh, od kojeg je Božja milost učinila 
ejdnog od najvećih ispovjednika našega stoljeća, 
čovjeka koji je svoj život pretvorio u žrtvu za sje- 
dinjenje kršćana. Pri njegovoj beatifikaciji papa je 
Pavao VI. rekao da je Crkva bila jednostavno prisi- 
ljena priznati vrijednost glasa naroda koji sve većom 
upornošću govorio o milostima i čudesima po nje- 

govu zagovoru. I u tome je također fenomen bla- 
ženoga Leopolda, a to posebno ističe i profesor 
Vecchi. : ja 

On piše: »Čini se da bi se moglo tvrditi kako 
čudesni slučajevi što se pripisuju njegovu imenu ili 
čak njegovoj prisutnosti nikako ne odgovaraju ono- 
me što bi se moglo pripisati usijanosti zasljepljiva- 
nja. Radi se o nečemu kudikamo većem. Čini se, 
naime, da se radi, nastavlja profesor Vecchi, o 
tipologiji fenomen4 — pojava — koje točno odgo- 
varaju onome kakav je otac Leopold bio za života. 
Te su pojave: briga za djecu i majke, brižna paž- 
nja prema prijateljima, dozivanje u svijest važnosti 
primanja posljednjih sakramenata, krajnja raspolo- 
živost prema svakome koji mu se obraćao bilo u sa- 
mostanu bilo u ćeliji za ispovijedanje, neprestano 
pozivanje na molitvu. Čini se, kao da se iza čudesa 
ili milosti nazrijeva sam lik čovjeka po čijem se za- 
govoru traži milost i kojega ljudi časte. Čini se kao 
da iza čudesnih slučajeva postoji jedna logika po- 
našanja i zagovaranja.« 

Učeni autor u čudotvorstvu oca Leopolda nazri- 
jeva i otkriva nešto posebno, jednu logiku, jedno 
držanje, a to je opet jedan fenomen oca Leopolda. 
»Pred jedinstvenošću toga slučaja — zaključuje na- 
kon ozbiljna proučavanja profesor Vecchi — moglo 
bi se govoriti o nekoj sveobuhvatnoj i strogoj po- 
vezanosti, dosljednosti, logici. Zahvati što se pripi- 
suju Leopoldu nakon njegove smrti odgovaraju 
zahvatima i kvalitetama njegove osobe dok je bila 
živa. Isti oblici osjetljivosti, ista pažnja prema slu- 
čajevima koji su mu stajali više na srcu.« 

U svjetlu svega toga — prema Vecchijevu miš- 
ljenju — život svetoga Leopolda, sam njegov lik, 
sami postaju velika poruka. Nju je vrlo lako ra- 
zumjeti. Leopold je želio da svima bude dobro, da 
nitko ne bude zlostavljan, da nitko ne povrijedi 
savjest drugoga, da nitko ne učini nepravdu. On je 
želio da se ljudi hrane vjerom, da često ili bar re- 
dovito pristupaju k sakramentima, da vjernici u 
sakramentu Euharistije priznavaju najveći dar što 

ga je Bog dao ljudima od postanka svijeta. On je 
želio da slabi čovjek, grešnik, s teretom na savjesti, 
može u ispovijedi doživjeti preporod, novi život, 
novu hrabrost za životnu borbu. Želio je — gotovo 
grčevito — da se istočne Crkve vrate rimskome je- 
dinstvu. 

Konačni je zaključak studije o duhovnom pro- 
filu svetoga Leopolda ovaj: »Ne izgleda, dakle, da 
Pavao VI. nije bio dosljedan kad je u Leopoldu 
naznačio apostola jedinstva Crkava, osobito onih is- 
točnih, uzornog službenika "sakramentalne milosti 
Pokore': gdje uzornost vrijedi i za svećenike i za 
vjernike, niti je pak nedosljedna shematizacija što 
je predlaže kapucin, biskup Bortignon — inače od- 
ličan poznavalac oca Leopolda — koji u njemu vidi 
savršen uzor franjevačke vjernosti, vjernosti službi 
ispovijedanja, vjernosti ekumenskom duhu. 

Vjerojatno je da će Crkva lik Leopolda predlo- 
žiti ne samo ukoliko je on čudotvorac, nego i ukoli- 
ko on pozitivno još uvijek poučava s jasnoćom« — 
— onako kako je to činio i kao ispovjednik. 

Životopis ili studija profesora Alberta Vecchija 
o blaženom Leopoldu tipičan je primjer kako živote 
svetaca valja čitati dubinski. Ne zadovoljiti se samo 
pukim biografskim podacima, činjenicama iz sve- 
čeva života, nego ići u dubinu, tražiti vezu među 
činjenicama, tražiti glavnu nit, ideju vodilju, logiku 
koja ih povezuje. Samo takvo čitanje, samo takvo 
poniranje u sveca, obogaćuje dušu, povećava našu 
povezanost sa svecem. 

Otac Leopold vrlo je rječit dokaz da je svetost 
Božji dar i za Hrvate, nešto i nama pristupačno. 
Budući da dosada nismo imali velik broj svetaca 
što ih je Crkva priznala i uzdignula na oltar, uvijek 
smo u opasnosti da nas zahvati osjećaj manje vri- 
jednosti, kao da je svetost nešto što nije za našega 
čovjeka. 

Blaženi Leopold svojom svetošću to pobija i u 
tome je možda njegova najveća poruka upravo na- 
šoj Crkvi u Hrvatskoj, u našem narodu. U tihim 
adventskim večerima, kada su nam duhovne stvar- 

nosti možda bliže nego inače, kad smo sposobniji 
da u njih dublje uđemo, neka nam izvanredan lik 
našega sunarodnjaka blaženog Leopolda, koji je je- 
dan od naših velikih suvremenika iz ovog našeg ne- 
mirnog i krvavog XX. st. progovori u čemu je prava 
veličina, u čemu treba da se odlikujemo i mi kao 
sinovi naroda u kojemu je kršćanstvo prisutno već 


trinaest stoljeća. 


Nikola Tommaseo 


Prisutnost Hrvatske u svjetskoj kulturi za sva- 
koga je kulturnog Hrvata uvijek zanimljiva, da ne 
kažem čak i uzbudljiva tema. Uzbudljiva, jer smo 
i mi — iako nam povijest za kulturno stvaranje nije 
baš bila odviše povoljna — nastojali kulturno stva- 
rati i afirmirati, potvrđivati svoje narodno biće pred 
kulturnim svijetom. Godine 1980., kad se slavila 
600. obljetnica smrti sv. Katarine Sijenske, u Italiji, 
se prilično govorilo i pisalo o Nikoli Tommaseu (ži- 
vio od 1802. do 1874.), jer je on napisao vrlo vrijedne 
studije o toj svetici. On je god. 1860. izdao Pisma 
sv. Katarine Sijenske, a to je izdanje služilo kao 
uzor svima ostalima. On je bio zaneseni poštovalac 
sv. Katarine koju je definirao kao »velikog građa- 
nina, veliku dušu i velikog pisca«. Tommaseo je 
svojim mudrim bilješkama vrlo obogatio tekst Pi- 
sama sv. Katarine. Kao vrlo oštrouman kršćanski 
pedagog htio je sa sijenskom Sveticom upoznati što 
više ljudi i zato je kao neki uvod u njezina Pisma 
opisao njezin život, i to na vrlo proživljen i uzbud- 
ljiv način. Za taj se životopis može doista reći da 
mu je izišao iz srca. 

No Tommaseo je bio i inače vrlo plodan pisac. 
Napisao je oko 200 djela o povijesnim, znanstvenim, 
političkim, kritičkim i drugim pitanjima. Pisao je o 
Danteu, i to tako da se to još i danas čita, proučava 


290 


i uvažava. Iako je pisao uglavnom na talijanskom 
jeziku, nije zaboravio ni na hrvatski pa je na hrvat- 
skome jeziku godine 1841. napisao »Iskrice«. Pre- 
veo je na talijanski mnoge hrvatske pjesme i izdao ih 
pod naslovom »Canti popolari« (»Narodne pjesme«). 

Kao rođeni Šibenčanin, nije zaboravio jezik svo- 
jega rodnoga grada, a stvarajući povezao je hrvat- 
sku kulturnu baštinu s talijanskom i tako je prenio 
u opću evropsku baštinu postavši širiteljem i kon- 
zulom naše kulture u velikome svijetu. 

U njegovu pjesništvu u prvome razdoblju pre- 
vladavaju ljubavni, a u drugoj religiozni motivi. | 
Može se reći da je on religiozno sve više i dublje 
sazrijevao. Pronalazio je sklad u čitavu Božjem sve- 
miru, od cvijeta pa sve do zvijezda. Svojim je dje- 
lima bio vrlo mudar i uman odgajatelj čovjeka. 
Misaonost mu je bila jaka strana. Neka to posvjedo- 
či samo ova od njegovih inače mnogih dubokoumnih 
misli: »Brak je kao smrt: malo tko stupi u nj pri- 
premljen.« 

Tommaseovu religioznu misao izriče i njegova 
KU »Vjera«, koju donosi u prijevodu Tona Smer- 

ela. 


VJERA 


Ako opijen zbog ohole tuge il zbog 
radosti gorke sama zaboravljam sebe 

i u dubini srca Njegov glas, 

tad grijeh me ranjava i izjeda svaki čas. 


Ipak mi se mili grizodušje. Tad ponižen 

osjećam u sebi za patnjom slatku želju: 

tad i moje vlastite rane i grijesi tuđi 

pobožnijim me čine. Tad velim: — I njega je 
pročedila žena! — 


I tražim nebo, a iz dubine tamne 
moje oči s ljubavlju sjetnom punom nade 
za izgubljenim vrhuncima čeznu. 

O Gospode, bojim se sebe, tek se pouzdajem u 


da ćeš me, o Bože pokajnika, jednom smjelo 
u svoje svijetlo i radosno privući krilo! 

Tebe 


21. prosinca 


Sveti Petar Kanizije, 
prezbiter i crkveni naučitelj 


Iako je Petar Kanizije živio u vrlo burnom raz- 
doblju crkvene povijesti, u doba reformacije i pro- 
tureformacije, ti burni događaji u kojima je došlo 
do katastrofe jedinstva Crkve na Zapadu čini se da 
ipak nisu utjecali na njegov unutarnji razvoj. Nje- 
gov je duhovni profil vrlo kompaktan, jedinstven, 
saliven u jedno. On je posjedovao u sebi jedan bitan 
elemenat, a taj bijaše njegovo duboko i čvrsto osob- 
no religiozno uvjerenje, povezano sa sigurnošću da 
posjeduje katoličke istine, i to ga je očuvalo posve 
neranjiva prema utjecajima izvana, koji bijahu vrlo 
snažni, Kada se činilo da se sve dovodi u sumnju, 
u pitanje, kad je vihor novih ideja i krilatica prije- 
tio da će nemilosrdno iskorijeniti sve staro i prijaš- 
nje, on je pred svim tim nasiljem ostao čvrst, 
nepomičan, kao da ga se to uopće nije ticalo. On je 
čvrsto stajao u svetoj, katoličkoj, rimskoj Crkvi, u 
prihvaćanju tradicionalnog života koji u sebi bijaše 
čvrst i tako je stajao na čvrstom temelju koji nije 
mogla oboriti nijedna sila. 

Budući da je ovo naše posaborsko doba umno- 
gome slično XVI. st., u kojemu je svoj životni vijek 
proveo sv. Petar Kanizije, dobro je da ga promatra- 
mo upravo pod tim vidom, pa će nam njegov lik biti 
vrlo suvremen, aktualan, kao stvoren baš za naše 
vrijeme, crkveni naučitelj od kojega možemo mnogo 
naučiti upravo za današnje prilike. U svojem govoru 
u Karmelu, u Lisieuxu, za vrijeme svojega putova- 

nja u Francusku, početkom lipnja 1980., Ivan Pavao 
II. je rekao: »Sveci nikada ne stare, oni nikad ne 
upadaju u zastaru. Oni trajno ostaju svjedoci mla- 
dosti Crkve. Nikad ne postaju osobe prošlosti, muževi 
i žene jučerašnjice. Naprotiv: oni su uvijek muževi i 
žene sutrašnjice, ljudi evanđeoske budućnosti čov- 
jeka i Crkve, svjedoci naše budućnosti.« 

Ako to vrijedi za sve svece, usudio bih se reći da 
za sv. Petra Kanizija vrijedi na osobit način, vrijedi 
napose za nas u ovo duhovnim i idejnim previranji- 
ma obremenjeno doba. Zato ćemo sv. Petra Kanizija 
promatrati pod tim kutom gledanja. Slijedimo u 
tome uvaženog povjesničara, isusovca Burckhardta 
Schneidera. 

Petar _ Kanizije bijaše stekao snažnu duhovnu 
kompaktnost i svojim odgojem i izobrazbom. To mu 
je u nekom smislu moglo dati i stanovitu jednostra- 
nost, čemu se ne treba čuditi, jer sve ljudsko — pa 
i ono »najsavršenije« — ipak je samo ograničeno. 
Imajući u vidu njegovu nutarnju kompaktnost, uza- 
lud ćemo kod njega tražiti — u njegovim pismima 
ili u osobnim bliješkama — jeku onih velikih i buč- 
nih problema o kojima se vrlo glasno i strastveno 
raspravljalo u njegovo doba, a još manje njegovo 
osobno gledanje na sve to. Za njega jedinstvo u 
crkvenome smislu i kršćanska religioznost nikada 
nisu dolazili u pitanje. Zato i nije bio suočen s 
dvojbom da se opredijeli za nešto između dvoga. 
Pri ovom razmišljanju isključujemo ona njegova 
mladenačka studentska lutanja, o kojima on tako 
rječito govori o svojoj »Ispovijesti«. Više se tu radi- 
lo o onoj mladenačkoj krizi u doba razvoja, kroz 
koju manje-više mora proći svaki normalan mladić. 
Dakako, ta kriza može biti kobna — pa je tako 
mogla biti i za Kanizija — za cijeli život. Kanizije 
ju je prebrodio uz pomoć svojega duhovnog vođe 
i ona nije bitno utjecala na njegovu duhovnu kom- 
paktnost. 

Petar Kanizije, kao i toliki njegovi suvremenici 
— bilo dobronamjerni bilo zlonamjerni — sigurno 
je jasno uočavao slabosti crkvenoga života svojega 

vremena pa ih je znao i izreći neslućenom slobo- 
dom, kojoj jedva ima premca. No sva ta iskustva 
nikad za njega ne postadoše prilika da stavi u pi- 
tanje samu Crkvu ili određene oblike njezina života, 
pa čak ni onda kad su ti oblici, kao npr. štovanje 
relikvija, nauk o oprostima, hodočašća, kult svetaca 
doživljavali iznakaženja i zloupotrebe svake vrste. 
Spoznaja o takvim zlouporabama za njega bijaše 
prije samo trajan, obnovljen poticaj da se takva 
izobličenja uklone iz crkvenoga života, ali ne tako 
da se s vodom u kojoj se okupalo zajedno baci i 
dijete. 

I upravo u takvom stavu i pristupu k problemi- 
ma također dolazi do izražaja velika suvremenost 
Petra Kanizija. On je imao u obilju one tako pot- 
rebne i toliko hvaljene kreposti pastoralne razbo- 
ritosti, koja je napose potrebna u teškim i složenim 
crkvenim prilikama. Ako te vrline nema, onda. to 
može biti katastrofalno za Crkvu i njezin život, ka- 
ko pokazuje povijest XVI. st. te nedavna i suvreme- 
na povijest našega vremena. Ako je netko pažljivo 
pratio govore Ivana Pavla II. po Brazilu, osobito 
kad se u njima raspravljalo o sličnim problemima, o 
takozvanoj pučkoj religioznosti i pobožnosti, onda 
je mogao vidjeti kako i sadašnji papa postupa upra- 
vo onako kao i sv. Petar Kanizije u svoje doba. 
Drugim putem, baš kao i u XVI. st., idu neki teolozi 
i samozvani obnovitelji Crkve, koji, međutim, ne 
stvaraju obnovu nego više razdor u Crkvi. I današ- 
nji papa ima nešto od one kompaktnosti Petra Ka- 
nizija, ali ima i njegovu pastoralnu razboritost, što 
ga sve čini napose prikladnim za kormilara današnje 
Crkve. Ići njegovom linijom znači ići k stvarnoj 
obnovi Crkve. Povijest je u tome toliko jasna da 
ne ostavlja bitnih dvojbi i alternativa. 


Upoznajmo se sada s crkvenošću sv. Petra Ka- 
nizija, koja je sastavni dio njegove duhovne zgrade, 
njegove kompaktnosti. On je bio neranjiv od nemale 
opasnosti svojega vremena, da se, naime, odrekne 
nekih točaka kršćanske nauke i prakse, jer je jasno 
uočio da su se protivnici Crkve zloporabama u njoj 

služili kao dokazom i oružjem protiv nje same. Tjes- 
koba u nekim tadašnjim crkvenim krugovima u 
Njemačkoj, koji su mislili da će se popustljivošću 
i obzirom u spornim pitanjima moći zaustaviti ras- 
kol što je bivao sve očitiji i jači, u Petru Kaniziju 
nikada nije našla pristašu. Kanizije bijaše govornik 
i zauzeti predstavnik one skupine koja je to više 
isticala zahtjeve Crkve i poduzimala energične mje- 
re što je situacija izgledala beznadnija. Usuđujem se 
ustvrditi da je to bio i jedino ispravan put, koji 
možda može poprimiti neke druge naglaske, nijanse, 
pomake, ali koji u svojoj biti mora ostati upravo 
takav kakav jest. Ići drugim putem znači ići u poraz, 
znači izgubiti bitku. To napose vrijedi danas kada 
imamo još kudikamo snažnije protivnike i neprija- 
telje, koji nam savjetuju drukčije putove, sigurno 
ne zbog nas, već radi sebe i svojih interesa. 

Otac Burckhardt Schneider kaže da je upra- 
vo ta naglašena crkvenost, koja je u isto vrijeme 
uključivala trajnu raspoloživost da se služi Crkvi, 
kao i nepokolebljivo uvjerenje u njezino božansko 
podrijetlo, unatoč njezinim ljudskim nesavršenosti- 
ma — njezinu ljudskom elementu — najjasnija 
značajka što je prožimala duhovni profil Petra Ka- 
nizija. Ipak je njegova crkvenost, njegovo čvrsto 
crkveno držanje, njegov duh crkvenosti bio daleko 
od fanatizma. Stoga se s pravom isticalo njegovo 
fino, puno ljudskosti ponašanje i držanje, koje bija- 
še naglašeno pomirljivo prema inovjercima, posve 
suprotno od tonova s kojima mu se pristupalo s 
protivne strane, kako je često beskrupulozno napa- 
dan, ocrnjivan i blaćen. Kanizijev jezik i rječnik u 
tadašnjoj polemici bijaše uočljivo blag, ekumenski. 
On je u tadašnjem strastvenom prepucavanju nas- 
tojao ublažavati i ton svojih istomišljenika i prija- 
telja. Činio je to zato što je bio svjestan i slabosti 
koje bijaše obilno u tadašnjoj Katoličkoj crkvi, a i 
zbog toga što su se toliki jednostavno činjenično 
našli u raspolu s Crkvom, dakle, bez svoje krivnje. 
Nije mu bilo nepoznato načelo — više političke nego 
crkvene naravi — »cuius regio eius et religio« — 

prema kojemu su mnogi postali protestanti, jer im 
je protestant bio zemaljski i politički glavar. 

Otac Schneider misli da je takvo pomirljivo dr- 
žanje Kanizije napose poprimio od bl. Petra Fabra, 
prvog svećenika Družbe Isusove, uz čiji je primjer 
ostao duhovno najuže povezan cijeli svoj život. Miš- 
ljenje je posve opravdano, a ono potvrđuje istinu: 
koliku je milost od Gospodina primio mladi i spo- 
sobni Kanizije kada mu je Gospodin dao da se up- 
ravo tada susreo s divnim čovjekom Petrom Fabrom. 
Bog nas često divno vodi, kada na naš životni put 
postavi svoje ljude. Petra Kanizija Gospodin u tome 
bijaše napose obdario. 

Ako želimo još bolje upoznati karakter Petra 
Kanizija, onda treba posebno uočiti još neke činje- 
nice. Jedna je od njih da je, kad se radilo o njemu 
samome, njegovoj osobi, uvijek bio vrlo suzdržan i 
lakonski kratak. Ono što je ispunjavalo sav njegov 
život, vjerski žar i polet njegova srca i njegovih 
izljeva, ostalo je velikim dijelom neizrečeno, poko- 
pano u njemu. Tome je mogla pridonijeti neka nje- 
gova plašljivost, a i sporost u izražavanju. Unatoč 
tome stvarni je motiv njegove šutnje o onome što 
ga je pokretalo iznutra, zašto je svjesno svoju osobu 
stavljao u drugi plan, a prednost davao radu. 


Vjernost radu koji ne poznavaše nikakvu osobnu 
želju nikakvu želju za razvojem ličnosti, prožimao 
je sav njegov odnos prema Bogu, svu njegovu mo- 
litvu. Njegovi tekstovi što su došli do nas pokazuju 
strogu povezanost s tradicijom. Velikim su dijelom 
na neki način protkani svetopisamskim tekstovima. 
Kanizije se nikada ne pokazuje originalan ili geni- 
jalan. Zato se i molitve što ih imamo od njega smat- 
raju neosobnima i običnima, tako da ih lako može 
moliti bilo tko. On je upravo po svojoj »Univerzal- 
noj molitvi«, molitvi koja je ušla i u mnoge hrvat- 
ske molitvenike kao molitva za opće potrebe Crkve, 
uspio skupiti misli, muke i želje što su ispunjavale 
njegovo doba, i to izražene tako da su ih vjernici 
mogli moliti zajedno s njime, njegovim riječima, i 
to od srca, ne misleći pritom na njihova autora. 

Njegova sposobnost da se što bolje usredotoči na 
ono najbitnije omogućila je da su njegove molitve 
postale i vremenski univerzalne, dakle, za sva vre- 
mena, pa se tako i danas nakon više od četiri sto- 
ljeća mogu posve lijepo moliti. I u tome je Kanizije 
vrlo suvremen. 

Budući da je Kanizije u svojem temeljnom ka- 
toličkom odgoju što ga je primio već od svojih ro- 
ditelja gledao svu svoju dragocjenu baštinu, svim se 
silama trudio da tu istu baštinu sačuva i njemačkom 
narodu, među kojim i za koji je radio i postao nje- 
govim drugim apostolom. On je bio vrlo budan 
prema svemu onome što je ugrožavalo tu baštinu, 
pa iako nije imao neki utvrđeni program rada, znao 
je uvijek odgovoriti na ono što je tražio pojedini 
trenutak. Time valja tumačiti i mnogostrukost nje- 
govih pothvata kojima je obuhvatio sva polja sve- 
ćeničke aktivnosti, počevši od poučavanja u katekiz- 
mu pa do teoloških istraživanja. Izvanredno nadaren 
i spreman za rad, radio je s neobičnom lakoćom, a 
u isto vrijeme uvijek s najvećom marljivošću. Držao 
je akademska predavanja, pisao, propovijedao, ba- 
vio se administrativnim radom, odgojem mladeži, 
religioznom politikom. Sva se ta tako raznolika po- 
lja u njemu sliše u jedno. Kanizije je posvuda mo- 
rao plaćati svoj osobni dug, a u tome je pokazao 
čudesnu otpornost. Velik dio njegovih poslova bija- 
hu nužna rješenja što ih nalagaše potreba trenutka. 

Pa i to je simpatično i uvijek suvremeno, danas 
više nego ikada, kad je ritam života kudikamo užur- 
baniji. Vrijeme ne pita, ono juni dalje, a neriješeni 
problemi i neispunjeni zadaci ostaju promašaji s 
vrlo neželjenim posljedicama. Zato su Crkvi uvijek 
bili potrebni, danas još više, ljudi Kanizijeva kova, 
koji su nastojali odgovoriti zahtjevima svojega tre- 
nutka. 

B. Schneider misli da je u razdoblju Reformacije 
izgledalo kao da su sposobnije sile, veći zanos, jača 
volja i zalaganje bile na protivnoj strani. Kanizije 
se, naprotiv, morao zadovoljiti neprimjerenim sred- 
stvima, manjim silama i često manje važnim osoba- 

ma. Zato je on često ponavljao: »Petar spava, a Juda 
bdije!« Bila je to kratka formula njegovih iskustava 
i njegova suda o tadašnjim stvarnim prilikama. 
Unatoč neravnopravnim silama on se latio i beznad- 
na pothvata. A upravo je to, iako on to nije mogao 
odmah osjetiti i ustanoviti, bio potpun uspjeh. Kod 
njega se nikada nije susretao znak neke maloduš- 
nosti, gubljenja hrabrosti. Upravo obratno, on je bio 
prvi koji je hrabrio malodušne i zaplašene. I u tome 
se očituje Kanizijeva veličina. On je bio svjestan 
da mora raditi uzalud i kao u prazno, a ipak se toj 
svijesti opirao upornim i stalnim radom, u kojem 
mu je protekao sav život. 

Poznati duhovni pisac našeg stoljeća Petar Lip- 
pert, piše: »Malo ima primjera kao ovaj, u kojima 
je ljudskost, ličnost tako potpuno posvećena radu. 
Petar je Kanizije rad čitava njegova života.« Autor 
time želi reći da je čitav život sv. Petra Kanizija 
bio samo rad. 

Da bi nam lik sv. Petra Kanizija postao još bliži, 
upotpunimo naš prikaz još nekim prilozima. Neka 
mozaik toga izvanrednog čovjeka bude što šaroli- 
kiji, a, dakako, i potpuniji te vjerniji. On, koji se s 
pravom naziva drugi apostol Njemačke, prije nego 
je nakon dovršene redovničke formacije pošao iz 
Rima onamo, utvrđen papinskim apostolskim bla- 
goslovom, iskusio je najviša duhovna iskustva koja 
sam ovako opisuje: 

»Vječni Prvosvećeniče, svidjelo se tvojoj neiz- 
mjernoj dobroti te sam onaj apostolski blagoslov 
mogao povjeriti na potvrdu i uspjeh tvojim apostoli- 
ma Petru i Pavlu koji se časte u Vatikanu te ondje, 
tvojim darom, tvore čudesa. Tu sam osjetio veliku 
utjehu i blizinu tvoje milosti koja mi je iskazana na 
zagovor takvih zagovornika. I oni su blagoslivljali i 
zagovarali moje poslanje u Njemačku i kao apostolu 
Njemačke obećavali mi svoju naklonost. Znaš, Gos- 
podine, koliko si mi puta onoga dana povjeravao 
Njemačku koja mi je otada bila na brizi i za koju 
želim živjeti i umrijeti. 

Napokon, ti si mi otvorio Srce svojega presvetog 
Tijela. U njega si mi dao zagledati. Pozvao si me 
da iz njega pijem i da crpem vodu spasenja iz izvo- 
ra tvojih, o moj Spasitelju. A ja sam najviše zaželio 
da se odanle u mene sliju rijeke vjere, ufanja i lju- 
bavi. Obuzela me žeđa za siromaštvom, čistoćom, 
poslušnošću. Molio sam da me ti svega obučeš i ure- 
siš. I pošto se usudih dotaknuti tvoje preslatko Srce 
i u njega pohraniti svoju žeđu, obećao si mi da ćeš 
me zaodjenuti odjećom, satkanom od triju dijelova, 
i obući moju golu dušu. Ta tri djela tiču se osobito 
ovoga mojeg zvanja: ljubav, ustrajnost. Obdaren 
tom spasonosnom odjećom, pouzdano sam znao da 
mi ničega neće nedostajati, nego da će mi sve uspi- 
jevati na tvoju slavu.« 

Navedimo također nekoliko Kanizijevih opaski 
na »Život sv. Ignacija« što ga je na latinskome jezi- 
ku oko god. 1573. do 1574. napisao otac Ribadeneira. 

»U 'Životu' se kaže: 'Ja ću vam u Rimu biti mi- 
lostiv! — Te riječi čuo je osnivač Družbe Isusove 
na putu u Rim, u La Storti, u listopadu 1537. — 
Mislim da one povlače za sobom druge: 'Ja ću biti 
s vama', a te, kako mi se čini, sadrže kudikamo više 
od onoga što kaže pojam 'milostiv', iako se taj po- 
jam češće ponavlja. Izraz što slijedi kaže kako je 
Ignacije zahvaćen onim sjajnim viđenjem Družbu 
htio nazvati imenom Isusovim. Možda nije slučajno 
kazati da je to bio jedini ili glavni razlog Ignacijeva 
izbora. Htio bih živo da se o tome imenu govori obil- 
nije, da tako jasnije dođe do izražaja zašto se zo- 
vemo Družba Isusova, a ne samo s motivacijom do- 
pirati do onoga Ignacijeva viđenja. Mnogi, doista, 
često postavljaju pitanja o tom imenu, na koja se 
ne odgovara na zadovoljavajući način u tome dijelu 
djela — tj. djela oca Ribadeneire. — Zašto ne na- 
dodati, da si nikad nismo prisvojili to ime isusovaca, 
kako se inače ponajviše vjeruje, već da je to, kako 
mislim, našima bilo dano u Louvainu?« 

Prema mišljenju stručnjaka oca Candida de Dal- 
masesa, »Kanizije ne želi da se kaže kako je viđenje 

u La Storti bio jedini razlog da se Družbi dade to 
ime.« 

U godini 1980. slavila se 400. obljetnica dolaska 
sv. Petra Kanizija u grad Freiburg u Švicarskoj, gdje 
je svetac nakon izvanredne aktivnosti proveo po- 
sljednje godine svojega života. 

Taj dolazak dovodi se u vezu s prepoštom crkve 
sv. Nikole u Freiburgu Petrom Schnewlyjem koji je 
želio sagraditi malu latinsku školu za dječake i ute- 
meljiti kolegij. Da bi obavio taj teški zadatak, naj- 
prikladnijim mu se činio sveučilišni profesor i osni- 
vač tolikih kolegija Petar Kanizije. Budući da je i 
izričita želja pape Grgura XIII. bila da se u Frei- 
burgu osnuje kolegij, dao se negdašnji savjetnik pa- 
pe, cara i kardinala na put u daleki Freiburg da on- 
dje osnuje srednju školu. 


U grad je došao 10. prosinca 1580. te morao zapo- 
četi s radom posve skromno, onako odmalena. Dvije 
kuće u ulici Lausanne bijahu za nevolju pretvorene 
u školu, i tako je god. 1582. mogla biti otvorena škola 
s pet profesora. Broj učenika brzo se popeo na 150. 
Tek godine 1584. počela se s gradnjom velikog Kole- 
gija sv. Mihaela. 

Nakon što je Petar Kanizije mogao predati rek- 
torat jednom subratu, sasma se posvetio propovije- 
danju Božje riječi. Često je propovijedao u crkvi sv. 
Nikole, u Gospinoj crkvi i u Biirglenu. U svojim pro- 
povijedima poticao je puk na revnije primanje sa- 
kramenata, a u Freiburgu je osnovao i prvu Mari- 
jinu kongregaciju za učenike. Kanizije nije tada dje- 
lovao samo usmenom riječju već se dao i na pisanje, 
pa je i na taj način širio ona dobra koja proizlaze iz 
vjere. Tako je u više svezaka napisao djelo za sveće- 
nike, u kojem izlaže i tumači Evanđelje. Zatim je 
napisao životopise švicarskih svetaca: Beata, Frido- 
lina, Mauricija, Ursa, Ide, Meinarda i slavnoga Ni- 
kole von Fliie, pučki zvanog Bruder Klaus. I nitko 
drugi nego Petar Kanizije bijaše onaj koji je u švi- 
carskom Freiburgu osnovao prvu tiskaru. Poduzet- 
nik tiskare bijaše Abraham Gemperlin. Ono što je ta 
tiskara obavila tiskajući samo slavni Kanizijev »Ka- 

tekizam« zahtijevalo bi samo za sebe jedno veliko 
poglavlje. ' 
Petoga kolovoza 1596., nakon 12 godina gradnje, 
škola se mogla useliti u novi kolegij sv. Mihajla. Se- 
.damdesetpetgodišnji Petar Kanizije izrekao je tada 
svoju posljednju propovijed, koja se u propovjednič- 
koj literaturi često spominjala sve do naših dana. U 
njoj se svetac zahvalio Bogu i freiburškim gradskim 
vlastima za utemeljenje toga kolegija te opomenuo 
građane Freiburga. da ga održe uvijek vjerna duhu 
osnivača. Petar Kanizije umro je 21. prosinca 1597. 
u Freiburgu, a tek ga je u ovom našem stoljeću 21. 
svibnja 1925. papa Pio XI. proglasio svecem i nauči- 
teljem Crkve. 
Freiburg i katolička Švicarska sa zahvalnošću se 
u godini 1980. sjetila četiristote obljetnice dolaska u 
Švicarsku sv. Petra Kanizija, toga zaslužnoga odga- 
jatelja. Već on je na svoj način ostvario silan napre- 
dak u promicanju sredstava društvenog priopćava- 
nja. 


Molitva 


Bože, ti si svetog Petra prezbitera ojačao krepoš- 
ću i znanjem za obranu katoličke vjere. Daj da nje- 
govim zagovorom svi koji istinu traže nađu tebe Bo- 
ga svojega, a tvoj narod ustraje u ispovijedanju tvo- 
jega imena. Po Kristu Gospodinu našem. Amen. 

22. prosinca 


Sv. Ivan Krstitelj, 
adventski propovjednik 
pokore i obraćenja 


Došašće, vrijeme priprave za Božić, razdoblje je 
koje nas poziva na pokoru i obraćenje. Posve je onda 
naravno da je u bogoslužju toga povlaštenog vreme- 
na crkvene godine živo prisutan jedan od najvećih 
religioznih propovjednika pokore i obraćenja, naj- 
veći među starozavjetnim prorocima, koji je kao Me- 
sijin preteča stajao već na pragu Novog zavjeta. Bio 
je to sv. Ivan Krstitelj. Evo kako sv. Matej opisuje 
tu izvanredno snažnu ličnost! e 

»U ono vrijeme pojavi se Ivan Krstitelj, propovi- 
jedajući u pustinji judejskoj: Obratite se' — go- 
vorio je — 'jer je blizu kraljevstvo nebesko! Ovo je, 
uistinu, onaj koga je označio prorok Izaija kad je re- 
kao: 'Glas jednoga koji viče u pustinji: Pripravite 
put Gospodinu, poravnajte mu staze. 

A on, Ivan, imao je odijelo od devine dlake i o 
bokovima p4s od kože. Hranom mu bijahu skakavci 
i divlji med. Tada je k njemu dolazio Jeruzalem i 
sva Judeja zajedno s jordanskom okolicom« (Mt 3, 
1—95). 

Ivanov jezik bijaše nemilosrdno jasan, nije po- 
znavao nikakvih mudrovanja i uvijanja, nije se ogra- 
ničavao samo na iznošenja načel4 i općenitih stavo- 
va, već je živo išao u život, u konkretnost. Za sve 
slojeve tadašnjega društva koji su ga dolazili slušati 
imao je jasnu i britku riječ, oštru poput mača dvo- 


303 


resca, koja nije štedila nikoga, koja je pogađala u 
srce. Poslušajmo opet kako ga opisuje sveti Matej! 

»Kako Ivan vidje mnoge farizeje i saduceje gdje 
mu dolaze na krštenje, reče im: "Zmijski porodi! Tko 
vas naputi da bježite od srdžbe što stiže? Rodite, da- 
kle, plodom koji odgovara obraćenju. Ne tlapite da 
možete u sebi reći: 'Imamo za oca Abrahama', jer, 
kažem vam, Bog može od ovih stijena podići Abra- 
hamovu djecu. Već je položena sjekira na korijen 
stablima: svako će stablo koje ne daje dobroga roda 
biti posječeno i bačeno u oganj« (Mt 3,7—10). 

U Ivanovo doba — upravo kao i danas — bilo je 
lako da oni učeni žive stalno u stanju kompromisa, 
vopustljivosti, pogađanja s načelima, uzmicanja pred 
onim što je zahtjevno. Tadašnji pismoznanci i fari- 
zeji — odlični židovski teolozi — stručno, znanstve- 
no, do u sitnice poznavahu propise židovskoga zako- 
na, kao i Bibliju uopće. I budući da su tako dobro 
poznavali pisma, bijahu oni koji su bili dužni pou- 
čavati i druge, prosvjetiteljivati običan puk o smislu 
onoga što je Bog objavio u Bibliji, a iz toga je valja- 
lo izvući i zaključke za život, za praksu. No tim je 
učenima nedostajala ona stroga logika, ona neumo- 
ljiva dosljednost, ona prijeko potrebna načelnost, 
koja je bila temeljna odlika Ivana Krstitelja, jer se 
njegov život savršeno slagao s onim što je druge nau- 
čavao, o čemu je propovijedao drugima. 

Tadašnji učitelji zakona pronađoše vrlo prepre- 
den intelektualni, razumski sklad između svojeg 
osrednjeg i malograđanskog života te radikalnih za- 
htjeva Biblije. Štoviše, može se reći da su u tome 
poslu bili pravi velemajstori. I u tome su toliko po- 
stali samosvjesni i otvrdnuli da su bili nepristupačni 
bilo kakvoj ideji o potrebi osobnog obraćenja. 

Osim tih s intelektualnih vrhova tadašnjega ži- 
dovskoga društva, k Ivanu su dolazile i druge vrste 
ljudi, skromnije i za jezik obraćenja otvorenije i 
osjetljivije osobe. One su već posjedovale neko pot- 
rebno prethodno raspoloženje za obraćanje. 

Sv. ih Luka opisuje ovako: »Tada je narod Ivana 
pitao: "Što nam je onda činiti? "Tko ima dvije halji- 

ne — odgovori im — neka podijeli s onim koji nema 
nijedne! Tko ima hrane, neka učini isto tako!" Dođu 
i carinici da ih krsti pa ga upitaju: "Učitelju, što mi 
moramo činiti?* 'Ne tražite — odgovori im — ništa 
više nego što vam je određeno!'« (Lk 3,10—13) 

Kad je riječ o obraćenju, onda se ne radi samo o 
nekom unutrašnjem preokretu. On je, doduše, potre- 
ban, on je preduvjet, ali valja ići dalje. Praksa, dje- 
la moraju ovjeriti vjerodostojnost nutarnjeg stava, 
preokreta u ljudskome srcu. Zato Ivan svima svojim 
slušateljima daje i vrlo praktične savjete, upućuje ih 
na konkretna djela. Tko se istinski obratio, taj od- 
mah zamjećuje i druge. otkriva ih te kao prvi korak 
na novome putu uspoređuje svoje ponašanje s njiho- 
vim. Brzo uočava svoje slabosti, nedostatke, uviđa da 
je prema drugima znao biti nepravedan, da ih je 
znao zloupotrijebiti, manipulirati i da se toga u bu- 
duće valja kloniti. No uočava i ono što mora pozitiv- 
no činiti, a to je pomoći drugima, učiniti prvi korak 
prema njima, ne čekati da se drugi približe k njemu, 
već on k njima, spreman da pomogne u čemu samo 
bude mogao. 

U znak obraćenja Ivan je krštavao one koji su ga 
prihvaćali. Bili su to ljudi u kojima su njegove riječi 
naišle na odjek, na prihvaćanje, na ozbiljno razmi-. 
šljanje, na želju za promjenom života, promjenom 
na bolje. Ti su ljudi uviđali stvarno stanje svoje du- 
še, bez crnih ili obojenih naočala, U njima se nešto 
počelo događati: izbori, odluke, prihvaćanje svega 
onoga što su prije nastojali zaboraviti. Sada su jasno 
uviđali da su u dotadašnjem životu prvo mjesto da- 
vali svojoj sebičnosti, osobnom interesu, često na ra- 
čun drugih. Bog je dotada u njihovu životu bio stav- 
ljen na rub, u stranu i nije čudno što ih je onda za- 
hvatio onaj osjećaj nutarnje praznine, životne dosa- 
de, gorkog razočaranja, sve su to trpki plodovi ljud- 
ske sebičnosti. 

Čitav taj vrlo složeni proces odvijao se u srcima 
Ivanovih slušatelja, poprimao sve jasnije obrise, po- 
stajao sve jasniji i teži teret koji je pritiskao i zaro- 
bljavao siromašnu ljudsku dušu i kojeg se pošto-poto 

valjalo osloboditi. Svemu tome što se zbivalo u duši 
valjalo je dati i javno, vidljivo očitovanje. Ono je 
bilo u krštenju pokore. 

Možemo se pitati zašto je upravo tada bio tako 
glasno i odlučno upravljen poziv na obraćenje. Sveti 
Luka zabilježio je ovakav odgovor na to pitanje: 
»Kako narod bijaše u iščekivanju i kako se svi u sr- 
cu pitahu o Ivanu da nije on Mesija, Ivan svima iz- 
javi: 'Ja vas, istina, krstim vodom. Ali dolazi jači od 
mene, komu ja nisam dostojan odriješiti sveze na 
obući; on će vas krstiti Duhom Svetim i ognjem'« 
(Lk 3, 15 — 16). 

Sva Ivanova misija, sve njegovo propovijedanje 
pokore i obraćenja, sve njegovo krštavanje bijaše u 
funkciji Isusa, čiji je on dolazak neposredno najav- 
ljivao. Da bi se dugo očekivani i od proroka stoljeći- 
ma naviještani Mesija dostojno dočekao, valjano pri- 
mio, da bi se ispravno shvatio njegov dolazak, bilo 
je prijeko potrebno najprije obratiti se. Obraćenje je 
nuždan zadatak svakome Isusovu dolasku. I zato nije 
nikakvo čudo što nas upravo sva četiri evanđelista 
prije nego nam predstave i navijeste Isusa pozivaju 
da poslušamo propovijedanje Ivana Krstitelja. Mo- 
gli bismo reći, da je on u nekome smislu nužni pre- 
teča svakome Isusovu dolasku i zato ga je Crkva vr- 
lo mudro i pastoralno nadasve razborito stavila u 
adventsko bogoslužje, u vrijeme priprave za Božić. 

I sam Isus, koga je Ivan naviještao, jednog se da- 
na pojavljuje pred njim. On, svakako, nema nikakve 
potrebe za obraćenjem, jer je »svet, nevin, neoka- 
ljan, sasvim različit od grešnika i uzvišeniji od nebe- 
“ sa« (Heb 7, 26). No on se unatoč tome, a da bi nama 
pokazao nužnost obraćenja, dao krstiti kao jedan od 
nas. I tek nakon toga Isus započinje svoj javni život, 
svoju veliku službu propovijedanja. 

Nakon Ivanove brižne i temeljite priprave tada- 
šnji svijet, a s njime jednako i mi danas, s radošću, 
ali i s nekom strepnjom očekujemo prvu Isusovu ri- 
ječ, prvu njegovu poruku. 

Nju je sv. Marko ovako sažeo: »Ispunilo se vri- 
jeme, blizu je kraljevstvo Božje. Obratite se i vje- 
rujte u Radosnu vijest!« (1, 15). 


Da bismo otkrili Isusa, da bismo se prvi put s 
njime susreli, prijeko je potrebno, prema nauci sv. 
Ivana Krstitelja, učiniti mu u duši slobodan prostor, 
pripraviti mu mjesto. »Pripravite put Gospodnji; po- 
ravnajte mu staze! Neka se svaka dolina ispuni, sva- 
ka gora i brežuljak neka se slegne; neka krivudavi 
putovi postanu pravi, a neravni ravni« (Lk 3, 4—95). 


Da bi, dakle, ono kraljevstvo Božje što ga Isus 
naviješta, da bi njegovo Evanđelje postalo i naše, da 
bismo ga mogli posve usvojiti, potrebno je posve- 
mašnje obraćenje, potrebno je u srcu za Isusa stvo- 
riti primjeran duhovni prostor. Ako se taj preduvjet 
ne ostvari, kraljevstvo Božje neće ući u nas, neće nas 
zahvatiti. Ono će se zaustaviti na rubu, na okrajku 
našega bića, ono će se razbiti o tvrdoću našega srca 
i nestati. Nevjerojatno je kako tvrdo i otvrdnulo mo- 
že postati ljudsko srce, tako da se o njega razbija 
svaki navještaj i svaki dolazak Božjega kraljevstva. 

Farizeji, pismoznanci, koji su otvrdnuli u svojim 
krutim i nepomičnim stavovima, u svojoj samodopad- 
nosti i samodostatnosti, nisu bili sposobni primiti 
Isusovo naviještanje. Svu tragičnost takva stava opi- 
sao je sv. Matej u sedmerostrukom »jao« književni- 
cima i farizejima, u Jeruzalemu — ubijici proroka. 
Taj snažni novozavjetni tekst (Matej 23, 13—39) do- 
bro je često čitati i o njemu ozbiljno razmišljati, jer 
od slične otvrdnulosti nitko od nas nije posve slobo- 
dan. Svi smo mi u stalnoj opasnosti da olako shvati- 
mo vrlo ozbiljne stvari, vrlo ozbiljne Božje poruke. 
Zato treba biti familijaran sa Svetim pismom, čitati 
ga trajno i razmatrati, jer »svako je Pismo od Boga 
nadahnuto i korisno za pouku, za kajanje, za poprav- 
ljanje i odgajanje u pravednosti, da čovjek Božji bu- 
de savršen — opremljen za svako djelo ljubavi« 
(2 Tim 3, 16—17). 

»Obratite se i vjerujte u Radosnu vijest!« (Mk 
1, 15) To je prvi Isusov navještaj. To je bio glavni 
sadržaj i naviještanje Ivana Krstitelja. Obraćenje 

što ga oni od nas traže kao prvi korak zahtijeva od 
nas ulaženje u stanovitu krizu. U čemu će se ona 
sastojati? Sigurno ne u napadu na naše psihološke, 
duševne strukture, koje su danas već same po sebi 
tako slabe, sigurno ne u upadanju u osjećaj krivnje 
tamo gdje mu nije mjesto, već u hrabrosti da ener- 
gično slomimo onu kobnu krivulju naše nevjerodos- 
tojnosti, lažnosti, koja nas jednako tako može zahva- 
titi i zarobiti upravo kao i negdašnje pismoznance i 
farizeje. Eto, to je ono u nama što ne valja, što treba 
slomiti, što treba popraviti i promijeniti. Nemojmo 
se više s time vješto igrati skrivača, nemojmo tražiti 
izlike, opravdavanja, već hrabro stavimo sjekiru na 
korijen svake laži i nevjerodostojnosti u nama. I ako 
se danas tako živo osjeća potreba za vjerodostojnoš- 
ću, onda je to znak da je još nema i da se za nju treba 
još ozbiljnije boriti. 

Ako bez straha i okolišanja uočimo i iskreno priz- 
namo ono što u nama škripi, što ne valja, već smo 
učinili prvi potrebni korak k obraćenju, već smo po- 
čeli biti Krstiteljevi i i Kristovi učenici. Naše krštenje 
na razini Ivanova krsta pokore bit će iskreno, poni- 
zno i stvarno priznavanje naše grešnosti, bez ispriča- 
vanja i opravdavanja. A krštenje ognjem, što ga je 
Ivan nagoviještao, a Krist ostvaruje, bit će temeljita 
kupelj, korjenito očišćenje, razaranje zla u nama po 
djelotvornoj snazi Duha Svetoga. 


Na taj način Krist će nas Gospodin postaviti u 
novu situaciju, stalno će nas čistiti od naše sebično- 
sti koja u nama ostaje kao trajna opasnost za ozbi- 
ljan, dubok i vjerodostojan ljudski i religiozni — 
kršćanski život. U tome se i sastoji oslobođenje ko- 
jim Krist oslobađa čovjeka. Po njemu ćemo znati ot- 
krivati i druge ljude oko nas, kao sveci, osjećat će- 
mo radost u solidarnosti s njima i bit ćemo sposobni 
da se poput svetaca znademo nesebično žrtvovati za 
druge te prolaziti zemljom poput Isusa čineći dobro. 
I budući da su Isusove riječi, dakle, riječi života: 
»Blaženije je davati nego primati« — osjetit ćemo 
sve blaženstvo toga, kako ga u naše dane osjeća Maj- 
ka Terezija i njezine misionarke ljubavi, kako ga os- 

jeća Klara Ljubič i njezini »focolarini«, kako ga os- 
jećaju mala braća i male sestre Charlesa de Fou- 
caulda i toliki drugi koji se danas trude živjeti pre- 
ma Evanđelju, koji nastoji živjeti autentičnim evan- 
đeoskim životom. Duh je Božji i danas prisutan u 
Crkvi i danas stvara autentične, nepatvorene krš- 
ćane. 


Eto do čega nas vodi adventski propovjednik po- 
kore i obraćenja, Isusov preteča sveti Ivan Krstitelj. 
Još više nego do čega, on nas dovodi do nekoga, 
do Isusa, koji jedini ima riječi života, do onog 
Isusa koji je započeo svoj navještaj: »Obratite se i 
vjerujte u Radosnu vijest!« (Mk 1, 15). 

23. prosinca 


Sveti Ivan Kentijski, prezbiter 


Osvrćući se na put Ivana Pavla II. u Francusku, 
francuski vrlo angažirani laik Gćrard Soulages za- 
pisao je ovo: »Nitko osim svetaca u rasprostranjenost 
povijesnih determinizama — u ono što je povijest 
strogo odredila — ne unosi nepredvidivu nevinost 
i svetost. Pogledajmo što to znači u svjetlu naše vje- 
re! Pred Sodonom i Gomorom Bog je uzalud tražio 
deset pravednika da bi spasio ta dva grada. Neka se 
onda shvati zašto Ivan Pavao II. toliko važnosti pri- 
daje specifično katoličkim svecima: sv. Bernardu i 
sv. Franji Asiškom, sv. Ivanu od Križa i sv. Tomi 
Akvinskom, sv. Franji Saleškom i sv. Vinku Paul- 
skom te svim onim karizmaticima što ih, doduše, vr- 
lo prezire određena publika koja je izgubila istinski 
smisao za Evanđelje i onu ljubaznu Božju snagu. Ti 
su karizmatici Katarina Labourč, Arški župnik, Ber- 
nardica Soubirous, Terezija iz Lisieuxa. . . Da bi se ob- 
novilo tkivo čovječanstva, možda čak i spasilo, potre- 
bni su nam sveci. Ja molim da Sveti Otac postavi na 
oltare nove svece koji će nam protusloviti i preobra- 
ziti nas. Mislim na Charlesa de Foucaulda, na Antoi- 
nea Martela, na Gabriela Rosseta i druge, kojih je 
više nego što se obično misli. Naš moderni svijet, koji 
je postao lud, bit će spašen od svetaca. To je predo- 
sjećao i Malreaux: XXI. stoljeće bit će religiozno ili 
ga uopće neće biti.« 

Naša generacija s Ivanom Pavlom II. na čelu 
sprema to stoljeće. Hoće li u tome uspjeti? — Uspjet 
će ako bude znala cijeniti svece: i one prošle i sada- 

šnje i buduće. Uspjet će ako se bude zauzimala za 
to, da najbolji sinovi i kćeri naše domaće Crkve, Cr- 
kve među Hrvatima, budu uzvišeni na čast oltara. Pa 
ako se Talijani, Francuzi, Španjolci, koji imaju već 
toliko svetaca i blaženika, još uvijek svojski — ku- 
dikamo više od nas — zauzimaju za nove beatitikaci- 
je i kanonizacije, onda bismo se mi Hrvati upravo 
na tome polju na kojemu smo tako malo ostvarili 
morali mnogo više zauzimati. Ne umorimo se u mo- 
litvi, u radu, u nastojanju oko kanonizacije bl. Augu- 
stina Kažotića, oko beatifikacije Petra Barbarića, 
biskupa Langa, Ivana Merza, kardinala Stepinca, 
Majke Klaudije, Vendelina Vošnjaka, Marka Tvrde- 
ića. Čitanje životopisa drugih svetaca neka bude sta- 
lan poticaj za to. I čitanje životopisa svetog Ivana 
Kentijskoga, kojega danas slavimo, sveca iz bratskog 
nam poljskog naroda. 


Povjesničari misle da se Vladislav Jagelo III., ve- 
liki litvanski knez te osnivač kraljevske dinastije 
Jagelovića, obratio na kršćanstvo više iz ljubavi pre- 
ma poljskoj kraljevskoj kruni nego iz ljubavi prema 
Jadvigi, baštinici poljskoga prijestolja. No bilo kako 
bilo, taj je brak imao mnogo dobrih posljedica, a je- 
dna od njih i osnutak slavnog jagelonskog sveučili- 
šta u Krakowu godine 1400., koje i danas postoji i 
djeluje. Na tome sveučilištu, nekoliko godina nakon 
njegova osnutka, djelovao je kao profesor filozofije 
i teologije sv. Ivan Kentijski, latinski Cantius, kako 
se po tadašnjem običaju volio nazivati. 

Rodio se u Kentiju, u Krakovskoj biskupiji, go- 
dine 1390. U Krakowu je završio svoje nauke, dokto- 
tirao i bio zaređen za svećenika. Preuzeo je katedru 
na jagelonskom sveučilištu u času kad su se vrlo za- 
oštrile rasprave s husitima, sljedbenicima Jana Hu- 
sa. I u njima je bilo vrlo mnogo fanatizma. Kao pro- 
fesor teologije Ivan je također sudjelovao u raspra- 
vama s husitima, no zauzvrat primao je više uvreda 
i pogrda nego objektivnih dokaza. Fanatizam u svo- 
joj zaslijepljenosti, kada ne može pružiti stvarne do- 
kaze, prelazi u osobni napad, u vrijeđanje, ne bira- 
jući pritom izraze i ne štedeći nikoga. 

Doktor teologije Ivan Cantius u raspravama s 
husitima kao čovjek osjećao je da je njegova strplji- 
vost stavljena na tešku kušnju. Krepošću je nasto- 
jao svladati tu kušnju, trudio se da sačuva svoju 
uobičajenu vedrinu duha, a na uvrede bi samo mir- 
no odgovarao: »Deo gratiasl« — Bogu hvala! — i ta- 
ko je zlo nadvladao dobrim, što je najbolja metoda 
borbe od svih drugih. 

Osim profesorske službe na sveučilištu Ivan je 
obavljao službu odgajatelja i učitelja na kraljev- 
skom dvoru gdje je odgajao mlade članove kraljev- 
ske obitelji. Kao takav morao je katkada sudjelo- 
vati i na svjetovnim zabavama, što nije baš odgova- 
ralo njegovu značaju. Jednog se dana pojavio na 
gozbi skromno odjeven, pa ga je jedan od dvorjanika 
poslao van. Ivan je otišao, preobukao i vratio se u 
vilu u kojoj je bilo primanje. Tada je mogao ući. No 
za vrijeme ručka neki mu je nespretni dvorač kod 
stola prevalio punu čašu na njegovo odijelo. Ivan se 
samo blago nasmijao i rekao: »Pravo je da i moja 
odjeća dobije svoj dio, jer sam zahvaljujući njoj mo- 
gao ovamo ući.« Ovakve su zgode iz svetačkih života 
najzanimljivije, jer nam zorno pokazuju kako se 
sveci ponašaju u raznim životnim prilikama, u koje 
svatko od nas može upasti. 

Ivan je u malim kao i u velikim životnim teško- 
ćama uvijek ciljao prema nečemu uzvišenijem nego 
što su ugled, časti, položaji i karijera. Često je pona- 
vljao: »Više!« — a time je želio izreći program svo- 
jega asketskoga života, uvijek više na putu prema 
kreposti. Od svih kreposti najviše ga je resila ona 
prostodušna evanđeoska ljubav. 

Za vrijeme jednog hodočašća u Rim doživio je da 
su lopovi napali putničku kočiju kojom se vozio i 
opljačkali putnike. Mana, koja je, na žalost, i danas 
još prilično prisutna u Italiji. I svetac je tada bio 
okraden i lišen svoje ušteđevine. Našavši ipak na 
dnu svoje torbe još jedan srebrni novčić, dao ga je 
lopovima, rekavši pritom: »Ovo ste zaboravili.« Ži- 
votopisac koji to spominje kaže da je tolika svečeva 
ljudskost i ljubaznost potresla lopove koji su mu 

vratili njegov novac. Bogu hvala, ako su ti lopovi 
bili još takvi da ih je mogla ganuti ljudska pleme- 
nitost. Na žalost, nisu svi takvi pa njima posve vla- 
da zakon nasilja i bezobzirnosti. 

Ivan Kentijski je imao sreću da je doživio veli- 
ku životnu dob — 83 godine — i da je umro u Kra- 
kowu upravo u božićnoj noći god. 1473. Svetim ga 
je proglasio Klement XIII. godine 1767., koji u 
službenom dokumentu kanonizacije piše o njemu 
ovako: 

»Blaženi Ivan Kentijski ide svakako u onaj mali 
broj vrsnika što se odlikuju učenošću i svetošću, 
koji čine što naučavaju te brane pravu vjeru od 
protivničkih napada. On je na krakowskoj akade- 
miji predavao svetu znanost koju je crpao iz naj- 
čistijeg izvora, dok su nadaleko u ono vrijeme ha- 
rali raskoli i krivovjerja. Svojim je zauzimanjem s 
propovjednice oduševljavao narod za sveti ćudore- 
dan život. Svoju je propovijed potvrđivao ponizno- 
šću, čistoćom, dobrotvornošću, pokorom i svim dru- 
gim krepostima što rese neporočna svećenika i ne- 
utrudiva poslenika. 

Bijaše ures i dika ondašnjih akademskih profe- 
sora, a ostavio je pobudan primjer svima koji se 
posvećuju tome pozivu: da svom marljivošću nasto- 
je biti što savršeniji učitelji i da se svim marom i 
svim mogućim sredstvima trse oko toga da na slavu 
i čast Boga jedinoga skladno sa svim ostalim struka- 
ma budu učitelji svetačke znanosti. 

O božanskim je zbiljama predavao vjernički i sa 
svom poniznošću. Gajio je osjećaj malenosti; premda 
je lako bio prvak u znanostima, nikome se nije pret- 
postavljao. Naprotiv, volio je da ga preziru i da ništa 
ne drže do njega. Nije se moglo dogoditi da smireno 
ne podnese napadače i preziratelje. 

Pratilica te poniznosti bijaše neobična, upravo 
djetinja jednostavnost. Nije poznavao zakulisnosti ni 
licemjerja ni u djelima ni u riječima. Ono što mu 
bijaše na srcu bilo mu je i na jeziku. Ako je samo 
mislio da je koga riječima povrijedio, makar to bilo 
nehotice ili zbog nesporazuma, usrdno je zamolio za 

oproštenje prije nego će k oltaru. Danomice bi ravno 
s predavanja išao u crkvu. Tu se pred Kristom skri- 
venim u Euharistiji udubljivao u dugo motrenje i 
molitvu. Bog jedini bijaše mu u srcu, Bog jedini na 
ustima.« 


Molitva 
Svemogući vječni Bože, daj da po primjeru sve- 


tog Ivana prezbitera napredujemo u znanju svetih 
te djelima milosrđa postignemo tvoje milosrđe. Po 


“ Kristu Gospodinu našem. Amen. 


Eugenio Zolli 
— obraćenje i život 


»Kada dođe punina vremena, posla Bog svoga 
Sina, rođena od žene, rođena pod Zakonom, da ot- 
kupi podložnike Zakona, da primimo posinjenje« 
(Gal 4, 4—5). Te punine vremena sjećamo se napose 
sada kad je Božić pred vratima. Sjećamo se sa za- 
hvalnošću što je došla nakon tolikih tisuća godina 
očekivanja. Sjećamo se i sa žalošću misleći na tolike 
za koje još nije došla, jer nisu upoznali Gospodina 
Isusa — ili — ako su ga i upoznali, nisu ga primili. 
»K svojima dođe, ali ga njegovi ne primiše« — piše, 
sigurno, s bolju u srcu sv. Ivan odmah na početku 
svojega Evanđelja. Sjećamo se punine vremena i s 
neiserpivom i neuništivom nadom, jer ona za tolike 
još uvijek može doći, kako je došla i velikom židov- 
skom rabinu Izraelu Zolliju, glavaru židovske zajed- 
nice u Rimu, o čijem obraćanju želimo govoriti, 
pripovijedati, dakako, uz pomoć njega samoga, na 
temelju onoga što je on o tome rekao i napisao. 

»Vi istražujete Pisma... i upravo ona svjedoče za 


me« (Iv 5,39) — rekao je Isus vjerskim glavarima 
židovskoga naroda. Nakon gotovo 2000 godina te su 

riječi naišle na odjek u srcu velikoga židovskog ra- 
bina u Rimu, Izraela Zollija, profesora hebrejskoga 
i komparativne lingvistike semitskih jezika na rim- 
skome sveučilištu, pisca mnogih studija o judaizmu 
i Starome zavjetu, dakle, čovjeka koji je isto tako 
marno istraživao Pisma. 

Ono što je u tome smislu vrlo jasno rekao je u 
navedenim riječima sam Isus. Pisma svjedoče za nje- 
ga. Štoviše, čitav Stari zavjet bijaše priprava na nje- 
gov dolazak, njega su naviještali božanski proroci. 
Nakon svojeg uskrsnuća sam Isus, ukazavši se dvo- 
jici učenika na putu u Emaus, »poče im od Mojsija 
te, slijedeći sve proroke, tumačiti što se na njega od- 
nosilo u svim Pismima« (Lk 24, 27). Nije li to otvoren 
izazov za svakoga koji ozbiljno istražuje i proučava 
Pisma? Za Zollijevu dušu koja bijaše plemenita i 
iskrena, koja se borila da dođe do što jasnijeg svjetla, 
također bijaše spasonosan izazov koji ga je konačno 
doveo do Isusa. Njegov duhovni dnevnik jasno svje- 
“ doči o tome. 

»Prolazile su godine i desetljeća očekivanja, bor- 
bi, tjeskobnih istraživanja. Uvijek sam bio okrenut 
prema Vječnomu, duša mi je bila prepuna religiozne 
poezije, bio sam Božji hodočasnik, žedan Boga. Bilo 
je u mene slatke svjetlosti i dugih sjena. Nisam znao 
što se skrivalo iza te izmjene mlazova svjetla i gustih 
tmina. Kao Božji hodočasnik dospio sam do vrata 
Vječnoga, a našao sam ih zatvorena. Kadšto su se u 
nekom milosnom trenutku otvarala, a onda za čas 
opet zatvarala. Kakve li žalosti! 

Osjećaj i pokret! Moja duša bijaše u pokretu, kat- 
kad u ubrzanom gibanju, no prema kojoj meti? To 
nisam znao. Danas znam... Lastavica ima gnijezdo. 
I duša ide u potragu za kućom. Ne osjećaš kako se 
uz pokret na još posve nezamjetljiv način ocrtava 
šapat jednog u isto vrijeme dalekog i blizog glasa.« 

Za marnog istraživača Pisama bio je to glas pa- 
trijarh4: Abrahama, Izaka, Jakova; zvuk Mojsija, 
pjev Davidov, navještaj prorok4. Bila je to staroza- 
vjetna mesijanska simfonija. Bijaše to svjetlucanje 

iz daljine, nada u svanuće dana koji još nije svanuo, 
ali će jednom, sigurno, svanuti. Stari zavjet ima svo- 
ju neumoljivu mesijansku logiku. I, eto, Izaijina ja- 
danja: »Čujte, nebesa, poslušaj, zemljo, jer Jahve 
govori: 'Sinove sam ti odgojio, podigao, al' se oni od 
mene odvrgoše. V6 poznaje svog vlasnika, a magarac 
jasle gospodareve — Izrael ne poznaje, narod moj 
ne razumije'« (1, 2-3). Eto i pjesama o Sluzi Jahvinu, 
koje podižu zastor vremena, te živo i istinski upozo- 
ravaju na Mesijinu ličnost, upravo onako kako će ga 
kasnije — kad dođe punina vremena — vidjeti i za 
njega posvjedočiti povijest, ta učiteljica života. Čo- 
vjek boli tako je jasno pretskazan u 53. poglavlju 
proroka Izaije. 


O svemu tome u svojemu duhovnom dnevniku 
Zolli ovako dalje piše: »Tko će ikad moći vjerovati 
našoj riječi? I tko će moći u Kristu patniku zamije- 
titi silu Svevišnjega? Nema na njemu ni obličja ni 
ljepote: vidjeli smo ga, a njegov izgled nimalo ne 
bijaše privlačiv. Bio je toliko prezren da se više nije 
ubrajao među ljude; postao je čovjek boli, koji je 
okusio svaku bol... On je uistinu nosio naše patnje, 
obremenio se našim bolima: dok smo ga mi smatrali 
gubavim, udarenim i poniženim od Boga. A on je, 
naprotiv, bio udaren za naše grijehe i zlostavljen za 
naša bezakonja; na njega je pala cijena za naš mir 
i ozdravljeni smo po njegovim ranama. Svi bijasmo 
zalutali kao ovce, svaki je hodio svojim putem, a Go- 
spodin je na njega natovario bezakonja svih nas. Bio 
je izmučen, no sve je primio sa strpljivošću i nije 
otvorio usta: kao janje bio je vođen na klanje, kao 
ovca, nijema pred onima što je strižu. 

Šest stoljeća nakon tih riječi prošao je zemljom 
Veliki Patnik čiji je mukotrpni život u pjesmama 
Sluge Jahvina našao svoje čudesno i tajanstveno tu- 
mačenje, a budućim je naraštajima otkrio svu dubi- 
nu njihova sadržaja. Sluga je Jahvin zora što navi- 
ješta veliko svjetlo Isusa Krista. U boli i ljubavi te 
u svojim najuzvišenijem, najčistijem, najsvetijem iz- 
ražaju — u Velikom Patniku — čovjek ove zemlje, 

ove jadne i krvlju natopljene zemlje, opet će pronaći 


Boga. U boli što se rodila iz ljubavi, u ljubavi što se 


sjedinila s patnjom, Bog govori. ke 

I meni je kradom došla riječ i moje uho zajmije- 
tilo je njezinu jeku .. .« m. 

U Zollijevu duhovnom iskustvu na temelju istra- 
živanja, proučavanja Svetoga pisma imamo jasan 
primjer koliko je vrijedno čitati i razmišljati nad 
Svetim pismom. Crkva posjeduje o tome već dvo- 
tisućljetno iskustvo i zato toliko potiče svoju djecu 
da se hrane Božjom riječju u Svetome pismu. Ona ih 
sama kao brižna majka njime hrani pri svakom bo- 
goslužju. 

Izrael Zolli osjetio je kako mu se čitav Stari za- 
vjet osvjetljuje, postaje kao šifrirani brzojav poslan 
ljudima. Valja ga samo dešifrirati, otkriti što se to 
krije iza njegovih tajanstvenih riječi. Za onoga tko 
uopće nema volje za dešifriranje, odgonetanje, tko 
nema volje da čita s razumijevanjem, sa željom da 
upozna što nam Bog poručuje, te će riječi ostati ne- 
razumljive. On će kao i učenici na putu u Emaus za- 
služiti Gospodinov prijekor: »O ljudi bez razumije- 
vanja i spore pameti za vjerovanje svega što su pro- 
roci govorili!« (Lk 24, 25). 

Ključ za razumijevanje svega onoga mesijansko- 
ga sadržaja, sve one povijesti spasenja što proniče sve 
44 knjige Staroga zavjeta, jest Isus Krist. On je to- 
čka do koje valja doći u cjelokupnoj starozavjetnoj 
misli, on je kao svjetionik postavljen na moru biblij- 
skoga života. Sve je to malo-pomalo Izraelu Zolliju 
postajalo jasnije. Pustimo ga opet da nam o tome sam 
priča. Njegovo je duhovno iskustvo vrlo uzbudljivo 
i poučno. 

»Bilo je to jednoga ljetnog poslijepodneva stra- 
šne godine 1917., kad mi je pero palo iz ruku, kad je 
površinu jezera dodirivao povjetarac, a iz dubine se 
prolamao krik tjeskobe; bio je to glas, i još više nego 
glas, krik duše koja je vapila: Kriste, spasi me! 

A zatim? Kriste, ti to znaš. 

Započeo je opet težak put posut trnjem što je ra- 
njavalo noge; a Ti si na tolikim stazama ostavljao 
tragove svoje rumene krvce, krvi što je tekla iz sta- 
rih, već zaraslih rana i drugih koje su se otvarale. A 
ja nisam znao da to bijaše krv Novoga saveza i da 
sam po milosti te krvi pronašao put i život u daleku 
sutrašnjicu. 

U mesijanskom Izraelovu životu nalazi se odgo- 
vor na susljednost koja se susreće na putu što vodi 
od Sluge Jahvina dalje. I ja sam nastavio kročiti tim 
putem zatvarajući u srce skriveno blago Patnika. Ja 
Patnik, sin patnika, nisam ga napustio. On mi je po- 
stao sav moj bitak, i može li čovjek zabaciti vlastitu 
dušu, vlasito srce, biti gluh na krv što pjeva u nje- 
govim žilama, na ljubav, na svjetlo, na čežnju, na 
žeđu koja ga izjeda? Osvrnuo sam se i vidio narod 
svojega roda daleko, tako daleko. 


Nisam učinio drugo do otvorio vrata svoje duše k 
Svjetlu što se blago prosvjetljivalo. I tako se sjaj ne- 
primjetno godinama slatko i blago razlijevao. Sve me 
tjera na pomisao da sam po naravi bio kršćanin. Mo- 
žda sam u tijeku 30, a možda i više godina, učinio 
dugačak put, koji je vodio od fine, općenite ljudske 
osjetljivosti preko života i prakse religiozno-židovske 
i biblijsko-talmudske, pa zatim preko starozavjetne 
misli sve do postignuća uzvišenog dara i vjere u Isu- 
sa Krista. I tako se moja duša sama pripremala za 
proslavu pobjedonosnog i slavnog Svjetla. Nisam 
prošao kroz oluje, moja duša nije doživljavala potre- 
se. Sjeme na dnu duše razvijalo se posve normalnim 
putem. Nisam poznavao skretanja. Sve bijaše slatki 
pjev što iz daleka dopiraše do mene. Pjev mi se pri- 
bližavao sve više, a ja sam ga očaran njime slušao. 

Bio sam još dječak kad mi se objavila ideja o ono- 
me 'koji oduzima grijehe svijeta'. Tada još nisam 
shvaćao svu zamašitost toga, nisam poznavao isprav- 
no značenje toga i nisam se suočavao s time. 

No svijest činjenice u samoj sebi bijaše jasna. 
Bio je to vrlo važan čas mojega nutarnjega života, 
a ja ga nisam poznavao. Nakon desetaka godina pro- 


319 


, 


živio sam serafski čas mističnoga života! Duša, koja 
se ispraznila od svakoga zemaljskog sadržaja, posta- 
de alabastrena posuda spremna da u sebe primi sve 
te slatkoće Božanskoga. Stapaš se s Bogom, postaješ 
jedno s Bogom. Umireš a da to i ne opažaš, uranjaš 
u nebistvovanje i neznanje samoga sebe te uskrsa- 
vaš u Bogu. Gospodin se ne objavljuje ni u vihoru 
ni u ognju: nema svjetla koje bi te Zaslijepilo, posto- 
ji samo nešto neizrecivo. Ti se budiš i neki veo žalo- 
sti omata tvoju dušu. Nebeska su se vrata otvorila i 
zatvorila. U meni je kroz dugi niz godina rasla i do- 
zrijevala ljubav prema Evanđelju. Primio sam u se- 
be Isusa Krista sve dostojnije s osjećajem uvijek živ- 
lje ljubavi. Srcem sam se spremao na razumijevanje 
Tajne, Dogme. Nikada se nisam prepirao sa samim 
sobom. Nisam za tim osjećao potrebu. Sve se, iako se 
preobražavalo, stapalo u skladnu cjelinu. Duša je išla 
naprijed hraneći se novim duhovnim vrijednostima 
a da time po sukobima i neurednim potezima nije 
tjerala stare, već ih je preobražavala sve do dana u 
koji je stara mješina bila puna i preobilna novog 
vina, sve do dana u koji se novi čovjek probudio s 
punom sviješću vlastitoga bića, vlastite moći. Pošten 
je čovjek povukao iz toga posljedice.« 

Jedna od njih, svakako najvažnija, bijaše kršte- 
nje. Negdašnji veliki rimski rabin Israele Zolli pri- 
mio je katoličko krštenje 13. veljače 1949. i iz po- 
štovanja prema velikom papi Piju XII., zaštitniku Ži- 
dova za vrijeme rata, uzeo ime Eugen. On, koji je iz 
rimske perspektive, iz neposredne . papine blizine, 
promatrao njegovo zauzimanje za Židove, znao je to 
ispravno ocijeniti i poštovati. 

Kad je poneiko, ne shvaćajući njegov korak, po- 
stavio pitanje kako je mogao zanijekati sama sebe, 
Zolli je odgovorio: »Nisam se zanijekao, imam jasnu 
i sigurnu svijest da sam samo potvrdio sama sebe, ne 
zanijekavši ništa. Nije li Bog Abrahama, Izaka i Ja- 
kova i Bog Isusa Krista i sv. Pavla? A tko je od Isu- 
sa Krista bliži Gospodinu, posve jedno s Gospodi- 
nom?« 

Prema priopćenju jednog novinara, Eugenio Zolli 
bio bi 'zmija' koju je najstarija židovska zajednica 
svijeta 'grijala' u svojem krilu. Na tu je neukusnu 
uvredu Zolli ovako odgovorio: »Ne žalim se zbog na- 
dimka. I zmija je, samo neka se ne radi o tome da 
nas navodi na zlo, Božje stvorenje. Tko zna ne bi li 
sv. Franjo ljubio i ta siromašna bića koja, ne znajući 
što čine, grizu uštrcavajući otrov u rane drugoga... 
Vi, ili netko iza Vas (ne radi se toliko o osobi) govo- 
rite o zmiji koju je Zajednica grijala, no zmija potje- 
če od mišljenja koje ju je zamrzavalo. 

Prema Isusu osjećam žarku i vatrenu ljubav i iz 
ljubavi prema Isusu Kristu odrekao sam se mjesta 
velikog rabina u Rimu, otišao sam, ali ne bez zahvale 
za mjesto direktora talijanskoga rabinskog kolegija i 
sjemeništa uz njega; učinio sam to kao veteran i pat- 
nik. Ništa od vas nisam tražio, a ništa ni imao. Uime 
Gospodina ipak vas ljubim iz dubine srca. Ništa ni- 
sam tražio od Katoličke crkve osim jednog obreda, 
jednog blagoslova, i možda sam zbog toga u vašim 
očima poprimio zmijske crte? Učinio sam taj korak, 
kako se običava kazati, kao slobodan čovjek. Dobro- 
voljno sam sebe sama prikazao Božanskoj Ljubavi i 
zar sam zbog toga zmija? 


Uostalom, i to kažem bez mlakosti, možda imate 
pravo. Može biti da sam ja zmija. E pa dobro, kao 
takvu vidjet ćete me na podnožju Križa. Ja duboko, 
nezasitno ljubim križ. Dopustite mi da se samo u jed- 
noj stvari ne složim s vama: nije Zajednica grijala 
zmiju; raspalio ju je Isus Krist. I zmija ima srce, i 
to srce, tako bijedno, tako siromašno kakvo je, pri- 
kazao sam ga, prateći to prikazanje mojemu Gospo- 
dinu plemenitim izljevom suza.« 


Neki je novinar upitao Zollija kako je on, tako 
kritičan čovjek, mogao prihvatiti dogmu. On je od- 
govorio: »Pitanje je opravdano. Kako sam to učinio? 
Dolazi mi sam od sebe odgovor na pitanje. U otopini 
koja sadrži potrebne sastojke za oblikovanje kristala 
on se oblikuje po zakonu samorodstva. I jednog je 
dana kristal tu pred vama. Ja sam u sebi jedan po 

j ko skupljao prvotne elemente. Nisam uči- 
dmi ao u sa znanje opstojnost dogme, vjere 
što već bijaše dozrela. Isus me je blago uzeo za ruku 
i vodio me. Ja sam bio poučljiv. Slijedio sam ga. 

j e ovdje na svijetu nije obratio niti sam se 
pod JEK dere. Nije tu bilo borbe, jer jei borbu 
pobijedila Ljubav. Time ne želim reći da nisam raz- 
mišljao. Umovao sam a da nisam postao racionalist. 
Moje povijesno-religiozne nauke, koje su nekoć mož- 
da za mene bile zapreka na putu prema daru vjere, 
u posljednje su mi vrijeme pritekle u pomoć. 

Čežnja čovječanstva prije Kristova dolaska bijaše 
neka neodređena težnja, predosjećaj, neko nesigurno 
vrludanje prema nekom nesigurnom cilju koji se još 
nije nazrijevao, bar_ne u punini... Potpomognut 
Božjom milošću nisam trpio. Milost se spustila u mo- 
je srce, laka, slatka, blaga kao rosa, kao svijetla 
utjeha. Ništa, dakle, od svega onoga što se običava 
nazivati 'krizom savjesti': niti mogu govoriti o ne- 
kom iznenadnom velikom plamenu koji bi me u tren 
obasjao svjetlom što bliješti poput munje Isus se 
spustio da stanuje u mojoj siromašnoj duši, a ja sam 
mu otvorio vrata. Dar vjere nije mi bio dan po ne- 
koj unutrašnjoj oluji, već je u meni lagano dozrije- 
vao, Blaga proljetna toplina; grane što se zazelenješe, 
pupoljci, cvijet, plod. Čitav sam dobitak promatrao u 
savršenoj vedrini duha, postajanje što je prethodilo 
bivovanju. Ne mogu govoriti o mističnim zanosima, 
razum mi je uvijek ostao vjeran pratilac. Svjetlo mi- 
sli polako se usklađivalo s toplinom vjere. I za to 
zahvaljujem Gospodinu. Bilo je dobro što me nitko 
nije pokušavao obratiti. Možda bi moja duša bila 
ogorčena. 


I sveti mi je tekst postajao sve draži; sve sam ga 
više ljubio. Već godinama prije spavanja razmatram 
poneki starozavjetni ili novozavjetni biblijski tekst. 
U posljednje sam vrijeme mirno razmatrao o dogma- 
ma. Nikad nisam poduzimao borbu da bih riješio koji 
problem. Sve se polako razvijalo i dozrijevalo. Nisam 
tražio ničiju pomoć, ne, doduše, zbog ponosa, jer ne 

bih znao čime bih se mogao ponositi ja bijednik, nego 
zato što mi se činilo da sam dostatan sam sebi. 

Kad sam vidio da se moja duša prelijeva od krš- 
ćanstva, iako sam sačuvao veliku, beskonačnu ljubav 
prema patnjama svojega naroda, uvjerio sam se da 
bi bilo nepošteno slijediti put koji više nije moj. Sve- 
Sa sam se odrekao, svima se zahvalio na svemu, da 
bih mogao započeti put koji je za mene bio jedini.« 

Duhovno iskustvo Eugenija Zollija može nam 
mnogo pomoći da i mi bolje doživimo milost Božića, 
da bolje shvatimo što je značilo došašće, očekivanje, 
čežnja, a što punina vremena kad se rodio Krist, 
rođen od žene, da nas spasi i da nam donese puninu 
i obilje života. Potrebno je da svake godine što du- 
blje i proživljenije doživimo i proslavimo Božić, po- 
trebno je da u jednome mističnom susretu opet doži- 
vimo Gospodinovo rođenje u svojemu srcu. 


Kardinal Jean Danićlou 
— vjeran Kristu, Crkvi i dušama 


Prema mišljenju Piera Cesara Borija, profesora 
povijesti teoloških nauka na sveučilištu u Bologni, 
ime Jeana Dadićloua ostat će trajno vezano osobito 
uz onaj važni prvi broj zbirke »Sources chrćtiennes« 
(»Kršćanski izvori«) koji je bio posvećen djelu sv. 
Grgura Nisenskoga »Život Mojsijev«. Taj se prvi 
svezak ugledne zbirke pojavio ratne godine 1942., a 
ponovno je s dodatkom kritičkoga teksta objavljen 
god. 1955. Zbirka je željela postići obnovu teologije 
i kršćanske misli uopće s pomoću uvijek suvremene 
i vrijedne otačke tradicije, spisa svetih Otaca, u uvje- 
renju da ono što su napisali ti odlični pisci kršćan- 
ske starine čini srce, najdragocjeniji dio, no ujedno i 
najskriveniji dio egzegeze ili tumačenja Svetoga pi- 

sma. Spomenimo odmah da uz pokretanje »Kršćan- 
skih izvora« nije vezano samo ime Jeana Danieloua 
nego i imena Henrija de Lubaca, Mondćserta, Mar- 
roua, Hansa Ursa von Balthasara, Huga Rahnera, a 
donekle i Congara. 

Nas ovdje u prvome redu zanima Danićlou, i to 
ne samo kao teolog nego i kao čovjek Crkve. A zani- 
ma nas upravo ovdje, jer se njegovo životno teolo- 
ško djelo poklapa s onim što i nama može mnogo po- 
moći da bolje shvatimo povijest spasenja, ocrtanu u 
knjigama Svetoga pisma, veličanstveno protumače- 
nu u djelima svetih Otaca. Bolje shvaćanje povijesti 
spasenja opet će nam pomoći da bolje shvatimo naše 
najveće blagdane, pa tako i Božić, te slaveći ih posta- 
jemo sve dublji kršćani, oslobodivši se od one plit- 
koće, površnosti, rutine, uhodanosti, koje su straho- 
vito velika zapreka našemu duhovnom rastu. 

Teološki program povratka k svetim Ocima, što ga 
je svojim djelima nastojao ostvarivati i Danićlou, 
neraskidivo je vezan uz povratak k Svetome pismu 
i uz obnovu liturgije. No sve bi to, prema Borijevu 
mišljenju, bilo nepraktično bez suočenja, bar što se 
tiče otačke duhovnosti, s onim najsastavnijim, najin- 
timnijim te našemu modernom mentalitetu možda 
najviše tuđem elementu, a taj je duhovno i alegorij- 
sko tumačenje Svetoga pisma, tako živo prisutno 
upravo kod svetih Otaca, no u nekom proširenom 
smislu i kod tolikih kasnijih svetaca, teologa i duhov- 
nih pisaca. Na toj liniji, dakako, prema mogućnosti- 
ma, želi biti i ova skromna zbirka, vezana uza svece 
koje slavimo u advenisko doba, ali proširena i na 
šire tračnice. 

U obnovi teologije, kršćanske misli i duhovnosti 
s pomoću patristike, dakle, djela svetih Otaca, radi 
se o tome da se pokaže kako je u konkretnome ota- 
čko tumačenje Svetoga pisma odgovaralo jednoj bit- 
noj funkciji. A ona je u tome da se povijesti dade 
kršćanska vizija, osobito da se Stari zavjet čita po 
kristološkom i kršćanskome ključu. To konkretno 
znači ovo: izdići se iznad »slova« i »povijesti« s po- 
moću Božje »ekonomije«, njegova načina upravlja- 

nja ljudskom poviješću, dajući se voditi od Božjega 
Duha i na taj način riječi, događaje, osobe Staroga 
zavjeta shvaćati kao »tipove«, »slike«, »alegorije« i 
»sjene« eshatoloških stvarnosti: Krista, Crkve, poje- 
dinih »duša«, tu možemo na osobit način misliti upra- 
vo na svece. 


Bori misli da je za prvi broj, dakle, za pročelje 
zbirke »Kršćanskih izvora«, vrlo sretno bio odabran 
»Život Mojsijev« što ga je obradio i za tisak pripre- 
mio Jean Danićlou. Jednako tako Bori misli, da je 
na taj odabir eventualno moglo utjecati i kulturno 
ozračje između tridesetih i četrdesetih godina našega 
stoljeća, u kojem se pojavljuje val povijesnoga ro- 
mana, na primjer veliki niz Thomasa Manna >»Josip 
i njegova braća«, koji će kasnije biti upotpunjen 
kratkim spisom »Zakon«, a da se ne zaboravi ni na 
djelo A. Schčnberga »Mojsije i Aron«. Bilo je to i 
zanimanje vremena za tragičan povijesni udes židov- 
skoga naroda uoči i za vrijeme II. svjetskog rata. To 
je zanimanje bilo poticaj da se ide na povijesne po- 
četke toga naroda. 

Teološki stručnjaci smatraju da je u svakome po- 
gledu bio sretan izbor »Mojsijeva života« zbog jasno- 
će hermeneutičkog modela koji je proizlazio iz ras- 
prave sv. Grgura Nisenskoga. Taj je model odličan 
uvod u čitanje i razmatranje Svetoga pisma. U prvom 
je dijelu prikazana povijest koja služi kao književno 
pobudno tumačenje knjige Izlaska. U drugom dijelu 
Mojsijev život postaje simbol — znak — mističnoga 
puta duše. Sv. Grgur Nisenski, opisujući Mojsijev ži- 
vot, stalno se poziva na židovskog filozofa Filona, 
no upotrebljava i takozvano tipološko . tumačenje, 
koje suočava činjenice Staroga s činjenicama Novoga 
zavjeta, tako da se duhovna primjena uvijek zbiva 


Moss 


Djelo sv. Grgura Nisenskoga odabrano je, s jedne 
strane, i zbog toga što njegov lik i njegova teologija 

bijahu izuzete od one dvosmislenosti koja je prisutna 
u Origenu, premda taj u kršćanskoj starini ima svoju 
prvotnu važnost pa se čak nalazi u njezinu središtu. 
Zato i Origenova djela, počevši od njegova tumače- 
nja Petoknjižja, u zbirci »Kršćanskih izvora« sadrže 
relativno velik broj svezaka. Origenovim likom ba- 
vio se i Danićlou. S druge strane, izbor je pao na 
sv. Grgura Nisenskoga i zbog toga što se u njegovim 
pisanim djelima nalazi zrela kulturna sinteza, stapa- 
nje između helenizma, njegove kulture, napose izra- 
žene u platonizmu, i kršćanstva. Danićlou je to or- 
ganski razvio u svojemu djelu »Platonisme et thćo- 
logie mystique« (»Platonizam i mistična teologija«). 

Na taj se način pošlo u samu srž obnove teologije, 
koja bi se uz ostalo sastojala u postojanju većeg bro- 
ja teologija, a ne samo one skolastičke, koja je dota- 
da u Crkvi kroz duže razdoblje bila gotovo kao jedi- 
na prisutna; zatim unutar same otačke teologije po- 
stojanje više stavova, a to je značilo kidanje augusti- 
novskoga vodstva i predlaganje jedne mistične an- 
tropologije, dobrano različite od one što je predlaga- 
še sv. Augustin. Radilo se o ljudskome duhu i nje- 
govoj mogućnosti da sudjeluje »u beskonačnosti« 
božanstva: pobožanstvenjenju, a ne samo izlječenju 
i uzdignuću ljudske naravi, i to kao biti kršćanskoga 
poziva. Čovjek je po kršćanstvu, dakle, po Kristu, 
pozvan da postane dionik Božje naravi, da bude po- 
božanstvenjen. O tome je već u prošlome stoljeću 
Scheeben napisao vrijedno mistično-teološko djelo 
»Slave Božje milosti«, prevedeno na hrvatski. 

Već samo to dostatno je da se uvidi kako je »Ži- 
vot Mojsijev« u Danićlouovoj obradi za mnoge zna- 
čio pravi teološki manifest, koji će, uistinu, teološkoj 
misli otvoriti nove duhovne prostore. Zato je Jean 
Danićlou bio jedna od vrlo uglednih ličnosti Crkve 
XX. st. Njegovo je ime među velikim učiteljima teo- 
logije, među najmjerodavnijim stručnjacima povije- 
Sti kršćanskih izvora, kao i odnosa između kršćan- 
stva i drugih religija. Danićlou se svojski trudio da 
osvijetli kako su se različite religije od hebrejskog 

i islamskog jednoboštva pa do pretežno naravnih re- 
ligija upisale u povijest spasenja, u različite saveze 
što ih je Bog sklopio s čovjekom. O tom je pogledu 
napose važan Božji savez s patrijarhom Noom. 

Danićlou je bio isusovac, primio je isusovački od- 
goj, pa je u njega kao takva napose živa »inkarnali- 
stička« vizija kršćanstva, poduprta snažnom ignaci- 
janskom sklonošću iz razmatranja o utjelovljenju, o 
kojoj će uvijek ovisiti Danićlouova apostolska i in- 
telektualna aktivnost. Razmatranje utjelovljenja iz 
Ignacijeve knjižice »Duhovnih vježbi«, kojim se i 
Danićlou kao isusovac stalno hranio, upravo je zahti- 
jevalo od njega, onako sposobna, da teološki razmi- 
šlja o raznim nekršćanskim religijama, kako bi iznu- 
tra shvatio kulture u kojima su ukorijenjena različi- 
ta religiozna iskustva čovječanstva, tako da obraća- 
nje na kršćanstvo ne bi bio nasilan raskid s vlasti- 
tom kulturom, već stvaranje novih kulturnih sinteza 
— spajanja. 

U tome nastojanju Danićlou je dospio ne samo 
do strašnih iskustava prvih velikih isusovačkih misi- 
ja: Mattea Riccija u Kini, Roberta de Nobilija u In- 
diji te do epopeje »Redukcija« u Paraguayu, nego i 
do još mnogo starije povijesti, do prisutnosti judeo- 
"kršćanstva uz helenističko kršćanstvo. U »Krugu sv. 
Ivana Krstitelja«, što ga je osnovao Danićlou, bilo je 
prilike da se mnogo govori, raspravlja i studira o toj 
problematici, a to je nemalo pridonijelo i rasprava- 
ma na II. vatikanskom saboru o odnosu Crkve pre- 
ma nekršćanskim religijama te dokumentima koji iz 
toga proizađoše, uključujući i onaj o misijskoj dje- 
latnosti Crkve. I u tome je Danićlou ušao u red pio- 
nira novih shvaćanja u teologiji. 


A sada se upoznajmo s njegovim životom! Jean 
Danićlou rodio se kao prvorođenac Karla Danićloua 
i Magdalene Lamorgan 14. svibnja 1905. u Neuilly- 
-sur-Seine. Njegov otac bijaše Bretonac skromna 
podrijetla: sin trgovca vinom. Odgojen u posve anti- 
klerikalnoj okolini, bio je kršten tek u 20. godini. 
Ostao je ravnodušan prema samoj činjenici vjere, no 

ipak osjetljiv na vjerske vrijednosti. Bavio se politi- 
kom. Bio je na liniji francuskih liberalaca: Clemen- 
ceaua, de Brianda, Vivianija. U političkoj karijeri 
popeo se vrlo visoko. God. 1924. postao je ministar 
trgovačke mornarice, a sin mu je Jean neko vrijeme 
bio osobni tajnik. No sam se ipak nije bavio očevom 
politikom. Nije mu to ležalo na srcu, Karlo je, kao 
i mnogi političari, živio nekako daleko od svojih si- 
nova. Kad je jednog dana njegov sin Jean odlučio 
poći u isusovce, otac — uvijek protivnik svećenika 
koji su se bavili politikom — rekao mu je ovo: »A 
sada iznad svega ljubi Boga i ne upleći se u politi- 
ku!«. 

Obitelj Danićlou bila je prilično složena: roditelji 
među sobom vrlo različiti, a takva bijahu i djeca. 
Ako je Jean primio odličan odgoj, onda ga je dobio 
od svoje majke, odlične kršćanke, žene s vrlo viso- 
kim moralom. Jean ju je divno opisao u svojim Me- 
moarima, koji se čitaju nadušak. Mogu reći da mi 
je to bila jedna od najljepših knjiga što sam ih pro- 
čitao u zrelim godinama. To mi je posvjedočio i je- 
dan naš ugledni katolički intelektualac. 

Evo kako pater Danićlou u svojim Memoarima 
opisuje svoju majku: »Nije bila tolerantna u nekom 
laksističkom, odviše popustljivu smislu. Naprotiv, 
njezina vjerska uvjerenja bijahu granitna i vrlo du- 
boka; u pitanju odgoja imala je jasne pojmove, sim- 
patije i antipatije; sistem njezinih sudova također 
bijaše vrlo određen; u isto vrijeme zanimala se za 
sve, uspostavljala je veze s osobama svake vrste, či- 
tala je sve. Ja sam se u obitelji, a ne u kolegiju — 
isusovačkom kolegiju u Sainte-Croix de Neuilly — 
susreo sa suvremenom literaturom; moja me je maj- 
ka potaknula na čitanje Pćguyja, omogućila mi su- 
sret s Claudelom, upoznala me s Valćryjem. Ona je 
posjedovala snažnu osobnu viziju stvari, a u isto vri- 
jeme bila otvorena prema svijetu rijetkom skladno- 
šću. S nama, svojom djecom, bijaše vrlo nježna. 
Uspjelo joj je oko našeg života u djetinjstvu stvoriti 
veoma toplo ozračje, koje u isto vrijeme bijaše i vrlo 
slobodno. « 

Već smo spomenuli da su Danićlouova djeca me- 
đu sobom bila vrlo različita. To se vidi i po izboru 
njihova zvanja. Sin Alain okrenuo se prema dalekoj 
Indiji te postao stručnjak za indijsku glazbu. Kćerka 
Katarina udala se za velikog obiteljskog prijatelja 
Georgesa Izarda. Sin se Louis nakon strašnog poraza 
Francuske god. 1940. pridružio generalu De Gaulleu. 
Poginuo je u ratu 1942. u jednoj zrakoplovnoj misiji 
iznad Gibraltara. Jedan piše da u njihovoj obitelji 
»sukob ideja ili suprotnost težnja nisu ipak ugroža- 
vali međusobnu ljubav«. To je u francuskom menta- 
litetu možda lakše ostvariti nego u našem. Sam Jean 
svjedoči za sebe: »Imam prijatelja u svim sredinama, 
u svim strankama, što pak ne znači da je meni sve 
svejedno; imam svoja uvjerenja, no u isto vrijeme 
odlučno odbijam žrtvovati ih zbog pitanja društvenog 
značaja.« 

Za tu tako raznoliku obitelj prava je sreća bila 
majka koja se mnogo bavila svojom djecom: s njima 
je molila, učila, njima je povjeravala teškoće s koji- 
ma se susretala kao vrlo aktivna kršćanka u svojemu 
apostolatu. Bila je to žena koja se mnogo nadahnji- 
vala na isusovačkoj duhovnosti, a u duhovnome ži- 
votu mnogo joj je pomogao glasoviti isusovac, otac 
Lćonce de Grandmasion, poznat po svojemu velikom 
djelu o Isusu Kristu. Mama je Danićlou po naravi 
bila vrlo hrabra žena, borbena u obrani interesa Bo- 
žjega kraljevstva. Kad su početkom stoljeća tako- 
zvani antiklerikalni zakoni redovnicima i redovnica- 
ma oduzeli škole, ona je god. 1906. osnovala tako- 
zvanu katoličku pedagošku akademiju ili preparan- 
diju na kojoj su katoličke djevojke mogle dovršiti 
svoje više nauke. 

Ta škola brzo postade slobodna preparandija pa 
je god. 1913. bila preseljena u Neuilly. Otvorenjem 
Kolegija Sainte-Marie bila je otvorena i za drugotnu 
pouku. Kad je Jean već kao isusovac god. 1941. po- 
stao kapelan Groupe catholique des Lettres i VEcole 
Normale Supćrieure de Sćvres, pobrinuo se da se u 
tim školama poučava vjeronauk, a uvest će ga i u 
školu koju je osnovala njegova majka. 

Nakon mature Jean je nastavio naukovanje, i to 
na Sorbonni. U to je doba popustio napasti laganoga 
i zabavnoga života, sačuvavši u biti ipak onu vjer- 
nost prema kršćanstvu, no vjerska praksa u njegovu 
životu tada baš nije imala počasno mjesto. Kroz to je 
vrijeme mnogo posjećivao krug oko francuskog filo- 
zofa Jacquesa Maritaina. Tamo je susretao i pravo- 
slavce i protestante i katolike te mnoge ugledne 0oso- 
be tadašnje kulture. Nije bio toliko zagrijan za Ma- 
ritainov strogi tomistički sistem, ali ga je zato odu- 
ševljavalo njegovo djelo »Primaute du spirituel« 
(»Primat duhovnoga«). Kasnije se približio u Mau- 
riacu te stajao pod dubokim dojmom koliko je taj 
slavni romanopisac, kao i Georges Bernanos, cijenio 
svećeničku misiju. Ti su veliki romanopisci bili puni 
udivljenja prema svetom Arskom Župniku, čovjeku 
ne odviše inteligentnom i mudrom, ali zato punom 
Boga. Tako je pomalo i u Danićlouu dozrijevalo du- 
hovno zvanje. Kad je o njemu razgovarao s Mauria- 
com, taj mu je odgovorio: »Budi vjeran svojemu 
zvanju i slijedi svoj put!« 

I tako je Jean Danićlou ostavio svijet te 20. stu- 
denoga 1929. stupio u Družbu Isusovu. Imao je sre- 
ću da se u Družbi susreo s velikim duhovima, kao 
što su de Grandmasion, Lebreton, Rousselot, Mare- 
chal, Teilhard de Chardin, Fessard, Henri de Lubac, 
Karl Rahner, Urs von Balthasar. U njima je našao 
ljude verhunske kulture, ali i Gospodinove sluge. Za- 
volio je svoje isusovačko zvanje i ljubav prema nje- 
mu u njega se nikad nije ohladila. 

Kad ga je god. 1969. Pavao VI. imenovao kardi- 
nalom, Danićlou je zapisao: »Sada sam ovisan samo 
o papi, no ostajem vjeran ignacijanskoj duhovnosti, 
koja me je zanijela u djetinjstvu. Ona je uistinu od- 
govarala i odgovara mojim željama: jedinstvu izme- 
đu kontemplativnoga života i apostolske djelatnosti. 
To je ravnoteža koja mi savršeno odgovara. Uvijek 
sam ostao oduševljen što sam odabrao Družbu Isuso- 
vu. Uvijek sam živio, a nadam se da ću tako i nasta- 
viti živjeti za veću slavu Božju, kako je to želio sv. 
Ignacije. Ljubiti Boga, svakako da ne postoji sveće- 

ništvo bez te ljubavi. Trpjeti zbog činjenice što je taj 
Bog kojega smo otkrili tako malo ili nimalo poznat. 
Raditi za slavu Božju, kako je govorio sv. Ignacije 
studentima u Coimbri, osjetiti potrebu kako bismo 
učinili da ljudi Boga upoznaju, ljube, kako bismo ra- 
dili na tome da se s Bogom postupa onako kako za- 
služuje. Jedan apostol prema svetom Ignaciju dubo- 
ko trpi zbog toga skandala, osjeća potrebu da ponov- 
no uspostavi prvotni poredak, hijerarhiju vrednota, 
Božji primat.« 

Pojam »Božjega primata« — »Primaut€ du spi- 
rituel« Dani€lou je prvi put susreo kod Maritaina i 
za njega se zagrijao. No stupivši u Družbu, on ga je 
još više produbio u novicijatu, u duhovnim vježbama 
po metodi sv. Ignacija, u trećoj probaciji i taj će po- 
jam za njega kao znanstvenika, teologa, duhovnoga 
pisca i vođe, apostola, biti za njega odskočna daska, 
lansirna pista za svaku aktivnost. Imao je sreću da 
su to osjećala i mnoga njegova subraća na studiju. 

U svojim Memoarima Danićlou piše: »Bio bi ap- 
surd praviti neku čistu razliku između mojih knjiga 
s područja duhovnosti, mojih znanstvenih djela i 
mojih 'pamfleta'. Uvijek se radi o jednoj te istoj te- 
matici, samo što je izričem različitim registrima: raz- 
matranjem, znanstvenim istraživanjem, raspravlja- 
njem. Najdublje sam uvjeren da sam mogao stvoriti 
zaokruženije djelo da sam sve svoje energije usre- 
dotočio samo na jednu aktivnost, znanstveno istraži- 
vanje ili duhovno vodstvo. No brzo sam uočio da 
imam otvorene mogućnosti na raznim poljima i uvi- 
jek sam osjećao da kao svećenik moram priopćivati 
jednu poruku: uvijek sam ostao vrlo prisutan u svo- 
jem vremenu osjećajući dužnost da moram zahvatiti, 
to ne toliko na političkom koliko na duhovnome po- 
lju. Izdao bih dio sama sebe da sam se ograničio sa- 
mo na čistu učenost, no ipak bih ostao jednako za- 
dovoljan da sam se posvetio samo duhovnome vod- 
stvu.« 

Danićlou je mnogo naučio od velikih kršćanskih 
autora, koje stalno proučavaše, osobito od onih veli- 
kih autora kršćanske starine, od kojih je jedan i Ori- 

gen (185.—2583.). Taj je bio najgenijalniji teolog alek- 
sandrijske škole i u sebi je ujedinjivao duboko pozna- 
vanje Svetoga pisma što se oslanjalo na sve izvore 
tadašnje filologije — nauke o jezicima — uz veliku 
familijarnost s filozofskim strujama i helenističkom 
kulturom. O njemu je Daničlou napisao zapaženu 
studiju »Origen« (Pariz, 1948.). : : 
Kad je Danićlou 1944. doktorirao na teološkom 
fakultetu pariskog sveučilišta »L'Institut catholique«, 
naslijedio je kao profesor svojega glasovitoga redov- 
ničkoga subrata oca Lebretona, preuzevši Katedru 
povijesti početaka kršćanske religije. To je mjesto 
držao 25 godina sve do svojega imenovanja za kardi- 
nala. Osim svojega strogo stručno-znanstvenoga ra- 
da, on je mnogo čitao najreprezentativnija djela ve- 
likih pisaca. Na osobit je način volio Charlesa Peguy- 
ja. Otac Xavier Tilliette u svojemu izvrsnom prika- 
zu života i djela Jeana Danićloua »Le serviteur de 
la culture« (»Sluga kulture«) piše ovo: »Ako je Da- 
nielou posljednjih godina postao čvrst stup Crkve ko- 
ja naučava, onda to duguje Peguyju.« I dalje ovako 
obrazlaže Danićlouovu simpatiju za Pćguyja: »Za 
njega Leon Bloy i Bernanos bijahu odviše kiseli i bi- 
jesni, Claudel odviše svečan, Pćguy, naprotiv, bijaše 
prava mjera.« Kako vidimo, ljudski su ukusi vrlo raz- 
ličiti; jednome se više sviđa ovo, drugome ono. No, 


u tome je i ljepota Božjih stvorenja, osobito ljudi, što . 


su tako različiti, pa je svaki čovjek svoj i neponov- 
ljiv. To napose dolazi do izražaja kod umjetnika koji 
su se izražavali preko umjetnosti. 

Dani€lou je zbog svojih znanstvenih kvaliteta do- 
živio najveće priznanje i odlikovanje time što je po- 
stao član Francuske akademije. No Danićlou nas ov- 
dje najviše zanima kao zaljubljenik u duhovne vri- 
jednosti, kao zaljubljenik u Boga živoga — »Dieu 
Vivant« — tako se zvala i revija u kojoj je surađivao 
i koja bijaše svjedok transcendentnoga i ustuk sve 
većoj desakralizaciji kršćanstva. 

Sam Danićlou o tome ovako piše: »Za mene je 
avantura 'Dieu Vivant' bila izvanredno bogata. Do- 
pustila mi je izricati ono što sam zamijetio već od 

djetinjstva i u potpunosti je odgovarala temeljnom 
smjeru mojega života. Nikada nisam prestajao pro- 
suđivati susret s Bogom kao čudesan čin i uvijek sam 
obilno davao maha kontemplativnome vidiku krš- 
ćanstva; bio sam pod utjecajem velikih učitelja duha 
i nisam nikada preinačivao onaj bitni pojam: potreb- 
no je da Bog i dalje bude prisutan u modernoj civi- 
lizaciji. Borba da se postigne taj cilj za mene je mno- 
go važnija od ekonomske i društvene borbe kojom 
se drugi mogu baviti. Jedan svijet bez Boga činio bi 
mi se tako neljudski kao i svijet u kojem je čovjek 
potlačen. Često citiram riječi Giorgija La Pire: 'Pravi 
se grad izgrađuje u isto vrijeme s gradnjom radnič- 
kih gradskih četvrti i s kontemplativnim samostani- 
ma.' Potrebno je da postoje i osobe koje se bave rad- 
ničkim četvrtima i koje se bore protiv nepravde.« 

Duboko proživljavana vjera u povezanosti sa ži- 
vim Bogom bila je za Danićloua polazna točka za 
svaku aktivnost. Sve što je pisao, radio, bilo je pro- 
žeto nadnaravnom stvarnošću. Iz nje se nadahnjivao 
za sve stavove i korake što ih je poduzimao u životu. 

On u svojim Memoarima dalje piše: »Okvir veza 
mojega života čitav je svijet sa svim društvenim ka- 
tegorijama i svim tendencijama, no ipak uz uvjet 
da one očituju neko zanimanje za Boga. Ostajem 
alergičan, moram to priznati, na ateizam; osoba koja 
je neosjetljiva za religioznu dimenziju uvijek mi se 
čini malo ograničena, ma koliko ona inače može biti 
vrijedna poštovanja. ... Neki moji protivnici, oni 
koji se protive mojemu zauzimanju stavova, misle da 
sam se ja, nakon faze otvorenosti koja je bila važna 
za moju suradnju u reviji 'Dieu Vivant', odrekao sva- 
kog oblika dijaloga samo da bih branio Crkvu iznu- 
tra. Sada kada ponovno čitam članke objavljene u 
onoj reviji, zapažam da se moja misao nije bitno pro- 
mijenila: uvijek sam se brinuo o tome da branim 
neke osnovne vrednote kada su one bila osporavane 
i nikad vjerovao u mogućnost pravog i istinskog dija- 
loga s ateizmom i marksizmom.« 

Otac je Danićlou mnogo godina bio i suradnik gla- 
sovite isusovačke revije »Etudes«. Godine 1961. po- 


333 


stao je dekan Teološkog fakulteta na Institut Catho- 
lique. Papa Ivan XXIII. uvrstio ga je u broj teolo- 
ških stručnjaka na II. vatikanskom saboru. Danićlou 
je izbliza pratio, u njemu kao teolog sudjelovao i do- 
življavao II. vatikanski sabor. Njemu se ne može po- 
reći da nije znao u čemu je koncilska obnova Crkve. 
Zato se on kao malo tko nakon Sabora — iako uvi- 
jek otvoren prema svakoj vrijednoj novosti — uhva- 
tio ukošac s teološkim anarhizmom što je ovladao u 
nekim krugovima. Uvijek zauzet za obnovljenu ži- 
votnu snagu Crkve, nije dopuštao da se Crkva idući 
za obnovom kompromitira i izgubi vlastitu samobit- 
nost. Zbog njegovih izvanrednih teoloških i drugih 
zasluga Pavao VI. ga je god. 1969. imenovao kardi- 
nalom, a Danićlou je i kao kardinal nastojao i dalje 
živjeti skromnim i jednostavnim životom. Ni član- 
stvo u Francuskoj akademiji, koja ga je 1972. nakon 
smrti kardinala Tisseranda primila na njegovo mje- 
sto u svoje redove, ništa nije promijenilo u njegovu 
životu. 

Kardinal Dani€ćlou umro je nenadano 20. svibnja 
1974. Srce je otkazalo, jer je radio do posljednjeg 
trenutka. Umro je u neobičnim okolnostima. Otac 
Tilliette nazvao je tu smrt »bernanosovskom«, goto- 
vo tragičnom kao što je to kod Bernanosovih junaka. 
Umro je u stanu neke žene na zlu glasu. Kako to? — 
Otac Domenico Mondrone to obrazlaže ovako: »U- 
mjesto da se zaustavi pred zlom koje je karakterizi- 
ralo onu ženu i koje ga je moglo uvući u sebe, on se 
brinuo samo o tome da pritekne u pomoć toj ženi: 
odabrao je 'nerazboritost' Isusa, koji se posve sam 
zaustavio u očekivanju žene na zlu glasu, na zdencu 
u Sihemu. Nad shemom stare mudrosti ili razborito- 
sti prevladala je smionost ljubavi. 

Protuklerikalni tisak odmah je učinio ostalo, iz- 
mišljajući sablažnjive pojedinosti, koje je, međutim, 
pobio liječnik prve pomoći pozvan na ono mjesto re- 
kavši da nije našao nago kardinalovo tijelo, kako to 
bijaše rečeno, već mu je na prsima morao otkopčati 
odjeću da bi mogao obaviti masažu srca. 

Samo su klevetnici mogli povjerovati da će kle- 
vetom —— možda dugo smišljanom i u tili čas proši- 
renom — potamniti čitav jedan svijetli život obreme- 
njen djelima što služe na čast kulturi, čovječanstvu, 
apostolatu, jednog neokaljanog i svetog svećenika. 

Htjeli su zablatiti jednu smrt, kojoj ne bijaše 
uzrok lakomislenost avanturista, već suočenost sa 
svjesnim i plemenitim rizikom služenja osobi koja 
se kasnije sakrila u zaklon niske i dobro zaštićene 
bezimenosti. Razboriti su rekli: "Kad je već kardinal 
znao da mora dati ono malo franaka nekoj brbljavoj 
gospođi, zašto se nije osigurao i uzeo si pratioca? 
No suzdržanost službe, makar bila i riskantna, za 
koju je u savjesti smatrao da je ipak može izvršiti, 
pa onda ličnost izvršitelja službe, mogle su ga dis- 
penzirati od pratioca kako bi radio sa svećeničkom 
šutnjom... Važno je da unatoč sličnim slučajevima 
nisu načinili nikakvu autopsiju kardinalova tijela. 
A ništa manje nije važna neprodorna šutnja u koju 
je policija zavila rezultat istrage.« 

Svi prijatelji kardinala Danićloua duboko su 
uvjereni u njegovu nevinost i neokaljanost. Zato su 
i digli svoj glas u obranu oklevetanog pokojnika. On 
se — kako svjedoče njegovi duhovni zapisi — u 
duhu ignacijanske duhovnosti, u duhu takozvanoga 
trećega stupnja poniznosti želio suobličiti poniženom 
i prezrenom Kristu. To je napose doživio u smrti, 
premda od toga nije bio pošteđen ni za života. 

Pogovor 


U želji da nam pruži što obilniji i raznolikiji du- 
hovni stol, Crkva je u službi riječi što prethodi eu- 
haristiji uvela tri vrste nedjeljnih čitanja za godinu 
A_B C, zatim dvije vrste dnevnih čitanja za godinu 
1. ill pa onda posebna čitanja za blagdane Majke 
Božje, za blagdane svetaca i za votivne i prigodne 
mise. To su na II. vatikanskom saboru zatražili 
mnogi saborski oci kada se raspravljalo o obnovi 
bogoslužja, a motivacija je bila da se na taj način 
iz obilja objavljene i napisane Božje riječi vjernici- 
ma pruži što više duhovne hrane. 

Ista motivacija vodila je i mene u pripremi ovoga 
sveska. Iako sam već napisao i objavio svetački niz 
»S duhovnim velikanima« kroz pojedine mjesece, a 
za svaki dan u godini, iz preobilja svetačkoga du- 
hovnoga, blaga, ali ne samo njihova nego i tolikih 
drugih koji su po krštenju u Kristu postali jedno 
tijelo i jedan duh, prikupio sam još jedan svezak, 
posebno prikladan za adventsko doba, 

Dijeleći u potpunosti mišljenje sv. Augustina da 
»Gospodnji perivoj ima ne samo ruža mučenika nego 
i ljiljana djevica, bršljana oženjenih i ljubica udo- 
vic&« — želio sam iz toga tako bogata i šarolika 
perivoja opisati još neke, da s istim sv. Augustinom 
»shvatimo kako kršćanin, i osim prolijevanja krvi i 
pogibli muke, treba nasljedovati Krista«. Svaki oz- 
biljan i odgovoran kršćanin mora to činiti, a za to 
kod Kristovih sljedbenika imamo preobilje načina i 
primjera. » Učenik kraljevstva nebeskoga nalik je na 
domaćina, koji iz svoje riznice vadi novo i staro« 
(Mt 13, 52). To je neiscrpiva riznica i novog i starog 
blaga. Valja ga vaditi i njime duhovno bogatiti naš 
naraštaj. 

Možda je taj zadatak danas više nego ikada zah- 
tjev vremena. Kardinal Alojzije Stepinac u svojem 
govoru akademskoj mladeži rekao je već god. 1943. 
ovo: »Treba nam junačkih duša, jer ovo naše vrije- 
me nije vrijeme redovite administracije, nego izuze- 
tka, u kojem se traži plemenština — i to radikalna 
— herojske geste, pa čak ako hoćete i ludosti sve- 
taca pred kojima će svijet ostati zapanjen nad pre- 
obražavajućom snagom Crkve... « 

Ta je snaga što preobražava u Crkvi uvijek bila 
živa. O njoj pripovijedaju i likovi iz ove zbirke, koji 
pripadaju raznim vremenima, raznim staležima, ali 
im je svima zajednička pripadnost Isusu Kristu, čiji 
su po krštenju postali udovi, u kojega su vjerovali 
i prihvaćali ga te u svojemu vremenu izvršavali svo- 
je zadatke. Neki su od njih bili pravi duhovni heroji, 
drugi su bili možda samo obični ljudi, ali ipak ko- 
nisni ljudskoj i narodnoj zajednici. Ono što je na 
njima lijepo, plemenito, ono što nosi kršćanski zna- 
čaj ili nadahnuće vjere, u ovoj je zbirci napose is- 
taknuto, da na životnome putu kao ljudi i kao 
kršćani ne bismo nikada malaksali, a još manje 
zdvajali, već hrabro išli naprijed gledajući »u za- 
četnika i završitelja vjere, u Isusa, koji namjesto 
određene mu radosti podnese križ ne mareći za sra- 
motu te otada sjedi s desnu Božjeg prijestolja« 
(Heb 12, 2). 

Sveti Edmund Campion, Robert So- 
uthwell, svećenici i ostali mučenici . 

Bazilika nad. grobom sv. Pavla 

Franz Stock, svećenik 
Fulton Sheen, nadbiskup . 

dića 

kveni naučitelj : 

Pogovor 
Literatura 


Sveti Ivan Krstitelj, adventski propo- 
vjednik pokore i obraćenja 

Sveti Ivan Kentijski, prezbiter . 
Eugenio Zolli — obraćenje i život 
Kardinal Jean  Danićlou — vjeran 
Kristu, Crkvi i dušama 

